
PROLOG 


Big Ben a bătut de patru ori. 

Deşi lordul cancelar era extenuat de întâmplările din 
acea noapte, organismul îi era invadat de atâta adrenalină 
încât era incapabil să adoarmă. l-a asigurat pe lorzi că va 
da verdictul în cazul Barrington contra Clifton şi va decide 
astfel care dintre tinerii domni va moşteni titlul şi vastele 
domenii ale familiei. 

A mai analizat o dată faptele, pentru că bănuia că faptele 
şi doar faptele îl vor conduce la concluzia finală. 

Când îşi începuse studiile, cu vreo patruzeci de ani 
înainte, maestrul său îl sfătuise să-şi lase părerile, 
sentimentele sau înclinațiile personale deoparte când va 
judeca clientul sau cazul adus în faţa lui. Legea nu este 
pentru cei slabi şi romantici, îi mai explicase el. Totuşi, 
după ce respectase această mantră timp de patru decenii, 
lordul cancelar era obligat acum să recunoască faptul că nu 
mai întâlnise un astfel de caz atât de echilibrat. Şi-ar fi dorit 
doar ca F. E. Smith să mai trăiască pentru a-i putea cere 
sfatul. 

Pe de o parte... cât de mult ura acest clişeu. Pe deo 
parte, Harry Clifton era născut cu trei săptămâni înaintea 
celui mai bun prieten al lui, Giles Barrington: fapt. Pe de 
altă parte, Giles Barrington era fără îndoială fiul legitim al 
lui sir Hugo Barrington şi al soţiei sale legitime, Elisabeth: 

fapt. Dar asta nu-l făcea primul născut al lui sir Hugo: fapt, 
şi exact acesta era punctul relevant al testamentului. 

Pe de o parte, Maisie Tancock îl născuse pe Harry în cea 
de-a 28-a zi din luna a noua după ce recunoscuse că 
avusese o aventură cu sir Hugo Barrington în Weston- 
super-Mare. Fapt. Pe de altă parte, Maisie Tancock era 
măritată cu Arthur Clifton când îl născuse pe Harry şi 
certificatul de naştere declara limpede că Arthur era tatăl 
de drept al copilului. Fapt. 

Pe de o parte... gândurile lordului cancelar au revenit la 
întâmplările din Cameră după ce membrii parlamentului se 
despărţiseră şi votaseră în cele din urmă dacă Giles 
Barrington sau Harry Clifton ar trebui să moştenească titlul 
şi tot ceea ce înseamnă acesta. Şi-a amintit cu exactitate 
cuvintele aprodului Whip când anunţase rezultatul după ce 
Camerele se reuniseră. 

— Pentru, la dreapta, două sute şi şaptezeci şi trei de 
voturi, contra, la stânga, două sute şi şaptezeci şi trei de 
voturi. 

Pe băncile roşii se dezlănţuise iadul. El acceptase că 
votul egal îi lăsase lui sarcina neplăcută de a decide cine va 
moşteni titlul familiei Barrington, renumita companie 
maritimă, precum şi proprietăţile, terenurile şi bunurile. 
Dacă n-ar fi depins atât de mult viitorul acestor doi tineri de 
decizia lui. Ar fi trebuit să fie influenţat de faptul că Giles 
Barrington dorea să moştenească titlul, şi Harry Clifton nu? 
Nu, nu ar trebui. După cum declarase lordul Preston în 
discursul lui convingător rostit de pe băncile opoziţiei, 
aceasta ar fi creat un precedent, chiar dacă ar fi fost 
convenabil. 

Pe de altă parte, dacă ar fi decis în favoarea lui Harry... a 
aţipit în cele din urmă doar ca să fie trezit de o bătaie 
uşoară în uşă la ora neobişnuit de târzie, şapte. A mormăit 
şi şi-a ţinut ochii închişi în timp ce număra bătăile Big Ben- 
ului. Mai avea doar trei ore până la verdict, iar el încă nu se 
hotărâse. 

Lordul cancelar a mormăit a doua oară dându-şi 
picioarele jos, punându-şi papucii şi îndreptându-se spre 
baie. Chiar în timp ce era în baie, a continuat să se 
gândească. 

Fapt. Harry Clifton şi Giles Barrington erau daltonişti 
amândoi ca sir Hugo. Fapt. Daltonismul poate fi moştenit 
doar pe linie maternă, deci aceasta nu era decât o 
coincidenţă şi trebuia înlăturată ca atare. 

A ieşit din baie, s-a şters şi şi-a pus halatul. Apoi a ieşit 
din dormitor şi a mers pe covorul gros până în birou. 

Lordul cancelar a luat un stilou şi a scris numele 
„Barrington” şi „Clifton” în partea de sus a unei pagini, sub 
care a continuat cu dovezile pro şi contra pentru fiecare 
dintre ei. După ce a umplut trei pagini cu scrisul lui elegant, 
Big Ben a bătut de opt ori. Dar tot nu se lămurise. 

A lăsat stiloul jos şi a plecat nemulţumit să caute ceva de 
mâncare. 

Lordul cancelar a mâncat singur micul dejun în tăcere. A 
refuzat să se uite la ziarele de dimineaţă care fuseseră 
aşezate elegant de cealaltă parte a mesei şi nici n-a dat 
drumul la radio, pentru că nu dorea ca un redactor prost 
informat să-l influenţeze. Ziarele serioase protestau din 
cauza încălcării principiului ereditar, dacă lordul cancelar 
va decide în favoarea lui Harry, în timp ce tabloidele păreau 
interesate doar dacă Emma se va putea mărita cu bărbatul 
iubit. 

Când s-a întors în baie să se spele pe dinţi, balanţa 
Justiţiei tot nu se înclinase în nicio parte. 

După ce Big Ben a sunat ora nouă, el a intrat în birou şi 
s-a mai uitat peste notițe sperând că balanţa se va înclina 
în cele din urmă într-o parte sau în alta, dar aceasta refuza 
să se mişte. S-a mai uitat o dată la ce scrisese cândo 
bătaie în uşă i-a reamintit că, oricât de puternic îşi 
închipuia că este, tot nu putea opri timpul. A oftat, a rupt 
cele trei foi din agendă, s-a ridicat şi a continuat să 
citească în timp ce ieşea din birou şi mergea pe coridor. 
Când a intrat în dormitor l-a găsit pe East, valetul său, 

stând la capul patului, aşteptând să îndeplinească ritualul 
de dimineaţă. 

East i-a scos cu îndemânare halatul din mătase după 
care şi-a ajutat stăpânul să-şi pună o cămaşă albă, 
proaspăt călcată. Apoi, gulerul apretat şi batista brodată. 
Când lordul cancelar îşi punea pantalonii negri, şi-a dat 
seama că se mai îngrăşase câteva kilograme de când 
primise această funcţie. East l-a ajutat după aceea să-şi 
pună mantia lungă, neagră cu auriu. l-a pus o perucă pe 
cap, apoi i-a încheiat catarama de la pantofi. Abia după ce 
lanţul de aur al funcţiei care mai fusese purtat de treizeci şi 
nouă de lorzi cancelari înaintea lui i-a fost aranjat pe umeri, 
a devenit imaginea celei mai mari autorităţi din ţară. S-a 
privit în oglindă şi s-a simţit gata să iasă pe scenă şi să-şi 
joace rolul în drama în desfăşurare. Păcat doar că nu 
cunoştea încă replicile. 

Cronometrarea intrării lordului cancelar şi a ieşirii din 
turnul de nord al palatului Westminster ar fi impresionat şi 
un sergent-major. La 9:47 s-a auzit o bătaie şi secretarul 
său, David Bartholomew, a intrat în cameră. 

— Bună dimineaţa, sir, a rostit acesta. 

— Bună dimineaţa, domnule Bartholomew, a răspuns 
lordul cancelar. 

— mi pare rău că trebuie să vă anunţ, a spus 
Bartholomew, că lordul Harvey a murit noaptea trecută în 
ambulanţă, în drum spre spital. 

Amândoi ştiau că era o minciună. Lordul Harvey - bunicul 
lui Giles şi al Emmei - se prăbuşise în camera sa, doar la 
câteva minute după ce sunase clopotul care anunţa 
începerea votării. Totuşi ambii acceptaseră vechea 
convenţie: dacă un membru al Camerei Comunelor sau 
Lorzilor murea în timp ce Parlamentul era în sesiune, 
ancheta referitoare la cauza morţii trebuia amânată. Pentru 
a evita această şaradă neplăcută şi inutilă, „mort în drum 
spre spital” era frazeologia acceptată care acoperea aceste 
cazuri. Obiceiul data din timpul lui Oliver Cromwell, când 
membrii Parlamentului aveau voie să poarte săbii în 

Cameră şi, de câte ori murea cineva, era posibil să fi fost 
un complot. 

Lordul cancelar s-a întristat când a auzit de moartea 
lordului Harvey, un coleg pe care-l plăcuse şi admirase. Şi- 
ar fi dorit doar ca secretarul său să nu-i fi amintit de una 
dintre faptele pe care o scrisese sub numele lui Giles 
Barrington; şi anume că lordul Harvey fusese incapabil să 
voteze după ce leşinase şi care, dacă ar fi votat, ar fi făcut- 
o în favoarea lui Giles Barrington, rezolvând astfel 
problema, iar el ar fi putut să doarmă liniştit în acea 
noapte. lar acum se aşteptau ca el să rezolve problema 
definitiv. 

Sub numele lui Harry Clifton, scrisese alt fapt. Când se 
depusese primul recurs în faţa Tribunalului Lorzilor, cu şase 
luni înainte, votul fusese 4-3 pentru Clifton şi, pentru a cita 
din testament... titlul şi tot ce cuprinde acesta. 

O a doua bătaie în uşă şi a apărut purtătorul de trenă, 
având alt costum gen Gilbert şi Sullivan, un semnal că 
străvechea ceremonie era gata să înceapă. 

— Bună dimineaţa, sir. 

— Bună dimineaţa, domnule Duncan. 

Când purtătorul de trenă a ridicat poala lungii mantii 
negre a lordului cancelar, David Bartholomew a înaintat şi a 
deschis uşa dublă a camerei de ceremonii astfel încât şeful 
său să poată să-şi înceapă călătoria de şapte minute către 
Camera Lorzilor. 

Membrii, mesagerii şi oficialii parlamentului care-şi 
vedeau de treburile lor matinale s-au dat repede deoparte 
când l-au văzut pe lordul cancelar apropiindu-se, 
asigurându-se că înaintarea acestuia către Camera Lorzilor 
nu era stânjenită. Când trecea pe lângă ei, se aplecau 
adânc, nu pentru el, ci pentru suveranul pe care-l 
reprezenta. El a avansat pe covorul roşu cu acelaşi pas ca 
în fiecare zi în ultimii şase ani ca să intre în Cameră atunci 
când Big Ben bătea ora zece dimineaţa. 

Într-o zi obişnuită, iar aceasta nu era o zi obişnuită, ori de 
câte ori intra în Cameră, ar fi întâlnit câţiva membri care s- 

ar fi ridicat politicos de pe băncile roşii, i-ar fi făcut o 
plecăciune şi ar fi rămas în picioare în timp ce episcopul de 
serviciu ar fi ţinut predica de dimineaţa, după care ar fi 
început procedurile obişnuite. 

Dar nu şi astăzi, pentru că multă vreme înainte să ajungă 
în Cameră, putea auzi murmurul vocilor. Chiar şi lordul 
cancelar a fost surprins de imaginea care l-a întâmpinat 
când a intrat în Camera Lorzilor. Băncile roşii erau atât de 
pline, încât unii membri se aşezaseră pe treptele din faţa 
tronului, în timp ce alţii stăteau la bara Camerei, incapabili 
să-şi găsească un loc liber. Singura ocazie în care-şi 
amintea să se fi întâmplat ceva similar fusese atunci când 
Maiestatea Sa rostise Discursul Regelui, în care informase 
membrii ambelor Camere de legislaţia propusă de 
guvernarea sa pentru a fi aplicată în următoarea sesiune a 
Parlamentului. 

Când lordul cancelar a intrat în Cameră, lorzii s-au oprit 
imediat din vorbă, s-au ridicat ca unul şi s-au aplecat când 
acesta s-a aşezat în faţa Sacului de Lână. 

Ofiţerul-senior însărcinat cu aplicarea legii în ţară s-a 
uitat încetişor prin Cameră şi a fost întâmpinat de privirile 
mai multor mii de oameni curioşi. Privirea i s-a aţintit în 
cele din urmă asupra celor trei tineri aşezaţi în capătul 
îndepărtat al Camerei, chiar sub Galeria Oaspeţilor. Giles 
Barrington, sora lui, Emma şi Harry Clifton purtau negru în 
semn de doliu pentru iubitul lor bunic şi, în cazul lui Harry, 
pentru mentorul şi prietenul său cel mai drag. Se simţea 
responsabil pentru toţi trei, dându-şi seama că judecata sa 
le va schimba vieţile. S-a rugat ca această schimbare să fie 
în bine. 

Când înalt-reverendul Peter Watts, Episcop de Bristol - 
cât de potrivit, s-a gândit lordul cancelar - şi-a deschis 
cartea de rugăciuni, lorzii şi-au aplecat capetele şi nu le-au 
mai ridicat până ce acesta nu a spus: 

— În numele Tatălui, al Fiului şi al Sfântului Duh. 


13 


- UN SECRET BINE PĂSTRAT - 


Cei din adunare şi-au reluat locurile, iar lordul cancelar a 
rămas singura persoană în picioare. De îndată ce s-au 
aşezat, lorzii au aşteptat cu nerăbdare să-i audă verdictul. 

— Lorzii mei, a început el, nu pot pretinde că judecata pe 
care mi-aţi încredinţat-o s-a dovedit a fi uşoară. Dimpotrivă, 
mărturisesc că a fost una dintre cele mai grele decizii pe 
care a trebuit să o iau în lunga mea carieră la bară. Dar 
Thomas More a fost cel care ne-a amintit că, atunci când 
îmbraci roba justiţiei, trebuie să fii gata să iei decizii care 
cu greu îi vor mulţumi pe toţi. Şi într-adevăr, domnii mei, în 
trei astfel de ocazii din trecut, după ce lordul cancelar şi-a 
dat verdictul, a fost decapitat a doua zi. 

Râsetele care au urmat au mai slăbit tensiunea, însă 
doar pentru un moment. 

— Totuşi, este datoria mea să vă reamintesc, a continuat 
el, după ce râsetele s-au oprit, că eu răspund doar în faţa 
Atotputernicului. Ţinând seama de aceasta, domnilor, în 
cazul Barrington versus Clifton cu privire la cine este 
moştenitorul de drept şi să primească titlul, terenurile şi tot 
ce înseamnă acestea este... 

Lordul cancelar s-a mai uitat o dată înspre galerie şi a 
ezitat. Ochii lui s-au oprit asupra celor trei persoane 
inocente care continuau să-l privească fix. S-a rugat să fie 
luminat de înţelepciunea lui Solomon, apoi a adăugat: 

— Ţinând seama de toate faptele, am decis în favoarea 
lui... Giles Barrington. 

Un murmur continuu a erupt imediat din partea de jos a 
Camerei. Ziariştii au părăsit repede galeria presei pentru a 
comunica editorilor care-i aşteptau că lordul cancelar 
hotărâse ca principiul ereditar să rămână intact, iar Harry 
Clifton putea acum să-i ceară Emmei Barrington să-i fie 
soţie, în timp ce spectatorii din galerie s-au aplecat peste 
balustrade pentru a vedea cum reacţionează lorzii la 
această judecată. Dar acesta nu era un meci de fotbal, iar 
el nu era arbitru. Nu era nevoie să se fluiere pentru că 
fiecare dintre membrii Camerei Lorzilor va accepta şi 
asculta de hotărârea lordului cancelar fără murmure sau 

proteste. În timp ce lordul cancelar aştepta să se facă 
linişte, s-a uitat iar la cei trei tineri din galerie, care urmau 
să fie afectaţi cel mai mult de decizia lui, pentru a vedea 
cum reacţionează. Harry, Emma şi Giles îl priveau cu 
aceleaşi figuri inexpresive, de parcă nu înţeleseseră încă 
semnificaţia completă a judecății lui. 

După luni de incertitudine, Giles a simţit o imensă 
uşurare, cu toate că moartea bunicului său îl lipsise de 
orice sentiment de victorie. 

Harry se gândea la un singur lucru pe când o ţinea pe 
Emma strâns de mână. Acum se putea însura cu femeia 
iubită. 

Emma era nesigură. La urma-urmei, lordul cancelar 
crease alte probleme pentru ei trei şi pe care nu va trebui 
să le rezolve el. 

Lordul cancelar şi-a deschis dosarul placat cu aur şi a 
studiat problemele aflate pe ordinea de zi. O dezbatere 
referitoare la serviciul naţional de sănătate era al doilea 
punct de pe agendă. Mai mulţi lorzi plecaseră din Cameră, 
pentru că situaţia revenise la normal. 

Lordul cancelar nu avea de gând să admită în faţa 
nimănui, nici măcar a celui mai de încredere prieten, că-şi 
schimbase decizia în ultimul moment. 

1 


„De aceea, dacă cineva poate arăta un motiv pentru care 
aceşti doi tineri nu se pot căsători în sfânta taină a 
căsătoriei, să vorbească acum sau să tacă pentru 
totdeauna.” 

Harry Clifton nu va uita niciodată prima oară când auzise 
aceste cuvinte şi cum, după aceea, întreaga sa viață fusese 
distrusă. Moş Jack care, ca George Washington, nu putea 
minţi, dezvăluise în întrunirea ţinută în grabă în vestibul că 
era posibil ca Emma Barrington, femeia pe care Harry o 
adora şi care era pe punctul de a-i deveni soţie, ar fi putut 
să-i fie soră vitregă. 

Când mama lui Harry recunoscuse că o dată, o singură 
dată, avusese relaţii sexuale cu tatăl lui Harry, se 
dezlănţuise un adevărat iad. Prin urmare, era posibil ca el şi 
Emma să fie copiii aceluiaşi tată. 

Când se încurcase cu Hugo Barrington, mama lui Harry 
ieşea cu Arthur Clifton, un docher care muncea la Şantierul 
Naval Barrington. In ciuda faptului că Maisie se căsătorise 
cu Arthur foarte curând după aceea, preotul refuzase să 
oficieze căsătoria lui Harry cu Emma, deoarece exista 
posibilitatea ca aceasta să contravină străvechilor legi de 
consangvinitate ale bisericii. 

După câteva momente, tatăl Emmei, Hugo, se strecurase 
afară din biserică, ca un laş care părăseşte câmpul de 
luptă. Emma şi mama ei plecaseră în Scoţia în timp ce 
Harry, disperat, rămăsese la colegiul său de la Oxford, 
nemaiştiind ce să facă. Adolf Hitler luase această decizie în 
locul lui. 

Harry a părăsit universitatea după câteva zile şi şi-a 
schimbat roba de student cu o uniformă obişnuită de 
marinar. Dar abia servise pe vas câteva zile când o torpilă 
germană le lovise vasul şi numele lui apăruse pe lista celor 
daţi dispăruţi pe mare. 

— Vrei să o iei pe această femeie să-ți fie soție, la bine şi 
la rău, la sănătate şi la boală atât timp cât veți trăi 
amândoi? 

— Da. 

Abia la sfârşitul ostilităţilor, când Harry revenise de pe 
câmpul de bătălie încărcat de glorie, descoperise că Emma 
îl născuse pe fiul lor, Sebastian Arthur Clifton. Dar Harry nu 
aflase până ce nu-şi revenise complet că Hugo Barrington 
fusese ucis în împrejurări cumplite şi că pusese pe umerii 
familiei sale o altă problemă, la fel de teribilă pentru Harry 
ca interdicţia de a se însura cu femeia iubită. 

Lui Harry nu i se păruse niciodată semnificativ faptul că 
era cu câteva săptămâni mai mare decât Giles Barrington, 
fratele Emmei şi cel mai bun prieten al lui, până ce nu 
aflase că ar putea să fie moştenitorul titlului familiei, a 
domeniilor sale vaste, a numeroaselor posesiuni şi, pentru 
a cita din testament tot ceea ce înseamnă aceasta. A 
demonstrat repede că nu este interesat de moştenirea 
Barrington şi că dorea doar să renunţe la orice drept de 
naştere care ar putea fi considerat că-i aparţine, în 
favoarea lui Giles. Şeful heralzilor, Garter, părea dornic să 
accepte acest aranjament şi totul ar fi mers bine dacă 
lordul Presten, un laburist din Camera Superioară a 
Parlamentului nu ar fi considerat că este necesar să îi apere 
dreptul lui Harry la titlu, fără să-l consulte însă şi pe el. 

— Este o problemă de principiu, le explicase lordul 
Preston corespondenţilor săi care-l întrebaseră. 

— II iei pe acest bărbat de soţ, ca să trăiţi împreună după 
legile Domnului, în sfânta taină a căsătoriei? 

— Da. 

Harry şi Giles au rămas prieteni inseparabili tot timpul, în 
ciuda faptului că se judecau în faţa celui mai înalt tribunal 
al ţării şi că apăreau tot timpul pe prima pagină a ziarelor. 

Harry şi Giles s-ar fi bucurat amândoi de hotărârea 
lordului cancelar dacă lordul Harvey, bunicul lui Giles şi al 
Emmei ar fi stat la locul său în primul rând, dar el nu va afla 
vreodată de triumful său. Națiunea a rămas divizată în 

urma verdictului, iar cele două familii au fost lăsate să 
culeagă roadele. 

Cealaltă consecinţă a deciziei lordului cancelar a fost, 
după cum şi-a informat presa cu rapiditate cititorii avizi, că 
cel mai înalt tribunal al ţării hotărâse că Harry şi Emma nu 
erau rude şi, prin urmare, el putea s-o ceară de nevastă. 

— Cu acest inel te iau de nevastă, cu trupul meu te voi 
onora şi cu bunurile mele lumești te voi înzestra. 

Totuşi, atât Emma cât şi Harry ştiau amândoi că verdictul 
dat nu dovedea dincolo de orice îndoială că Hugo 
Barrington nu era tatăl lui Harry şi, cum erau creştini 
evlavioşi, erau îngrijoraţi că ar putea încălca legile 
Domnului. 

Dragostea lor însă nu scăzuse din acest motiv. 
Dimpotrivă, devenise mai puternică şi, cu încurajarea 
mamei sale, Elisabeth, şi cu binecuvântarea mamei lui 
Harry, Maisie, Emma acceptase cererea în căsătorie a lui 
Harry. O întristase doar faptul că niciuna dintre bunicile 
sale nu mai trăia ca să poată asista la ceremonie. 

Ceremonia nupţială nu s-a desfăşurat la Oxford, după 
cum se planificase iniţial, cu pompa şi strălucirea unei nunţi 
universitare şi sub luminile publicităţii care ar fi însoţit-o, ci 
fusese o ceremonie simplă, înregistrată la un birou din 
Bristol, la care participaseră doar câţiva prieteni apropiaţi. 

Insă cea mai tristă hotărâre pe care o luaseră atât Harry, 
cât şi Emma de comun acord, fusese ca Sebastian Arthur 
Clifton să rămână singurul lor copil. 

Harry şi Emma au plecat în Scoţia să-şi petreacă luna de 
miere la Mulgerie Castle, căminul ancestral al răposaţilor 
bunici ai Emmei, lordul şi lady Harvey, dar nu înainte de a-l 
lăsa pe Sebastian în grija Elisabethei. 

Castelul le amintea multe clipe fericite din vremea în 
care-şi petrecuseră vacanţa acolo, chiar înainte ca Harry să 
plece la Oxford. Au rătăcit împreună pe dealuri în timpul 
zilei, rareori întorcându-se la castel înainte ca soarele să se 
ascundă în spatele celui mai înalt munte. După cină, la care 
bucătarul îşi amintea că stăpânului Clifton îi plăceau trei 
porţii de supă, stăteau în faţa focului aprins, citind Evelyn 
Waugh, Graham Greene şi din favoritul lui Harry, P.C. 
Woodhouse. 

După două săptămâni, în care timp au întâlnit mai multe 
vite din Highland decât oameni, au pornit cu neplăcere 
înapoi, spre Bristol. Au ajuns la Manor House, aşteptându- 
se la o viaţă casnică liniştită, dar nu avea să fie aşa. 

Elisabeth le-a mărturisit, în timp ce pisica lor siameză, 
Cleopatra i-a sărit în braţe şi a adormit imediat, că de abia 
aştepta să scape de Sebastian care plângea prea des 
înainte de culcare. 

— Zău, de abia vă aşteptam, a mai spus ea. De două 
săptămâni n-am mai reuşit să termin cuvintele încrucişate 
din Times. 

Harry i-a mulţumit soacrei sale pentru înţelegere, iar el şi 
Emma şi-au luat copilul de cinci ani, mult prea activ, înapoi 
la Barrington Hall. 

Înainte ca Harry şi Emma să se căsătorească, Giles 
insistase să-şi petreacă majoritatea timpului în Londra, 
îndeplinindu-şi îndatoririle de membru laburist al 
Parlamentului, iar ei să folosească Barrington Hall ca pe un 

cămin al lor. Cu biblioteca sa de zece mii de cărţi, parcul 
scump şi grajdurile uriaşe, acesta era ideal pentru ei. Harry 
îşi putea scrie romanele sale polițiste cu William Warwick, 
în timp ce Emma călărea în fiecare zi, iar Sebastian se juca 
în parc, aducând tot timpul acasă animale ciudate în 
compania cărora îşi bea ceaiul. 

Giles venea adesea la Bristol vineri-seara, la timp pentru 
a li se alătura la cină. Sâmbătă-dimineaţa îşi conducea 
serviciul ca membru al Parlamentului înainte de a se duce 
la clubul docherilor ca să bea împreună cu agentul lui, Griff 
Haskins. După-masa, el şi Griff se alăturau celor 100.000 de 
participanţi pe Eastville Stadium ca să urmărească Bristol 
Rovers pierzând de mai multe ori decât câştigau. Giles nu 
recunoştea niciodată, nici măcar în faţa agentului său, că ar 
fi preferat să îşi petreacă sâmbetele urmărindu-i pe cei de 
la Bristol jucând rugby, dar dacă ar fi procedat aşa, Griff i- 
ar fi amintit că mulţimea adunată la Memorial Ground 
depăşea rareori două mii şi majoritatea acestora erau 
conservatori. 

În  dimineţile de duminică, Giles putea fi găsit 
îngenuncheat la St Mary Redcliffe, cu Harry şi Emma 
alături. Harry presupunea că pentru Giles era tot o datorie 
de membru al Parlamentului pentru că acesta întotdeauna 
evitase să meargă la capelă pe când erau la şcoală. Dar 
nimeni nu putea nega că Giles îşi câştigase repede o 
reputaţie de membru conştiincios şi muncitor al 
Parlamentului. 

Apoi, deodată, fără nicio explicație, vizitele lui Giles în 
weekend s-au rărit. Ori de câte ori Emma îşi întreba fratele, 
acesta  bombănea ceva referitor la îndatoririle 
parlamentare. Harry nu era convins şi spera că lungile 
absenţe ale cumnatului său nu-i vor afecta slaba majoritate 
la următoarea alegere. 

Într-o vineri-seara au descoperit motivul real pentru care 
Giles lipsise atât de des în ultimele luni. 

O sunase pe Emma mai devreme, în cursul săptămânii, 
ca s-o avertizeze că vine la Bristol în weekend, la timp 

pentru cina de vineri. Ceea ce nu-i spusese era că va fi 
însoţit de un oaspete. 

Emmei îi plăceau în general iubitele lui Giles, care erau 
întotdeauna atrăgătoare, uneori puţin zăpăcite şi, fără nicio 
excepţie, îl adorau, cu toate că majoritatea erau cu Giles 
prea puţin timp ca să ajungă să le cunoască. Dar, de data 
aceasta, situaţia a fost diferită. 

Când Giles i-a prezentat-o pe Virginia vineri-seara, Emma 
s-a gândit mirată ce o fi văzut fratele ei la ea. A recunoscut 
că era frumoasă şi cu legături înalte. De fapt, Virginia le-a 
amintit de mai multe ori că fusese debutanta Anului (în 
1934) şi de trei ori că era fiica contelui de Fenwick, chiar 
înainte de a se aşeza la masă. 

Emma s-ar fi putut gândi că era vorba doar de emoție, 
dacă Virginia nu şi-ar fi ciugulit mâncarea şi nu i-ar fi şoptit 
lui Giles tot timpul cinei, pe un ton care ştia că va fi totuşi 
auzit şi de ceilalţi, cât de greu era să găseşti servitori 
decenţi în Gloucestershire. Spre surpriza Emmei, Giles s-a 
mulţumit doar să zâmbească la aceste observaţii, fără să o 
contrazică deloc. Emma era gata să spună ceva ce ştia că 
va regreta, când Virginia a anunţat că era extenuată după 
o zi atât de lungă şi că dorea să se retragă. 

De îndată ce s-a ridicat şi a plecat, cu Giles după ea, 
Emma s-a dus în salon, şi-a turnat un whisky mare şi s-a 
afundat în scaunul cel mai apropiat. 

— Dumnezeu ştie ce o să zică mama de lady Virginia. 

Harry a zâmbit. 

— Nu prea contează ce crede Elisabeth pentru că am 
impresia că Virginia nu va dura mai mult decât restul 
iubitelor lui Giles. 

— Nu sunt aşa de sigură, a spus Emma. Dar ce mă miră 
este de ce o interesează Giles, pentru că e limpede că nu-l 
iubeşte. 


KKK 

Când Giles şi Virginia s-au întors la Londra după prânzul 
de duminică, Emma a uitat-o repede pe fata contelui de 
Fenwick pentru că avea o problemă mai urgentă. Altă bonă 
îşi dăduse demisia declarând că nu mai suporta serviciul de 
când găsise un arici în patul ei. Harry a simţit o oarecare 
simpatie pentru biata femeie. 

— Nu ajută că este singurul copil, a spus Emma după ce 
a reuşit cu greu să-şi culce fiul în acea seară. Nu poate să 
fie amuzant să nu aibă cu cine să se joace. 

— Pe mine nu m-a deranjat, a spus Harry, fără să-şi 
ridice ochii de pe carte. 

— Mama ta mi-a zis că eraţi mai mulţi copii în cartier 
înainte să te duci la St Bede's şi, oricum, când erai de 
vârsta lui, stăteai mai mult la docuri decât acasă. 

— Ei, nu mai e mult până ce va merge şi el la St Bede's. 

— Şi ce-ai vrea să fac între timp? Să-l las la docuri în 
fiecare dimineaţă? 

— N-ar fi o idee rea. 

— Fii serios, dragă. Dacă n-ar fi fost Moş Jack, ai fi şi 
acum tot acolo. 

— Aşa e, i-a răspuns Harry, ridicând paharul în amintirea 
marelui om. Dar ce putem face? 

Emmei i-a luat atât de mult timp să răspundă, încât 
Harry s-a gândit că adormise. 

— Poate a venit momentul să mai facem un copil. 

Harry a fost atât de surprins încât a închis cartea şi s-a 
uitat atent la soţia lui, nesigur că auzise bine. 

— Dar credeam că am fost de acord... 

— Am fost. Şi nu m-am răzgândit, dar am putea să ne 
gândim să adoptăm alt copil. 

— De unde ţi-a venit ideea asta, dragă? 

— Nu pot să nu mă gândesc la fetiţa găsită în biroul 
tatălui meu în noaptea în care a murit - Emma nu reuşea 
să spună cuvântul „ucis” - şi la posibilitatea ca ea să fie 
copilul lui. 

— Dar nu există nicio dovadă. Şi, oricum, nu sunt sigur 
că mai poţi afla unde este după atâta vreme. 

— Mă gândeam să consultăm un scriitor detectiv foarte 
bun şi să-i cerem sfatul. 

Harry s-a gândit bine înainte de a vorbi. 

— William Warwick ar recomanda probabil să încerci să-l 
găseşti pe Derek Mitchell. 

— Sunt sigură că nu ai uitat că Mitchell lucra pentru tata 
şi că noi nu prea îl interesăm. 

— Aşa este, a spus Harry, şi tocmai de aceea i-aş cere 
sfatul. La urma-urmei, este singurul care ştie unde sunt 
ascunse toate cadavrele. 

Au fost de acord să se întâlnească la Grand Hotel. Emma 
a sosit cu câteva minute mai devreme şi şi-a ales un loc 
într-un colţ al sălii de unde n-ar fi putut să fie auziti. În timp 
ce aştepta, a repetat întrebările pe care dorea să i le pună. 

Domnul Mitchell a intrat în sală la ora patru. Deşi se mai 
îngrăşase de când nu se mai întâlnise cu el, iar părul îi 
încărunţise, şchiopătatul de neconfundat era cartea lui de 
vizită. Primul ei gând a fost că omul semăna mai mult cu un 
administrator de bancă decât cu un detectiv particular. El a 
recunoscut-o evident pe Emma, pentru că s-a îndreptat 
direct spre ea. 

— Mă bucur să vă revăd, doamnă Clifton, a zis el. 

— Luaţi loc, vă rog, l-a invitat Emma, întrebându-se dacă 
era la fel de nervos ca ea. S-a decis să intre direct în 
subiect. Doream să vă văd, domnule Mitchell, pentru că am 
nevoie de ajutorul unui detectiv particular. 

Mitchell s-a fâţâit, deranjat, pe scaun. 

— Când ne-am întâlnit ultima oară, v-am promis că voi 
plăti restul datoriei tatălui meu către dumneavoastră. 

Aceasta fusese ideea lui Harry, care-i spusese că aşa 
Mitchell îşi va da seama că doreşte în mod serios să-l 
angajeze. Şi-a deschis geanta, a scos un plic şi i l-a dat lui 
Mitchell. 

— Mulţumesc, a spus acesta, evident impresionat. 

Emma a continuat: 

— Vă amintiţi cred că atunci când v-am văzut ultima oară 
am vorbit despre copilul găsit în coşuleţul de răchită, în 
biroul tatălui meu. Detectivul inspector Blakemore, care se 
ocupa de caz, după cum cred că vă amintiţi, i-a spus soţului 
meu că fetiţa fusese dată în grija autorităţilor locale. 

— Aşa se obişnuieşte în cazul în care nu cere nimeni 
copilul. 

— Da, asta am descoperit şi eu şi chiar ieri am discutat 
cu persoana care se ocupă de departamentul acela de la 
Primărie, dar a refuzat să-mi spună unde s-ar putea afla 
acum copilul. 

— Aceasta a fost cererea procurorului în urma anchetei, 
pentru a proteja fetiţa de ziarişti. Dar nu înseamnă că nu 
există vreun mod de a afla unde se găseşte. 

— Mă bucur să aud asta. Emma a ezitat. Inainte de a 
continua, aş dori să mă conving că acea fetiţă este copilul 
tatălui meu. 

— Pot să vă asigur, doamnă Clifton, că nu există nicio 
îndoială. 

— Dar cum puteţi să fiţi atât de sigur? 

— V-aş putea oferi toate detaliile, însă acestea v-ar putea 
deranja. 

— Domnule Mitchell. Orice mi-aţi spune despre tata nu 
cred că m-ar putea surprinde. 

Mitchell a tăcut câteva clipe. Până la urmă a spus: 

— În perioada în care am lucrat pentru sir Hugo, cred că 
ştiţi că acesta s-a mutat la Londra. 

— S-ar putea spune că a fugit în ziua nunţii mele. 

Mitchell nu a comentat. 

— Cam după un an, a început să trăiască împreună cu 
domnişoara Olga Piotrovska în Lowndes Square. 

— Cum a reuşit, când bunicul meu l-a lăsat fără niciun 
ban? 

— Nu a reuşit. Ca să mă exprim pe şleau, nu numai că 
trăia cu domnişoara Piotrovska, ci trăia pe seama ei. 

— Îmi puteţi spune ceva despre această doamnă? 

— Destul de multe. Era poloneză din naştere şi a fugit din 
Varşovia în 1941, imediat după ce părinţii ei au fost 
arestaţi. 

— Dar ce crimă au comis? 

— Erau evrei, a spus Mitchell, indiferent. Ea a reuşit să 
treacă graniţa cu o parte din averea părinţilor, a venit în 
Londra şi a închiriat un apartament în Lowndes Square. Nu 
mult după aceea, l-a întâlnit pe tatăl dumneavoastră la un 
cocktail dat de un prieten comun. El i-a făcut curte câteva 
săptămâni şi apoi s-a mutat în apartamentul ei, dându-şi 
cuvântul că se vor căsători imediat după pronunţarea 
divorţului. 

— Am spus că nu mă va mira nimic. Am greşit. 

— Şi apoi a devenit din ce în ce mai rău, a zis Mitchell. 
După moartea bunicului dumneavoastră, sir Hugo a 
abandonat-o imediat pe domnişoara Piotrovska şi s-a întors 
în Bristol să-şi revendice moştenirea şi să preia preşedinţia 
liniei maritime Barrington. Dar nu înainte de a fura toate 
bijuteriile domnişoarei Piotrovska şi mai multe tablouri de 
valoare. 

— Dacă este aşa, de ce nu a fost arestat? 

— A fost, a spus Mitchell, şi era gata să fie acuzat când 
asociatul lui, Toby Dunstable, martorul acuzării, s-a sinucis 
în celulă în noaptea de dinaintea procesului. 

Emma şi-a aplecat capul. 

— Preferaţi să nu mai continui, doamnă Clifton? 

— Ba da, a spus Emma, uitându-se direct la el. Trebuie 
să ştiu totul. 

— Tatăl dumneavoastră nu ştia că atunci când a revenit 
la Bristol, domnişoara Piotrovska era însărcinată. A născut 
o fetiţă, declarată pe certificatul de naştere ca fiind Jessica 
Piotrovska. 

— De unde ştiţi? 

— Pentru că domnişoara Piotrovska m-a angajat când 
tatăl dumneavoastră n-a mai putut să-mi plătească 
facturile. În mod ironic, ea a rămas fără bani exact când 
tatăl dumneavoastră a moştenit o avere. De aceea a venit 

la Bristol cu Jessica. Dorea ca sir Hugo să ştie că mai avea o 
fiică pentru că ea credea că este responsabilitatea lui să o 
crească. 

— Şi acum este responsabilitatea mea, a zis Emma, 
liniştită. A făcut o pauză. Dar n-am idee cum s-o găsesc şi 
speram că mă puteţi ajuta. 

— Voi face tot ce pot, doamnă Clifton. Dar, după atâta 
vreme, nu va fi uşor. Dacă aflu ceva, veţi fi prima căreia îi 
voi spune, a adăugat detectivul, ridicându-se din scaun. 

În timp ce Mitchell se îndepărta, şchiopătând, Emma s-a 
simţit puţin vinovată. Nu-i oferise nici măcar o cană de 
ceai. 

Emma era nerăbdătoare să ajungă acasă şi să-i 
povestească lui Harry întâlnirea ei cu Mitchell. Când a dat 
buzna în biblioteca de la Barrington Hall, el tocmai lăsa jos 
receptorul. Avea un zâmbet uriaş pe față, aşa că ea a zis: 

— Mai întâi, tu. 

— Editorii mei americani vor să fac un turneu prin State 
când îmi vor lansa cartea, săptămâna viitoare. 

— Ce veste minunată, dragă. Cel puţin îi vei întâlni pe 
mătuşa Phyllis şi pe vărul Alistair. 

— De abia aştept. 

— Nu face haz, copile! 

— Nu fac, pentru că editorii mi-au sugerat să vii cu mine 
în turneu, ca să-i poţi vedea şi tu. 

— Mi-ar plăcea să vin, dragă, dar nu se potriveşte ca 
timp. Bona Ryan şi-a împachetat bagajele şi îmi pare rău 
să-ţi spun, dar agenţia ne-a scos din agenda lor. 

— Poate i-aş putea convinge pe editori să mă lase să-l 
aduc şi pe Seb. 

— Ceea ce ar duce, probabil, la deportarea noastră, a 
spus Emma. Nu, eu voi rămâne acasă cu Seb, iar tu poţi să 
te duci să cucereşti coloniile. 

Harry şi-a luat nevasta în braţe. 

— Păcat. De abia aşteptam o a doua lună de miere. 
Apropo, cum a mers întâlnirea cu Mitchell? 

Harry era în Edinburgh şi se adresa unei întruniri literare 
când Derek Mitchell a sunat-o pe Emma. 

— S-ar putea să am un fir, a zis el, fără să-şi spună 
numele. Când ne putem întâlni? 

— Mâine la zece dimineaţa, în acelaşi loc? 

De îndată ce a lăsat receptorul jos, telefonul a sunat iar. 
A ridicat receptorul şi i-a răspuns sora ei. 

— Ce surpriză plăcută, Grace, dar, cunoscându-te, cred 
că ai un motiv pentru care m-ai sunat. 

— Unii dintre noi au servicii cu normă întreagă, i-a 
amintit Grace. Dar ai dreptate. Am sunat pentru că aseară 
am asistat la o conferinţă ţinută de profesorul Cyrus 
Fieldman. 

— Cel care a câştigat de două ori premiul Pulitzer? a 
întrebat Emma, sperând să-şi impresioneze sora. De la 
Universitatea Stanford, dacă îmi amintesc bine. 

— Sunt impresionată, a zis Grace. Ca să intru în subiect, 
ai fi fost fascinată de discursul pe care l-a ţinut. 

— Din câte îmi amintesc, este economist, a spus Emma, 
încercând să se menţină la nivelul surorii ei. Nu prea este în 
domeniul meu. 

— Nici în al meu, dar când a vorbit despre transport... 

— Sună palpitant. 

— Chiar a fost, a zis Grace ignorând sarcasmul, mai ales 
când a vorbit despre viitorul liniilor maritime, acum, când 
Corporaţia Aviatică Britanică planifică să efectueze un 
serviciu aerian regulat de la Londra la New York. 

Emma şi-a dat seama de ce o sunase sora ei. 

— E vreo şansă să obţin discursul în scris? 

— Chiar mai mult. Va veni la Bristol, aşa că îl vei putea 
auzi în persoană. 

— Poate aş reuşi să discut cu el după conferinţă. Am 
atâtea lucruri să-l întreb, a zis Emma. 

— Bună idee, dar, dacă reuşeşti, fii atentă. Cu toate că 
este unul din acei bărbaţi rari al căror creier este mai mare 
decât biluţele, e deja la a patra soţie şi noaptea trecută n- 
am văzut-o pe acolo. 

Emma a râs. 

— Ce crudă eşti, surioară, dar mulţumesc pentru sfat. 

Harry a luat trenul din Edinburgh către Manchester în 
dimineața următoare şi, după ce s-a adresat unei mici 
adunări din biblioteca municipală a oraşului, a acceptat să 
răspundă la întrebări. 

Prima întrebare a fost adresată, inevitabil de ziarişti. 
Aceştia apăreau foarte rar şi păreau să nu fie aproape 
deloc interesaţi de ultima lui carte. Astăzi, a fost rândul 
celor de la Manchester Guardian. 

— Ce face doamna Clifton? 

— Foarte bine, mulţumesc, a răspuns Harry, precaut. 

— Este adevărat că amândoi locuiţi în aceeaşi casă cu sir 
Giles Barrington? 

— Este o casă destul de mare. 

— Simţiţi vreun resentiment din cauză că sir Giles a 
primit tot ce se afla în testamentul tatălui dumneavoastră, 
iar dumneavoastră n-aţi primit nimic? 

— Sigur că nu. O am pe Emma şi asta este tot ce mi-am 
dorit vreodată. 

Asta a părut să reducă ziaristul la tăcere câteva minute, 
permiţând unui membru din public să intervină. 

— Când va lua William Warwick funcţia inspectorului-şef 
Davenport? 

— Nu în cartea următoare, a răspuns Harry, zâmbind. 
Asta e sigur. 

— Este adevărat, domnule Clifton, că aţi pierdut şapte 
bone în mai puţin de trei ani? 

Era clar că în Manchester existau mai multe ziare. 

În maşină, în drum spre gară, Harry a început să 
bombăne ziariştii, cu toate că reporterul din Manchester 
subliniase că toată această publicitate nu părea să dăuneze 
vânzărilor. Dar Harry ştia că Emma era îngrijorată de 
atenţia nesfârşită a ziarelor şi de efectul pe care-l va putea 
avea asupra lui Sebastian de îndată ce acesta va merge la 
şcoală. 

— Băieţii mici pot să fie foarte brutali, i-a amintit ea. 

— Ei, cel puţin nu va fi bătut pentru că-şi linge farfuria cu 
porridge, a spus Harry. 


KKK 


Deşi Emma a ajuns puțin mai devreme, Mitchell era deja 
aşezat într-un separeu în sala hotelului. S-a ridicat când ea 
a venit la masa lui. Primul lucru pe care Emma i l-a spus, 
chiar înainte de a lua loc, a fost: 

— Aţi dori o ceaşcă de ceai, domnule Mitchell? 

— Nu, mulțumesc, doamnă Clifton. Mitchell, care nu era 
genul de om care să nu intre direct în subiect, s-a aşezat la 
loc şi şi-a deschis agenda. Se pare că autorităţile locale au 
plasat-o pe Jessica Smith... 

— Smith? a întrebat Emma. De ce nu Piotrovska, sau 
chiar Barrington? 

— Ar fi fost prea uşor să i se ia urma, aş zice eu şi 
presupun că procurorul a insistat asupra anonimităţii în 
urma anchetei. Autoritatea locală, a continuat el, a trimis o 
domnişoară Smith la căminul dr. Barnardo's din 
Bridgewater. 

— De ce în Bridgewater? 

— Era, probabil, căminul cel mai apropiat care avea un 
loc liber atunci. 

— Mai este acolo? 

— Din câte am aflat, da. Dar am descoperit de curând că 
acest cămin urmează să trimită mai multe fete la cămine 
din Australia. 

— De ce? 

— Face parte din politica de imigrare a Australiei să 
plătească zece lire pentru a ajuta sosirea tinerilor în ţara lor 
şi doresc, în special, fetiţe. 

— AŞ fi zis că ar fi mai interesaţi de băieţi. 

— Se pare că sunt deja prea mulţi, a zis Mitchell, 
zâmbind, ceea ce i se întâmpla rar. 

— Atunci ar fi bine să mergem la Bridgewater cât mai 
repede posibil. 

— Puţină răbdare, doamnă Clifton. Dacă păreţi prea 
entuziasmată, s-ar putea să adune doi şi cu doi şi să-şi dea 
seama de ce sunteţi aşa de interesată de domnişoara J. 
Smith şi să decidă că dumneavoastră şi domnul Clifton nu 
sunteţi potriviţi ca părinţi adoptivi. 

— Dar ce motiv ar avea să ne respingă? 

— Mai întâi, numele dumneavoastră. Fără să mai spunem 
că dumneavoastră şi domnul Clifton nu eraţi căsătoriţi când 
vi s-a născut fiul. 

— Deci, ce îmi recomandati? a întrebat Emma, calmă. 

— Să faceţi o cerere pe canalele obişnuite. Nu trebuie să 
păreţi grăbită şi lăsaţi-i să-şi închipuie că decizia le 
aparţine. 

— Dar cum ştiţi că nu ne vor respinge oricum? 

— Trebuie să-i îndreptaţi în direcţia corectă, doamnă 
Clifton. 

— Ce sugerati? 

— Când completaţi cererea, vi se cere să vă prezentaţi 
preferinţele. Aşa nu pierde nimeni timp şi nu apar necazuri. 
Deci, dacă le explicaţi clar că doriţi o fetiţă de cinci sau 
şase ani, pentru că aveţi deja un fiu care este puţin mai 
mare, ar trebui să micşoreze aria de căutare. 

— Alte sugestii? 

— Da, a răspuns Mitchell. La religie, bifaţi caseta marcată 
„Nicio preferinţă”. 

— Şi asta de ce m-ar ajuta? 

— Pentru că în formularul de înregistrare al domnişoarei 
Jessica Smith scrie că mama este evreică, iar tatăl 
necunoscut. 

— Cum de a obţinut un marinar britanic Crucea de 
Argint? a întrebat ofiţerul de imigrare din Idlewild în timp ce 
studia viza de intrare a lui Harry. 

— E o poveste lungă, a zis Harry, gândindu-se că nu ar fi 
fost bine să-i spună că prima oară când venise la New York, 
fusese arestat pentru crimă. 

— Distracţie plăcută în Statele Unite. 

Ofiţerul i-a strâns mâna lui Harry. 

— Mulţumesc, a spus Harry, încercând să nu pară 
surprins pe când trecea prin Biroul de lmigrare şi se 
îndrepta către zona în care erau aduse bagajele. 

In timp ce aştepta să-i apară valiza, şi-a mai verificat o 
dată instrucţiunile. Urma să fie întâmpinat de editorul-şef 
de la Viking, care-l va conduce la hotel şi-i va prezenta 
orarul. Ori de câte ori vizita un oraş din Anglia, era însoţit 
de reprezentantul cu vânzările, aşa că nu prea era sigur ce 
fel de editor va fi acesta. 

După ce şi-a recuperat vechiul geamantan de şcoală, 
Harry şi-a croit drum către vamă. Un ofiţer i-a cerut să-şi 
deschidă bagajul, s-a uitat la suprafaţă, apoi l-a bifat cu o 
cruce mare într-o parte, înainte de a-i da drumul. Harry a 
ajuns sub un semn semicircular care declara Bun venit în 
New York, aflat sub fotografia primarului, William O'Dwyer. 

De îndată ce a ajuns în holul de sosiri, a fost întâmpinat 
de un şir de şoferi în uniformă, care ţineau în mână 
cartoane pe care erau scrise numele celor aşteptaţi. A 
căutat „Clifton” şi, când l-a găsit, i-a zâmbit şoferului şi i-a 
spus: 

— Eu sunt. 

— Mă bucur să vă întâlnesc, domnule Clifton. Eu sunt 
Charlie. A înşfăcat valiza grea a lui Harry de parcă ar fi fost 
o servietă. lar aceasta este editoarea dumneavoastră, 
Natalie. 

Harry s-a întors şi a văzut o tânără care fusese numită pe 
scurt în instrucţiunile lui ca „N. Redwood”. Era aproape la 
fel de înaltă ca el, cu părul blond, tuns modern, ochi 
albaştri şi dinţii cei mai albi şi drepţi pe care-i văzuse 
vreodată, cu excepţia unei reclame pentru o pastă de dinţi. 
Şi parcă asta nu era destul, capul ei se odihnea pe spătarul 
unui fotoliu în formă de clepsidră. Harry nu mai văzuse 
niciodată ceva ca Natalie în Anglia de după război, bazată 
pe raţionalizare. 

— Mă bucur să vă întâlnesc, domnişoară Redwood, a zis 
el, strângându-i mâna. 

— Şi eu mă bucur, Harry, a răspuns ea. Spune-mi Natalie, 
a mai adăugat pe când îl urmăreau pe Charlie afară din 
aeroport. Te admir foarte mult. Îmi place William Warwick 
şi nu mă îndoiesc că şi următoarea carte va avea un mare 
succes. 

Când au ieşit pe trotuar, Charlie a deschis portiera din 
spate a celei mai lungi limuzine pe care o văzuse vreodată 
Harry. El s-a dat la o parte şi a lăsat-o pe Natalie să urce 
prima. 

— Oh, îmi plac mult englezii, a spus ea, în timp ce el se 
urca lângă ea, iar limuzina a intrat în traficul lent din New 
York. Mai întâi, vom merge la hotelul tău. Ţi-am făcut o 
rezervare la Pierre, unde ai un apartament la etajul 
unsprezece. Ti-am lăsat suficient timp ca să te aranjezi 
înainte de a te întâlni cu domnul Guinzburg pentru dineul 
de la Harvard Club. Apropo, de abia aşteaptă să te 
întâlnească. 

— Şi eu, a spus Harry. El a publicat jurnalele mele din 
închisoare şi primul roman cu William Warwick, aşa că am 
pentru ce să-i mulţumesc. 

— Şi a mai investit şi mult timp şi bani pentru a fi sigur 
că Niciun risc va ajunge pe lista de bestselleruri şi m-a 
rugat să te pun la curent cum plănuim s-o facem. 

— Te rog, a zis Harry, uitându-se pe geam ca să admire 
imaginile pe care le văzuse ultima oară din spatele unui 

autobuz galben al închisorii care-l ducea din celula 
puşcăriei şi nu dintr-un apartament de la Pierre Hotel. 

O mână i-a atins piciorul. 

— Avem multe de discutat înainte de a ne întâlni cu 
domnul Guinzburg. Natalie i-a dat un dosar albastru, gros. 
Să-ţi explic mai întâi cum dorim să îţi aducem cartea pe 
lista de bestselleruri, pentru că diferă mult de modul în 
care procedaţi voi, în Anglia. 

Harry a deschis dosarul şi a încercat să se concentreze. 
Nu mai stătuse niciodată lângă o femeie care arăta de 
parcă ar fi fost turnată în rochie. 

— În America, a continuat Natalie, avem doar trei 
săptămâni ca să ne asigurăm că romanul tău ajunge pe 
lista de bestselleruri din New York Times. Dacă nu ajungi 
printre primii cincisprezece în acest timp, librăriile vor 
ambala stocul de Niciun risc şi îl vor înapoia editurii. 

— E o aiureală, a zis Harry. În Anglia, atunci când o 
librărie a făcut o comandă, în ceea ce priveşte editura, 
cartea este vândută. 

— Nu le oferiţi librăriilor posibilitatea de a vinde cu 
reducere sau de a returna cartea? 

— Sigur că nu, a spus Harry, şocat de această idee. 

— Şi este adevărat că încă mai vindeţi cărţi fără a oferi o 
reducere? 

— Da, sigur. 

— Ei bine, vei afla că şi aceasta se petrece altfel aici, 
pentru că, dacă ajungi printre primii cincisprezece, preţul 
de bază este automat redus la jumătate, iar cartea este 
dusă în spatele magazinului. 

— De ce? Sunt sigur că un bestseller trebuie prezentat în 
faţă, chiar în vitrină şi desigur că preţul nu trebuie redus. 

— Nu de când băieţii care se ocupă de publicitate n-au 
descoperit că atunci când un client vine să caute un anumit 
bestseller şi-l găseşte în spatele magazinului, unul din cinci 
clienţi cumpără două cărţi până ce ajunge la casă, iar unul 
din trei mai cumpără încă o carte. 

— Deşteaptă treabă, dar nu cred că ar merge în Anglia. 

— Presupun că este doar o problemă de timp, dar acum 
poţi aprecia de ce este important ca romanul tău să ajungă 
pe listă cât mai repede posibil pentru că, odată ce preţul 
este scăzut, este foarte probabil că vei rămâne printre 
primii cincisprezece mai multe săptămâni. De fapt, este 
mai greu să ieşi de pe listă decât să intri. Dar, dacă eşuezi, 
Niciun risc va dispărea de pe rafturi într-o lună şi vom 
pierde mulţi bani. 

— Am înţeles ideea, a spus Harry, în timp ce limuzina 
trecea încet peste Brooklyn Bridge, plin de taxiuri şi de 
şoferii lor care fumau chiştoace de trabucuri. 

— Ceea ce e mai greu este că noi va trebui să vizităm 
şaptesprezece oraşe diferite în douăzeci şi una de zile. 

— Noi? 

— Da, te voi ţine de mână în cursul excursiei, a spus ea, 
pe un ton normal. Eu stau de obicei în New York şi las 
editorul local din fiecare oraş să aibă grijă de autorii aflaţi 
în vizită, dar nu şi de data aceasta, pentru că domnul 
Guinzburg a insistat să nu te scap din ochi. 

l-a atins iar uşor piciorul, înainte de a mai întoarce o 
pagină din dosarul aflat la ea în braţe. 

Harry s-a uitat la ea iar femeia i-a zâmbit cochet. Oare 
flirta cu el? Nu, nu era posibil. La urma-urmei, de abia se 
întâlniseră. 

— Ţi-am făcut rezervări deja la staţiile de radio 
importante, inclusiv la emisiunea Matt Jacobs Show, care 
are unsprezece milioane de ascultători în fiecare dimineaţă. 
Nimeni nu este mai eficient ca Matt când e vorba de 
cumpărarea cărţilor. 

Harry avea mai multe întrebări pe care ar fi vrut să i le 
pună, dar Natalie era ca o puşcă Winchester; ori de câte ori 
ridicai capul, trăgea câte un glonţ. 

— Fii atent, a continuat ea, fără să-şi tragă respiraţia, 
majoritatea emisiunilor importante nu-ţi vor acorda mai 
mult de câteva minute - nu ca la voi, la BBC. Ei nu înţeleg 
cuvintele „în profunzime”. În acest timp, adu-ţi aminte să 
repeţi titlul cărţii de cât mai multe ori. 

Harry a început să răsfoiască orarul turneului. Fiecare zi 
părea să înceapă într-un alt oraş, unde urma să apară într-o 
emisiune matinală de la radio, după care urmau emisiuni şi 
interviuri nesfârşite până ce ajungea pe aeroport. 

— Toţi autorii se bucură de un astfel de tratament? 

— Sigur că nu, a zis Natalie, punându-i iar mâna pe 
picior. Ceea ce mă aduce la cea mai mare problemă pe 
care o avem cu tine. 

— Aveţi o problemă cu mine? 

— Desigur. Majoritatea reporterilor vor dori să te întrebe 
despre perioada în care ai stat în închisoare şi cum a reuşit 
un englez să câştige Steaua de Argint, dar tu trebuie să 
revii la carte. 

— În Anglia, asta ar fi considerat ceva vulgar. 

— În America, vulgar este ceea ce capeţi când eşti pe 
lista de bestselleruri. 

— Dar oamenii nu vor dori să discute despre carte? 

— Harry, trebuie să presupui că niciunul dintre ei n-a 
citit-o. În fiecare zi le aterizează pe birou o duzină de cărţi 
noi, aşa că vei avea noroc dacă vor citi mai mult decât 
titlul. Ar fi de mirare chiar şi să-şi amintească numele tău. 
Au fost de acord să te primească la emisiunile lor pentru că 
eşti un fost puşcăriaş care a câştigat Steaua de Argint, aşa 
că să revenim la avantajul nostru şi să împingem cartea 
înainte, ca nişte posedaţi, tocmai spunea ea când limuzina 
a tras în faţa hotelului. 

Harry îşi dorea să fi fost înapoi, în Anglia. 

Şoferul a sărit din maşină şi a deschis portbagajul, iar un 
hamal al hotelului a venit spre ei. Natalie l-a condus pe 
Harry în hotel, prin hol, până la biroul de recepţie, unde a 
trebuit doar să-şi arate paşaportul şi să semneze formularul 
de înregistrare. Era evident că Natalie îi netezise drumul. 

— Bine aţi venit la Pierre, domnule Clifton, a spus 
funcţionarul de la recepţie, dându-i o cheie uriaşă. 

— Ne vedem în hol - Natalie s-a uitat la ceas - peste o 
oră. După aceea, limuzina te va conduce la Harvard Club 
pentru a dejuna cu domnul Guinzburg. 

— Mulţumesc, i-a zis Harry şi a urmărit-o mergând prin 
hol şi dispărând prin uşile batante, afară în stradă. 

N-a putut să nu observe că nu era singurul bărbat ai 
cărui ochi nu se dezlipeau de ea. 

Un băiat care ducea bagajele l-a însoţit la etajul 
unsprezece, i-a arătat apartamentul şi i-a explicat cum 
funcționau toate. Harry nu mai stătuse niciodată într-un 
hotel care avea şi baie şi duş. S-a decis să îşi noteze totul 
ca să-i poată povesti mamei lui când se va întoarce în 
Bristol. l-a mulţumit băiatului şi i-a dat ca bacşiş singurul 
dolar pe care-l avea. 

Primul lucru pe care l-a făcut înainte să despacheteze, a 
fost să ia telefonul şi să o sune, cu taxă inversă, pe Emma. 

— Voi reveni în cincisprezece minute, domnule, i-a spus 
operatorul transoceanic. 

Următoarea voce pe care a auzit-o a fost a Emmei. 

— Tu eşti, dragă? Mă auzi? 

— Sigur, dulceaţă, a spus Harry, zâmbind. 

— Deja vorbeşti ca un american. Îmi închipui cum o să fii 
peste trei săptămâni. 

— Gata să vin la Bristol, presupun, mai ales dacă 
romanul nu ajunge pe lista de bestselleruri. 

— Şi dacă nu ajunge? 

— Poate vin mai devreme acasă. 

— Sună bine. De unde mă suni? 

— De la Pierre, unde m-au pus în cea mai mare cameră 
de hotel pe care am văzut-o vreodată. În patul ăsta ar 
putea să doarmă patru oameni. 

— Ai grijă să doarmă doar unul. 

— Are aer condiţionat şi un radio în baie. Şi, fii atentă, 
încă nu ştiu cum să pornesc toate astea. Sau să le opresc. 

— Ar fi trebuit să-l iei pe Seb cu tine. El s-ar fi descurcat 
până acum. 

— Sau le-ar fi distrus pe toate şi m-ar fi lăsat pe mine să 
le montez la loc. Ce face băiatul? 

— E bine. De fapt, pare mai liniştit fără o bonă. 

— Asta-i o uşurare. Şi cum merge căutarea domnişoarei 
Smith? 

— Încet, dar mi s-a cerut să merg la un interviu la 
căminul dr. Barnardo's mâine după-masă. 

— Sună bine. 

— Mă întâlnesc cu domnul Mitchell dimineaţă, ca să ştiu 
ce să le spun şi, mai important, ce să nu le spun. 

— O să fie bine, Emma. Aminteşte-ţi doar că este 
responsabilitatea lor să plaseze copii în case bune. Singura 
mea grijă este cum va reacţiona Seb când va afla ce ai de 
gând. 

— Ştie deja. Am vorbit cu el ieri-seară, chiar înainte să se 
culce şi, spre surprinderea mea, părea să-i placă ideea. 
Dar, când este implicat Seb în ceva, întotdeauna apare o 
problemă nouă. 

— Acum ce mai e? 

— Se aşteaptă să aibă şi el un cuvânt de spus în privinţa 
alegerii noastre. Ştirea bună este că vrea o surioară. 

— Asta ar putea fi o problemă dacă nu-i place 
domnişoara J. Smith şi îşi pune ochii pe altcineva. 

— Chiar nu ştiu ce vom face dacă se va întâmpla aşa 
ceva. 

— Va trebui să-l convingem cumva că Jessica este 
alegerea lui. 

— Şi cum ai vrea s-o facem? 

— O să mă mai gândesc. 

— Să nu-l subestimezi. Dacă o facem, ideea s-ar putea 
întoarce împotriva noastră. 

— Vorbim când mă întorc, a spus Harry. Trebuie să mă 
grăbesc, dragă, iau masa cu Harold Guinzburg. 

— Transmite-i dragostea mea şi aminteşte-ţi, el este alt 
om pe care nu-l poţi subestima. Şi dacă tot îl vezi, nu uita 
să-l întrebi ce s-a întâmplat cu... 

— Nu am uitat. 

— Noroc, dragul meu, a spus Emma, şi ai grijă să ajungi 
pe lista de bestselleruri! 

— Eşti mai rea decât Natalie. 

— Cine e Natalie? 

— O blondă fermecătoare care nu se poate opri să nu-şi 
pună mâinile pe mine. 

— Eşti aşa un mincinos, Harry Clifton. 


KKK 


În acea seară, Emma a ajuns printre primii în aula 
universității pentru a asculta conferința profesorului Cyrus 
Feldman cu subiectul: După ce a câştigat războiul, oare 
Anglia a pierdut pacea? 

S-a strecurat pe un scaun de la marginea rândului de 
scaune tapiţate, cam la jumătatea sălii. Mult înainte de ora 
anunţată, sala era atât de plină încât ultimii sosiți au fost 
obligaţi să stea pe treptele amfiteatrului, iar unul sau doi, 
chiar pe pervazul ferestrelor. 

Audienţa a izbucnit în aplauze când dublul câştigător al 
premiului Pulitzer a intrat în aulă, însoţit de vicecancelarul 
universităţii. Când toţi spectatorii au luat loc, sir Philip 
Morris şi-a prezentat invitatul, amintind pe scurt distinsa 
carieră a lui Feldman, de la zilele studenţiei sale la 
Princeton până la numirea sa ca cel mai tânăr profesor de 
la Stanford, ajungând la cel de-al doilea Premiu Pulitzer pe 
care-l primise cu un an înainte. După aceea, toţi au 
aplaudat iar. Profesorul Feldman s-a ridicat de la locul lui şi 
s-a dus pe podium. 

Primul lucru care a izbit-o pe Emma la Cyrus Feldman, 
chiar înainte ca acesta să-şi înceapă discursul, a fost cât de 
atrăgător era omul, ceea ce Grace uitase să-i spună la 
telefon. Avea puţin peste un metru optzeci, părul grizonant, 
iar figura lui arsă de soare le amintea tuturor la care 
universitate preda. Alura sa atletică nu-i arăta vârsta şi 
sugera că-şi petrecea la fel de multe ore la bibliotecă pe 
cât şi în sala de gimnastică. 

In momentul în care a început să vorbească, Emma a fost 
captivată de energia nemaipomenită a lui Feldman şi, după 
câteva clipe, toată lumea din aulă stătea pe marginea 

scaunelor. Studenţii au început să scrie rapid orice cuvânt 
rostit, iar Emma a regretat că nu-şi adusese un caiet şi un 
stilou cu ea. 

Vorbind liber, profesorul trecea cu dexteritate de la un 
subiect la altul: rolul Wall Street-ului după război, dolarul ca 
noua valută a lumii, benzina care devenea materialul care 
va domina a doua jumătate a secolului şi, poate şi mai 
mult, viitorul rol al Fondului Monetar Internaţional şi dacă 
America va rămâne pe standardul de aur. 

După terminarea conferinţei, singurul regret al Emmei 
fusese că el de abia abordase subiectul transporturilor, 
spunând doar cum aeroplanul va schimba noua ordine 
mondială atât pentru afaceri, cât şi pentru turism. Dar, ca 
orice profesionist experimentat, el a reamintit audienței că 
scrisese o carte cu acest subiect. Emma nu avea de gând 
să aştepte Crăciunul ca să obţină un exemplar. A făcut-o să 
se gândească la Harry şi să spere că turneul lui din America 
mergea la fel de bine. 

După ce a cumpărat un exemplar din Noua ordine 
mondială, s-a alăturat lungii cozi a celor care aşteptau săli 
se dea un autograf. Aproape terminase primul capitol 
înainte de a ajunge în faţa cozii şi se întreba dacă el ar 
putea să-şi piardă câteva momente pentru a-i explica 
imaginea referitoare la viitorul industriei navale britanice. 

A pus cartea în faţa lui, iar el i-a zâmbit prietenos. 

— Cui s-o dedic? 

Ea s-a hotărât să-şi încerce norocul. 

— Emmei Barrington. 

El a privit-o cu atenţie. 

— Nu cumva sunteţi rudă cu răposatul sir Walter 
Barrington? 

— Era bunicul meu, a spus ea, mândră. 

— l-am auzit conferinţa pe care a ţinut-o mai de mult 
asupra rolului industriei navale în cazul în care America ar 
intra în Primul Război Mondial. Pe atunci eram student şi el 
m-a învăţat mai mult într-o oră decât reuşeau profesorii 
mei într-un semestru întreg. 

— Şi pe mine m-a învăţat multe, i-a replicat Emma, 
zâmbind şi ea. 

— Aş fi dorit să-l întreb multe, a adăugat Feldman, dar 
trebuia să prindă trenul spre Washington în acea noapte, 
aşa că nu l-am mai văzut de atunci. 

— Şi sunt multe lucruri despre care aş vrea să vă întreb 
şi eu, a spus Emma. De fapt „aş avea nevoie” ar fi mai 
exact. 

Feldman s-a uitat la coada de aşteptare. 

— Cred că nu-mi va lua mai mult de o jumătate de oră şi, 
cum nu plec în seara asta cu trenul la Washington, poate 
am putea discuta în particular înainte să plec, domnişoară 
Barrington? 

— Şi ce mai face iubita mea Emma? a întrebat Harold 
Guinzburg după ce l-a întâmpinat pe Harry la Harvard Club. 

— Tocmai am vorbit cu ea la telefon, i-a spus Harry. Vă 
transmite toate cele bune şi că a fost dezamăgită pentru că 
nu a reuşit să ni se alăture. 

— Şi eu la fel. Te rog să-i spui că data viitoare nu mai 
accept nicio scuză. Guinzburg şi-a condus invitatul şi s-au 
aşezat la o masă care era evident masa lui obişnuită. Sper 
că îţi place Pierre, a comentat el în timp ce ospătarul le 
dădea meniurile. 

— Ar fi perfect, doar dacă aş şti cum să opresc duşul. 

Guinzburg a râs. 

— Poate ar trebui s-o rogi pe domnişoara Redwood să te 
ajute. 

— Dacă ar accepta, cred că n-aş mai reuşi s-o opresc pe 
ea. 

— Ah, deci te-a supus deja discursului ei despre 
importanţa aducerii romanului Wiciun risc pe lista de 
bestselleruri cât mai curând posibil. 

— E o femeie formidabilă. 

— De aceea am numit-o director, a spus Guinzburg, în 
ciuda protestelor mai multor altor directori care nu voiau o 
femeie în Consiliul de administraţie. 

— Emma ar fi mândră de dumneavoastră, a spus Harry, 
şi pot să vă asigur că domnişoara Redwood m-a avertizat 
de consecinţele pe care le voi suporta dacă voi eşua. 

— Da, aşa e Natalie. Şi, aminteşte-ţi că ea decide dacă te 
vei întoarce acasă cu avionul sau cu o bărcuţă cu vâsle. 

Harry ar fi râs, dar nu era sigur că editorul lui glumise. 

— Aş fi invitat-o la dineu cu noi, a spus Guinzburg, dar, 
după cum ai observat, Harvard Club nu permite accesul 
femeilor - nu-i spune Emmei. 

— Presimt că vei vedea femeile cinând la Harvard Club 
înainte de a vedea vreuna într-un club al gentlemenilor din 
Pall Mall sau la St James's. 

— Înainte de a discuta despre turneu, a spus Guinzburg, 
aş vrea să aflu tot ce aţi făcut tu şi Emma de când ea a 
plecat din New York. Cum ai câştigat Steaua de Argint? Şi-a 
luat Emma un serviciu? Ce a făcut Sebastian când şi-a 
văzut tatăl pentru prima oară? Şi... 

— Şi Emma a insistat să nu mă întorc în Anglia fără să 
aflu ce s-a întâmplat cu Sefton Jelks. 

— Dăm mai întâi comanda? Nu am chef să mă gândesc 
la Sefton Jelks pe stomacul gol. 

— S-ar putea să nu trebuiască să prind trenul de 
Washington, dar mi-e teamă că trebuie să mă întorc în 
Londra diseară, domnişoară Barrington, a spus profesorul 
Feldman, după ce a semnat ultima carte. Mâine-dimineaţă, 
la ora zece, am o conferință la Şcoala de economie din 
Londra aşa că nu pot să vă acord decât câteva minute. 

Emma a încercat să nu pară dezamăgită. 

— Doar dacă... a spus Feldman. 

— Doar dacă ce? 

— Doar dacă aţi dori să mă însoţiţi pe drumul spre 
Londra, în care caz vă voi acorda întreaga mea atenţie 
pentru cel puţin două ore. 

Emma a ezitat. 

— Trebuie să dau un telefon. 

După douăzeci de minute, stătea într-un vagon de clasa 
întâi, în faţa profesorului Feldman. El a pus prima întrebare. 

— Deci, domnişoară Barrington, familia dumneavoastră 
are încă linia maritimă care poartă acest nume ilustru? 

— Da, mama are douăzeci şi doi la sută din acţiuni. 

— Adică familia dumneavoastră are suficient control şi 
asta e tot ceea ce contează într-o organizaţie - atâta timp 
cât nimeni altcineva nu obţine mai multe acţiuni. 

— Fratele meu, Giles, nu e prea interesat de afacerile 
companiei. Este membru în Parlament şi nici măcar nu 
asistă la întrunirile Consiliului de administraţie. Dar eu o 
fac, domnule profesor şi de aceea doream să discut cu 
dumneavoastră. 

— Spuneţi-mi Cyrus, vă rog. Am ajuns la o vârstă la care 
nu vreau ca o tânără doamnă să-mi amintească cât de 
bătrân sunt. 

Grace avusese dreptate în privinţa unui singur lucru, s-a 
gândit Emma şi s-a hotărât să profite. l-a întors zâmbetul 
înainte de a-l întreba: 

— Cu ce probleme credeţi că se va confrunta industria de 
construcţii navale în decada următoare? Noul nostru 
preşedinte, sir William Travers... 

— Un om de prima-mână. Cunard a fost cam neinspirat 
lăsând să plece un astfel de om capabil, a întrerupt-o 
Feldman. 

— Sir William ar vrea să adauge o nouă linie de pasageri 
flotei noastre. 

— O nebunie! a izbucnit Feldman, lovind scaunul de 
lângă el cu pumnul strâns, făcând ca un nor de praf să se 
ridice în aer. Înainte ca Emma să-l poată întreba de ce, ela 
continuat: Doar dacă nu aveţi vreun surplus de bani pe 
care vreţi să-i folosiţi, sau se oferă avantaje pentru 
impozitele pe industria navală în UK de care nu mi-a spus 
nimeni. 

— Nici una, nici alta, din câte ştiu eu, a zis Emma. 

— Atunci e timpul să priviţi faptele în faţă. Aeroplanele 
vor transforma navele de pasageri în dinozauri plutitori. De 
ce ar pierde cineva cinci zile traversând Atlanticul când pot 
face acelaşi drum în optsprezece ore cu avionul? 

— E mai relaxant? Frica de zbor? Ajungi într-o formă mai 
bună? a sugerat Emma, amintindu-şi cuvintele lui sir 
William de la întrunirea Consiliului. 

— N-are sens şi nu mai este modern, scumpă doamnă, a 
spus Feldman. Ar trebui să aduceţi argumente mai bune 
dacă vreţi să mă convingeţi. Nu, adevărul este că afaceriştii 

45 


- UN SECRET BINE PĂSTRAT - 


moderni şi chiar turiştii mai aventuroşi, doresc să scadă 
timpul până la destinaţie, ceea ce în câţiva ani va distruge, 
chiar va distruge, afacerea navelor de pasageri. 

— Şi pe termen lung? 

— Nu aveţi un termen atât de lung. 

— Deci, ce ne recomandaţi? 

— investiţi toţi banii disponibili în construcţia cargourilor. 
Avioanele nu vor putea niciodată să transporte obiecte 
mari sau grele, cum ar fi maşinile, utilajele industriale sau 
chiar alimentele. 

— Şi cum aş putea să-l conving pe sir William? 

— Exprimaţi-vă poziţia clar la următoarea întrunire a 
consiliului, a zis Feldman, lovind iar scaunul. 

— Dar eu nu fac parte din consiliu. 

— Nu faceţi parte din consiliu? 

— Nu, şi nu-i văd pe cei de la Barrington numind vreo 
femeie ca director. 

— Nu au de ales, a spus Feldman, ridicând vocea. Mama 
dumneavoastră are douăzeci şi doi la sută din acţiunile 
companiei. Puteţi cere un loc în Consiliul de administraţie. 

— Dar n-am nicio calificare şi o călătorie de două ore cu 
trenul, chiar dacă am făcut-o în compania unui câştigător al 
premiului Pulitzer, nu va rezolva problema. 

— Atunci este momentul să vă calificaţi. 

— La ce vă gândiţi? a întrebat Emma. Pentru că nu există 
nicio universitate în Anglia de care să ştiu eu că oferă un 
titlu de comerciant în curriculum. 

— Atunci va trebui să sacrificați trei ani şi să veniţi cu 
mine la Stanford. 

— Nu cred că soţul sau băieţelul meu ar fi prea încântați 
de idee, a replicat Emma, dezvâăluindu-şi acoperirea. 

Acest lucru l-a redus la tăcere pe profesor şi a durat o 
vreme până ce i-a spus: 

— Vă puteţi permite un timbru de zece cenți? 

— Da, a spus Emma, uimită, neştiind în ce intra. 

— Atunci voi fi fericit să vă înregistrez ca studentă la 
Stanford la toamnă. 

46 


- JEFFREY ARCHER - 


— Dar, după cum v-am explicat... 

— Aţi declarat, fără nicio rezervă, că vă puteţi permite un 
timbru de zece cenți. 

Emma a încuviinţat. 

— Foarte bine. Congresul tocmai a dat o lege care 
permite militarilor americani care îşi fac serviciul peste 
mări să semneze pentru un grad universitar fără să 
participe în persoană la cursuri. 

— Dar eu nu sunt americancă şi, în mod sigur, nu-mi 
desfăşor serviciul militar peste mări. 

— Este adevărat, a zis Feldman, dar în lege veţi 
descoperi, scris cu litere mici, în anumite condiţii speciale, 
cuvântul „Aliaţi”, de care sunt sigur că putem profita. Asta 
dacă doriţi cu adevărat să vă ocupați de viitorul pe termen 
lung al companiei familiei dumneavoastră. 

— Da, doresc, a spus Emma. Dar ce se va aştepta de la 
mine? 

— De îndată ce vă înregistrez ca studentă la Stanford vă 
voi trimite o listă de lecturi pentru primul an, precum şi 
înregistrări pe bandă ale cursurilor pe care le voi ţine. Mai 
mult, vă voi trimite în fiecare săptămână un eseu pe care 
va trebui să-l scrieţi şi pe care vi-l voi înapoia după ce îi voi 
da o notă. Şi, dacă vă puteţi permite mai mult de zece 
cenți, am putea chiar să vorbim la telefon din când în când. 

— Când încep? 

— In toamna aceasta, dar fiţi atentă, se dau teste de 
evaluare în fiecare trimestru pentru a se decide dacă vi se 
va permite să continuaţi cursul, a spus el, tocmai când 
trenul ajungea în gara Paddington. Dacă nu reuşiţi, veţi 
pica. 

— Doriţi să faceţi toate astea doar datorită unei întâlniri 
cu bunicul meu? 

— Ei, mărturisesc că speram că veţi putea cina cu mine 
la Savoy diseară, ca să discutăm despre viitorul industriei 
navale în detaliu. 

— Ce idee bună, a spus Emma, sărutându-l pe obraz. Dar 
mi-e teamă că am cumpărat şi biletul de întoarcere aşa că 
astă-seară trebuie să ajung acasă, la soţul meu. 


KKK 


Chiar dacă Harry nu şi-a dat seama cum să pornească 
radioul, cel puțin a reuşit să manevreze robinetele de apă 
caldă şi rece ale duşului. 

După ce s-a şters, şi-a ales o cămaşă proaspăt călcată, o 
cravată de mătase pe care i-o dăduse Emma de ziua lui şi 
un costum pe care mama lui l-ar fi numit „de duminică”. S- 
a uitat în oglindă şi a fost nevoit să recunoască faptul că nu 
ar fi putut să fie considerat la modă de nicio parte a 
Atlanticului. 

Harry a ieşit de la Pierre pe 5" Avenue chiar înainte de 
ora opt şi s-a îndreptat spre 64" şi Park. l-a luat doar 
câteva minute înainte să ajungă în faţa unei minunate case 
din piatră. Şi-a verificat ceasul, întrebându-se dacă sosise 
convenabil de târziu pentru New York. Şi-a amintit că 
Emma îi spusese că fusese atât de nervoasă înainte de a o 
întâlni pe mătuşa Phyllis încât se învărtise în jurul blocului 
înainte de a avea curajul să urce pe scările de la intrare şi 
chiar şi atunci abia a reuşit să apese pe butonul marcat 
„Comercianţi”. 

Harry a urcat scările şi a lovit cu forţă mânerul greu din 
alamă. În timp ce aştepta să i se răspundă, şi-o putea 
aminti pe Emma certându-l - Nu-ţi bate joc, copile. 

Uşa s-a deschis şi un valet cu redingotă, care se vedea 
clar că-l aştepta, i-a spus: 

— Bună seara, domnule Clifton. Doamna Stuart vă 
aşteaptă în salon. Sunteţi amabil să mă urmaţi? 

— Bună seara, Parker, a replicat Harry, cu toate că nu-l 
mai văzuse pe om până atunci. 

| s-a părut că vede umbra unui zâmbet în timp ce valetul 
îl conducea pe coridor, către lift. De îndată ce a intrat, 
Parker a tras grilajul, a apăsat pe un buton şi nu a mai 

vorbit până ce au ajuns la al treilea etaj. A deschis uşa şi l-a 
condus pe Harry în salon, anunțând: 

— Domnul Harry Clifton, doamnă. 

O femeie înaltă şi elegantă stătea în mijlocul camerei, 
discutând cu un bărbat care, a presupus Harry, era fiul ei. 

Mătuşa Phyllis s-a îndepărtat imediat, a venit spre Harry 
şi, fără să zică nimic, l-a îmbrăţişat atât de puternic încât ar 
fi impresionat un luptător american. Când i-a dat drumul, i 
l-a prezentat pe fiul ei, Alistair, care i-a strâns călduros 
mâna lui Harry. 

— Este o onoare să-l întâlnesc pe acela care a pus capăt 
carierei lui Sefton Jelks, a spus Harry. 

Alistair s-a înclinat. 

— Şi eu am avut partea mea în distrugerea lui, a 
bombănit Phyllis, în timp ce Parker îi oferea invitatului un 
pahar cu cherry. Dar nu începeţi cu Jelks, a adăugat ea, 
împingându-l pe Harry către un fotoliu confortabil de lângă 
foc, pentru că mă interesează mai mult Emma şi ce a mai 
făcut. 

Lui Harry i-a luat ceva timp s-o aducă pe mătuşa Phyllis 
la zi cu tot ce făcuse Emma de când plecase din New York, 
mai ales pentru că ea şi Alistair îl tot întrerupeau cu 
întrebări. Abia când valetul s-a întors să anunţe că masa 
era servită, au trecut la alt subiect. 

— Deci cum îţi place vizita aici? a întrebat Alistair, în timp 
ce se aşezau la masă. 

— Cred că mi-a plăcut mai mult când am fost arestat 
pentru crimă, a zis Harry. A fost mai uşor. 

— E chiar atât de rău? 

— Uneori e şi mai rău. Ştiţi, eu nu sunt prea bun ca să-mi 
fac singur reclamă, a recunoscut Harry când o fată în casă 
i-a pus o farfurie cu supă scoțiană în faţă. Imi închipuiam că 
romanul va vorbi pentru el. 

— Gândeşte-te mai bine, a comentat mătuşa Phyllis. 
Aminteşte-ţi, New York nu are un Bloomsbury. Uită de 
rafinament, înţelegere şi ironie. Oricât de mult ar fi 

împotriva firii tale, va trebui să înveţi să-ţi vinzi marfa ca un 
negustor din East End. 

— Sunt mândru că ai ajuns cel mai de succes autor din 
Anglia, a declarat Alistair, ridicând vocea. 

— Dar nu sunt, a spus Harry, nici pe departe. 

— Am fost copleşit de reacţia poporului american la 
Niciun risc, a spus Phyllis, continuând şarada. 

— Asta pentru că nimeni n-a citit-o încă, a protestat 
Harry, printre înghiţituri. 

— La fel ca Dickens, Conan Doyle şi Wilde, sunt sigur că 
Statele Unite vor fi cea mai bună piaţă a mea, a adăugat 
Alistair. 

— Aş vinde mai multe cărţi în Piaţa Harborough decât în 
New York, a spus Harry, în timp ce i se lua farfuria de supă 
din faţă. Este clar pentru mine că mătuşa Phyllis ar trebui 
să-mi ia locul în turneu, iar eu să mă întorc în Anglia. 

— Aş fi foarte încântată, a spus Phyllis. Dar e păcat că n- 
am talentul tău, a mai adăugat ea, oftând. 

Harry s-a servit cu o felie de friptură de vacă şi prea 
mulţi cartofi şi, nu după mult timp a început să se relaxeze 
în timp ce Phyllis şi Alistair îl amuzau cu poveşti despre 
aventurile Emmei când aceasta apăruse în New York, 
căutându-l. l-a plăcut versiunea lor şi l-a ajutat să-şi 
amintească cât noroc a avut pentru că fusese pus în patul 
de lângă Giles Barrington când se dusese la St Bede's. Şi, 
dacă n-ar fi fost invitat la Manor House la aniversarea lui 
Giles, n-ar fi întâlnit-o niciodată pe Emma. Nu că i-ar fi dat 
prea mare atenţie prima oară. 

— Eşti conştient că nu vei fi niciodată suficient de bun 
pentru ea, a spus Phyllis, aprinzând o ţigară. 

Harry a aprobat, dându-şi seama pentru prima oară de 
ce această femeie neîmblânzită fusese ca Moş Jack al lui 
pentru Emma. Dacă ar fi trimis-o pe ea la război, s-a gândit 
el, mătuşa Phyllis ar fi fost sigur decorată şi ea cu Crucea 
de Argint. 

Când s-a făcut ora unsprezece, Harry, care, probabil, 
băuse cam mult coniac s-a ridicat nesigur din scaun. Nu 

trebuia să i se aducă aminte că a doua zi, la şase 
dimineaţa, Natalie se va afla în holul hotelului, aşteptând 
să-l ducă la primul interviu la radio din acea zi. l-a mulţumit 
gazdei pentru acea seară memorabilă şi, pentru aceasta, a 
mai primit o îmbrăţişare de urs. 

— Acum ai grijă să nu uiţi, a spus ea, ori de câte ori dai 
un interviu, gândeşte britanic, nu idiş. Şi dacă ai nevoie de 
un umăr pe care să plângi, sau de o masă decentă, noi, ca 
şi Windmill Theatre, nu închidem niciodată. 

— Mulţumesc, i-a zis Harry. 

— Şi, când vei mai vorbi cu Emma, a spus Alistair, adu-ţi 
aminte să-i transmiţi dragostea noastră şi ai grijă s-o 
pedepseşti pentru că nu te-a însoţit în acest turneu. 

Harry s-a decis că nu era momentul să le spună despre 
ceea ce doctorul numise problema „hiperactivităţii” lui 
Sebastian. 

Toţi trei s-au îngrămădit cumva în lift, iar Harry a fost 
îmbrăţişat iar de Phyllis înainte ca Parker să deschidă uşa 
din faţă şi să ajungă din nou pe străzile din Manhattan. 

— Of, la naiba, a zis el după ce s-a îndepărtat puţin de 
Park Avenue. 

S-a întors şi a fugit înapoi la casa mătuşii Phyllis, a urcat 
scările şi a bătut la uşă. De data aceasta, valetul n-a apărut 
la fel de repede. 

— Trebuie s-o văd de urgenţă pe doamna Stuart, a spus 
Harry. Sper că nu s-a culcat. 

— Din câte ştiu eu, nu, i-a zis Parker. Vă rog să mă 
urmaţi. 

L-a condus înapoi pe Harry pe coridor, la lift, unde a 
apăsat iar butonul pentru etajul al treilea. 

Phyllis stătea lângă cămin, fumând, când Harry a apărut 
pentru a doua oară. Era rândul ei să pară surprinsă. 

— Îmi pare rău, a spus el, dar Emma nu m-ar ierta 
niciodată dacă mă voi întoarce în Anglia fără să fi 
descoperit ce a păţit avocatul care a subestimat-o 
prosteşte. 

— Sefton Jelks, a zis Alistair, uitându-se de la locul lui de 
lângă foc. Afurisitul a demisionat până la urmă din funcţia 
de partener senior la Jelks, Myers şi Abernathy, cu toate că 
nu cu prea multă plăcere. 

— Puțin după aceea, a plecat în Minnesota, a adăugat 
Phyllis. 

— Şi nu se va întoarce în viitorul apropiat, i-a spus şi 
Alistair, pentru că a murit acum câteva luni. 

— Fiul meu este un avocat tipic, a comentat Phyllis, 
strivindu-şi chiştocul. Nu îţi va spune niciodată decât 
jumătate din poveste. Primul atac de inimă al lui Jelks a fost 
menţionat pe scurt în New York Times şi abia după al 
treilea i s-a scris un paragraf scurt şi nu prea flatant la 
pagina de necrologuri. 

— Ceea ce a fost, oricum, mai mult decât merita, a zis 
Alistair. 

— Sunt de acord, a spus Phyllis. Deşi m-am simţit foarte 
mulţumită că doar patru persoane au participat la 
funeraliile lui. 

— De unde ştii? a întrebat-o Alistair. 

— Pentru că eu am fost una dintre ele, i-a răspuns 
Phyllis. 

— V-aţi dus până în Minnesota doar ca să asistați la 
funeraliile lui Sefton Jelks? a întrebat Harry, neîncrezător. 

— Sigur că da. 

— De ce? a întrebat Alistair. 

— Pentru că nu puteai să ai încredere niciodată în Sefton 
Jelks, le-a explicat ea. Nu aş fi fost convinsă că era mort 
până ce nu i-am văzut sicriul coborât în pământ şi chiar şi 
după aceea am aşteptat ca groparii să umple gaura. 


KKK 


— Luaţi loc, vă rog, doamnă Clifton. 
— Mulţumesc, a zis Emma, aşezându-se pe un scaun din 
lemn, faţă în față cu cei trei guvernatori, tolăniţi pe nişte 

fotolii confortabile, în spatele unei mese lungi, ridicate pe o 
estradă. 

— Mă numesc David Slater, a spus bărbatul din centru, şi 
voi conduce întrunirea din această după-amiază. Permiteţi- 
mi să-mi prezint colegii, domnişoara Braithwaite şi domnul 
Needham. 

Emma a încercat să-i evalueze rapid pe cei trei 
investigatori din faţa ei. Preşedintele purta un costum din 
trei piese, o cravată de colegiu pe care a recunoscut-o şi 
arăta de parcă acesta n-ar fi fost singurul consiliu pe care-l 
conducea. Domnişoara Braithwaite, care stătea în dreapta 
lui, era îmbrăcată într-un costum din tweed de dinaintea 
războiului şi ciorapi groşi din lână. Părul îi era ridicat într-un 
coc şi Emma a fost convinsă că aceasta era fata-bătrână a 
parohiei, iar felul în care îşi strângea buzele dădea de 
înţeles că nu prea avea obiceiul să zâmbească. Domnul 
aflat în stânga preşedintelui era mai tânăr decât colegii lui 
şi i-a amintit Emmei că nu de mult Anglia fusese în război. 
Mustaţa lui stufoasă sugera RAF. 

— Consiliul a studiat cererea dumneavoastră cu interes, 
doamnă Clifton, a început preşedintele, şi, dacă ne 
permiteti, am dori să vă punem câteva întrebări. 

— Da, desigur, a spus Emma, încercând să se relaxeze. 

— De când vă gândiţi să adoptați un copil, doamnă 
Clifton? 

— De când am aflat că nu mai pot avea alt copil, a 
replicat Emma, fără să mai adauge şi alte detalii. 

Cei doi bărbaţi i-au zâmbit cu înţelegere, dar domnişoara 
Braithwaite a rămas serioasă. 

— Aţi declarat în formular, a continuat preşedintele, 
uitându-se la hârtii, că aţi prefera să adoptați o fetiţă de 
cinci sau şase ani. Aveţi vreun motiv anume? 

— Da, a zis Emma. Fiul meu, Sebastian, este singurul 
copil şi soţul meu şi cu mine credem că i-ar face bine să fie 
crescut împreună cu cineva care nu a avut toate avantajele 
şi privilegiile pe care le consideră a fi un drept al lui încă de 
la naştere. 

A sperat că răspunsul ei nu suna ca ceva ce fusese 
repetat dinainte şi ar fi putut jura că preşedintele a bifat o 
căsuţă. 

— Putem presupune din răspunsul dumneavoastră, a zis 
preşedintele, că nu există restricţii financiare care v-ar 
împiedica să creşteţi un al doilea copil? 

— Niciuna, domnule preşedinte. Soţul meu şi cu mine 
trăim confortabil. 

Emma a observat că a mai fost bifată o căsuţă. 

— Mai am o întrebare, a spus preşedintele. Aţi declarat în 
cerere că doriţi să luaţi un copil, indiferent ce religie ar 
avea. Pot să vă întreb dacă ţineţi de o biserică anume? 

— Ca şi dr. Barnardo, a spus Emma, sunt creştină. Soţul 
meu a fost băiat de cor la St Mary Redcliffe. Uitându-se 
direct la preşedinte, a adăugat: Inainte de a pleca la BGS, 
unde a ajuns solist în cor. Eu am fost educată la şcoala Red 
Maids’, înainte de a câştiga o bursă la Oxford. 

Preşedintele şi-a atins cravata şi Emma s-a gândit că 
lucrurile n-ar fi putut să meargă mai bine până ce 
domnişoara Braithwaite nu a bătut cu creionul în masă. 
Preşedintele i-a făcut semn că poate vorbi. 

— Aţi vorbit de soţul dumneavoastră, doamnă Clifton. Aş 
putea să ştiu de ce nu este astăzi şi el aici? 

— Este în Statele Unite într-un turneu de prezentare a 
unei cărţi. Se va întoarce peste două săptămâni. 

— Pleacă des? 

— Nu. De fapt, pleacă foarte rar. Soţul meu este scriitor, 
aşa că stă mai mult acasă. 

— Dar trebuie să viziteze câte o bibliotecă din când în 
când, a sugerat domnişoara Braithwaite, cu ceea ce 
semăna foarte mult cu un zâmbet. 

— Nu, avem biblioteca noastră proprie, a spus Emma, 
regretându-şi cuvintele de îndată ce le-a rostit. 

— Şi dumneavoastră munciţi? a întrebat domnişoara 
Braithwaite, făcând să pară că aceasta ar fi fost o crimă. 

— Nu, cu toate că-mi ajut soţul oricum pot. Totuşi, mă 
consider nevastă şi mamă cu normă întreagă. 

Cu toate că Harry îi recomandase această propoziţie, el 
ştia foarte bine că Emma nu o credea, iar acum o credea 
chiar şi mai puţin după ce-l întâlnise pe Cyrus Feldman. 

— De cât timp sunteţi căsătorită, doamnă Clifton? a 
insistat domnişoara Braithwaite. 

— De ceva mai mult de trei ani. 

— Dar văd din cerere că fiul dumneavoastră, Sebastian, 
are opt ani. 

— Da, aşa este. Harry şi cu mine ne-am logodit în 1939, 
dar el a simţit că este de datoria lui să se înroleze chiar 
înainte de izbucnirea războiului. 

Domnişoara Braithwaite era gata să mai pună o 
întrebare, când bărbatul din stânga preşedintelui s-a 
aplecat în faţă şi a spus: 

— Deci v-aţi căsătorit puţin timp după terminarea 
războiului, doamnă Clifton? 

— Din păcate, nu, a spus Emma, uitându-se la omul care 
avea un singur braţ. Soţul meu a fost grav rănit de o mină 
germană cu câteva zile înainte de sfârşitul războiului şi a 
durat o vreme până ce s-a simţit suficient de bine ca să fie 
eliberat din spital. 

Domnişoara Braithwaite părea la fel de acră. Emma s-a 
întrebat dacă nu ar fi fost posibil ca... s-a decis să rişte cu 
toate că ştia că Harry nu ar fost de acord. 

— Dar, domnule Needham, a spus ea, fără să-şi ia ochii 
de pe bărbatul cu un singur braţ, să ştiţi că eu mă consider 
printre femeile norocoase. Mă gândesc întruna la femeile ai 
căror soţi, logodnici sau iubiţi nu s-au mai întors la familiile 
lor, pentru că şi-au dat viaţa pentru ţara lor. 

Domnişoara Braithwaite şi-a aplecat capul, iar 
preşedintele a spus: 

— Mulţumesc, doamnă Clifton. Curând, vom lua legătura 
cu dumneavoastră. 

5 


La şase dimineaţa, Natalie stătea în hol, aşteptându-l. 
Arăta la fel de proaspătă şi îndrăzneață ca atunci când îl 
părăsise, cu o zi în urmă. De îndată ce s-au aşezat în 
spatele limuzinei, ea a deschis inevitabilul dosar. 

— Îţi vei începe ziua cu interviul lui Matt Jacobs, de la 
NBC, cea mai vizionată emisiune de dimineaţă din ţară. 
Ştirea bună este că veţi apărea la început, adică între şapte 
şi jumătate şi opt dimineaţa. Ştirea nu chiar atât de bună e 
că veţi împărţi acest calup cu Clark Gable şi Mel Blanc, 
vocea lui Bugs Bunny şi Tweetie Pie. Gabie îşi prezintă 
ultimul film, Întoarcerea acasă, în care joacă împreună cu 
Lana Turner. 

— Şi Mel Blanc? a întrebat Harry, încercând să nu râdă. 

— El aniversează o decadă la Warner Brothers. Acum, 
ţinând seama de pauzele publicitare ale sponsorilor, 
presupun că vei fi în direct patru sau cinci minute, la care 
trebuie să te gândeşti ca la 240 până la 300 de secunde, a 
continuat Natalie, şi cât de importantă este această 
emisiune pentru lansarea întregii campanii. Nu vei mai face 
altceva mai important ca asta în următoarele trei 
săptămâni. Emisiunea nu numai că te poate aduce pe lista 
de bestselleruri ci, dacă merge bine, fiecare emisiune 
importantă din ţară va dori să te aibă ca invitat. 

Harry începuse să simtă cum îi bate inima mai repede. 

— Tot ce va trebui să faci este să găseşti un pretext să 
aduci vorba de Niciun risc, a mai zis ea când limuzina s-a 
oprit în faţa studiourilor NBC de la Rockfeller Center. 

Lui Harry nu i-a venit să creadă ce imagine l-a întâmpinat 
când a coborât pe trotuar. Intrarea strâmtă care ducea spre 
faţada clădirii fusese îngrădită şi era plină, de o parte şi de 
cealaltă cu fani înfocaţi. În timp ce îşi croia drum prin 
mulţimea care aştepta, n-a avut nevoie să i se spună că 90 
la sută dintre aceştia veniseră să-l vadă pe Clark Gable, 9 
la sută pe Mel Blanc şi, probabil, 1 la sută... 

— Cine este? a ţipat cineva când Harry a trecut pe lângă 
el în grabă. 

Poate nici unu la sută. 

După ce s-a văzut în siguranţă în interiorul clădirii, un 
ghid l-a escortat în camera verde şi i-a explicat orarul. 

— Domnul Gable va intra la şapte şi patruzeci. Mel Blanc 
îl va urma la şapte şi cincizeci şi sperăm să vă introducem 
la şapte cincizeci şi cinci, înainte de ştiri. 

— Mulţumesc, i-a zis Harry, aşezându-se şi încercând să 
se calmeze. 

Mel Blanc a dat buzna în camera verde la 7:30 şi s-a uitat 
la Harry de parcă aştepta să i se ceară un autograf. Domnul 
Gable, însoţit de suita sa, i-a urmat, după câteva minute. 
Harry a fost surprins să vadă că idolul ecranelor era 
îmbrăcat într-o haină de dineu şi ţinea în mână un pahar cu 
whisky. Gable i-a explicat lui Blanc că nu bea de dimineaţă, 
pentru că nici nu se culcase. După ce a fost luat de acolo, a 
fost urmat de râsete, iar Harry a rămas singur cu Mel. 

— Fii atent la Gable, a spus Mel, aşezându-se lângă 
Harry. În momentul în care se aprinde lumina roşie, nimeni, 
nici măcar cei din studio, nu-şi va da seama că a băut 
altceva decât suc de portocale şi, până ce va ieşi, toţi vor 
dori să vadă noul său film. 

S-a dovedit că Mel avusese dreptate. Gable era un 
adevărat profesionist şi titlul filmului său a fost menţionat 
cel puţin la fiecare jumătate de minut. Şi, cu toate că Harry 
citise undeva că el şi domnişoara Turner nu se puteau 
suferi unul pe altul, Gable a vorbit atât de frumos de ea, 
încât până şi cel mai cinic ascultător ar fi fost sigur că erau 
prieteni la cataramă. Doar Natalie nu a părut mulţumită 
pentru că Gable îşi depăşise timpul alocat cu patruzeci şi 
două de secunde. 

În timpul pauzei publicitare, Mel a fost escortat în studio. 
Harry învățase multe din performanţa lui Mel, în timpul 
căreia au apărut Sylvester, Tweety Pie şi Bugs Bunny. Dar 
lucrul care l-a impresionat cel mai mult a fost că atunci 
când Matt Jacobs i-a pus ultima întrebare, Mel a continuat 

să vorbească şi a mai furat treizeci şi şapte de secunde din 
timpul său preţios. 

La următoarea pauză publicitară, a fost rândul lui Harry 
să fie condus la ghilotină, unde ştia sigur că-i va fi tăiat 
capul. S-a aşezat vizavi de gazdă şi i-a zâmbit nervos. 
Jacobs studia contracoperta cărţii Niciun risc, care arăta de 
parcă nu mai fusese deschisă până atunci. Omul a ridicat 
privirea şi i-a întors zâmbetul lui Harry. 

— Când se aprinde lumina roşie, eşti în direct, a fost tot 
ceea ce i-a spus înainte de a trece la prima pagină a cărţii. 

Harry s-a uitat la ceasul din studio: opt fără patru minute. 
A ascultat o reclamă la Nescafe, în timp ce Jacobs 
mâzgălea câteva notițe pe o agendă din faţa lui. Reclama 
s-a terminat cu sunetul familiar al clopoţeilor şi s-a aprins 
lumina roşie. Mintea lui Harry s-a golit şi şi-a dorit să fie 
acasă, unde să mănânce cu Emma, sau chiar să înfrunte o 
mie de germani pe creasta Clemenceau, decât 11 milioane 
de americani care se bucurau de micul dejun. 

— Bună dimineaţa, a spus Jacobs în microfon, şi ce mai 
dimineaţă a fost. Mai întâi Gable, apoi Mel şi acum 
terminăm acest spectacol cu un invitat special din Marea 
Britanie - s-a uitat repede la coperta cărţii - Clifton. Acum, 
înainte de a discuta despre noul tău roman, Harry, pot să 
confirm faptul că prima oară când ai ajuns în America ai 
fost arestat pentru crimă? 

— Da, dar a fost o neînțelegere, a mormăit Harry. 

— Aşa spun toţi, a zis Jacobs, râzând. Dar ceea ce vor să 
ştie cei unsprezece milioane de ascultători ai mei este 
dacă, în timpul în care mai stai aici, te vei mai întâlni cu 
unii dintre foştii colegi de închisoare? 

— Nu, nu acesta este motivul pentru care am venit în 
America, a început Harry. Am scris un... 

— Deci, Harry, spune-mi care a fost a doua ta impresie 
despre America. 

— Este o ţară măreaţă, a spus Harry. Newyorkezii m-au 
făcut să mă simt bine-venit şi... 

— Chiar şi şoferii de taxi? 

— Chiar şi şoferii de taxi, a repetat Harry, iar în această 
dimineaţă am reuşit să-l întâlnesc pe Clark Gable. 

— Clark Gable este considerat un actor mare în Anglia? l- 
a întrebat Matt. 

— Ah, da, este foarte popular, ca şi domnişoara Turner. 
De fapt, de abia aştept să le văd noua peliculă. 

— Aici le spunem filme, Harry, dar ce naiba. Jacobs s-a 
oprit, s-a uitat la ceas şi a spus: Harry, m-am bucurat că ai 
putut veni la show şi îţi urez noroc cu noul roman. După 
câteva cuvinte de la sponsorii noştri, revenim cu ştirile de 
ora opt. La revedere şi îţi urez o zi frumoasă. 

Lumina roşie s-a stins. 

Jacobs s-a ridicat, a dat mâna cu Harry şi i-a mai spus: 

— Îmi pare rău că n-am avut mai mult timp să discutăm 
despre romanul tău. Mi-a plăcut coperta. 


KKK 


Emma a luat o înghiţitură de cafea înainte de a deschide 
scrisoarea. 


Dragă doamnă Clifton, 

Vă multumim pentru că aţi participat la şedinţa de 
săptămâna trecută. 

Mă bucur să vă anunț că am dori să trecem cererea 
dumneavoastră în etapa următoare. 


Emma ar fi dorit să-l sune imediat pe Harry, dar ştia că în 
America este miezul-nopţii şi nici nu era sigură în ce oraş 
era el acum. 


Avem mai multe candidate posibile pentru 
dumneavoastră şi soțul dumneavoastră care se află în 
căminele noastre din Taunton, Exeter şi Bridgewater. Aş fi 
fericit să vă transmit informații despre fiecare copil dacă 
veți fi atât de amabilă încât să ne anuntati ce cămin ati dori 
să vizitaţi mai întăi. 

Al dumneavoastră, 
Domnul David Slater 


Până când Harry a sosit în Chicago, Niciun risc ajunsese 
pe locul 33 din lista de bestselleruri din New York Times şi 
Natalie nu-şi mai punea mâna pe piciorul lui. 

— Nu e nevoie să intrăm în panică, l-a asigurat ea. A 
doua săptămână este cea mai importantă. Dar avem mult 
de lucru ca să ajungem printre primii cincisprezece până 
duminica viitoare. 

Denver, Dallas şi San Francisco i-au adus până la sfârşitul 
săptămânii următoare, timp în care Harry şi-a dat seama că 
Natalie se număra printre cei care nu-i citiseră cartea. 
Unele showuri de prima-mână îl lăsau pe Harry până în 
ultimul minut. Îşi petrecea timpul în librării din ce în ce mai 
mici, dând din ce în ce mai puţine autografe. Unul sau doi 
librari nu l-au lăsat nici măcar să facă aceasta pentru că, 
după cum i-a explicat Natalie, nu putea returna exemplare 
semnate editorului care le-ar fi considerat stricate. 

Când au ajuns la Los Angeles, Niciun risc se târâse până 
la locul 28 pe lista de bestselleruri şi, având numai o 
singură săptămână, Natalie nu-şi mai putea ascunde 
dezamăgirea. A început să-i dea de înţeles că romanul nu 
se cumpăra suficient de mult. Acest lucru a devenit şi mai 
clar în dimineaţa următoare, când Harry a coborât la micul 
dejun şi a găsit un bărbat, numit Justin, aşezat în faţa lui. 

— Natalie a plecat noaptea înapoi la New York, i-a 
explicat Justin. A trebuit să întâlnească un alt autor. 

Nu a fost nevoie să adauge că era vorba de cineva care 
era mai probabil să ajungă printre primii cincisprezece, iar 
Harry nu a putut să dea vina pe ea. 

În ultima săptămână, Harry a umblat de colo-colo prin 
ţară, apărând în spectacole la Seattle, San Diego, Raleigh, 
Miami şi, în cele din urmă, la Washington. Începuse să se 
relaxeze fără Natalie lângă el, care să-i amintească întruna 
de lista de bestselleruri şi a reuşit chiar să pomenească de 
Niciun risc mai mult de o singură dată în timpul unor 

interviuri mai lungi, chiar dacă acestea s-au dat la posturi 
locale. 

Când s-a întors la New York, în ultima zi a turneului, 
Justin l-a dus la un motel de lângă aeroport, i-a dat un bilet- 
turist pentru Londra şi i-a urat noroc. 


KKK 


De îndată ce Emma a completat formularul de cerere de 
la Stanford, i-a trimis o scrisoare lungă de mulțumire lui 
Cyrus. Apoi şi-a întors atenția către pachetul voluminos în 
care se aflau prezentări ale lui Sophie Barton, Sandra Davis 
şi Jessica Smith. A fost nevoie să citească doar puţin pentru 
a-şi da seama care era candidata preferată de intendentă, 
şi aceasta nu era domnişoara J. Smith. 

Ce s-ar întâmpla dacă Sebastian ar fi de acord cu 
intendenta sau, şi mai rău, ar fi preferat pe cineva care nu 
era pe lista scurtă? Emma a rămas trează, sperând să sune 
Harry. 


KKK 


Harry s-a gândit s-o sune pe Emma, dar a presupus că ea 
se culcase deja. A început să împacheteze, ca totul să fie 
gata pentru zborul de a doua zi dimineaţa, apoi s-a culcat 
la loc şi s-a gândit cum l-ar putea convinge pe Sebastian că 
Jessica Smith nu era numai fetiţa ideală pentru a-i fi soră, ci 
va fi chiar prima lui alegere. 

A închis ochii, dar nu era nicio şansă să doarmă în timp 
ce aerul condiţionat vâjâia într-un ritm constant, de parcă 
ar fi participat la concursul pentru un loc într-o orchestră 
Calypso. Harry zăcea pe salteaua subţire, plină de 
cocoloaşe şi-şi odihnea capul pe o pernă din plastic cu care 
şi-a acoperit urechile. Aici nu era de ales între baie sau duş, 
pentru că nu exista decât un bazin din care curgea întruna 
o apă maronie. A închis ochii şi s-a gândit doar la cele trei 
săptămâni, cadru cu cadru, ca la un film pâlpâitor alb- 

negru. Nu exista nicio culoare. Ce pierdere de timp şi bani 
fusese! Harry a fost nevoit să recunoască faptul că nu era 
bun să participe la turnee de autor şi dacă nu reuşise nici 
măcar să-şi aducă romanul printre primele cincisprezece 
cărţi după nenumărate interviuri la radio şi în scris, poate 
era timpul să-i pensioneze pe William Warwick şi pe 
inspectorul-şef Davenport şi să-şi caute un serviciu 
adevărat. 

Directorul de la St Bede's îi dăduse de curând de înţeles 
că erau în căutarea unui profesor nou de limba engleză, cu 
toate că Harry ştia că această meserie nu i s-ar fi potrivit. 
Giles îi sugerase de mai multe ori că ar trebui să intre în 
Consiliul de administraţie de la Barrington pentru a putea 
reprezenta interesele familiei. Dar adevărul era că el nu 
făcea parte din familie şi, oricum întotdeauna îşi dorise să 
fie scriitor, nu om de afaceri. 

Era destul de rău că locuiau la Barrington Hall. Cărţile 
încă nu-i aduseseră destui bani ca să cumpere o casă 
demnă de Emma şi nu-l ajuta nici faptul că Sebastian îl 
întrebase de curând, foarte inocent, de ce nu se ducea şi el 
la serviciu în fiecare dimineaţă, ca ceilalţi tătici pe care-i 
ştia. Uneori se simţea ca un bărbat întreţinut. 

Harry s-a urcat în pat după miezul nopţii, chiar şi mai 
disperat s-o sune pe Emma şi să-şi împărtăşească ideile cu 
ea, dar era abia cinci dimineaţa în Bristol, aşa că s-a 
hotărât să stea treaz şi s-o sune peste două ore. Era gata 
să stingă lumina când a auzit o bătaie uşoară la uşă. Ar fi 
putut jura că pusese semnul Nu deranjati pe mâner. Şi-a 
tras halatul pe el, a înaintat prin cameră şi a deschis uşa. 

— Felicitări, s-a mulţumit să spună ea. 

S-a holbat la Natalie, care ţinea în mână o sticlă de 
şampanie şi purta o rochie strâmtă cu un fermoar în faţă 
care parcă te invita să tragi de el. 

— Pentru ce? a întrebat Harry. 

— Am văzut a doua ediţie din Wew York Times de 
duminică şi Niciun risc a ajuns pe locul paisprezece. Ai 
reuşit! 

— Mulţumesc, i-a spus Harry, fără să înţeleagă prea bine 
ce-i spunea ea. 

— Şi cum am fost întotdeauna cel mai înfocat fan al tău, 
m-am gândit că ţi-ar plăcea să sărbătoreşti. 
_ Putea auzi cuvintele mătuşii Phyllis sunându-i în urechi: 
Iti dai seama că nu vei fi niciodată suficient de bun pentru 
ea. 

— Ce idee bună, a spus Harry. Lasă-mă doar o clipă, a 
adăugat el, înainte de a se întoarce în cameră. 

A luat o carte de pe măsuţa de lângă pat şi s-a întors la 
ea. A luat sticla de şampanie din mâna Nataliei şi a zâmbit. 

— Dacă ai fost întotdeauna cel mai mare fan al meu, 
poate ar fi timpul să citeşti asta, i-a zis el, dându-i 
exemplarul din Niciun risc. 

A închis încet uşa. 

S-a aşezat apoi pe pat şi a sunat la Bristol. Până i-a 
răspuns Emma, aproape terminase sticla. 

— Cartea mea s-a strecurat pe lista de bestselleruri pe 
numărul paisprezece, a zis el, abia vorbind. 

— Ce veste minunată, a comentat Emma, înăbuşindu-şi 
un căscat. 

— Şi afară, pe coridor, tot mai stă o blondă fermecătoare 
care ţine o sticlă de şampanie şi încearcă să-mi spargă uşa. 

— Da, sigur, dragul meu. Apropo, nu-ţi va veni să crezi 
cine mi-a cerut să-mi petrec noaptea cu el. 

Uşa i-a fost deschisă de o femeie într-o uniformă albastră 
cu un guler alb, apretat. 

— Eu sunt intendenta, i-a anunţat ea. 

Harry a dat mâna cu ea, apoi şi-a prezentat soţia şi fiul. 

— Veniţi mai bine în biroul meu, a spus ea, şi putem 
discuta înainte de a vedea fetele. 

Intendenta i-a condus pe un coridor acoperit cu desene 
colorate. 

— Imi place asta, a declarat Sebastian, oprindu-se la una 
dintre ele, dar intendenta nu i-a răspuns, fiind sigură, în 
mod evident, că cei mici nu trebuiau văzuţi sau ascultați. 

Cei trei au urmat-o în birou. 

De îndată ce s-a închis uşa, Harry a început să-i spună 
cât de mult aşteptaseră această vizită. 

— La fel ca cei mici, a răspuns ea. Dar, mai întâi, trebuie 
să vă explic câteva dintre regulile casei, pentru că singurul 
meu interes este bunăstarea copiilor. 

— Desigur, a spus Harry. Suntem în mâinile 
dumneavoastră. 

— Cele trei fetiţe de care v-aţi arătat interesaţi, Sandra, 
Sophie şi Jessica, sunt acum la ora de artă, ceea ce vă va 
oferi ocazia să le vedeţi interacţionând cu ceilalţi copii. 
Când mergem la ele, este important să le permitem să 
lucreze în continuare, pentru că nu trebuie să simtă că iau 
parte la un concurs. Acest lucru s-ar putea sfârşi doar cu 
lacrimi şi ar putea avea repercusiuni pe termen lung. Dacă 
au fost respinse o dată, vor ţine minte această experienţă. 
Dacă cei mici văd familii în jurul lor, desigur că ştiu că vă 
gândiţi la adopţie. De ce altfel aţi fi aici? Ceea ce nu trebuie 
să afle este că vă gândiţi doar la două sau trei dintre ele. 
Şi, desigur, după ce veţi vedea întâi cele trei fetiţe, poate 
veţi dori să vizitaţi şi căminele noastre din Taunton şi 
Exeter înainte de a vă hotărî. 

Lui Harry i-ar fi plăcut să-i spună că se hotărâseră deja, 
cu toate că doreau să pară că Sebastian era cel care va 
face alegerea finală. 

— Deci, suntem gata să ne alăturăm orei de artă? 

— Da, a spus Sebastian, sărind în sus şi alergând la uşă. 

— Şi cum vom şti care sunt? a întrebat Emma, ridicându- 
se încet de pe scaun. 

Intendenta s-a uitat urât la Sebastian înainte de a le 
spune: 

— Vă voi prezenta mai mulţi copii, astfel încât niciunul să 
nu se simtă lăsat pe dinafară. Înainte de a merge acolo, 
mai aveţi alte întrebări? 

Harry a fost surprins că Sebastian nu avea o duzină, ci 
stătea la uşă şi-i aştepta cu nerăbdare. Când s-au dus pe 
coridor spre clasă, Sebastian a fugit în faţa lor. 

Intendenta a deschis uşa clasei iar ei au intrat şi au 
rămas liniştiţi în spate. Ea i-a făcut semn profesorului, care 
a zis: 

— Copii, avem musafiri. 

— Bună ziua, domnule şi doamnă Cilifton, au spus copiii, 
unii privind în jurul lor, iar alţii continuând să picteze. 

— Bună ziua, au spus Harry şi Emma. 

Sebastian a rămas neobişnuit de tăcut. 

Harry a observat că majoritatea copiilor îşi ţineau 
capetele aplecate şi păreau oarecum prea potoliţi. A 
înaintat şi s-a uitat la un băieţel care desena un meci de 
fotbal. Era evident un suporter al echipei Bristol City, ceea 
ce l-a făcut pe Harry să zâmbească. 

Emma s-a prefăcut că admiră desenul unei rațe, sau 
poate era o pisică, în timp ce încerca să-şi dea seama care 
dintre copii era Jessica, dar n-a reuşit să se lămurească. 
Intendenta s-a apropiat de ea şi i-a zis: 

— Aceasta este Sandra. 

— Ce pictură minunată, Sandra, i-a zis Emma. 

Un zâmbet uriaş a apărut pe figura fetiţei, în timp ce 
Sebastian s-a aplecat şi s-a uitat mai atent. 

Harry s-a dus şi a început să discute cu Sandra, în timp 
ce Emma şi Sebastian erau prezentaţi lui Sophie. 

— Este o cămilă, a spus ea, înainte să apuce ei să 
întrebe. 

— Dromader sau cămilă bactriană? a întrebat Sebastian. 

— Cămilă bactriană, a spus fetiţa, la fel de încrezătoare. 

— Dar are o singură cocoaşă, a spus Sebastian. 

Sophie a zâmbit şi a desenat imediat încă o cocoaşă. 

— Unde mergi la şcoală? l-a întrebat ea. 

— Voi merge la St Bede's în septembrie, a răspuns 
Sebastian. 

Harry stătea cu ochii pe fiul lui, care se înţelegea bine cu 
Sophie şi s-a temut că el se hotărâse deja, dar brusc, 
Sebastian şi-a îndreptat atenţia către unul dintre desenele 
băieţilor, tocmai când intendenta îl prezenta pe Harry lui 
Jessica. Dar aceasta era atât de cufundată în activitatea ei, 
încât nici măcar nu s-a uitat la el. Oricât ar fi încercat, nimic 
n-a putut să întrerupă concentrarea copilului. Oare era 
timidă, sau chiar îngrozită? Harry nu reuşea să-şi dea 
seama. 

Harry s-a întors către Sophie care discuta cu Emma 
despre cămila ei. A întrebat-o dacă el prefera o cocoaşă sau 
două. In timp ce Harry se gândea, Emma a plecat de lângă 
Sophie şi s-a dus s-o întâlnească pe Jessica, dar, ca şi soţul 
ei, nu a reuşit să scoată o vorbă de la fetiţă. A început să se 
întrebe dacă totul nu se va termina cu un dezastru, cu 
Jessica plecând spre Australia, iar ei alegându-se cu Sophie. 

Emma s-a îndepărtat şi a început să discute cu un băieţel 
pe nume Tommy despre vulcanul lui care erupea. O mare 
parte a hârtiei era acoperită cu flăcări roşii, puternice. 
Emma s-a gândit că Freud ar fi adoptat acest copil, în timp 
ce băiatul adăuga alte puncte de vopsea roşie pe hârtie. 

S-a uitat vizavi şi l-a văzut pe Sebastian discutând cu 
Jessica şi uitându-se cu atenţie la desenul ei cu Arca lui 
Noe. 

Cel puţin, ea părea că-l ascultă, cu toate că nu-l privea. 
Sebastian a plecat de lângă Jessica şi s-a mai uitat o dată la 

desenele Sandrei şi ale lui Sophie, după care a plecat spre 
uşă. 

După câteva minute, intendenta a sugerat să se întoarcă 
toţi în biroul ei să bea ceai. 

După ce a turnat trei ceşti şi le-a oferit fiecăruia câte un 
fursec Bath Oliver, le-a spus: 

— Înţelegem foarte bine dacă vreţi să plecaţi, să vă mai 
gândiţi şi poate să reveniţi mai târziu, sau să vizitaţi alte 
cămine ale noastre, înainte de a vă decide. 

Harry a tăcut, aşteptând să vadă dacă Sebastian îşi va 
manifesta vreo preferinţă. 

— Mie mi s-au părut încântătoare cele trei fetiţe, a spus 
Emma, şi-mi este imposibil să mă hotărăsc. 

— Sunt de acord, a zis şi Harry. Poate ar fi bine să facem 
cum ne-aţi propus, să plecăm, să mai discutăm şi să vă 
anunţăm mai târziu părerea noastră. 

— Dar ar fi o pierdere de timp dacă toţi vrem aceeaşi 
fetiţă, a spus Sebastian, cu logica unui copil. 

— Asta înseamnă că te-ai hotărât? l-a întrebat tatăl lui, 
dându-şi seama că, de îndată ce Sebastian îşi va manifesta 
preferința, el şi cu Emma l-ar putea contrazice, cu toate că- 
şi dădea seama că acesta nu ar fi fost cel mai bun început 
pentru Jessica la Barrington Hall. 

— Înainte de a vă decide, a spus intendenta, poate ar fi 
bine să vă dau câteva informaţii despre cei trei copii. 
Sandra este cea mai cuminte. Sophie este mai prietenoasă, 
dar puţin cam zăpăcită. 

— Şi Jessica? 

— Este, fără îndoială, cea mai talentată dintre cele trei 
fetiţe, dar trăieşte în lumea ei proprie şi nu se 
împrieteneşte uşor. Cred că dintre cele trei, Sandra vi s-ar 
potrivi cel mai bine. 

Harry a văzut cum încruntătura lui Sebastian se 
transformase în supărare. A schimbat tactica. 

— Da, cred că sunt de acord cu dumneavoastră, a spus 
Harry. Alegerea mea ar fi Sandra. 

— Eu mă îndoiesc, a zis Emma. Mie îmi place mai mult 
Sophie, scânteietoare şi amuzantă. 

Emma şi Harry s-au uitat repede unul la celălalt. 

— Deci, acum depinde de tine, Seb. Sandra sau Sophie? 
a întrebat Harry. 

— Niciuna. Eu o prefer pe Jessica, a zis el, apoi s-a ridicat 
şi a fugit din cameră, lăsând uşa larg deschisă. 

Intendenta s-a ridicat din spatele biroului. Era evident că 
i-ar fi spus vreo două lui Sebastian dacă acesta ar fi fost 
printre pupilii ei. 

— E clar că nu prea înţelege încă democraţia, a spus 
Harry, încercând să calmeze atmosfera. 

Intendenta s-a îndreptat spre uşă, părând nesigură. 
Harry şi Emma au urmat-o pe coridor. Când intendenta a 
intrat în clasă, nu i-a venit să-şi creadă ochilor; Jessica 
scotea pictura de pe şevalet şi i-o dădea lui Sebastian. 

— Ce i-ai dat în schimb? şi-a întrebat Harry fiul când 
acesta a trecut pe lângă el, ţinând strâns Arca lui Noe. 

— l-am promis că, dacă vine mâine după-masă la ceai, 
va primi mâncarea ei preferată. 

— Şi care este mâncarea ei preferată? a întrebat Emma. 

— Cornuri fierbinţi, unse cu unt şi gem de zmeură. 

— E bine, doamnă? a întrebat Harry, speriat. 

— Da, dar poate ar fi bine dacă ar veni toate trei. 

— Nu, mulţumesc, doamnă, a zis Emma, Jessica ar fi 
tocmai bine. 

— După cum doriţi, a spus intendenta, incapabilă să-şi 
mascheze surpriza. 

În timp ce se înapoiau la Barrington Hall, Harry l-a 
întrebat pe Sebastian de ce o alesese pe Jessica. 

— Sandra era destul de drăguță, a spus el, şi Sophie 
foarte amuzantă, dar m-aş fi plictisit de ele până la sfârşitul 
lunii. 

— Şi Jessica? 

— Mi-a amintit de tine, mamă. 

Sebastian stătea în faţa uşii din faţă când Jessica a venit 
la ceai. 

A urcat scările, agăţându-se cu o mână de intendentă şi 
ţinându-şi un desen în cealaltă. 

— Urmaţi-mă, le-a spus Sebastian, dar Jessica a rămas 
pe ultima treaptă, de parcă ar fost lipită acolo. Părea 
îngrozită şi nu s-a mişcat până ce nu s-a întors Sebastian. 

— Asta e pentru tine, i-a zis ea, dându-i pictura. 

— Mulţumesc, a zis Sebastian, recunoscând desenul pe 
care-l admirase pe zidul coridorului de la Dr. Barnardo's. Ei, 
mai bine ai intra, pentru că nu pot să mănânc toate 
cornuleţele alea singur. 

Jessica a intrat temătoare în hol şi a deschis gura mare. 
Nu din cauză că se gândea la cornuleţe, ci la vederea 
tuturor acelor picturi adevărate cu rame, agăţate pe toţi 


pereţii. 
— Mai târziu, i-a promis Sebastian, că se răcesc 
cornuleţele. 


Când Jessica a intrat în salon, Harry şi Emma s-au ridicat 
s-o întâmpine, dar ea tot nu-şi putea lua ochii de la picturi. 
Până la urmă s-a aşezat pe canapea lângă Sebastian şi şi-a 
îndreptat privirea plină de dorinţă către mormanul de 
cornuleţe fierbinţi. Dar nu s-a mişcat până ce Emma nu i-a 
dat o farfurie, un cornuleţ şi un cuţit, apoi untul şi un 
borcan cu gem de zmeură. 

Intendenta s-a încruntat când Jessica se pregătea să ia 
prima înghiţitură. 

— Mulţumesc, doamnă Clifton, a izbucnit Jessica. 

A mai devorat două cornuleţe, fiecare însoţit de un 
„Mulţumesc, doamnă Clifton”. 

Când l-a refuzat pe al patrulea, cu un: 

— Nu, mulţumesc, doamnă Clifton, Emma nu era sigură 
dacă se săturase sau intendenta n-o instruise să nu 
mănânce mai mult de trei. 

— Ai auzit de Turner? a întrebat Sebastian, după ce 
Jessica îşi terminase al doilea pahar de Tizer. Ea şi-a 

înclinat capul şi nu a răspuns. Sebastian s-a ridicat, a luat-o 
de mână şi a scos-o din cameră. Turner e destul de bun, de 
fapt, a declarat el, dar nu la fel de bun ca tine. 

— Nu-mi vine să cred, a spus intendenta, când uşa s-a 
închis în urma lor. N-am mai văzut-o să se poarte aşa de în 
largul ei. 

— Dar de abia a spus un cuvânt, a comentat Harry. 

— Credeţi-mă, domnule Clifton, tocmai aţi auzit 
versiunea lui Jessica a Corului Aleluia. 

Emma a râs. 

— E încântătoare. Dacă există vreo şansă să devină 
membru al familiei noastre, cum procedăm? 

— Doamnă, mi-e teamă că este un proces lung, a spus 
intendenta, şi nu întotdeauna se termină bine. Aţi putea 
începe aducând-o ocazional aici în vizită şi, dacă totul 
merge bine, aţi putea s-o invitaţi într-un weekend. După 
aceea, nu mai există întoarcere pentru că nu trebuie să le 
dăm speranţe false. 

— Ne veţi îndruma dumneavoastră, doamnă, a spus 
Harry, pentru că, desigur, dorim să încercăm. 

— Atunci voi face tot ce pot, a răspuns ea. 

Până a băut a treia ceaşcă de ceai şi a reuşit chiar să 
mănânce al doilea cornuleţ, Harry şi Emma ştiau sigur ce 
se aştepta de la ei. 

— Oare pe unde or fi Sebastian şi Jessica? a întrebat 
Emma, când intendenta a sugerat că ar trebui să plece. 

— Mă duc să-i caut, tocmai spunea Harry când cei doi 
copii au dat buzna înapoi în cameră. 

— E timpul să mergem acasă, domnişoară, a zis 
intendenta, ridicându-se. La urma-urmei, trebuie să ne 
întoarcem la timp pentru masă. 

Jessica a refuzat să dea drumul mâinii lui Sebastian. 

— Nu mai vreau şi altă mâncare, a spus ea. 

Intendenta a rămas fără grai. 

Harry a condus-o pe Jessica în hol şi a ajutat-o să-şi pună 
paltonaşul. Când intendenta a ieşit pe uşa din faţă, Jessica 
a izbucnit în lacrimi. 

— Oh, nu, a spus Emma. Şi eu credeam că totul mergea 
aşa de bine. 

— Nici n-ar fi putut să meargă mai bine, i-a şoptit 
intendenta. Plâng doar când nu vor să plece. Ascultaţi-mi 
sfatul: dacă sunteţi amândoi de aceeaşi părere, completaţi 
formularele cât mai repede posibil. 

Jessica s-a întors şi le-a făcut cu mâna înainte de a se 
urca în micuțul Austin 7 al intendentei, cu lacrimile încă 
şiroindu-i pe obraji. 

— Bună alegere, Seb, a zis Harry, punându-şi braţul pe 
umărul fiului său, în timp ce se uitau la maşina care 
dispărea pe alee. 


KKK 


Au mai trecut cinci luni până când intendenta a părăsit 
Barrington Hall pentru ultima oară şi s-a întors singură la 
Dr. Barnardo’s. Încă unul dintre copiii aflați în grija ei era 
aranjat în mod fericit. Ei, nu chiar atât de fericit, pentru că 
n-a trecut mult şi Harry şi Emma şi-au dat seama că Jessica 
avea unele probleme care erau la fel de grave ca ale lui 
Sebastian. 

Niciunul nu se gândise până atunci că Jessica nu mai 
dormise singură în cameră şi, în prima noapte la Barrington 
Hall, a lăsat uşa încăperii deschisă larg şi a plâns până a 
adormit. Harry şi Emma s-au obişnuit până la urmă ca o 
creatură mică şi caldă să se urce în pat între ei, nu mult 
după ce fetiţa se trezea dimineaţa. Acest lucru a devenit 
din ce în ce mai rar când Sebastian s-a despărţit de 
ursuleţul lui, Winston, dându-i fostul prim-ministru lui 
Jessica. 

Jessica îl adora pe Winston, al doilea preferat al ei după 
Sebastian, cu toate că noul ei frate declarase oarecum 
dispreţuitor: 

— Sunt mult prea mare ca să mai dorm cu un ursuleţ. La 
urma-urmei, peste câteva săptămâni, plec la şcoală. 

Jessica ar fi vrut să meargă la St Bede's cu el, dar Harry i- 
a explicat că băieţii şi fetiţele nu merg la aceleaşi şcoli. 

— De ce nu? a întrebat Jessica. 

— Chiar aşa, a comentat Emma. 

Când s-a apropiat începutul primului trimestru, Emma îşi 
privea fix fiul, întrebându-se când au trecut anii. El era 
îmbrăcat cu geaca roşie a şcolii, o beretă roşie şi pantaloni 
gri, din flanelă. Chiar şi pantofii erau lustruiţi. Ei, era prima 
zi a trimestrului. Jessica stătea pe trepte şi îi făcea semn de 
la revedere în timp ce maşina a dispărut pe alee şi a ieşit 
pe poarta principală. Apoi s-a aşezat pe treapta de sus şi a 
aşteptat să se întoarcă Sebastian. 

Sebastian ceruse ca mama lui să nu-l însoţească pe el şi 
pe tatăl lui pe drumul spre şcoală. Când Harry l-a întrebat 
de ce, el a replicat: 

— Nu vreau ca ceilalţi băieţi s-o vadă pe mama 
sărutându-mă. 

Harry l-ar fi convins, dacă nu şi-ar fi amintit de prima lui 
zi la St Bede's. El şi mama lui luaseră tramvaiul din Still 
House Lane, iar el întrebase dacă pot să se oprească 
înainte şi să meargă pe jos ultimii o sută de metri până la 
poarta şcolii pentru ca ceilalţi băieţi să nu-şi dea seama că 
nu aveau maşină. Şi, când au ajuns la cincizeci de metri de 
şcoală, el i-a permis să-l sărute şi a lăsat-o acolo. Când s-a 
apropiat de St Bede's pentru prima oară, şi-a văzut viitorii 
colegi coborând din diligente sau maşini - unul a sosit chiar 
într-un Rolls-Royce, condus de un şofer în livrea. Şi lui Harry 
i s-a părut prima noapte departe de casă dificilă, dar, spre 
deosebire de Jessica, era din cauză că nu mai dormise cu 
alţi băieţi în aceeaşi cameră. 

Dar alfabetul fusese bun cu el, pentru că sfârşise prin a fi 
repartizat într-un dormitor între Barrington şi Deakins. Nu 
fusese la fel de norocos în ceea ce privea monitorul 
dormitorului. Alex Fisher îl bătuse în fiecare noapte din 
prima săptămână, fără alt motiv decât că Harry era fiul 
unui docher şi, prin urmare, nedemn să fie educat la 
aceeaşi şcoală cu Fisher, fiul unui agent imobiliar. Harry se 

întrebase adesea ce se mai alesese de Fisher după ce 
plecase de la St Bede's. Ştia că el şi Giles se întâlniseră în 
timpul războiului, când serviseră în acelaşi regiment la 
Tobruk şi presupunea că Fisher era tot în Bristol, pentru că 
evitase de curând să discute cu el la întâlnirea foştilor elevi 
de la St Bede's. 

Cel puţin, Sebastian va sosi într-o maşină şi, ca elev 
extern, nu va suferi de problema Fisher, pentru că se va 
întoarce la Barrington Hall în fiecare seară. Chiar şi aşa, 
Harry bănuia că fiului său nu i se va părea mai uşoară St 
Bede's decât lui, chiar dacă din cu totul alte motive. 

Când Harry a tras maşina pe peluza din faţa porţilor 
şcolii, Sebastian a sărit din ea chiar înainte să apuce să 
frâneze. Harry şi-a urmărit fiul alergând printre porţile şcolii 
şi dispărând într-o grămadă de haine roşii de unde nu 
putea fi distins de alţi o sută de băieţi. Nu s-a uitat deloc 
înapoi. Harry a acceptat că vechea ordine se schimbă, 
lăsând loc celei noi. 

A condus încet înapoi la Barrington Hall şi a început să se 
gândească la următorul capitol al ultimului său roman. 
Oare venise vremea ca William Warwick să fie promovat? 

Când s-a apropiat de casă, a zărit-o pe Jessica stând pe 
treapta de sus. L-a zâmbit când oprea maşina. Dar când a 
urcat la ea, primul lucru pe care l-a întrebat a fost: 

— Unde este Seb? 


KKK 


În fiecare zi, când Sebastian era la şcoală, Jessica se 
retrăgea în lumea ei proprie. Îl aştepta să se întoarcă acasă 
şi îşi petrecea timpul citindu-i lui Winston despre alte 
animale. Ursul Pooh, domnul Broască Ţestoasă, un iepure 
alb, un motan roşu, tărcat, numit Orlando şi un crocodil 
care înghiţise un ceas. 

După ce Winston adormea, îl punea în pat şi se întorcea 
la şevalet şi vopsele. lar şi iar. De fapt, Emma se gândise 
odată că încăperea copiilor se transformase într-un studio 

de artă. După ce a acoperit toate bucăţile de hârtie pe care 
a reuşit să pună mâna, inclusiv vechile manuscrise ale lui 
Harry (el a fost obligat să le încuie pe cele noi), cu creionul, 
pensula sau cu vopsele, s-a hotărât să redecoreze pereţii 
camerei lor de joacă. 

Harry nu voia să-i stânjenească entuziasmul, nici pe 
departe, dar şi-a amintit-o pe Emma atunci când Barrington 
Hall nu era casa lor şi s-a gândit că ar fi bine să-l consulte 
pe Giles înainte ca fetiţa să scape din camera lor şi să 
descopere alţi pereţi albi din casă. 

Dar Giles era atât de lovit de nou-sosita de la Barrington 
Hall încât a declarat că puţin îi păsa dacă ar redecora toată 
casa, şi înăuntru şi afară. 

— Pentru numele Domnului, n-o mai încuraja, l-a implorat 
Emma. Sebastian i-a cerut deja să-i picteze din nou 
camera. 

— Şi când aveţi de gând să-i spuneţi adevărul? a întrebat 
Giles când s-au aşezat la masă. 

— Nu credem că este nevoie să-i spunem încă, a zis 
Harry. La urma-urmei, Jessica are abia şase ani şi încă nu s- 
a adaptat bine. 

— Ei bine, nu amânaţi prea mult, i-a avertizat Giles, 
pentru că deja vă consideră părinţii ei, pe Seb, fratele ei şi 
mie îmi zice „unchiul Giles”, când de fapt mie îmi este soră 
vitregă iar lui Seb îi este mătuşă. 

Harry a râs. 

— Cred că va mai trece o vreme până ce va fi în stare să 
înţeleagă. 

— Eu sper că nu va trebui s-o facă niciodată, a spus 
Emma. Nu uitaţi, tot ce ştie ea este că adevărații ei părinţi 
sunt morţi. De ce am schimba asta, când doar noi trei ştim 
adevărul întreg? 

— Nu-l subestimaţi pe Sebastian. El a dedus aproape 
totul. 

Harry şi Emma au fost surprinşi când directorul i-a invitat 
la ceai la sfârşitul primului trimestru al lui Sebastian, dar a 
aflat repede că acesta nu era un eveniment social. 

— Fiul dumneavoastră este cam singuratic, a declarat dr. 
Hedley, după ce servitoarea le-a turnat ceaiul şi a ieşit din 
cameră. De fapt, mai curând s-ar împrieteni cu cineva de 
peste mări decât cu cineva care a trăit în Bristol toată 
viaţa. 

— Dar de ce? a întrebat Emma. 

— Băieţii de pe tărâmuri îndepărtate n-au auzit niciodată 
de domnul şi doamna Harry Clifton, sau de faimosul lor 
unchi, Giles, a explicat directorul. Dar, aşa cum se întâmplă 
de cele mai multe ori, tot este ceva bun şi în asta pentru că 
ne-am dat seama că Sebastian este foarte talentat la limbi 
străine, lucru pe care, în mod normal, poate nu l-am fi 
observat. De fapt, este singurul băiat din şcoală care poate 
discuta cu Lu Yang în limba maternă a acestuia. 

Harry a râs, dar Emma a observat că directorul nici 
măcar nu zâmbea. 

— Totuşi, a continuat dr. Hedley, ar putea să fie 
problemă când Sebastian îşi va da examenul de admitere la 
Bristol Grammar School!. 

— Dar este primul la engleză, franceză şi latină, a spus 
Emma, mândră. 

— Şi a obţinut sută la sută la matematică, i-a amintit 
Harry directorului. 

— Adevărat şi totul este foarte bine, dar, din nefericire, în 
acelaşi timp, la istorie, geografie şi ştiinţele naturii e pe la 
coada clasei, iar toate acestea sunt subiecte obligatorii. 
Dacă nu ia notă de trecere la una sau două dintre acestea, 
va fi automat respins de la BGS, ceea ce ştiu că ar fi o mare 
dezamăgire atât pentru voi, cât şi pentru unchiul lui. 


1 BGS. 

— Să spunem mare dezamăgire ar fi prea puţin, a zis 
Harry. 

— Da, corect, a spus dr. Hedley. 

— Se fac vreodată excepţii de la aceste reguli? a întrebat 
Emma. 

— Eu îmi amintesc un singur caz, a spus directorul, şi 
acesta a fost al unui băiat care a marcat o sută de puncte 
în fiecare sâmbătă în timpul trimestrului de vară. 

Harry a râs, amintindu-şi cum stătea pe iarbă şi-l 
urmărea pe Giles marcând fiecare punct. 

— Deci trebuie să ne asigurăm că-şi dă seama care sunt 
consecinţele obţinerii unor note sub cele de trecere la două 
dintre cele trei subiecte obligatorii. 

— Nu pentru că nu este sclipitor, a zis directorul, dar, 
dacă un subiect nu-l atrage, se plictiseşte repede. Ironia 
este că, având talentul lui la limbi, aş zice că va ajunge la 
Oxford. Dar tot trebuie să ne asigurăm că ajunge şi la BGS. 


KKK 


După câteva îndemnuri din partea tatălui său şi cu o mită 
considerabilă dată de bunica, Sebastian a reuşit să urce 
câteva locuri la două dintre cele trei subiecte obligatorii. Îşi 
dăduse seama că are voie să pice la unul şi a ales ştiinţele 
naturii. 

La sfârşitul celui de-al doilea an al lui Sebastian, 
directorul era sigur că, dacă băiatul va depune un efort 
ceva mai mare, va obţine nota de trecere la cinci dintre 
cele şase subiecte de examen. Şi el renunţase la ştiinţele 
naturii. Harry şi Emma începuseră să spere, dar tot 
încercau să-l ţină pe Sebastian la nivelul dorit. Şi, într- 
adevăr, directorul s-ar fi putut dovedi corect în evaluarea 
sa optimistă, dacă nu s-ar fi petrecut două incidente în 
ultimul an de şcoală pentru Sebastian. 

— Asta e cartea tatălui tău? 

Sebastian s-a uitat la teancul de romane aranjate 
ordonat în vitrina librăriei. Un semn de deasupra lor 
anunţa: Nimic de câştigat de Harry Clifton, 3s 6d. Ultima 
aventură a lui William Warwick. 

— Da, a spus Sebastian, mândru. Ai vrea una? 

— Da, te rog, a spus Lu Yang. 

Sebastian a intrat în librărie, urmat de prietenul lui. O 
masă din faţă era plină cu exemplare cartonate ale 
ultimului roman al tatălui său, înconjurate de exemplare 
paperback ale romanelor Cazul martorului orb şi Niciun risc, 
primele două romane din seria William Warwick. 

Sebastian i-a dat lui Lu Yang câte un exemplar din 
fiecare roman. Au fost repede înconjurați de mai mulţi 
colegi de clasă şi el le-a dat câte un exemplar din ultimul 
roman şi unora, şi din celelalte două. Teancul scădea rapid 
când, un bărbat de vârstă mijlocie, s-a năpustit din spatele 
tejghelei, l-a înşfăcat pe Sebastian de guler şi l-a târât 
deoparte. 

— Ce crezi că faci? a țipat el. 

— E în regulă, i-a spus Sebastian, sunt cărţile tatălui 
meu! 

— Ei, acum le-am auzit pe toate a spus managerul în 
timp ce-l conducea pe Sebastian, care protesta, către 
spatele magazinului. 

S-a întors către un asistent şi i-a zis: 

— Cheamă poliţia. L-am prins pe hoţul ăsta în toiul faptei. 
Pe urmă, vezi dacă poţi să iei înapoi cărţile cu care au fugit 
prietenii lui. 

Managerul l-a împins pe Sebastian în biroul lui şi l-a 
aruncat pe o canapea veche din păr de cal. 

— Nici să nu te gândeşti să te mişti, a spus el, în timp ce 
ieşea din birou, închizând hotărât uşa în urma lui. 

Sebastian a auzit cheia întorcându-se în broască. S-a 
ridicat, s-a dus la biroul managerului şi a ales o carte, apoi 
s-a aşezat înapoi şi a început să citească. Ajunsese la 
pagina nouă şi chiar îi plăcea Richard Hannay, când uşa s-a 
deschis şi managerul s-a întors, rânjind triumfător. 

— Asta e, domnule inspector-şef, l-am prins furând. 

Inspectorul-şef Blakemore a încercat să rămână serios 
când managerul a adăugat: 

— A avut neobrăzarea să-mi spună că romanele astea 
aparţin tatălui său. 

— Nu mintea, a zis Blakemore. Acesta este băiatul lui 
Harry Clifton. Privindu-l sever pe Sebastian, a adăugat: dar 
asta nu e o scuză pentru ce ai făcut, tinere. 

— Chiar dacă tatăl lui este Harry Clifton, tot îmi trebuie o 
liră şi optsprezece şilingi, a zis managerul. Deci de unde o 
să obţin banii ăştia? a adăugat el, întinzând acuzator 
arătătorul spre băiat. 

— Am luat deja legătura cu domnul Clifton, a spus 
Blakemore, deci cred că în curând veţi primi răspunsul la 
întrebare. În timp ce-l aşteptăm, vă sugerez să-i explicaţi 
fiului său tehnica vânzării cărţilor. 

Managerul, mai domolit, s-a aşezat pe un colţ al biroului. 

— Când tatăl tău scrie o carte, a zis el, editorii îi plătesc 
în avans şi apoi primeşte un procent din preţ pentru fiecare 
exemplar vândut. În cazul tatălui tău, cred că e cam zece la 
sută. Editorul mai trebuie să plătească şi librarul, 
materialele editoriale şi reclama, tipografia şi restul 
preţurilor pentru toate materialele publicitare şi costul de 
distribuţie. 

— Şi cât trebuie să plătiţi pentru fiecare carte? a întrebat 
Sebastian. 

Blakemore de abia aştepta să audă răspunsul librarului. 
Managerul a ezitat înainte de a răspunde: 

— Cam două treimi din preţul de pe carte. 

Ochii lui Sebastian s-au îngustat. 

— Deci tata primeşte doar zece la sută pentru fiecare 
carte, în timp ce dumneavoastră luaţi treizeci şi trei la 
sută? 

— Da, dar eu trebuie să plătesc şi chiria şi taxele pentru 
teren şi salariile personalului, a spus managerul, cu un ton 
defensiv. 

— Deci ar fi mai ieftin ca tata să înlocuiască romanele 
decât să vă plătească preţul integral? 

Inspectorul-şef şi-ar fi dorit ca sir Walter Barrington să 
mai fie în viaţă. L-ar fi amuzat nespus acest schimb de 
replici. 

— Poate puteţi să-mi spuneţi, domnule, a continuat 
Sebastian, cât de multe cărţi trebuie înlocuite. 

— Opt cartonate şi unsprezece paperback, a spus 
managerul, când Harry tocmai intra în birou. 

Inspectorul-şef Blakemore i-a explicat ce se întâmplase, 
adăugând: 

— Nu voi acuza băiatul de furt de această dată, domnule 
Clifton, îi voi da doar un avertisment. Voi lăsa în seama 
dumneavoastră, domnule, să vă asiguraţi că nu va mai face 
altceva la fel de iresponsabil din nou. 

— Desigur, domnule inspector-şef, a spus Harry. Vă sunt 
foarte recunoscător şi le voi cere editorilor mei să 
înlocuiască imediat cărţile. lar tu, băiete, nu vei mai primi 
bani de buzunar, până ce toţi banii nu vor fi recuperaţi, a 
mai zis el, întorcându-se către Sebastian. 

Sebastian şi-a muşcat buza. 

— Mulţumesc, domnule Clifton, a spus managerul şi a 
adăugat, umil: Mă întrebam, domnule, dacă tot sunteţi aici, 
nu vreţi să fiţi amabil să semnaţi restul stocului? 


KKK 


Când mama Emmei s-a dus la spital pentru consultaţie, a 
încercat să-şi asigure fata că nu era nimic pentru care să se 
îngrijoreze şi i-a spus că nu era cazul să-i anunţe pe Harry 
sau pe copii, ca să nu-i sperie. 

Emma, desigur, s-a speriat şi, de îndată ce s-a întors la 
Barrington Hall, l-a sunat pe Giles la Camera Comunelor şi 
apoi pe sora ei din Cambridge. Ambii au lăsat totul baltă şi 
au venit cu primul tren la Bristol. 

— Să sperăm că nu vă fac să pierdeţi timpul, le-a zis 
Emma după ce i-a luat din Temple Meads. 

— Să sperăm că ne faci să ne pierdem timpul, a replicat 
Grace. 

Giles părea preocupat şi se uita pe geam în timp ce-şi 
continuau drumul spre spital în linişte. 

Chiar înainte ca domnul Langbourne să închidă uşa 
cabinetului, Emma a simţit că veştile nu erau bune. 

— Aş vrea să existe un mod mai uşor de a vă spune asta, 
a zis specialistul, după ce s-au aşezat, dar mi-e teamă că 
nu există. Dr. Raeburn, care este medicul mamei 
dumneavoastră de mai mulţi ani, a efectuat o verificare de 
rutină şi, când a obţinut rezultatele analizelor, mi-a trimis-o 
mie pentru o consultaţie mai detaliată. 

Emma şi-a strâns pumnii, cea ce obişnuia să facă şi la 
şcoală ori de câte ori era nervoasă sau avea probleme. 

— leri, a zis domnul Langbourne, am primit rezultatele de 
la laborator. Acestea au confirmat temerile dr. Raeburn: 
mama dumneavoastră are cancer la sân. 

— Poate fi vindecată? a întrebat Emma imediat. 

— Nu există în prezent niciun tratament pentru cineva de 
vârsta ei, a spus Langbourne. Oamenii de ştiinţă speră să 
obţină nişte rezultate, cândva, în viitor, dar mă tem că nu 
va fi suficient de repede pentru ea. 

— Putem face ceva? a întrebat Grace. 

Emma s-a aplecat şi a luat-o pe sora ei de mână. 

— În acest timp, ea va avea nevoie de toată dragostea şi 
susţinerea pe care i le poate oferi familia. Elisabeth este o 
femeie remarcabilă şi, după cele prin care a trecut, ar 
merita mai mult. Dar nu s-a plâns niciodată - nu este stilul 
ei. Este o membră tipică a familiei Harvey. 

— Cât va mai fi împreună cu noi? a întrebat Emma. 

— Mă tem, a spus Langbourne, că vor mai fi doar câteva 
săptămâni, nu luni. 

— Atunci este ceva ce trebuie să-i spun, a zis Giles, care 
nu scosese o vorbă până atunci. 


KKK 


Incidentul cu furtul din librărie, cum a ajuns să fie 
cunoscut la St Bede's, l-a transformat pe Sebastian dintr-un 
singuratic într-un soi de erou şi băieții care până atunci nu-i 
acordau nicio atenţie l-au invitat să se alăture grupurilor 
lor. Harry s-a gândit că acesta ar putea fi un punct de 
cotitură, dar când i-a spus lui Sebastian că bunica lui mai 
avea doar câteva săptămâni de trăit, băiatul s-a strecurat 
înapoi în carapacea lui. 

Jessica a început primul ei trimestru la Red Maids’. 
Muncea mult mai mult decât Sebastian, dar nu era prima la 
nicio materie. Profesoara de arte i-a spus Emmei că era 
păcat că pictura nu era un subiect recunoscut, pentru că 
Jessica avea mai mult la vârsta de opt ani decât ea însăşi 
avusese în ultimii ani de colegiu. 

Emma s-a hotărât să nu-i repete această conversaţie 
Jessicăi, ci să permită fetiţei să descopere cu timpul cât de 
talentată este. Sebastian îi spunea tot timpul că era un 
geniu, dar ce ştia el? El credea că şi Stanley Matthew era 
un geniu. 

După o lună, Sebastian a picat la trei teste, date cu doar 
câteva săptămâni înainte de examenele de admitere la 
BGS. Nici lui Harry, nici Emmei nu le venea să-l 
pedepsească în timp ce el era atât de distrus de boala 
bunicii lui. El o însoțea pe Emma în fiecare seară la spital, 
după ce ea îl lua de la şcoală, se urca în patul bunicii şi îi 
citea din cărţile sale preferate până ce ea adormea. 

Jessica picta câte un tablou nou pentru bunica în fiecare 
zi şi îl lăsa a doua zi dimineaţa la spital, înainte ca Harry s-o 
ducă la şcoală. Mai rămăseseră doar câteva spaţii libere pe 
zidurile galeriei ei proprii până la sfârşitul trimestrului. 

Giles a lipsit la mai multe şedinţe ale Parlamentului, 
Grace la nenumărate seminare, Harry a pierdut mai mult 
termene limită, iar Emma nu reuşea uneori să-i răspund 
scrisorilor săptămânale ale lui Cyrus Feldman. Dar pe 
Sebastian îl aştepta Elisabeth cu cea mai mare nerăbdare 
în fiecare zi. Harry nu era sigur cine beneficia mai mult în 
urma acestei experienţe, fiul său sau soacra lui. 


KKK 


Nu a folosit la nimic faptul că Sebastian a trebuit să dea 
examenul pentru Bristol Grammar School în timp ce bunica 
lui era pe moarte. 

Rezultatul a fost cel prezis de directorul de la St Bede's şi 
anume, amestecat. Lucrările la latină, franceză, engleză şi 
matematică erau de nivel de bursă, în timp ce cu greu 
obţinut nota de trecere la istorie, a obţinut o notă puţin sub 
cea de trecere la geografie şi a obţinut doar 9 la sută la 
examenul la ştiinţele naturii. 

Dr. Hedley l-a sunat pe Harry la Barrington Hall puţin 
după afişarea rezultatelor pe tabloul de anunţuri al şcolii. 

— Voi discuta în particular cu John Garrett, directorul de 
la BGS a spus el, şi îi voi aminti că Sebastian a obţinut sută 
la sută la matematică şi latină şi este bun în mod sigur 
pentru bursă până ce va veni timpul să meargă la 
universitate. 

— Aţi putea să-i mai amintiţi, i-a zis Harry, că atât 
unchiul lui, cât şi eu am fost la BGS, iar bunicul lui, sir 
Walter Barrington, a fost preşedintele guvernatorilor şcolii. 

— Nu cred că e nevoie să-i amintesc a spus Hedley. Dar îi 
voi spune că bunica lui Sebastian era la spital în timp ce el 
dădea examenele. Tot ceea ce putem spera este să 
considere că am dreptate. 

A făcut-o. Dr. Hedley l-a sunat pe Harry la sfârşitul 
săptămânii şi i-a spus că directorul de la BGS va 
recomanda Consiliului guvernatorilor ca, în ciuda faptului 

că Sebastian picase la două dintre cele trei examene, să i 
se ofere un loc în semestrul Michaelmas. 

— Mulţumesc, i-a spus Harry. Aceasta este prima veste 
bună pe care o aud în ultimele săptămâni. 

— Dar, a adăugat Hedley, mi-a amintit că aceasta va fi 
decizia Consiliului. 


KKK 


Harry a fost ultima persoană care şi-a vizitat soacra în 
acea noapte şi era gata să plece când Elisabeth a şoptit: 

— Poţi să mai stai câteva minute, dragă? Trebuie să 
discut ceva cu tine. 

— Da, sigur, a zis Harry, aşezându-se înapoi pe marginea 
patului. 

— Mi-am petrecut dimineaţa cu Desmond Siddons, 
avocatul nostru, a zis Elisabeth, şovăind la fiecare cuvânt, 
şi voiam să te anunţ că am făcut un testament nou, pentru 
că nu pot suporta gândul că femeia aceea înfiorătoare, 
Virginia Fenwick, să pună mâna pe ceva din averea mea. 

— Nu cred că mai este o problemă. N-am mai văzut-o şi 
n-am mai auzit de Virginia de săptămâni în şir, aşa că 
presupun că totul s-a terminat între ei. 

— Motivul pentru care n-aţi mai văzut-o şi nici n-aţi mai 
auzit de ea de săptămâni, Harry, este că vrea ca eu să cred 
că totul s-a sfârşit. Nu este o coincidenţă că a dispărut din 
scenă doar la câteva zile după ce Giles a aflat că nu mai 
am mult de trăit. 

— Sunt sigur că exagerezi, Elisabeth. Cred că nici măcar 
Virginia nu poate fi atât de nesimţită. 

— Dragul meu Harry, tu întotdeauna acorzi tuturor 
beneficiul îndoielii pentru că eşti foarte generos. A fost o zi 
norocoasă ziua în care Emma te-a întâlnit pe tine. 

— E frumos că spui asta, Elisabeth, dar sunt sigur că, în 
timp... 

— Acesta este singurul lucru pe care nu-l mai am. 

— Atunci poate ar trebui s-o rugăm pe Virginia să vină să 
te viziteze? 

— l-am explicat lui Giles de mai multe ori că aş dori s-o 
întâlnesc, dar, de fiecare dată am fost respinsă cu scuze 
din ce în ce mai greu de crezut. Acum, ce crezi că se 
întâmplă? Nu te obosi să răspunzi, Harry, pentru că tu vei fi 
ultima persoană care să-şi dea seama de ce e în stare 
Virginia. Şi poţi să fi sigur că nu va face nicio mişcare 
înainte de funeraliile mele. Licărul unui zâmbet a fluturat 
pe faţa Elisabethei înainte de adăuga: Dar tot mai am o 
carte în mânecă, şi n-o voi juca până ce nu voi fi coborâtă 
în mormânt, iar spiritul meu se va întoarce ca un înger al 
răzbunării. 

Harry n-a întrerupt-o pe Elisabeth când ea s-a lăsat pe 
spate şi, cu toată energia pe care o mai avea, a scos un plic 
de sub pernă. Acum ascultă-mă cu atenţie, Harry, a zis ea. 
L-a prins de mână. 

— Dacă Giles îmi va contesta ultimul testament... 

— De ce ar face aşa ceva? 

— Pentru că este un Barrington şi cei din familia 
Barrington au fost întotdeauna slabi când e vorba de femei. 
Deci, dacă îmi va contesta testamentul, a repetat ea, 
trebuie să dai acest plic judecătorului ales să decidă care 
membru al familiei îmi va moşteni terenurile. 

— Şi dacă nu? 

— Atunci trebuie să-l distrugi, a zis Elisabeth, cu 
respiraţia din ce în ce mai slabă de la o secundă la alta. Nu 
îl vei deschide tu însuţi şi nici nu-i vei lăsa pe Giles sau pe 
Emma să afle de existenţa lui. L-a strâns mai tare de mână 
şi a murmurat aproape inaudibil: Acum trebuie să-mi dai 
cuvântul, Harry Clifton, pentru că ştiu că Moş Jack te-a 
învăţat că asta ar trebui să fie suficient întotdeauna. 

— Ai cuvântul meu, a zis Harry şi a pus plicul în 
buzunarul hainei. 

Elisabeth i-a dat drumul la mână şi s-a scufundat în 
pernă, zâmbind mulţumită. N-a mai aflat niciodată dacă 
Sidney Carton a scăpat de la ghilotină. 

Harry a deschis scrisoarea în timp ce lua micul dejun. 


Bristol Grammar School, 
University Road, 

Bristol 

27 iulie, 1951 


Dragă domnule Clifton, 


Îmi pare rău să vă anunt că fiul dumneavoastră, 
Sebastian, nu a fost... 


Harry a sărit de la masă şi s-a dus la telefon. A format 
numărul aflat la sfârşitul scrisorii. 

— Biroul directorului, i-a răspuns cineva. 

— Pot să vorbesc cu domnul Garrett? 

— Cine îl caută, vă rog? 

— Harry Clifton. 

— Vă dau legătura, domnule. 

— Bună dimineaţa, domnule director. Mă numesc Harry 
Clifton. 

— Bună dimineaţa, domnule Clifton. Aşteptam să mă 
sunati. 

— Nu-mi vine să cred cum Consiliul a luat o asemenea 
decizie greşită. 

— Cinstit să fiu, domnule Clifton, nici mie nu mi-a venit 
să cred, mai ales după ce am pledat atât de vehement 
cauza fiului dumneavoastră. 

— Şi din ce motive l-au respins? 

— Au spus că nu trebuie să facă o excepţie pentru fiul 
unui fost student când acesta nu a obţinut nota de trecere 
la două subiecte obligatorii. 

— Şi acesta a fost singurul lor motiv? 

— Nu, a răspuns directorul. Unul dintre guvernatori a pus 
problema  avertismentului primit de la poliţie de fiul 
dumneavoastră pentru furt din magazin. 

— Dar a existat o explicaţie simplă pentru acel incident, 
a spus Harry, încercând să nu se enerveze. 

— Nu mă îndoiesc că există, a spus Garrett, dar noul 
nostru director n-a putut fi clintit de explicaţii. 

— Atunci pe el îl voi suna acum. Cum îl cheamă? 

— Maiorul Alex Fisher. 

GILES BARRINGTON 


1951 - 1954 

Giles a fost încântat, deşi nu a fost surprins, când a văzut 
că biserica parohială St Andrew's, unde se căsătorise 
Elisabeth Harvey şi unde cei trei copii ai ei fuseseră 
botezați şi mai târziu primiseră confirmarea, era plină cu 
membri ai familiei, prieteni şi admiratori. 

Omagiul reverendului Donaldson le-a amintit tuturor cât 
de multe făcuse Elisabeth Barrington pentru comunitatea 
locală. Într-adevăr, le-a zis el, fără generozitatea ei, 
restaurarea turnului bisericii nu ar fi fost posibilă. A spus în 
continuare congregaţiei cât de mulţi oameni, departe de 
aceste ziduri, beneficiaseră de înţelepciunea şi previziunea 
ei în patronarea spitalelor de campanie şi de rolul pe care-l 
jucase ca şef al familiei după moartea lordului Harvey. Giles 
a fost uşurat, ca mulţi dintre cei de faţă, că vicarul nu se 
referise deloc la tatăl lui. 

Reverendul Donaldson şi-a terminat  panegiricul, 
spunând: 

— Viaţa Elisabethei a fost întreruptă înainte de vreme de 
moartea ei la doar cincizeci şi unu de ani, dar nu trebuie ca 
noi să punem la îndoială voinţa Domnului nostru. 

După ce s-a întors la altar, Giles şi Sebastian au citit 
fiecare câte o pildă, „Bunul samaritean” şi „Predica de pe 
munte”, în timp ce Emma şi Grace au recitat versuri din 
poeţii preferaţi ai mamei lor. Emma l-a ales pe Shelley: 


Înger pierdut al unui paradis ruinat! 
Nu ştia că al ei este - şi fără pată fiind 
A leşinat, ca un nor înecat de ploaie. 


În timp ce Grace l-a ales pe Keats: 


Dar stai şi te uită! Viaţa o zi este doară; 
Fragilă picătură de ploaie ce cade să moară 
Din vârful copacului; somnul unui biet metis 

În timp ce congregația ieşea din biserică, mai mulţi 
oameni au întrebat cine este femeia atrăgătoare de la 
braţul lui sir Giles. Harry nu s-a putut opri să nu se 
gândească că previziunea Elisabethei era pe punctul de a 
se îndeplini. Îmbrăcată complet în negru, Virginia se ţinea 
de braţul drept al lui Giles, în timp ce groparii coborau 
sicriul Elisabethei în mormânt. Harry şi-a amintit cuvintele 
soacrei sale: „Mai am o carte ascunsă în mânecă”. 

După terminarea serviciului funerar, familia şi câţiva 
prieteni apropiaţi au fost invitaţi să li se alăture lui Giles, 
Emmei şi lui Grace la Barrington Hall pentru ceea ce 
irlandezii numeau „veghe”. Virginia se muta delicat de la 
unul la altul, prezentându-se de parcă era deja stăpâna 
casei. Giles n-a părut să observe şi, chiar dacă a făcut-o, în 
mod clar, a aprobat-o. 

— Salut, sunt lady Virginia Fenwick, a spus ea când a 
întâlnit-o prima oară pe mama lui Harry. Dumneavoastră 
cine sunteţi? 

— Sunt doamna Holcombe, a răspuns Maisie. Harry este 
fiul meu. 

— Ah, da, desigur, a spus Virginia. Nu sunteţi chelneriţă 
sau aşa ceva? 

— Sunt managerul de la Grand Hotel din Bristol, a spus 
Maisie, de parcă ar fi vorbit cu un client cârcotaş. 

— Desigur că da. Dar să ştiţi că îmi este greu să mă 
obişnuiesc cu femeile care lucrează. Ştiţi, doamnele din 
familia mea n-au muncit niciodată, a spus Virginia, plecând 
înainte ca Maisie să răspundă. 

— Tu cine eşti? a întrebat Sebastian. 

— Eu sunt lady Virginia Fenwick şi tu cine eşti, tinere 
domn? 

— Sebastian Clifton. 

— Ah, da. A reuşit tatăl tău să găsească până la urmă o 
şcoală care să te primească? 

— Mă voi duce la Beecheroft Abbey în septembrie, a 
contrat-o Sebastian. 

— Nu e o şcoală rea, a spus Virginia, dar, în mod clar, nu 
este din cele superioare. Cei trei fraţi ai mei au fost educați 
la Harrow, la fel ca ultimele şapte generaţii ale familiei 
Fenwick. 

— Şi tu unde ai fost la şcoală? a întrebat-o Sebastian, în 
timp ce Jessica venea în fugă spre el. 

— Ai văzut tabloul lui Constable, Seb? a întrebat ea. 

— Fetiţo, nu mă întrerupe când vorbesc, a zis Virginia. 
Este foarte grosolan. 

— Îmi pare rău, domnişoară, a spus Jessica. 

— Nu sunt „domnişoară”, trebuie să mi te adresezi cu 
lady Virginia. 

— Aţi văzut tabloul lui Constable, lady Virginia? a întrebat 
Jessica. 

— Da, într-adevăr şi l-am comparat cu cele trei din 
colecţia familiei mele. Dar nu este de aceeaşi clasă cu 
Turner al nostru. Ai auzit de Turner? 

— Da, lady Virginia, a spus Jessica. J.M.W. Turner, posibil 
cel mai mare pictor în acuarelă al epocii sale. 

— Sora mea este artistă, a spus Sebastian. Cred că este 
la fel de bună ca Turner. 

Jessica a chicotit. 

— Scuzaţi-l, lady Virginia; după cum mama îi aminteşte 
adesea, are tendinţa să exagereze. 

— Este evident, a spus Virginia, lăsându-i şi plecând să-l 
caute pe Giles, pentru că simţea că este timpul ca oaspeţii 
să plece. 

Giles l-a acompaniat pe vicar la uşa din faţă, ceea ce a 
fost considerat un semn ca oaspeţii rămaşi să plece. Când 
a închis uşa pentru ultima oară, el a răsuflat uşurat şi s-a 
întors la familia sa, în salon. 

— Ei, cred că a mers cât de bine se putea în aceste 
condiţii, a zis el. 

— Unul sau doi dintre cei rămaşi au considerat mai mult 
o aniversare decât o veghe, a spus Virginia. 

— Te-ai supăra, bătrâne, a spus Giles, întorcându-se spre 
Harry, dacă ne-am îmbrăca pentru cină? Virginia are păreri 
foarte hotărâte în aceste cazuri. 

— Nu poţi să te laşi pe tânjală, a zis Virginia. 

— Tata nu s-ar fi putut lăsa mai mult, a comentat Grace, 
ceea ce l-a făcut pe Harry să se abţină cu greu să nu râdă. 
Dar mi-e teamă că nu trebuie să contaţi pe mine. Trebuie 
să mă întorc la Cambridge pentru că am un examen de 
pregătit. Oricum, a adăugat ea, am venit îmbrăcată pentru 
funeralii, nu pentru un dineu. Nu vă obosiţi să mă 
conduceţi. 


KKK 


Giles aştepta în salon când Harry şi Emma au coborât la 
masă. 

Marsden le-a turnat câte un cherry, apoi a părăsit 
camera ca să verifice dacă totul se desfăşura conform 
programului. 

— O ocazie tristă, a spus Harry. Hai să bem pentru o 
mare doamnă. 

— Pentru o mare doamnă, au zis Giles şi Emma, 
ridicându-şi paharele în timp ce Virginia intra în cameră. 

— Vorbeaţi despre mine cumva? a întrebat ea, fără să fie 
ironică. 

Giles a râs, în timp ce Emma admira rochia de tafta care 
anula plânsetele matinale ale Virginiei. Virginia şi-a atins 
colierul de diamante şi rubine ca să fie sigură că Emma le 
observase. 

— Ce bijuterie frumoasă, a spus Emma, în timp ce Giles îi 
dădea Virginiei un gin tonic. 

— Mulţumesc, a zis Virginia. A fost al străbunicii mele, 
ducesa de Westmorland, care mi l-a lăsat moştenire prin 
testament. Marsden, a zis ea, întorcându-se către valet, 
care tocmai revenise, florile din camera mea au început să 
se ofilească. Poate reuşeşti să le schimbi înainte de a mă 
retrage în seara asta. 

— Desigur, m'lady. Când sunteţi gata, sir Giles, masa e 
servită. 

— Nu ştiu ce zici tu, dar mie mi-e foame. Mergem? 

Fără să aştepte vreun răspuns, l-a luat pe Giles de mână 
şi i-a condus pe toţi afară din cameră. 

În timpul mesei, Virginia i-a regalat cu povestiri despre 
strămoşii ei, făcându-i să pară coloana vertebrală a 
Imperiului Britanic. Generali, episcopi, miniştri de cabinet 
şi, desigur, câteva oi negre, a admis ea - ce familie nu are 
aşa ceva? De abia îşi trăgea răsuflarea în timp ce farfuriile 
de desert erau strânse, când Giles a dat drumul la bombă. 
Şi-a lovit paharul de vin cu o lingură pentru a se asigura că 
le-a atras atenţia tuturor. 

— Am câteva veşti bune pe care trebuie să vi le comunic, 
a anunţat el. Virginia mi-a făcut marea onoare de a-mi 
accepta cererea în căsătorie. 

A urmat o tăcere neplăcută, până ce Harry a spus: 

— Felicitări. 

Emma a zâmbit slab. În timp ce Marsden deschidea o 
sticlă de şampanie, Harry nu s-a putut opri să se gândească 
la faptul că Elisabeth era în mormânt abia de câteva ore 
când profeția ei se îndeplinise. 

— Desigur, de îndată ce ne vom căsători, a spus Virginia, 
atingându-l uşor pe Giles pe obraz, se vor face câteva 
schimbări pe aici. Dar îmi închipui că aceasta nu vă 
surprinde, a zis ea, zâmbindu-i călduros Emmei. 

Giles părea să fie atât de vrăjit de fiecare cuvânt al ei 
încât aproba ori de câte ori ea ajungea la sfârşitul un 
propoziţii. 

— Giles şi cu mine, a continuat ea, dorim să ne mutăm la 
Barrington Hall imediat după nuntă, dar cum urmează 
alegerile, nunta va fi amânată câteva luni, ceea ce vă va 
oferi timpul necesar să vă găsiţi altă casă. 

Emma şi-a lăsat jos paharul de şampanie şi s-a uitat fix la 
fratele ei, care a refuzat să-i întoarcă privirea. 

— Sunt sigur că înţelegi, Emma, a spus el, că ne vom 
începe viaţa de cuplu cu Virginia ca stăpână la Barrington 
Hall. 

— Desigur, a zis Emma. Cinstit vorbind, voi fi încântată 
să mă întorc la Manor House, unde am petrecut atâţia ani 
fericiţi când eram copil. 

Virginia s-a strâmbat la logodnicul ei. 

— Ah, a reuşit să spună Giles. Doresc să ofer Manor 
House Virginiei ca dar de nuntă. 

Emma şi Harry s-au privit unul pe celălalt, dar, înainte ca 
vreunul să poată spune ceva, Virgina a zis: 

— Am două mătuşi mai vârstnice, care au rămas văduve. 
Casa aceea ar fi foarte convenabilă pentru ele. 

— Giles, te-ai gândit măcar o dată ce ar fi convenabil 
pentru Harry şi pentru mine? a întrebat Emma, privindu-şi 
direct fratele. 

— Poate aţi putea să vă mutaţi într-una dintre cabanele 
de pe proprietate? le-a sugerat Giles. 

— Nu cred că ar fi potrivit, dragă, a spus Virginia, luându- 
| de mână. Nu trebuie să uităm că doresc să am o 
gospodărie mare, pentru a-mi menţine poziţia de fiică a 
unui conte. 

— Nu am niciun chef să locuiesc într-o cabană, a spus 
Emma, scuipând cuvintele. Putem să ne permitem să ne 
cumpărăm casa noastră proprie, mulţumesc foarte mult. 

— Sigur că puteţi, draga mea, a zis Virginia. La urma- 
urmei, Giles mi-a zis că Harry este un scriitor de succes. 

Emma i-a ignorat comentariul şi, întorcându-se spre 
fratele ei i-a zis: 

— Cum de poţi să fii sigur că Manor House este al tău şi 
că poţi să-l dai? 

— Pentru că acum câtva timp, mama mi-a citit tot 
testamentul ei. Aş fi foarte fericit să îi împărtăşesc 
conţinutul cu tine şi Harry dacă sunteţi de părere că vă va 
ajuta să vă planificaţi viitorul. 

— Nu cred că este cazul să discutăm testamentul mamei 
în ziua înmormântării ei. 

— Nu vreau să par insensibilă, dragă, a spus Virginia, 
dar, cum mă voi întoarce la Londra dimineaţa şi-mi voi 
petrece mare parte din timp pregătindu-mă de nuntă, cred 
că ar fi bine să rezolvăm aceste probleme cât mai suntem 
toţi împreună. 

S-a întors spre Giles, zâmbindu-i dulce. 

— Sunt de acord cu Virginia, a spus Giles. Acum e cel mai 
bine. Şi pot să te asigur, Emma, că mama v-a lăsat destule 
ţie şi lui Grace. V-a lăsat câte zece mii de lire fiecăreia şi și- 
a împărţit bijuteriile în mod egal între voi două. Şi i-a lăsat 
şi lui Sebastian cinci mii, pe care le va moşteni la majorat. 

— Ce copil norocos, a spus Virginia. l-a mai lăsat şi 
tabloul Vedere din Cleveland de Turner Jessicăi, dar acesta 
va rămâne în familie până ce ea va împlini douăzeci şi unu 
de ani. Într-o singură propoziţie, Virginia demonstrase că 
Giles îi comunicase detaliile testamentului mamei sale, 
înainte de a se obosi să le spună lui Harry şi Emmei. Foarte 
generoasă, a continuat Virginia, deşi Jessica nu este nici 
măcar un membru al familiei. 

— O considerăm pe Jessica fiica noastră, a spus Harry, 
supărat, şi o tratăm ca atare. 

— Soră vitregă, ar fi mai corect, a spus Virginia. Şi nu 
trebuie să uităm că este o orfană de la Dr. Barnardo's şi 
mai este şi evreică. Presupun că, din cauza faptului că 
provin din Yorkshire, am tendinţa să spun lucrurilor pe 
nume. 

— Şi, din cauză că eu provin din Gloucestershire, a spus 
Emma, am tendinţa să numesc o căţea intrigantă o căţea 
intrigantă. 

Emma s-a ridicat şi a ieşit din cameră. Pentru prima oară 
în acea seară, Giles a părut stânjenit. Harry era acum sigur 
că nici Giles, nici Virginia, nu aflaseră de noul testament. 
Şi-a ales cuvintele cu grijă. 

— Emma este puţin supărată după funeralii. Sunt sigur 
că-şi va reveni până mâine. 

Şi-a îndoit şerveţelul, le-a urat noapte bună şi a ieşit din 
cameră fără să mai spună altceva. Virginia s-a uitat la 
logodnicul ei. 

— Ai fost magnific, iepuraşule. Dar trebuie să spun că 
familia ta e cam sensibilă, deşi presupun că era de aşteptat 
după tot prin ce aţi trecut. Insă mă tem că este o 
manifestare de rău augur pentru viitor. 

„Radio BBC Home Service. Acestea sunt ştirile pe care le 
prezintă Alvar Udell. La ora zece, azi-dimineaţă, prim- 
ministrul, domnul Attlee, a cerut o audienţă la rege şi 
permisiunea Maiestăţii Sale să dizolve Parlamentul şi să 
solicite alegeri anticipate. Domnul Attlee s-a întors la 
Camera Comunelor şi a anunţat că joi, 25 octombrie, se vor 
ţine alegerile,” 

In următoarea zi, 622 de membri şi-au strâns bagajele, 
şi-au curăţat vestiarele, le-au urat rămas-bun colegilor şi s- 
au întors la circumscripțiile lor ca să se pregătească de 
bătaie. Printre ei a fost şi sir Giles Barrington, candidatul 
laburist pentru Bristol Docklands. 

La micul dejun, în timpul celei de-a doua săptămâni a 
campaniei, Giles le-a spus lui Harry şi Emmei că Virginia nu 
i se va alătura în pregătirile pentru alegeri. Emma nu a 
încercat să-şi ascundă uşurarea. 

— Virginia crede că m-ar putea face să pierd voturi, a 
recunoscut Giles. La urma-urmei, niciun membru al familiei 
ei nu a fost laburist. Unul sau doi s-ar fi putut să-i fi susţinut 
pe foştii liberali, dar niciodată pe laburişti. 

Harry a râs. 

— Cel puţin, avem un lucru în comun. 

— Dacă laburiştii vor câştiga alegerile, a spus Emma, 
crezi că domnul Attlee ţi-ar putea cere să intri în Cabinet? 

— Dumnezeu ştie. Omul ăsta îşi joacă cărţile aşa de 
aproape de piept încât nici măcar el nu le poate vedea. 
Oricum, dacă ne luăm după sondaje, rezultatele sunt foarte 
apropiate, aşa că nu are rost să visăm la scaune purpurii 
până ce nu vom afla rezultatul. 

— Pariez, a zis Harry, că Churchill va reuşi de data 
aceasta. Ştiţi, doar britanicii ar putea alunga un prim- 
ministru după ce tocmai a câştigat un război. 

Giles s-a uitat la ceas. 

— Nu mai pot sta la vorbă, le-a zis el. Trebuie să apar pe 
Coronation Road. Vii cu mine, Harry? l-a întrebat el, rânjind. 

— Cred că glumeşti. Mă vezi pe mine cerându-le 
oamenilor să te voteze? Aş goni mai mulţi decât Virginia. 

— De ce nu? a zis Emma. [i-ai dat ultimul manuscris 
editorului şi întotdeauna le spui oamenilor că experienţa la 
prima mână este mai valoroasă decât să stai într-o 
bibliotecă ca să verifici tot felul de lucruri. 

— Dar am o zi plină, a protestat Harry. 

— Sigur că ai, a spus Emma. Acum, stai să văd, trebuie s- 
o duci pe Jessica la şcoală în dimineaţa asta şi, ah, da, s-o 
aduci acasă după-masă. 

— Ei, bine, te însoțesc, a zis Harry. Dar ca simplu 
observator, trebuie să ştii. 

— Buna ziua, numele meu este Giles Barrington. Sper că 
pot conta pe susținerea dumneavoastră la alegerile 
generale din douăzeci şi cinci octombrie? a spus el, 
oprindu-se să discute cu un alegător. 

— Sigur că puteţi, domnule Barrington. Eu întotdeauna îi 
votez pe conservatori. 

— Mulţumesc, a spus Giles, trecând repede la următorul 
alegător. 

— Dar eşti candidat laburist, i-a amintit Harry cumnatului 
său. 

— Pe buletinele de vot nu este menționat partidul, a spus 
Giles, doar numele candidaților. Aşa că de ce să-l 
deziluzionez? Bună ziua, mă numesc Giles Barrington şi 
speram... 

— Şi poţi continua să speri, pentru că eu nu votez nobilii 
cu nasul pe sus. 

— Dar eu sunt candidatul laburist, a protestat Giles. 

— Asta nu te împiedică să fii un nobil îngâmfat. Eşti la fel 
de rău ca tipul ăla, Frank Pakenham, trădător al propriei 
tale clase. 

Harry a încercat să nu râdă în timp ce omul se îndepărta. 

— Bună ziua, doamnă, numele meu este Giles 
Barrington. 

— Oh, cât mă bucur să vă întâlnesc, sir Giles. Am fost o 
mare admiratoare a dumneavoastră încă de când aţi 
câştigat medalia la Tobruk. Giles s-a aplecat. Şi, deşi eu 
votez de obicei cu liberalii, cu această ocazie vă puteţi baza 
pe mine. 

— Mulţumesc doamnă, a spus Giles. 

Ea s-a întors spre Harry, care i-a zâmbit şi şi-a ridicat 
pălăria. 

— Şi nu vă mai obosiţi să vă ridicaţi pălăria, domnule 
Clifton, pentru că ştiu că v-aţi născut pe Still House Lane şi 
este o ruşine că votaţi pentru conservatori. Sunteţi un 
trădător al clasei dumneavoastră, a mai spus ea, înainte să 
plece. 

A fost rândul lui Giles să se abţină să nu râdă. 

— Nu cred că sunt bun de politică, a zis Harry. 

— Bună ziua, doamnă, mă numesc... 

— ...Giles Barrington. Da, ştiu, a zis tânărul, refuzând 
mâna întinsă de Giles. Mi-aţi strâns mâna acum o jumătate 
de oră, domnule Barrington şi am spus că vă voi vota. Dar 
acum nu mai sunt aşa de sigur. 

— Intotdeauna e aşa de rău? a comentat Harry. 

— Oh, poate să fie mult mai rău. Dar dacă intri în joc, nu 
trebuie să fii surprins dacă există oameni care sunt foarte 
fericiţi să arunce câte o roşie stricată în tine. 

— Eu nu voi fi niciodată bun de politician, a spus Harry. 
lau întotdeauna lucrurile prea personal. 

— Atunci ai fi bun pentru Camera Lorzilor, a zis Giles, 
oprindu-se lângă o cârciumă. Cred că avem nevoie de 
jumătate de pintă înainte de a reveni pe câmpul de bătaie. 

— Nu cred că am mai fost aici până acum, a spus Harry, 
uitându-se la un steag cu un Vo/untar care-i invita să intre. 

— Nici eu. Dar când vin alegerile, beau în fiecare local 
din circumscripție. Cârciumarii sunt întotdeauna fericiţi să- 
şi spună părerea. 

— Cine ar vrea să fie membru în Parlament? 

— Dacă trebuie să întrebi aşa ceva, a spus Giles când 
intrau în cârciumă, nu vei înţelege niciodată suspansul 
luptei în alegeri, intrarea în Camera Comunelor şi jucarea 
unui rol, oricât de mic, în guvernarea ţării. Este ca un război 
fără gloanţe. 

Harry s-a îndreptat spre un colţ liniştit din cârciumă, iar 
Giles s-a aşezat la bar. Tocmai discuta cu barmanul, când 
Harry s-a întors lângă el. 

— Îmi pare rău, bătrâne, i-a spus Giles. Nu mă pot 
ascunde într-un colţ. Trebuie să fiu văzut tot timpul, chiar 
când iau o pauză. 

— Dar sunt nişte probleme confidenţiale pe care speram 
să le discut cu tine, a spus Harry. 

— Atunci coboară vocea. Două jumătăţi de pintă de 
bitter, te rog, a spus Giles. 

S-a aşezat mai comod ca să-l asculte pe Harry, fiind tot 
timpul bătut pe umeri de clienţi şi spunându-i-se de mai 
mulţi clienţi - nu toţi treji - cum să conducă ţara şi fiind 
numit cum le venea la gură, de la „sir” la „ticălosule”. 

— Deci, cum se descurcă nepotul meu la noua lui şcoală? 
a întrebat Giles, după ce şi-a golit paharul. 

— Nu pare să-i placă la Beecheroft mai mult decât la St 
Bede's. Am discutat cu directorul şi mi-a spus că Seb este 
strălucit şi aproape sigur i se va oferi un loc la Oxford, dar 
tot nu-şi face prieteni uşor. 

— Îmi pare rău, a spus Giles. Poate e doar timid. La 
urma-urmei, nimeni nu te-a simpatizat nici pe tine când ai 
venit prima oară la St Bede's. S-a întors spre barman. Încă 
două, te rog. 

— Imediat, domnule. 

— Şi ce face prietena mea preferată? a întrebat Giles. 

— Dacă te referi la Jessica, a spus Harry, va trebui să stai 
la coadă. Toată lumea o iubeşte pe fetiţă, de la Cleopatra la 
poştaş, dar ea îl iubeşte doar pe tatăl ei. 

— Şi când îi vei spune cine este tatăl ei adevărat? a 
întrebat Giles, coborându-şi vocea. 

— Mă tot întreb şi eu. Şi nu e nevoie să-mi spui că amân 
problema, dar se pare că niciodată nu este momentul 
potrivit. 

— Niciodată nu va fi momentul potrivit, a spus Giles. Dar 
nu amâna prea mult, pentru că un lucru e sigur, Emma nu-i 
va spune niciodată şi sunt sigur că Seb şi-a dat seama 
singur. 

— De ce spui asta? 

— Nu aici, a spus Giles, în timp ce alt alegător îl lovea pe 
spate. 

Barmanul a mai pus două jumătăţi de pintă pe tejghea. 

— Asta face nouă penny, domnule. 

Cum Harry plătise primele băuturi, s-a gândit că este 
rândul lui Giles. 

— Imi pare rău, a zis Giles, dar eu nu am voie să plătesc. 

— Nu ai voie să plăteşti? 

— Nu. Un candidat nu are voie să cumpere băuturi în 
timpul campaniei de alegeri. 

— Aha, a spus Harry, cel puţin am aflat de ce vrei să fi 
membru în Parlament. Dar de ce, rogu-te? 

— S-ar putea crede că-ţi cumpăr votul. Asta e de pe 
vremea reformei parlamentarilor corupți. 

— Aş vrea să capăt mai mult decât o jumătate amărâtă 
de pintă înainte să te votez pe tine, a spus Harry. 

— Vorbeşte mai încet, i-a cerut Giles. La urma-urmei, 
dacă nici cumnatul meu nu vrea să mă voteze, presa se va 
întreba de ce m-ar vota altcineva? 

— Cum acesta nu este în mod clar timpul sau locul 
pentru o conversaţie referitoare la probleme familiale, e 
vreo şansă să te întâlneşti cu mine şi Emma la prânz, 
duminică? 

— Niciuna. Am trei servicii la care trebuie să asist 
duminică la biserică şi, nu uita, este ultima duminică 
înainte de alegeri. 

— Oh, Doamne, a zis Harry, alegerile sunt joia viitoare? 

— La naiba, i-a zis Giles. Este o regulă de aur care spune 
că nu trebuie să-i aminteşti niciodată unui conservator data 
alegerilor. Acum trebuie să mă bazez pe Dumnezeu să mă 
susţină şi nu prea sunt sigur cu cine ţine El. Duminică- 
dimineaţă, la prima slujbă, voi îngenunchea, căutându-i 
îndrumarea la Vesper şi rugându-mă la fiecare psalm, iar 
atunci speranţa unui vot favorabil va fi de doi la unu în 
favoarea mea. 

— Chiar trebuie să exagerezi aşa doar ca să mai câştigi 
câteva voturi? 

— Sigur că da, atunci când nu eşti printre primii în cursă. 
Şi nu uita, slujba la biserică aduce mai multe voturi decât 
întrunirile electorale. 

— Dar credeam că biserica este neutră? 

— Aşa ar trebui să fie, dar vicarii îţi vor spune 
întotdeauna că nu au niciun interes în politică, în timp ce le 
explică enoriaşilor pentru care partid ar trebui să voteze, 
adesea chiar din amvon. 

— Mai vrei una, dacă tot plătesc eu? a întrebat Harry. 

— Nu, nu mai pot pierde timpul vorbind cu tine. Nu 
numai că nu votezi în această circumscripție, dar chiar 
dacă ai vota, nu m-ai susţine pe mine. 

A sărit de pe taburet, a dat mâna cu barmanul şi s-a 
năpustit afară din cârciumă pe trotuar, unde a zâmbit 
primei persoane pe care a văzut-o. 

— Bună ziua, domnule. Mă numesc Giles Barrington şi 
sper că pot conta pe susţinerea dumneavoastră joia 
viitoare, la alegerile generale. 

— Eu nu locuiesc aici, amice, am venit azi de la 
Birmingham. 


KKK 

În ziua alegerilor, agentul lui Giles, Griff Haskins, i-a spus 
candidatului său că era sigur că alegătorii din Bristol 
Docklands îşi vor păstra încrederea în membrul lor şi-l vor 
trimite înapoi să-i reprezinte în Camera Comunelor, chiar 
dacă doar cu o majoritate puţin redusă. Totuşi, nu era 
convins că Partidul Laburist va rămâne la putere. 

Griff s-a dovedit a avea dreptate în ambele presupuneri, 
pentru că la ora trei, în dimineaţa zilei de 27 octombrie 
1951, reprezentantul Camerelor a anunţat că, după trei 
numărători, sir Giles Barrington a fost ales membru al 
Parlamentului pentru Bristol Docklands, cu o majoritate de 
414 voturi. 

De îndată ce s-au afişat toate rezultatele, s-a dovedit că 
Partidul Conservator a câştigat cu o majoritate de 17 locuri, 
iar Winston Churchill a ajuns din nou rezident al casei din 
Downing Street, nr. 10. Era prima alegere pe care o 
câştigase ca lider conservator. 

In lunea următoare, Giles s-a dus la Londra şi şi-a reluat 
locul în Camera Comunelor. In discuţiile de pe coridoare se 
afirma că având în vedere că Partidul Conservator avea 
doar o majoritate de 17 voturi, nu va trece mult până ce se 
vor ţine alte alegeri. 

Giles ştia că, orice s-ar fi întâmplat, cu o majoritate de 
doar 414 voturi, va trebui să lupte pentru viaţa lui în 
politică şi, dacă nu va câştiga, ar putea ajunge la sfârşitul 
carierei sale de membru al Parlamentului. 

Valetul i-a dat lui sir Giles corespondenţa pe o tavă din 
argint. Giles a răsfoit-o rapid, aşa cum făcea în fiecare 
dimineaţă, separând plicurile lungi, subţiri şi maro, pe care 
le punea deoparte de cele albe şi pătrate pe care le 
deschidea imediat. Printre plicurile care-i fuseseră trimise 
în acea dimineaţă, era unul lung şi subţire cu un timbru din 
Bristol. L-a deschis. 

A scos o singură foaie de hârtie adresată Cu; ar putea fi 
interesat. De îndată ce a citit-o, s-a uitat în sus şi i-a zâmbit 
Virginiei, care i se alăturase la un mic dejun întârziat. 

— Totul va fi gata pregătit şi şters de praf miercurea 
viitoare, a anunţat el. 

Virginia nu şi-a luat privirea de pe Daily Express. 
Întotdeauna îşi începea ziua cu o ceaşcă de cafea neagră şi 
cu William Hickey, ca să afle ce mai făceau prietenele ei şi 
care debutante sperau să fie prezentate la Curte în acel an 
şi care nu aveau de fapt nicio şansă. 

— Ce va fi gata şi şters de praf? a întrebat ea, tot fără să 
se uite la el. 

— Testamentul mamei. 

Virginia a uitat imediat de debutantele pline de speranţă, 
a îndoit ziarul şi i-a zâmbit dulce lui Giles. 

— Spune-mi mai mult, dragă. 

— Citirea testamentului va avea loc la Bristol miercurea 
viitoare. Am putea merge în oraş marţi după-masă, să stăm 
noaptea la Barrington Hall şi să asistăm la citire a doua zi. 

— La ce oră va fi citit? 

Giles s-a mai uitat o dată pe scrisoare. 

— La ora unsprezece, în birourile firmei Marshall, Baker şi 
Siddons. 

— Te-ai supăra rău, iepuraşule, dacă ne ducem miercuri- 
dimineaţa devreme? Nu cred că mai suport o altă seară cu 
sora ta nărăvaşă. 

Giles era gata să spună ceva, dar s-a răzgândit. 

— Desigur, iubito. 

— Nu-mi mai spune „iubito”, iepuraşule, e aşa de vulgar. 

— Ce ai de făcut azi, dragă? 

— Multe, ca de obicei. Parcă nu mă mai pot opri în zilele 
astea. Altă probă la rochie dimineaţă, prânzul cu 
domnişoarele de onoare şi după-masă am o întâlnire cu cei 
care se ocupă de aranjamente, care mă tot bat la cap cu 
cifrele. 

— Care este ultima? a întrebat-o Giles. 

— Puțin peste două sute din partea mea şi o sută treizeci 
din partea ta. Speram să trimit invitaţiile săptămâna 
viitoare. 

— E bine, a spus Giles. Ceea ce-mi aminteşte, a adăugat, 
că aprodul mi-a aprobat cererea de a utiliza terasa 
Comunelor pentru recepţie, aşa că ar trebui să-l invităm şi 
pe el. 

— Desigur, iepuraşule. La urma-urmei, este conservator. 

— Şi, poate, pe domnul Attlee, a sugerat Giles, temător. 

— Nu ştiu dacă papa ar fi de acord ca liderul laburiştilor 
să asiste la nunta singurei sale fiice. Poate aş putea să-l rog 
să-l invite pe domnul Churchill. 


KKK 


În miercurea următoare, Giles şi-a condus Jaguarul prin 
Cadogan Gardens şi a parcat în faţa apartamentului 
Virginiei. A sunat clopoţelul de la uşă, gândindu-se că va 
lua micul dejun împreună cu logodnica lui. 

— Lady Virginia nu a coborât încă, domnule, a spus 
valetul. Dar dacă binevoiţi să aşteptaţi în salon, vă pot 
aduce cafea şi ziarele de dimineaţă. 

— Mulţumesc, Mason, i-a spus Giles valetului, care-i 
mărturisise odată, în secret, că vota cu laburiştii. 

Giles s-a tolănit într-un scaun confortabil şi i-a fost oferit 
Express sau Telegraph. A ales Telegraph pentru că titlul de 
pe prima pagină i-a atras atenţia: Eisenhower anunţă că va 
candida la preşedinţie. Decizia acestuia nu l-a surprins pe 

Giles, cu toate că a fost interesat să afle că generalul va 
candida din partea republicanilor, deoarece până atunci nu 
ştiuse nimeni ce partid susţinea, după ce atât democraţii, 
cât şi republicanii îi făcuseră oferte. 

Giles se uita la ceas la fiecare câteva minute, dar nu era 
niciun semn de Virginia. Când ceasul de pe polita căminului 
a bătut jumătatea de oră, el şi-a întors atenţia către un 
articol din pagina şapte, care sugera că Marea Britanie 
urma să-şi construiască prima autostradă. Poziţia de pat 
din Războiul  Coreean era acoperită de paginile 
parlamentare şi discursul lui Giles prin care cerea o 
săptămână de lucru de patruzeci şi opt de ore pentru toţi 
muncitorii, fiecare oră în plus fiind considerată timp 
suplimentar şi plătită ca atare, era citat pe larg, cu un 
editorial care-i condamna vederile. A zâmbit. La urma- 
urmei, era Telegraph. Giles tocmai citea un anunţ în 
buletinul Curţii în care se anunţa că prinţesa Elisabeth se 
va îmbarca pentru o călătorie în Africa în ianuarie, când 
Virginia a dat buzna în cameră. 

— Imi pare rău că te-am făcut să aştepţi, dragul meu, dar 
nu mă puteam hotărî cu ce să mă îmbrac. 

El s-a ridicat şi şi-a sărutat logodnica pe ambii obraji şi 
încă o dată s-a gândit ce norocos era că această femeie 
foarte frumoasă binevoise să-i dea atenţie. 

— Arăţi fabulos, a zis el, admirând o rochie galbenă pe 
care n-o mai văzuse şi care-i scotea în evidenţă silueta 
suplă şi graţioasă. 

—E puţin cam risqué poate pentru citirea unui 
testament? a sugerat Virginia, în timp ce se învârtea în 
cerc. 

— Sigur că nu, a spus Giles. De fapt, în momentul în care 
intri în cameră, nimeni nu se mai poate gândi la altceva. 

— Aşa sper şi eu, a zis Virginia, verificându-şi ceasul. 
Doamne, e aşa de târziu? Ar fi bine să nu mai luăm micul 
dejun, iepuraşule, dacă vrei să ajungem la timp. Nu pentru 
că n-am şti deja conţinutul testamentului mamei tale, dar 
trebuie să pară că nu. 

Pe drumul spre Bristol, Virginia l-a pus pe Giles la curent 
cu ultimele aranjamente nupţiale. El a fost puţin dezamăgit 
că ea nu l-a întrebat cum fusese primit discursul său rostit 
de la pupitrul Parlamentului, dar, oricum, William Hickey nu 
fusese în galeria presei. Abia când au ajuns pe West Road, 
Virginia a spus ceva care i-a atras atenţia: 

— Primul lucru pe care-l avem de făcut de îndată ce 
testamentul va fi executat, va fi să căutăm un înlocuitor 
pentru Marsden. 

— Dar el e în familie de peste treizeci de ani, a spus 
Giles. De fapt, nici nu-mi pot aminti când n-a fost acolo. 

— Ceea ce este o parte a problemei. Dar nu te îngrijora, 
dragul meu, cred că am găsit înlocuitorul perfect. 

— Dar... 

— Şi dacă ţii atât de mult la el, iepuraşule, Marsden se 
poate duce la Manor House şi să aibă grijă de mătuşile 
mele. 

— Dar... 

— Şi dacă tot suntem la acest subiect, a continuat 
Virginia, este timpul să discutăm serios despre Jackie. 

— Secretara mea personală? 

— E prea personală, după mine. Nu pot pretinde că nu 
sunt de acord cu obiceiul modern ca personalul să-şi cheme 
şefii pe numele de botez. Nu mă îndoiesc că este o parte a 
noţiunii absurde a Partidului Laburist despre egalitate. 
Totuşi, mă simt obligată să-i amintesc că eu sunt /ady 
Virginia. 

— Îmi pare rău, a spus Giles. Ea este politicoasă, de 
obicei. 

— Poate cu tine, dar când am sunat ieri, mi-a cerut să 
aştept, ceea ce eu nu am obiceiul să fac. 

— O să discut cu ea despre asta. 

— Nu te obosi, te rog, a zis Virginia, ceea ce a fost o 
uşurare pentru Giles. Pentru că nu te voi mai suna la birou 
atâta timp cât ea mai face parte din personal. 

— Nu e puţin cam exagerat? La urma-urmei, munceşte 
foarte bine şi-mi este aproape imposibil s-o înlocuiesc. 

Virginia s-a aplecat şi l-a sărutat. 
— Sper, iepuraşule, că eu voi fi singura persoană pe care 
n-o vei putea înlocui. 


KKK 


Domnul Siddons a intrat în cameră şi nu a fost surprins 
să afle că toți cei care primiseră adresa lor Cui ar putea fi 
interesat erau prezenţi. S-a aşezat la birou şi a privit feţele 
pline de nerăbdare. 

În primul rând stăteau sir Giles Barrington şi logodnica 
sa, lady Virginia Fenwick, care arăta şi mai bine decât în 
fotografia pe care o văzuse în Country Life când cuplul îşi 
anunţase logodna. Domnul Siddons abia aştepta să-i fie 
prezentat. 

În al doilea rând, aşezaţi chiar în spatele lor, erau domnul 
Harry Clifton şi soţia sa, Emma, care stătea lângă sora ei, 
Grace. A fost amuzat văzând că domnişoara Barrington 
purta ciorapi albaştri. 

Domnul şi doamna Harrington stăteau în al treilea rând, 
lângă reverendul Donaldson şi o doamnă îmbrăcată într-o 
uniformă de asistentă-şefă. Cele două rânduri din spate 
erau pline cu personalul care servise familia Barrington 
mulţi ani, iar poziţia lor se vedea după cum îşi aleseseră 
locul. 

Domnul Siddons şi-a cocoţat o pereche de ochelari în 
formă de semilună pe vârful nasului şi şi-a dres vocea 
pentru a atrage atenţia tuturor că procedurile urmau să 
înceapă. 

S-a uitat peste ochelari la adunarea mixtă, înainte de a 
face observaţiile de început. Nu avea nevoie de notițe 
pentru că efectua des această operaţie. 

— Doamnelor şi domnilor, a început el. Numele meu este 
Desmond Siddons şi am privilegiul de a fi fost avocatul 
familiei Barrington în ultimii douăzeci şi trei de ani, deşi va 
mai dura un timp până ce voi egala recordul tatălui meu, a 
cărui asociaţie cu familia a acoperit atât cariera lui sir 

Walter, cât şi a lui sir Hugo Barrington. Totuşi, m-am cam 
îndepărtat de subiect. Domnul Siddons s-a gândit că lady 
Virginia părea să fie de acord cu el. 

Sunt în posesia, a continuat el, a ultimului testament al 
lui Elisabeth Mary Barrington, executat de mine la cererea 
ei şi semnat în faţa a doi martori independenţi. Prin urmare, 
acest document, a mai zis el, ridicându-l ca să-l poată 
vedea toţi, anulează toate testamentele anterioare. 

Nu vă voi mai face să vă pierdeţi timpul cu paginile de 
argou juridic cerute de lege, ci mă voi concentra asupra 
mai multor moşteniri relevante lăsate de domnia sa. Dacă 
cineva doreşte să studieze testamentul în detaliu mai 
târziu, va fi bine-venit s-o facă. 

Domnul Siddons a privit în jos, a întors pagina şi şi-a 
aranjat ochelarii înainte de a continua. 

— Mai multe legături de binefacere apropiate de inima 
decedatei sunt menţionate în testament. Acestea includ 
biserica parohială St Andrew's, căminele Dr. Barnardo's şi 
spitalul care a îngrijit-o cu atâta compasiune pe lady 
Barrington în ultimele sale zile. Fiecare din aceste 
stabilimente va primi un legat de cinci mii de lire sterline. 

Domnul Siddons şi-a aranjat iar ochelarii. 

— Acum voi trece la cei care au făcut parte din 
personalul casnic al moşiei Barrington timp de mai mulţi 
ani. Fiecare membru al personalului angajat de lady 
Barrington timp de mai mult de cinci ani va primi în plus 
salariul pe un an, în timp ce menajera rezidentă şi valetul 
vor primi câte cinci mii de lire fiecare. 

Marsden şi-a aplecat capul şi a murmurat „Mulţumesc, 
doamnă”. 

— Voi discuta acum despre doamna Holcombe, fosta 
doamnă Arthur Clifton. Aceasta primeşte prin testament 
broşa victoriană pe care lady Barrington a purtat-o în ziua 
nunţii fiicei sale şi speră, după cum vă citez din testament, 
că aceasta o va ajuta pe doamna Holcombe să-şi 
amintească multele ore fericite petrecute împreună. 

Maisie a zâmbit, dar s-a întrebat doar unde ar putea 
purta o asemenea bijuterie magnifică. 

Domnul Siddons a întors pagina şi şi-a împins ochelarii în 
formă de semilună în sus pe nas înainte de a continua. 

— Îi las Jessicăi Clifton, născută Piotrovska, acuarela 
preferată a bunicului meu, Vedere din Cleveland, de 
Turner. Sper că o va inspira, pentru că presupun că are un 
talent remarcabil căruia trebuie să i se dea ocazia să 
înflorească. 

Giles a încuviinţat, amintindu-şi bine cuvintele cu care 
mama lui îi explicase de ce dorea ca Jessica să 
moştenească Turner-ul mult dorit. 

— lar nepotului meu, Sebastian Arthur Clifton, a 
continuat domnul Siddons, îi las suma de cinci mii de lire 
sterline, pe care le va primi la majorat, pe 9 martie, 1961. 

Giles a încuviinţat iar. Nicio surpriză până acum, s-a 
gândit el. 

— Restul averii mele, inclusiv cele douăzeci şi două de 
procente de la Barrington Shipping, precum şi Manor House 
- domnul Siddons n-a rezistat să nu arunce o privire către 
lady Virginia Fenwick, care stătea pe marginea scaunului - 
este lăsat iubitelor mele... fiice, Emma şi Grace, pentru a 
dispune de el aşa cum cred de cuviinţă, cu excepţia pisicii 
mele siameze, Cleopatra, pe care i-o las lui lady Virginia 
Fenwick, pentru că au atât de multe în comun. Amândouă 
sunt animale de pradă frumoase, îngrijite, vanitoase, 
viclene şi manipulatoare care presupun că tot ce există pe 
pământ, inclusiv nătăfleţul meu de fiu, căruia îi pot dori 
doar să rupă vraja pe care ea a aruncat-o asupra lui înainte 
de a fi prea târziu, există pentru a le servi pe ele. 

Îi era clar domnului Siddons, după privirile şocate şi 
şoaptele izbucnite din toate colţurile camerei că nimeni nu 
se aşteptase la asta, deşi a observat că domnul Clifton 
rămăsese deosebit de calm. Calmul nu era însă un cuvânt 
care s-ar fi putut aplica lui lady Virginia, care şoptea ceva 
în urechea lui Giles. 

— Şi cu aceasta, am terminat citirea testamentului, a 
spus domnul Siddons. Dacă există întrebări, aş fi fericit să 
le răspund. 

— Una singură, a spus Giles, înainte ca altcineva să aibă 
şansa să vorbească. Cât timp durează ca să pot contesta 
testamentul? 

— Puteţi depune un recurs la înalta Curte nu mai târziu 
de douăzeci şi opt de zile, sir Giles, a zis domnul Siddons, 
care anticipase întrebarea şi pe cel care o pusese. 

Dacă au mai fost şi alte întrebări, sir Giles şi lady Virginia 
nu le-au mai auzit, pentru că au dat buzna afară din 
cameră fără să mai spună nimic. 

— Fac orice, draga mea, dar nu rupe logodna, i-a spus el. 

— Şi cum te poţi aştepta să dau ochii cu lumea după ce 
mama ta m-a umilit în faţa familiei tale, a prietenilor tăi şi 
chiar a servitorilor? 

— Înţeleg, a zis Giles, sigur că înţeleg, dar e clar că 
mama nu era în toate minţile. Nu pot să cred că şi-a dat 
seama ce făcea. 

— Spui că ai face orice? a zis Virginia, jucându-se cu 
inelul de logodnă. 

— Orice, draga mea. 

— Atunci primul lucru pe care-l ai de făcut este să-ţi 
concediezi secretara. lar eu trebuie să fiu de acord cu 
înlocuitoarea respectivă. 

— Consideră că e ca şi făcut, a spus Giles, umil. 

— lar mâine, vei împuternici o firmă bună de avocaţi să 
conteste testamentul şi, oricare ar fi consecinţele, te vei 
lupta cu dinţii şi cu ghearele ca să fii sigur că vom câştiga. 

— Am discutat deja cu sir Cuthbert Makings KC?. 

— Cu dinţii şi cu ghearele, a repetat Virginia. 

— Cu dinţii şi cu ghearele, a zis Giles. Altceva? 

— Da. Când vor fi trimise invitaţiile la nuntă, săptămâna 
viitoare eu, şi doar eu, voi aproba lista de invitaţi. 

— Dar asta ar putea însemna... 

— Aşa va fi. Pentru că doresc ca toţi cei care au fost în 
acea cameră să simtă cum e când eşti respins. Giles şi-a 
aplecat capul. Ah, înţeleg, a continuat Virginia, scoţându-şi 
inelul de logodnă. Deci nu spuneai cu adevărat că ve; face 
orice. 

— Ba da, dragă, sunt de acord, doar tu vei decide cine 
este invitat la nuntă. 


Knight Commander of the British Empire - Cavaler Comandor al 
Ordinului Imperiului Britanic. (N.tr.) 

— Şi, în cele din urmă, a spus Virginia, îl vei instrui pe 
domnul Siddons să emită un ordin al tribunalului de mutare 
a tuturor membrilor familiei Clifton din Barrington Hall. 

— Dar unde vor sta? 

— Puțin îmi pasă unde vor sta, a spus Virginia. A venit 
vremea să te hotărăşti dacă vrei să-ţi petreci restul vieţii cu 
mine sau cu ei. 

— Vreau să-mi petrec restul vieţii cu tine, a zis Giles. 

— Atunci s-a aranjat, iepuraşule a spus Virginia, 
punându-şi inelul de logodnă la loc şi începând să-şi 
desfacă butonii din faţă ai rochiei. 


KKK 


Harry citea The Times, iar Emma, Telegraph când a sunat 
telefonul. S-a deschis uşa şi Denby a intrat în salon. 

— Este editorul dumneavoastră pe fir, domnul Collins, 
domnule. Se întreabă dacă ar putea discuta cu 
dumneavoastră. 

— Mă îndoiesc că a zis chiar aşa, a comentat Harry, 
împăturindu-şi ziarul. 

Emma era atât de cufundată în articolul pe care-l citea 
încât nici măcar nu s-a uitat când soţul ei a ieşit din 
cameră. Până la întoarcerea lui, ea terminase articolul. 

— Lasă-mă să ghicesc, a spus ea. 

— Billy a primit telefoane de la toate ziarele naţionale 
precum şi de la BBC şi a fost întrebat dacă doresc să dau o 
declaraţie. 

— Şi tu ce i-ai spus? 

— Fără comentarii. l-am zis că nu este nevoie să 
adăugăm paie pe acest foc. 

— Nu cred că Billy Collins va fi satisfăcut de asta, a zis 
Emma. El este interesat doar să vândă cărţi. 

— De fapt, nu se aştepta la altceva şi nu s-a plâns. Mi-a 
zis că va pune în vânzare în librărie a treia ediţie 
necartonată a cărţii la începutul săptămânii viitoare. 

— Vrei să auzi ce scrie în Telegraph? 

— E obligatoriu? a întrebat Harry, aşezându-se la masă 
să-şi ia micul dejun. 

Emma i-a ignorat comentariul şi a început să citească cu 
voce tare. 

— „Nunta lui sir Giles Barrington, MC MP şi a lui lady 
Virginia Fenwick, singura fiică a celui de-al nouălea conte 
de Fenwick a avut loc ieri. Mireasa a purtat o rochie a 
designerului Norman...” 

— Măcar de astea scuteşte-mă, a spus Harry. 

Emma a sărit câteva paragrafe. 

— „Patru sute de oaspeţi au luat parte la ceremonia care 
s-a ţinut la biserica St Margaret's din Westminster. Slujba a 
fost oficiată de înaltul reverend George Hastings, episcop 
de Ripon. După aceea, recepţia a avut loc pe terasa 
Camerei Comunelor. Printre oaspeţi s-au numărat Alteţea 
Sa Regală, prinţesa Margaret, contele Mountbatten al 
Birmaniei, onorabilul Clement Attlee, liderul opoziţiei şi 
onorabilul domn Morrison, speaker pentru Camera 
Comunelor. Lista invitaţilor care au participat la nuntă 
constituie o lectură interesantă, dar mult mai interesante 
sunt numele celor care au lipsit, fie pentru că nu au primit 
o invitaţie, fie pentru că nu au dorit să participe. Pe lista 
oaspeţilor nu s-a aflat nimeni din familia Barrington, 
bineînţeles cu excepţia lui sir Giles. Absența celor două 
surori ale sale, doamna Emma Clifton şi domnişoara Grace 
Barrington, precum şi a cumnatului său, Harry Clifton, 
popularul scriitor, rămâne un mister, mai ales că acum 
câteva săptămâni se anunţase că el va fi cavalerul de 
onoare al lui sir Giles.” 

— Deci cine a fost cavalerul de onoare? a întrebat Harry. 

— Dr. Algernon Deakins, decanul colegiului Balliol din 
Oxford. 

— Drăguţul de Deakins, a spus Harry. O alegere 
excelentă. Desigur că a sosit la timp şi nu a fost nicio şansă 
ca el să piardă inelul. Mai e ceva? 

— Mi-e teamă că da. „Ceea ce este şi mai misterios este 
că acum şase ani, când cazul Barrington versus Clifton a 

fost adus în faţa Camerei Lorzilor şi s-a votat cine va 
moşteni titlurile şi domeniile familiei Barrington, sir Giles şi 
domnul Clifton au părut să fie de acord când lordul cancelar 
a decis în favoarea lui sir Giles. Fericitul cuplu” - a 
continuat Emma - „îşi va petrece luna de miere la vila lui 
sir Giles din Toscana.” 

— Asta-i cam exagerat, a spus Emma, uitându-se la el. 
Vila mi-a fost lăsată mie şi lui Grace să dispunem de ea 
după cum vom crede de cuviinţă. 

— Poartă-te frumos, Emma, a spus Harry. L-ai lăsat pe 
Giles să ia vila pentru că el ne-a permis să ne mutăm în 
Manor House până ce tribunalul va decide asupra validității 
testamentului. Nu-i aşa? 

— Nu, partea bună de abia acum urmează. „Totuşi, se 
pare că familia este divizată de o prăpastie majoră după 
moartea mamei lui sir Giles, lady Elisabeth Barrington. În 
testamentul ei, publicat recent, ea a lăsat majoritatea 
averii celor două fete ale sale, Emma şi Grace, nedându-i 
nimic singurului său fiu. Sir Giles a iniţiat procedurile de 
contestare a testamentului şi cazul va fi discutat de înalta 
Curte luna viitoare.” Asta e. Ce zice în The Times? 

— E mai sobru. Doar faptele, fără speculaţii. Dar Billy 
Collins mi-a spus că pe prima pagină din Mail şi Express a 
apărut o poză a Cleopatrei, iar titlul din Mirror este „Bătălia 
pisicilor”. 

— Cum de s-a ajuns la asta? a spus Emma. Ceea ce nu 
pot înţelege este cum de i-a permis Giles acelei femei să 
nu-şi lase familia să participe la nuntă. 

— Nici eu nu înţeleg, a zis Harry, dar nici n-am înţeles 
niciodată cum de a renunţat Prinţul de Wales la tron pentru 
o femeie divorțată din America. Bănuiesc că mama ta avea 
dreptate. Giles este pur şi simplu vrăjit de femeia aceea. 

— Dacă mama ar fi vrut să renunţ la tine, a spus Emma, 
aş fi sfidat-o. l-a zâmbit călduros. Aşa că am o oarecare 
simpatie pentru fratele meu. 


KKK 

În următoarele două săptămâni, fotografiile lui sir Giles şi 
lady Barrington în luna lor de miere petrecută în Toscana 
au apărut în majoritatea ziarelor naţionale. 

Al patrulea roman al lui Harry, Mai puternic decât spada, 
a fost publicat în ziua în care familia Barrington s-a întors 
din Italia. În următoarea dimineaţă, aceeaşi fotografie a 
apărut în toate ziarele, cu excepţia lui The Times. 

Când fericitul cuplu a coborât din tren în gara Waterloo, 
au fost nevoiţi să treacă prin faţa librăriei W.H. Smith în 
drum spre maşina lor. Era un singur roman, expus în foarte 
multe exemplare în vitrină. O săptămână mai târziu, Mai 
puternic decât spada a ajuns pe lista de bestselleruri şi a 
rămas acolo până în ziua începerii procesului. 

Singurul comentariu al lui Harry a fost că nimeni nu ştia 
să promoveze o carte mai bine decât Billy Collins. 

Singurul lucru cu care Giles şi Emma au fost de acord a 
fost că ar fi mai bine ca procesul lor să se desfăşoare cu 
sala închisă pentru public, doar în faţa judecătorului, decât 
să rişte să suporte capriciile juriului şi hărţuirea continuă a 
presei. Onorabilul Justice Cameron a fost ales ca judecător, 
şi avocaţii celor două părţi şi-au asigurat clienţii că acesta 
era un om integru, inteligent şi plin de bun-simţ. 

Cu toate că presa s-a strâns în număr mare în afara 
tribunalului nr. 6, singurele comentarii pe care le-au auzit 
din partea celor două părţi au fost „bună ziua” şi „noapte 
bună”. 

Giles era reprezentat de sir Cuthbert Makins KC, iar 
Emma şi Grace îl aleseseră pe domnul Simon Todd KC să le 
reprezinte, cu toate că Grace explicase clar că nu va asista 
la proces, deoarece avea alte treburi mai importante de 
făcut. 

— Cum ar fi? a întrebat Emma. 

— Cum ar fi să învăţ copii deştepţi, nu să ascult 
argumentele unor adulţi copilăroşi. Dacă aş avea de ales, i- 
aş lovi cap în cap, a fost comentariul ei final pe acest 
subiect. 

Când ceasul din spatele judecătorului a lovit prima din 
cele zece bătăi ale primei zile de audieri, domnul Justice 
Cameron şi-a făcut intrarea. Toţi cei aflaţi în tribunal au 
urmat exemplul celor doi avocaţi, ridicându-se şi 
înclinându-se în faţa Excelenței Sale. După ce a întors 
complimentul, judecătorul s-a aşezat în fotoliul din piele, cu 
spătarul înalt, în faţa blazonului regal. Şi-a aranjat peruca, 
a deschis dosarul mare şi roşu aflat în faţa lui şi a băut 
puţină apă înainte de a se adresa celor două părţi. 

— Doamnelor şi domnilor, a început el. Este datoria mea 
să ascult argumentele prezentate de consiliul de 
conducere, să evaluez mărturiile aduse în faţa curţii şi să 
ţin seama de articolele de legislaţie relevante pentru acest 


116 


- JEFFREY ARCHER - 


caz. Trebuie să încep prin a întreba avocaţii celor două 
părţi, atât al reclamantului, cât şi al reclamatului, dacă s-au 
întreprins toate eforturile pentru a se stabili o înţelegere 
amiabilă. 

Sir Cuthbert s-a ridicat încet de la locul lui şi s-a tras de 
reverele robei sale lungi şi negre, înainte de a se adresa 
tribunalului. 

— Vorbesc în numele ambelor părţi când spun că, din 
păcate, domnul meu, acest lucru nu a fost posibil. 

— Atunci să începem, sir Cuthbert, cu declaraţia 
dumneavoastră. 

— Dacă sunteţi de acord, Înălţimea Voastră, în acest caz 
eu îl reprezint pe reclamant, sir Giles Barrington. Cazul, 
domnul meu, se referă la validitatea testamentului şi la 
întrebarea dacă  răposata lady Barrington era în 
deplinătatea facultăţilor mintale pentru a semna un 
document lung şi complex, cu semnificaţii adânci, doar cu 
câteva ore înainte de moartea sa. Presupun, domnule, că 
această doamnă fragilă şi extenuată nu era în stare să 
emită o judecată care va afecta vieţile atâtor persoane. De 
asemenea, vă voi demonstra că lady Barrington a mai făcut 
un testament anterior, cu douăsprezece luni înainte de 
moartea sa, când era sănătoasă şi avea mai mult timp 
pentru a lua în considerare urmările acţiunilor ei. Şi pentru 
aceasta, domnule, doresc să chem primul martor al 
acuzării, domnul Michael Plym. 

Un bărbat înalt şi elegant, cu părul argintiu, a intrat în 
tribunal. Chiar înainte să i se ceară să treacă în boxa 
martorilor, el dăduse impresia favorabilă pe care mizase sir 
Cuthbert. De îndată ce martorul a depus jurământul, sir 
Cuthbert i-a zâmbit călduros. 

— Domnule Pym, vă rog să vă declaraţi numele şi 
ocupaţia pentru înregistrările tribunalului. 

— Mă numesc Michael Pym şi sunt chirurg-şef la Guy's 
Hospital din Londra. 

— De cât timp deţineţi această poziţie? 

— De şaisprezece ani. 

— Deci sunteţi un om cu multă experienţă în domeniu. 

— Intr-adevăr, s-ar putea spune... 

— Accept că domnul Pym este un expert, sir Cuthbert. Vă 
rog să continuaţi, a zis judecătorul. 

— Domnule Pym, a spus sir Cuthbert, revenindu-şi rapid, 
vreţi să spuneţi tribunalului, conform  considerabilei 
experienţe pe care o aveţi, prin ce se poate aştepta să 
treacă un pacient în ultima săptămână a vieţii sale, când 
suferă de o astfel de boală dureroasă şi cumplită cum este 
cancerul? 

— Aceste manifestări pot varia, desigur, dar majoritatea 
pacienţilor îşi petrec lungi perioade de timp într-o stare de 
semiconştienţă sau inconştienţă. In momentele în care-şi 
revin, îşi dau seama adesea că viaţa lor se scurge şi, în 
afară de aceasta, îşi pot pierde complet orice sens al 
realităţii. 

— Credeţi că este posibil ca un pacient aflat în această 
stare să ia o decizie importantă într-o problemă juridică 
majoră, cum ar fi semnarea unui testament? 

— Nu, nu cred, a replicat Pym. Ori de câte ori cer să fie 
semnat un consimţământ medical în aceste cazuri, mă 
asigur că acesta este dat cu un timp înainte ca pacientul să 
ajungă în această stare. 

— Nu mai am întrebări, domnule, a spus sir Cuthbert 
aşezându-se la loc. 

— Domnule Pym, a spus judecătorul, aplecându-se în 
faţă, vreţi să spuneţi că nu există excepţii de la această 
regulă? 

— Excepţia nu face decât să întărească regula, domnule. 

— Exact aşa, a răspuns judecătorul. Intorcându-se spre 
domnul Todd, l-a întrebat: Aveţi întrebări pentru acest 
martor? 

— Sigur că da, domnule, a spus domnul Todd, ridicându- 
se de la locul lui. Domnule Pym, v-aţi întâlnit vreodată cu 
lady Barrington, fie pe plan social, fie profesional? 

— Nu, dar... 

— Deci n-aţi avut ocazia să-i studiaţi anamneză? 

— Sigur că nu. Nu era pacienta mea, deci ar fi fost o 
încălcare a codului profesional al Consiliului medicilor. 

— Deci n-aţi întâlnit-o niciodată pe lady Barrington şi nu 
sunteţi familiarizat cu cazul ei? 

— Nu, domnule. 

— Deci ar fi posibil, domnule Pym, ca ea să fie excepţia 
care întăreşte regula? 

— Posibil, dar foarte improbabil. 

— Nu mai am întrebări, domnule. 

Sir Cuthbert a zâmbit când domnul Todd s-a aşezat. 

— Mai chemaţi şi un alt martor expert, sir Cuthbert? s-a 
interesat judecătorul. 

— Nu, domnule, cred că mi-am explicat punctul de 
vedere. Totuşi, în documentele pe care vi le-am înmânat, 
am pus trei declaraţii scrise de la alţi membri eminenţi ai 
profesiei de medic, pe care să le luaţi în consideraţie. Dacă 
dumneavoastră, domnule, sau domnul Todd simţiţi nevoia 
ca aceştia să apară în faţa curţii, ei sunt la îndemână şi 
sunt disponibili. 

— Frumos din partea dumneavoastră, sir Cuthbert. Am 
citit toate cele trei declaraţii şi acestea confirmă părerea 
domnului Pym. Domnule Todd, doriţi să chemaţi la bară pe 
vreunul dintre aceşti martori sau chiar pe toţi trei? 

— Nu va fi necesar, domnul meu, a spus Todd. Doar dacă 
desigur, vreunul dintre ei a cunoscut-o personal pe lady 
Barrington sau este familiar cu cazul ei. 

Judecătorul s-a uitat la sir Cuthbert, care a dat din cap. 

— Nu mai am alţi martori, domnul meu. 

— Atunci puteţi să chemaţi primul dumneavoastră 
martor, domnule Todd, a spus judecătorul. 

— Mulţumesc, domnule. Îl chem pe domnul Kennet 
Longbourne. 

Domnul Longbourne n-ar fi putut fi mai diferit de domnul 
Pym. Era scurt, şi de la vestă îi lipseau câţiva nasturi, ceea 
ce sugera fie că se îngrăşase de curând, fie că nu era 
însurat. Şi, ori cele câteva smocuri de păr pe care le în avea 
în cap aveau o voinţă proprie, ori el nu poseda un pieptăn. 

— Vă rog să vă declaraţi numele şi ocupaţia. 

— Mă cheamă Kenneth Longbourne şi sunt chirurg-ş la 
Bristol Royal Infirmery. 

— De cât timp deţineţi această poziţie, domnul 
Longbourne? 

— De nouă ani. 

— Şi aţi fost chirurgul care s-a ocupat de cazul lui lady 
Barrington în timp ce aceasta se afla la Bristol Royal 
Infirmery? 

— Da, eu am fost. Mi-a fost trimisă de dr. Raeburn, 
medicul ei de familie. 

— Am dreptate să spun că după ce aţi efectuat câteva 
investigaţii aţi confirmat diagnosticul de cancer la sân al 
doctorului ei de familie şi aţi informat-o că nu mai avea 
decât câteva săptămâni de trăit? 

— Da, este una dintre sarcinile cele mai neplăcute ale 
unui chirurg să-şi informeze pacienţii de un astfel de 
diagnostic letal. Este şi mai greu însă atunci când pacientul 
respectiv este un vechi prieten. 

— Şi puteţi să-i spuneţi Înălţimii Sale cum a reacţionat 
lady Barrington când a auzit ştirea? 

— Aş spune că a reacţionat cu stoicism. Şi de îndată ce 
şi-a acceptat soarta, a arătat o hotărâre care mi-a sugerat 
că avea ceva important de făcut şi nu avea niciun moment 
de pierdut. 

— Dar, desigur, domnule Longbourne, trebuie să fi fost 
extenuată de durerile continue pe care le suferea şi 
ameţită ca rezultat al medicaţiei primite? 

— Sigur că dormea mult, dar, când era trează, era 
perfect capabilă să citească The Times şi, dacă primea 
vizitatori, ei erau cei care plecau extenuaţi. 

— Cum explicaţi acest fapt, domnule Longbourne? 

— Nu pot. Tot ceea ce vă pot spune este că uneori este 
uimitor cum o fiinţă umană răspunde la vestea că timpul pe 
care-l mai are de trăit este limitat. 

— Bazându-vă pe cunoaşterea acestui caz, domnule 
Longbourne, consideraţi că lady Barrington ar fi fost 

capabilă să înţeleagă un document juridic complex, cum ar 
fi un testament şi să-l semneze? 

— Nu văd de ce nu. În timpul petrecut la spital, a scris 
numeroase scrisori şi, într-adevăr, mi-a cerut să fiu martor 
când a semnat testamentul ei în prezenţa avocatului. 

— Este o sarcină pe care o îndepliniţi de obicei? 

— Doar dacă sunt convins că pacientul ştie ce semnează. 
În caz contrar, refuz. 

— Dar în acest caz, eraţi convins că lady Barrington ştia 
foarte bine ceea ce face? 

— Da, eram. 

— Nu mai am alte întrebări, domnule. 

— Sir Cuthbert, doriţi să interogaţi acest martor? 

— Am o singură întrebare, domnule, a spus sir Cuthbert. 
Domnule Langbourne, cât timp a mai trăit lady Barrington 
după ce aţi depus mărturie pe semnătura ei de pe 
testament? 

— A murit mai târziu, în acea noapte. 

— Mai târziu, în acea noapte, a repetat sir Cuthbert. Deci, 
a fost o problemă de câteva ore? 

— Da. 

— Nu mai am alte întrebări, domnule. 

— Puteţi să chemaţi următorul martor, domnule Todd. 

— Da, domnule. Il chem pe domnul Desmond Siddons. 

Siddons a intrat în sala de judecată de parcă ar fi fost 
salonul casei lui şi a rostit jurământul ca un adevărat 
profesionist. 

— Aţi putea să vă declaraţi numele şi ocupaţia? 

— Mă numesc Desmond Siddons. Sunt partener senior la 
Marshall, Baker şi Siddons şi am fost avocatul familiei 
Barrington în ultimii douăzeci şi trei de ani. 

— Vreau să încep prin a vă întreba, domnule Siddons, 
dacă aţi executat testamentul anterior, pe care sir Giles îl 
consideră a fi testamentul final al lui lady Barrington? 

— Da, domnule. 

— Şi cu cât timp înainte s-a întâmplat aceasta? 

— Chiar cu un an înainte de moartea lui lady Barrington. 

— Şi lady Barrington a luat legătura cu dumneavoastră 
pentru a vă anunţa că doreşte să scrie alt testament? 

— Aşa a fost, domnule. Chiar cu câteva zile înainte de 
moartea ei. 

— Şi cum diferă ultimul testament, cel care este 
subiectul acestei dispute, de cel întocmit de 
dumneavoastră cu mai mult de un an înainte? 

— Toate legatele lăsate acţiunilor caritabile, personalului 
de serviciu, nepoților şi prietenilor nu s-au schimbat. De 
fapt, a existat o singură schimbare majoră în tot 
documentul. 

— Şi care a fost aceea, domnule Siddons? 

— Majoritatea domeniului Harvey nu mai urma să-i 
rămână fiului ei, sir Giles, ci celor două fiice, doamna Harry 
Clifton şi domnişoara Grace Barrington. 

— Să ne lămurim asupra acestui lucru, a spus domnul 
Todd. Cu excepţia unei singure modificări, o schimbare 
semnificativă, într-adevăr, documentul anterior a rămas 
intact? 

— Aşa este. 

— În ce stare de spirit era lady Barrington când v-a cerut 
să efectuaţi această modificare semnificativă a 
testamentului său? 

— Domnule, obiectez, a spus sir Cuthbert, sărind de la 
locul lui. Cum ar putea judeca domnul Siddons starea de 
spirit a lui lady Barrington? Este avocat, nu psihiatru. 

— De acord, a zis judecătorul, dar cum domnul Siddons o 
ştie pe lady Barrington de douăzeci şi trei de ani, aş vrea 
să-i aud părerea. 

— Era foarte obosită, a spus Siddons, şi i-a luat mai mult 
timp ca de obicei să-şi exprime ideile. Totuşi, am înţeles 
clar că dorea ca un nou testament să fie pregătit expeditiv. 

— Expeditiv - cuvântul dumneavoastră sau al ei? a 
întrebat judecătorul. 

— Al ei, domnule. Ea mă certa adesea că foloseam un 
paragraf întreg când o singură frază ar fi fost de ajuns. 

— Deci aţi pregătit expeditiv noul testament? 

— Sigur că da, pentru că ştiam că timpul ne presează. 

— Aţi fost de faţă când au semnat martorii? 

— Da. Au fost martori domnul Longbourne şi asistenta 
şefă din acea aripă a spitalului, domnişoara Rumbold. 

— Şi sunteţi sigur că lady Barrington ştia exact ce 
semnase? 

— Desigur, a spus domnul Siddons cu fermitate. Altfel nu 
aş fi continuat procedura. 

— Exact. Nu mai am alte întrebări, domnule judecător, a 
spus domnul Todd. 

— Martorul vă aparţine, sir Cuthbert. 

— vă mulţumesc, domnule. Domnule Siddons, aţi spus 
Curţii că eraţi presat de timp să terminaţi noul testament şi 
să-l daţi la semnat şi de aceea l-aţi pregătit expeditiv, ca să 
folosesc chiar cuvântul dumneavoastră. 

— Da. Fusesem avertizat de domnul Longbourne că lady 
Barrington nu mai avea mult de trăit. 

— Deci este de înţeles că aţi făcut tot posibilul ca să 
grăbiţi procedurile. 

— Nu prea aveam de ales. 

— Nu mă îndoiesc, domnule Siddons. Pot să vă întreb cât 
timp v-a luat să executaţi primul testament, cel pe care 
clientul meu îl consideră a fi testamentul autentic al lui lady 
Barrington? 

Siddons a ezitat o clipa înainte de a răspunde. 

— Trei, poate patru luni. 

— Consultându-vă regulat cu lady Barrington, nu mă 
îndoiesc? 

— Da, era foarte tipicară. 

— Sunt sigur că era. Dar nu a avut mult timp pentru 
detalii la scrierea celui de-al doilea testament. Mai exact, 
cinci zile. 

— Da, dar nu uitaţi... 

— Şi, în ultima zi, ea a reuşit doar să semneze 
testamentul exact la timp. Nu este aşa? 

— Da, presupun că puteţi spune şi aşa. 

Sir Cuthbert s-a întors către aprodul tribunalului. 

— Vreţi să fiţi amabil să înmânaţi domnului Siddons cele 
două testamente ale lui lady Barrington? 

Sir Cuthbert a aşteptat până ce martorul a examinat cele 
două documente, înainte de a continua interogarea. 

— Sunteţi de acord cu mine, domnule Siddons, că 
semnătura de pe primul testament este mai puternică şi 
mai sigură decât cea de pe testamentul executat „în 
ultimul moment”? De fapt, e greu de crezut că au fost 
semnate de aceeaşi persoană. 

— Sir Cuthbert, sugeraţi că lady Barrington nu a semnat 
chiar ea cel de-al doilea testament? a întrebat judecătorul. 

— Sigur că nu, domnule, dar vreau să sugerez că ea 
habar n-avea ce a semnat. 

— Domnule Siddons, a continuat sir Cuthbert, 
întorcându-se către avocat, care se agăţase cu amândouă 
mâinile de marginea boxei martorilor, de îndată ce aţi 
completat în grabă noul testament, l-a verificat clienta 
dumneavoastră clauză cu clauză? 

— Nu, n-a făcut-o. La urma-urmei, era o singură 
modificare faţă de testamentul anterior. 

— Dacă nu i-aţi citit lui lady Barrington testamentul 
clauză cu clauză, domnule Siddons, trebuie să vă credem 
pe cuvânt. 

— Domnule judecător, aceasta este o sugestie 
ultragiantă, a spus domnul Todd, sărind în picioare. Domnul 
Siddons are o carieră lungă şi distinsă în domeniul juridic şi 
nu merită să fie înfierat astfel. 

— Sunt de acord cu dumneavoastră, domnule Todd, a 
spus judecătorul. Sir Cuthbert, vă rog să vă retrageţi 
declaraţia. 

— Îmi cer scuze, domnule judecător, a spus sir Cuthbert, 
înclinându-se, înainte de a se întoarce iar către martor. 
Domnule Siddons, în testamentul anterior, cine a sugerat 
ca toate cele treizeci şi şase de pagini să fie semnate cu 
EB? 

— Cred că eu, a spus Siddons, părând puţin agitat. 

— Dar nu aţi insistat asupra aceleiaşi proceduri riguroase 
la al doilea testament, cel pregătit expeditiv. 

— Nu am crezut că este necesar. La urma-urmei, era, 
după cum am spus, o singură modificare importantă. 

— Şi la ce pagină era acea modificare semnificativă 
domnule Siddons? 

Siddons a răsfoit testamentul şi a zâmbit. 

— Pagina douăzeci şi nouă, articolul şapte. 

— Ah, da, o am în faţa mea, a spus sir Cuthbert. Dar nu 
văd inițialele EB, nici la începutul paginii, nici lângă clauza 
semnificativă. Poate lady Barrington era prea obosită ca să 
dea două semnături în aceeaşi zi? 

Siddons a părut gata să protesteze, dar n-a mai zis nimic. 

— Vreau să vă întreb, domnule Siddons, în câte ocazii din 
lunga şi distinsa dumneavoastră carieră nu aţi sfătuit un 
client să-şi pună semnătura pe fiecare pagină a 
testamentului? 

Siddons nu a răspuns. Sir Cuthbert s-a uitat mai întâi la 
domnul Todd, apoi la judecător, după care şi-a întors 
privirea către boxa martorilor. 

— Aştept răspunsul, domnule. 

Siddons s-a uitat disperat spre bănci şi a izbucnit: 

— Dacă aţi citi scrisoarea pe care v-a adresat-o lady 
Barrington, domnule judecător, v-aţi putea convinge că ea 
ştia exact ce făcea. 

— Scrisoarea? a întrebat judecătorul, uitându-se mirat. 
Nu ştiu nimic despre vreo scrisoare. Nu se află în mod sigur 
printre documentele cazului. Aveţi cunoştinţă despre vreo 
astfel de scrisoare, sir Cuthbert? 

— Este prima oară când aud de ea, domnule judecător. 
Sunt la fel de nedumerit ca Domnia Voastră. 

— Asta pentru că, a mormăit domnul Siddons, mi-a fost 
înmânată abia azi-dimineaţă. Nu am avut timp încă să-l 
anunţ pe domnul Todd despre existenţa sa. 

— Ce tot vorbeşti acolo, omule? a întrebat judecătorul. 

Toţi ochii s-au fixat asupra lui Siddons în timp ce acesta a 
scos un plic din buzunar şi l-a ridicat de parcă era fierbinte. 

— Acesta este plicul care mi-a fost înmânat azi- 
dimineaţă, domnule judecător. 

— De cine, Siddons? a întrebat judecătorul. 

— De domnul Harry Cilifton. Mi-a spus că i-a fost dat de 
lady Barrington chiar înainte de moartea sa. 

— L-aţi deschis, domnule Siddons? 

— Nu, domnule. Vă este adresat dumneavoastră, ca 
judecător al cazului. 

— Înţeleg, a zis judecătorul. Domnule Todd şi sir 
Cuthbert, vreţi să fiţi aşa de amabili să mă însoţiţi în 
camera mea? 


KKK 


— Aceasta este o problemă spinoasă, a spus judecătorul, 
punând plicul nedesfăcut pe birou, în faţa celor doi avocaţi 
pledanţi. Având în vedere împrejurările, mărturisesc că nu 
ştiu prea bine cum ar trebui să procedăm. 

— Am putea ca amândoi, a spus domnul Todd, să 
demonstrăm că scrisoarea trebuie considerată ca o dovadă 
inadmisibilă. 

— Sunt de acord, a spus sir Cuthbert, dar, cinstit vorbind, 
suntem blestemaţi dacă facem aşa şi blestemaţi dacă nu. 
Pentru că, dacă nu îl deschidem acum, că a ajuns la 
tribunal, oricare dintre părţi care va pierde va avea un 
motiv să facă recurs. 

— Mi-e teamă că aşa se va întâmpla, a zis judecătorul. 
Dacă sunteţi ambii de acord, poate ar fi bine dacă tu, 
Simon, l-ai chema pe domnul Clifton să depună mărturie 
sub jurământ ca să aflăm mai întâi cum a ajuns în posesia 
scrisorii. Ce crezi, Cuthbert? 

— Nu am nicio obiecţie, a spus sir Cuthbert. 

— Bine. Totuşi, vreau să vă asigur, a continuat 
judecătorul, că nu voi deschide plicul până ce nu voi auzi 
mărturia domnului Clifton şi o voi face doar dacă sunteţi 
amândoi de acord. Şi dacă o fac, trebuie să fie în prezenţa 

cuiva care ar putea fi afectat de rezultatul acestor 
proceduri. 

— Chemaţi-l pe domnul Harry Clifton. 

Emma a strâns mâna lui Harry înainte ca acesta să se 
ridice şi să se îndrepte calm către boxa martorilor. După ce 
a depus jurământul, judecătorul s-a aplecat în faţă şi a 
spus: 

— Domnule Clifton, doresc să vă pun câteva întrebări. 
După ce voi termina, dacă doriţi să fiţi consiliat juridic cum 
să răspundeţi la un anumit punct, o puteţi face. Pot 
confirma pentru înregistrare că sunteţi soţul Emmei Clifton 
şi cumnatul domnişoarei Grace Barrington, cei doi acuzaţi 
din acest proces? 

— Da, domnule, aşa este, şi sunt, de asemenea, 
cumnatul lui sir Giles Barrington, cel mai vechi şi apropiat 
prieten al meu. 

— Puteţi să spuneţi Curţii ce legătură aveaţi cu lady 
Harrington? 

— Aveam doisprezece ani când am întâlnit-o prima dată 
la un ceai, când sărbătoream ziua de naştere a lui Giles, 
aşa că o cunosc de aproape douăzeci de ani. 

— Asta nu răspunde la întrebarea mea, a insistat 
judecătorul. 

— Am considerat-o pe Elisabeth o prietenă bună şi 
îndrăgită şi deplâng decesul ei la fel ca toţi cei aflaţi în 
această cameră. A fost o femeie cu adevărat remarcabilă 
şi, dacă s-ar fi născut cu o generaţie mai târziu, Consiliul 
liniei maritime Barrington n-ar fi trebuit să caute în afara 
familiei un preşedinte nou la moartea soţului ei. 

— Mulţumesc, a spus judecătorul. Şi acum aş vrea să vă 
întreb despre această scrisoare, a continuat el, ridicând-o 
pentru ca s-o vadă toţi, şi cum aţi ajuns în posesia ei. 

— Mă duceam în majoritatea serilor s-o vizitez pe 
Elisabeth la spital. Ultima mea vizită a avut loc în ultima zi 
din viaţa ei. 

— Eraţi singur cu ea? 

— Da, domnule. Fiica ei, Grace, tocmai plecase. 

— Vă rog să spuneţi Curţii ce s-a întâmplat. 

— Elisabeth îmi spusese mai înainte în acea zi că primise 
o vizită de la avocatul ei, domnul Siddons, şi că semnase 
un testament nou. 

— Vorbim despre seara zilei de joi, douăzeci şi şase? 

— Da, domnule. Cu câteva ore înainte de moartea 
Elisabethei. 

— Puteţi spune Curţii ce s-a mai întâmplat în decursul 
acelei vizite? 

— M-a surprins când a scos un plic sigilat de sub pernă şi 
mi l-a dat în grijă. 

— V-a explicat de ce vi l-a dat dumneavoastră? 

— Mi-a spus doar că, în cazul în care Giles va contesta 
noul testament, trebuia să dau acel plic judecătorului ales 
să conducă procesul. 

— V-a dat şi alte instrucţiuni? 

— A spus că nu trebuia să deschid plicul sau să-i las pe 
Giles şi pe soţia mea să afle de existenţa lui. 

— Şi în cazul în care sir Giles n-ar fi contestat 
testamentul? 

— Trebuia să distrug scrisoarea, cu aceleaşi instrucţiuni, 
şi anume să nu dezvălui nimănui că a existat vreodată. 

— Deci nu ştiţi ce se află în acest plic, domnule Clifton? a 
spus judecătorul, ridicându-l. 

— Absolut nimic. 

— Şi se aşteaptă ca noi să-l credem, a spus Virginia, 
suficient de tare ca să audă toată lumea. 

— Din ce în ce mai curios, a spus judecătorul, ignorând 
întreruperea. Nu mai am întrebări pentru dumneavoastră, 
domnule Clifton. Domnule Todd? 

— Mulţumesc, domnule judecător, a spus Todd, 
ridicându-se. l-aţi spus Domniei Sale, domnule Clifton, că 
lady Barrington a spus că scrisese un testament nou. V-a 
explicat de ce? 

— Nu mă îndoiesc că Elisabeth îşi iubea fiul, dar mi-a 
spus că se temea că, dacă se va însura cu femeia aceea 
înfiorătoare, lady Virginia... 

— Domnule judecător, a spus sir Cuthbert, sărind de pe 
scaun. Acestea sunt bârfe şi nu sunt admisibile. 

— De acord. Vor fi şterse din înregistrări. 

— Dar, domnule judecător, a intervenit domnul Todd, 
faptul că lady Barrington şi-a lăsat pisica siameză, 
Cleopatra, lui lady Virginia, sugerează mai degrabă... 

— V-am înţeles punctul de vedere, domnule Todd, a spus 
judecătorul. Sir Cuthbert, aveţi întrebări pentru acest 
martor? 

— Doar una, domnule. 

Uitându-se direct la Harry, sir Cuthbert a întrebat: 

— Eraţi beneficiar al testamentului anterior? 

— Nu, domnule, nu eram. 

— Nu mai am întrebări pentru domnul Clifton, domnule 
judecător. Dar aş solicita indulgenţa tribunalului şi v-aş 
cere ca, înainte de a decide dacă scrisoarea trebuie sau nu 
deschisă, să-mi fie permis să mai chem un martor. 

— Pe cine doriţi să chemaţi, sir Cuthbert? s-a interesat 
judecătorul. 

— Persoana care va pierde cel mai mult dacă veţi decide 
împotriva lui, adică pe sir Giles Barrington. 

— Nu am nicio obiecţie, dacă şi domnul Todd este de 
acord. 

— Mă bucur, a spus Todd, dându-şi seama că nu va 
câştiga nimic obiectând. 

Giles s-a îndreptat încet către boxa martorilor şi a depus 
jurământul de parcă se adresa Camerei Comunelor. Sir 
Cuthbert l-a întâmpinat cu un zâmbet călduros. 

— Pentru înregistrare, vă rog să vă declaraţi numele şi 
ocupaţia. 

— Sir Giles Barrington, membru al Parlamentului pentru 
Bristol Docklands. 

— Şi când v-aţi văzut ultima oară mama? a întrebat sir 
Cuthbert. 

Judecătorul a zâmbit. 

— Am vizitat-o în dimineaţa zilei în care a decedat. 

—A menţionat cumva faptul că şi-a modificat 
testamentul? 

— Absolut nimic. 

— Deci când aţi plecat de la ea, eraţi de părere că există 
un singur testament, cel pe care l-aţi discutat cu ea în 
detaliu cu un an în urmă? 

— Cinstit vorbind, sir Cuthbert, testamentul mamei mele 
era ultimul lucru la care mă gândeam atunci. 

— Corect. Dar trebuie să vă întreb în ce stare aţi găsit-o 
pe mama dumneavoastră în acea dimineaţă? 

— Era foarte slăbită. Abia am reuşit să schimb o vorbă cu 
ea în ora în care am stat acolo. 

— Deci cred că v-a surprins să aflaţi că, puţin după ce aţi 
plecat, ea a semnat un document complex de treizeci şi 
şase de pagini? 

— Mi s-a părut de neimaginat, a zis Giles, şi încă tot aşa 
mi se pare. 

— V-aţi iubit mama, sir Giles? 

— Am adorat-o. Ea a fost stânca pe care se baza familia. 
Aş dori doar să fie încă împreună cu noi, astfel încât toată 
această problemă să nu fi apărut. 

— Mulţumesc, sir Giles. Vă rog să rămâneţi aici, pentru 
că şi domnul Todd ar putea dori să vă chestioneze. 

— Mi-e teamă că trebuie să risc, i-a şoptit Todd lui 
Siddons înainte de a se ridica şi a se adresa martorului. 

— Sir Giles, aş vrea să vă întreb mai întâi dacă aveţi vreo 
obiecţie ca Domnia Sa să deschidă scrisoarea care îi este 
adresată? 

— Bineînţeles că are! a spus Virginia. 

— Nu am nicio obiecţie ca scrisoarea să fie deschisă, a 
spus Giles, ignorându-şi soţia. Dacă a fost scrisă în ziua 
morţii mamei mele, ne va arăta cu siguranţă că era 
incapabilă să semneze un document atât de important, 
cum ar fi un testament. Şi dacă a fost scrisă înainte de 

douăzeci şi şase iulie, este improbabil să aibă vreo 
semnificaţie. 

— Aceasta înseamnă că acceptaţi povestirea domnului 
Clifton despre cele petrecute după ce v-aţi văzut mama 
pentru ultima oară? 

— Nu, sigur că nu, a intervenit Virginia. 

— Doamnă, vă rog să încetaţi cu aceste întreruperi, a 
spus judecătorul, privind-o urât. Dacă vă mai exprimaţi şi 
alte păreri, în afara celor oferite din boxa martorilor, nu voi 
avea de ales decât să vă dau afară din tribunal. M-aţi 
înţeles? 

Virginia şi-a aplecat capul, iar domnul Justice Cameron a 
considerat că nu putea obţine nimic de la această doamnă. 

— Domnule Todd, puteţi să repetaţi întrebarea. 

— Nu este nevoie, domnule judecător, a spus Giles. Dacă 
Harry spune că mama i-a dat scrisoarea în acea noapte, 
atunci aşa s-a întâmplat. 

— Mulţumesc, sir Giles. Nu mai am alte întrebări. 
Judecătorul le-a cerut celor doi avocaţi să se ridice. 

— Conform dovezii prezentate de sir Giles Barrington, 
dacă nu mai există alte obiecţii, intenţionez să deschid 
plicul. 

Ambii avocaţi au încuviinţat, conştienţi că, dacă ar fi 
obiectat, aceasta ar duce doar la un recurs. Oricum, 
niciunul dintre ei nu credea că ar fi existat în ţară un 
judecător care să obiecteze la deschiderea unui plic. 

Domnul Justice Cameron a ridicat plicul, ca să-l vadă clar 
toţi cei din tribunal. L-a desfăcut şi a scos o singură foaie 
de hârtie pe care a pus-o pe birou în faţa sa. A citit-o de trei 
ori, înainte de a vorbi. 

— Domnule Siddons, a spus el, în cele din urmă. 

Avocatul familiei Barrington s-a ridicat nervos de la locul 
său. 

— Puteţi să-mi spuneţi exact data şi ora morţii lui lady 
Barrington? 

Siddons a  scotocit prin hârtii înainte de a găsi 
documentul pe care-l căuta. S-a uitat la judecător şi a spus: 

— Pot să confirm, domnule, că certificatul de deces a fost 
semnat la ora zece douăzeci şi şase p.m., joi, pe douăzeci 
şi şase iulie, 1951. 

— Vă mulţumesc, domnule Siddons. Mă voi retrage acum 
în camerele mele pentru a studia semnificaţia acestei 
hârtii. Curtea se retrage pentru jumătate de oră. 

— Mie nu mi s-a părut a fi o scrisoare, a zis Emma când 
micul lor grup, cu capetele aplecate, s-a strâns laolaltă. 
Părea mai mult un document oficial. A mai semnat altceva 
în acea zi, domnule Siddons? 

Siddons a dat din cap. 

— Nu în prezenţa mea. Aveţi vreo idee, domnule Todd? 

— Era foarte subţire. Poate era ceva decupat din ziar, 
dar, de la distanţă, n-am văzut bine. 

— De ce i-ai permis judecătorului să deschidă scrisoarea, 
Giles? a şuierat Virginia din cealaltă parte a sălii de 
judecată. 

— Având în vedere împrejurările, Virginia, soţul tău nu 
prea avea de ales, a spus sir Cuthbert. Cu toate că 
bănuiesc că aveam cazul în buzunar până la această ultimă 
intervenţie. 

— Şi ce poate să facă judecătorul? a întrebat Emma, 
incapabilă să-şi ascundă nervozitatea. 

Harry şi-a luat soţia de mână. 

— De acum, nu mai durează mult, dragă. 

— Dacă hotărârea Curţii e împotriva noastră, a spus 
Virginia, mai putem pretinde că ceea ce se află în plic este 
inadmisibil? 

— Nu pot răspunde acestei întrebări, a spus sir Cuthbert, 
până ce nu studiem hârtia. Conţinutul scrisorii ar putea 
dovedi că soţul dumneavoastră a avut dreptate să 
sugereze că mama lui nu era în stare să semneze un 
document juridic important în ultimele ore ale vieţii ei, în 

care caz cealaltă parte va avea de ales dacă să facă sau nu 
recurs. 

Ambele părţi stăteau tot cu capetele aplecate, şuşotind 
în colţurile lor, ca nişte boxeri care aşteaptă gongul care-i 
va trimite în ultima rundă, când uşa din spatele 
judecătorului s-a deschis şi acesta a reapărut. 

Toţi cei aflaţi în tribunal s-au ridicat şi s-au aplecat 
înainte ca domnul Justice Cameron să-şi reia locul. El s-a 
uitat fix la duzina de figuri aflate în expectativă. 

— Am avut acum ocazia să studiez conţinutul plicului. 
Toţi ochii au rămas fixaţi asupra lui. Am fost fascinat aflând 
că lady Barrington şi cu mine avem o pasiune comună, deşi 
mărturisesc că ea se pricepea mult mai bine decât mine, 
deoarece în ziua de joi, douăzeci şi şase iulie ea a 
completat cuvintele încrucişate din The Times, lăsând doar 
un loc liber, asta în mod sigur pentru a-şi dovedi punctul de 
vedere. Motivul pentru care a fost necesar să vă părăsesc a 
fost că trebuia să merg la bibliotecă pentru a obţine un 
exemplar al ziarului din ziua următoare, vineri, douăzeci şi 
şapte iulie - ziua ulterioară morţii lui lady Barrington. Am 
vrut să verific dacă făcuse vreo greşeală în jocul de cuvinte 
încrucişate din ziua anterioară, şi nu făcuse, apoi să 
confirm rezultatul căsuţei libere. După aceasta, nu mai am 
nicio îndoială că lady Barrington nu numai că a fost perfect 
capabilă să semneze testamentul, ci a şi înţeles foarte bine 
conţinutul său, aşa că, prin urmare, sunt gata să dau 
sentinţa în acest caz. 

Sir Cuthbert s-a ridicat repede în picioare. 

— Domnule judecător, aş vrea foarte mult să ştiu cum v- 
a ajutat caseta goală să daţi sentinţa? 

Domnul Justice Cameron s-a uitat la cuvintele 
încrucişate. 

— Doisprezece pe verticală, şase cu şase, dăunători 
comuni pe care-i confund când sunt în toate minţile. 

Sir Cuthbert s-a aplecat, iar Harry a zâmbit. 

— Prin urmare, sentinţa în cazul Barrington versus 
Clifton, se dă în favoarea doamnei Harold Clifton şi Grace 
Barrington. 

— Facem recurs, a spus Virginia, în timp ce sir Cuthbert 
şi domnul Todd făceau o reverență. 

— Eu nu fac recurs, a zis Giles. Chiar şi latina mea 
amărâtă mă ajută să înţeleg definiţia asta. 


KKK 


— Ai fost patetic, a spus Virginia în timp ce se năpustea 
afară din tribunal. 

— Dar Harry este cel mai vechi prieten al meu, a spus 
Giles, fugind după ea. 

— lar eu sunt soţia ta, în cazul în care ai uitat. Virginia s- 
a împins printre uşile batante şi a ieşit repede în Strand. 

— Şi ce aş fi putut face, având în vedere împrejurările? a 
întrebat-o, după ce a prins-o din urmă. 

— Ai fi putut să te lupţi cu ghearele şi cu dinţii pentru 
ceea ce ne aparţinea de drept, i-a amintit ea, înainte de a 
chema un taxi. 

— Dar nu se poate ca judecătorul să fi avut dreptate 
când a spus că mama ştia exact ce făcea? 

— Dacă poţi crede asta, Giles, a zis Virginia, întorcându- 
se spre el, este evident că ai aceeaşi părere proastă despre 
mine ca şi ea. 

Giles rămăsese fără cuvinte când a apărut taxiul. Virginia 
a deschis portiera, s-a urcat şi a dat jos geamul. 

— Voi sta cu mama câteva zile. Dacă nu ai depus un 
recurs până mă întorc, îţi sugerez să ceri sfatul unui avocat 
specializat în divorţuri. 


135 


- UN SECRET BINE PĂSTRAT - 


15 


Cineva a bătut tare la uşa din faţă. Giles s-a uitat la ceas: 
7:20 p.m. Cine putea să fie? Nu invitase pe nimeni la cină şi 
nu era aşteptat la Parlament până la ora nouă, pentru 
discursurile de încheiere. La a doua bătaie, la fel de 
puternică, şi-a amintit că era seara liberă a menajerei. A 
pus exemplarul din ziua trecută din Hansard pe măsuţă şi 
tocmai se îndrepta spre uşă când a auzit a treia bătaie. 

— Hei, ai răbdare, a spus Giles. A deschis uşa şi a văzut 
ultima persoană pe care se aştepta s-o întâlnească stând 
pe scara lui din Smith Square. 

— Grace? a zis, fără să-şi ascundă surpriza. 

— E o minune că îţi mai aminteşti cum mă cheamă, a 
spus sora lui, intrând în casă. 

Giles s-a gândit să-i răspundă la fel de sarcastic, dar cum 
nu-şi mai văzuse sora din ziua funeraliilor mamei sale, a 
trebuit să recunoască faptul că observaţia ei acidă era 
justificată. De fapt, nu mai luase legătura cu niciun 
membru al familiei sale de când Virginia se năpustise afară 
din sala de tribunal şi-l lăsase, pe trotuar. 

— Ce te aduce la Londra, Grace? a întrebat-o el slab, 
conducând-o prin coridor în salon. 

— Tu, a replicat ea. Dacă Mohamed nu vine la munte, 
etcetera. 

— Pot să-ţi ofer ceva de băut? a întrebat-o el, gândindu- 
se ce voia, doar dacă... 

— Mulţumesc, un cherry ar merge bine după călătoria 
asta oribilă cu trenul. 

Giles s-a dus la dulăpior şi i-a turnat un cherry iar el şi-a 
pus o jumătate de pahar de whisky, în timp ce se gândea 
disperat ce ar putea să spună. 

— Am un vot la ora zece, i-a spus el, până la urmă, 
dându-i băutura. Sora lui mai mică îl făcuse întotdeauna să 
se simtă ca un şcolar pus pe rele, care fusese prins de 
director fumând. 

— Ne ajunge timpul pentru ce am să-ţi spun. 

— Ai venit să-ţi pretinzi dreptul din naştere şi să mă 
arunci afară din casă? 

— Nu, maimuţoiule, am venit să încerc să-ţi vâr puţin 
bun-simţ în capul ăla tare al tău. 

Giles s-a trântit în scaun şi a luat o înghiţitură de whisky. 

— Sunt numai urechi. 

— Săptămâna viitoare împlinesc treizeci de ani, nu că ai 
avea tu habar. 

— Şi ai venit până aici să-mi spui ce cadou doreşti? a 
spus Giles, încercând să înveselească atmosfera. 

— Exact, a spus Grace, surprinzându-l pentru a doua 
oară. 

— Şi la ce te gândeşti? 

Lui Giles i se părea că încă mai calcă cu stângul. 

— Vreau să vii la aniversarea mea. 

— Dar Parlamentul e în sesiune şi, de când am fost 
promovat, sunt aşteptat... 

— Harry şi Emma vor veni, a spus Grace, ignorându-i 
scuzele, aşa că va fi ca pe timpuri. 

Giles a mai băut puţin whisky. 

— Niciodată nu va mai fi ca pe vremuri. 

— Ba sigur că da, nătărăule, pentru că tu eşti singurul 
care se opune. 

— Vor să mă vadă? 

— De ce n-ar vrea? a spus Grace. Cearta asta prostească 
ţine de destul timp şi de aceea doresc să vă dau cap în cap 
pe toţi până ce nu e prea târziu. 

— Şi cine va mai fi acolo? 

— Sebastian şi Jessica, câţiva prieteni, mai mult de la 
facultate, dar nu eşti obligat să vorbeşti cu ei, poate doar 
cu vechiul tău prieten, Deakins. Totuşi, a adăugat ea, eo 
persoană pe care n-o s-o invit. Apropo, unde este căţeaua? 

Giles fusese sigur că orice ar fi spus sora lui nu l-ar putea 
şoca. Se înşelase. 

— Habar n-am, a răspuns el până la urmă. N-a mai luat 
legătura cu mine de mai mult de un an. Dar, dacă ar fi să 

crezi Daily Express, se află în St Tropez la braţul unui conte 
italian. 

— Sunt sigură că formează un cuplu atrăgător. Şi, mai 
important, ai motiv să divorţezi. 

— N-aş putea să divorţez niciodată de Virginia, chiar 
dacă aş vrea. Nu uita prin ce a trecut mama. Nu eo 
experienţă pe care să vreau s-o repet. 

— Ah, înţeleg, a spus Grace. Virginia are voie să se fâţâie 
prin sudul Franţei cu amantul ei italian, dar soţul ei nu are 
voie să divorţeze? 

— Poţi să-ţi baţi joc, a spus Giles, dar nu aşa se comportă 
un gentleman. 

— Mă faci să râd. Nu prea a fost comportarea unui 
gentleman să mă târască prin tribunale cu testamentul 
mamei. 

— Asta e o lovitură sub centură, a zis Giles, luând o 
înghiţitură mare de whisky. Dar presupun că am meritat-o, 
a adăugat el, şi este ceva ce voi regreta tot restul vieţii 
mele. Mă vei ierta vreodată? 

— Te voi ierta dacă vii la petrecere şi îi ceri scuze surorii 
tale şi celui mai bun prieten al tău că te-ai purtat ca un 
maimuţoi. 

— Nu sunt sigur că pot să stau faţă în faţă cu ei. 

— Ai stat faţă în faţă cu un regiment de soldaţi germani, 
având doar câteva grenade şi un pistol care să te apere. 

— Şi aş face-o din nou dacă aş crede că îi voi convinge 
pe Emma şi pe Harry să mă ierte. 

Grace s-a ridicat, a traversat camera şi a îngenuncheat 
lângă fratele ei. 

— Bineînţeles că te vor ierta, prostule. 

Giles şi-a aplecat capul când sora lui l-a îmbrăţişat. 

— Ştii foarte bine că mama nu ar fi vrut să ne despărţim 
din cauza acelei femei. 

Când Giles a trecut de indicatorul care arăta drumul spre 
Cambridge, tot nu credea că e prea târziu să se întoarcă, 
cu toate că-şi dădea seamă că, dacă ar fi făcut-o, s-ar fi 
putut să nu aibă o a doua şansă. 

Intrând în oraşul universitar, putea simţi atmosfera de 
colegiu din jur. Tineri şi tinere în robe academice de diverse 
lungimi se grăbeau în toate direcţiile. Îi amintea de timpul 
său petrecut la Oxford, întrerupt rapid de Herr Hitler. 

Când se întorsese în Anglia, după cinci ani, scăpând 
dintr-un lagăr de prizonieri, directorul de la Brasenose îi 
oferise şansa să revină la vechiul său colegiu şi să-şi 
termine studiile. Dar, pe atunci, era un veteran plin de 
cicatrice, în vârstă de 25 de ani şi îşi dăduse seama că acel 
moment trecuse, la fel ca pentru mulţi alţi tineri din 
generaţia sa, inclusiv Harry. Oricum, apăruse ocazia de a 
purta o altă bătălie şi nu reuşise să reziste tentaţiei de a se 
lupta pentru a obţine un loc pe băncile verzi ale Camerei 
Comunelor. Fără regrete, s-a gândit Giles. Ei, întotdeauna 
existau câteva regrete. 

A condus pe Grange Road, a cotit la dreapta şi şi-a 
parcat maşina pe Sidgwick Avenue. A trecut pe sub un arc 
care ducea la Newnham College, fondat în 1871, înainte ca 
femeile să poată fi admise acolo, de un vizionar cu vederi 
largi care credea că acest lucru se va întâmpla în timpul 
vieţii sale. Nu se întâmplase. 

Giles s-a oprit la cabina portarului şi era gata să întrebe 
cum să ajungă la petrecerea domnişoarei Barrington, când 
portarul i-a spus: 

— Bună seara, sir Giles, cred că doriţi să ajungeţi în 
camera Sidgwick. 

Recunoscut. Nu se mai putea întoarce. 

— Dacă mergeţi pe coridor, camera este în vârful 
scărilor, a treia uşă pe stânga. Nu puteţi să nu daţi de ea. 

Giles i-a urmat îndrumările, trecând de o duzină sau cam 
aşa ceva de studente, îmbrăcate în fuste negre, lungi, 
bluze albe şi robe de colegiu. Ele nu s-au uitat a doua oară 

la el, dar de ce ar fi făcut-o? Avea treizeci şi trei de ani, 
aproape dublul vârstei lor. 

A urcat scările şi, când a ajuns pe ultima treaptă, n-a mai 
avut nevoie de alte îndrumări pentru că a auzit vocile 
exuberante şi râsetele cu mult înainte de a ajunge la a treia 
uşă pe stânga. A respirat adânc şi a încercat să intre 
discret. 

Jessica a fost prima care l-a văzut şi a alergat imediat 
spre el, strigând: 

— Unchiule Giles, unchiule Giles, unde ai fost? 

Unde, într-adevăr, s-a gândit Giles, privind-o pe fetiţa pe 
care o adora şi care nu era încă o lebădă, dar nici răţuşca 
cea urâtă nu mai era. Ea a sărit şi l-a îmbrăţişat. S-a uitat 
peste umăr şi le-a zărit pe Emma şi pe Grace îndreptându- 
se spre el. Toate trei au încercat să-l îmbrăţişeze în acelaşi 
timp. Ceilalţi invitaţi s-au uitat la ei, întrebându-se ce se 
întâmpla. 

— Imi pare aşa de rău, a spus Giles, după ce a dat mâna 
cu Harry. N-ar fi trebuit să te pun să treci prin toate astea. 

— Las-o baltă, a zis Harry. Şi, cinstit vorbind, amândoi 
am trecut prin lucruri mult mai rele. 

Giles a fost surprins să-şi dea seama cât de relaxat era în 
prezenţa vechiului său prieten. Tocmai discutau despre 
Peter May, ca pe vremuri, când a văzut-o prima oară. După 
aceea, nu şi-a mai putut lua ochii de la ea. 

— Cea mai bună placare pe care am văzut-o, a spus 
Harry, ducându-şi piciorul drept înainte şi încercând să 
demonstreze mişcarea fără o bâtă. Nu observase cât de 
neatent era Giles. 

— Da, era la Headingley, atunci când a marcat suta 
împotriva Africii de Sud în primul său meci. 

— Am văzut şi eu loviturile, a spus un profesor mai 
bătrâior, care li se alăturase. O bătaie absolut magnifică. 

Giles s-a strecurat de lângă ei, prin camera aglomerată, 
oprindu-se doar să discute cu Sebastian despre şcoală. 
Tânărul părea mult mai relaxat şi încrezător decât îl ştia el. 

Giles începuse să se teamă că ea ar putea pleca înainte 
de a reuşi s-o întâlnească şi, când Sebastian şi-a îndreptat 
atenţia spre un rulou cu cârnaţi, a luat-o înainte până ce s-a 
apropiat. Tânăra discuta cu o femeie mai în vârstă şi nu a 
părut să-i dea atenţie. El a rămas acolo, cu limba legată, 
întrebându-se de ce englezilor le era atât de greu să se 
prezinte femeilor, mai ales celor frumoase. Cât de multă 
dreptate avusese Betjeman, iar aici nici măcar nu erau pe o 
insulă pustie. 

— Nu cred că Schwartzkopf are registrul vocal necesar 
pentru rol, spunea cealaltă femeie. 

— Poate că ai dreptate, dar tot mi-aş da jumătate din 
bursa anuală doar ca s-o aud cântând. 

Doamna mai în vârstă s-a uitat la Giles şi s-a întors să 
discute cu altcineva, de parcă ar fi ştiut. Giles s-a 
prezentat, sperând că nu li se va mai alătura nimeni. Şi-au 
dat mâna. Doar s-o atingă... 

— Salut, sunt Giles Barrington. 

— Trebuie să fii fratele lui Grace, membrul Parlamentului 
despre care tot citesc şi care e plin de idei radicale. Eu sunt 
Gwyneth, a spus ea, dezvăluindu-şi originile. 

— Eşti studentă? 

— Mă flatezi, a spus ea, zâmbindu-i. Nu. Îmi termin doar 
doctoratul. Sora ta este conducătorul meu de doctorat. 

— Ce teză ai? 

— Legătura dintre matematică şi filosofie în Grecia 
Antică. 

— De abia aştept s-o citesc. 

— O să am grijă să primeşti un exemplar mai devreme. 

— Cu cine vorbeşte Giles? şi-a întrebat Emma sora. 

Grace s-a întors şi s-a uitat la cei doi. 

— Gwyneth Hughes, unul dintre cei mai buni doctoranzi 
ai mei. Cred că îşi va da seama că e un contrast mare între 
ea şi lady Virginia. Este fiica unui miner galez, din vale, 
după cum îi place să le amintească tuturor şi în mod sigur 
ştie ce înseamnă compos mentis. 

— E foarte atrăgătoare, a spus Emma. Nu crezi că... 

— Doamne, nu, ce ar avea în comun? 

Emma a zâmbit, înainte de a spune: 

— l-ai dat unsprezece la sută din companie lui Giles? 

— Da, a spus Grace, împreună cu drepturile la casa 
bunicului din Smith Square, aşa cum convenisem cu mama, 
după ce m-am convins că prostuţul a scăpat în sfârşit de 
Virginia. 

Emma a tăcut o vreme. 

— Deci ai ştiut de mult conţinutul noului testament al 
mamei? 

— Şi ceea ce se afla în plic, a spus Grace, calmă, de 
aceea n-am putut participa la proces. 

— Cât de bine te cunoştea mama. 

— Cât de bine ne cunoştea pe toţi trei, a zis Grace, 
uitându-se la fratele ei. 

— Poţi să aranjezi totul? l-a întrebat Giles. 

— Da, domnule, lăsaţi pe mine. 

— Aş vrea să termin cât mai repede posibil. 

— Desigur, domnule. 

— Ce afacere oribilă. Aş vrea să existe un mod mai 
civilizat de a rezolva problema. 

— Legea e cea care trebuie schimbată, sir Giles şi, cinstit 
vorbind, asta ţine mai mult de departamentul 
dumneavoastră decât de al meu. 

Giles ştia că omul avea dreptate şi, fără îndoială legea se 
va schimba în timp, dar Virginia îi explicase clar că nu mai 
putea aştepta. După luni întregi în care nu luase legătura 
cu el, îl sunase din senin ca să-i spună că doreşte să 
divorţeze. Nu avea nevoie să-i explice la ce se aştepta din 
partea lui. 

— Mulţumesc, iepuraşule, ştiam că mă pot baza pe tine, 
îi spusese înainte să lase receptorul jos. 

— Când voi afla veşti de la tine? întrebase Giles. 

— La sfârşitul săptămânii, răspunsese omul, înainte de a- 
şi bea jumătatea de pintă. S-a ridicat apoi, s-a înclinat uşor 
şi a plecat, şchiopătând. 

Giles purta o garoafă mare, roşie, la butonieră, astfel 
încât ea să-l observe. Se uita la fiecare femeie cu vârsta 
sub treizeci de ani care venea spre el. Niciuna nu l-a privit, 
până ce o femeie la prima tinerețe s-a oprit lângă el. 

— Domnul Brown? l-a întrebat ea. 

— Da, i-a răspuns Giles. 

— Numele meu este domnişoara Holt. Sunt de la agenţie. 

Fără să mai spună nimic, l-a luat de braţ şi l-a condus pe 
peron ca un câine de pază până ce au ajuns la vagonul de 
clasa întâi. De îndată ce s-au aşezat unul în fața celuilalt, 

Giles n-a mai fost sigur ce ar trebui să facă în continuare. 
Cum era vineri-seara, toate celelalte locuri s-au ocupat 
mult înainte ca trenul să plece din gară. Domnişoara Holt n- 
a spus nimic tot drumul. 

Când trenul a ajuns la Brighton, au fost printre primii 
care au coborât. Giles a dat cele două bilete controlorului 
de la barieră şi a urmat-o la şirul de taxiuri. Lui Giles îi era 
clar că domnişoara Holt mai făcuse acest lucru de multe ori 
înainte. Abia când s-au aşezat pe bancheta din spate a 
taxiului, ea a vorbit din nou, dar nu cu el. 

— Grand Hotel. 

Când au ajuns la hotel, Giles i-a înregistrat ca domnul şi 
doamna Brown. 

— Camera treizeci şi unu, domnule, a spus recepţionerul. 

Părea că doreşte să le facă cu ochiul, dar s-a mulţumit să 
zâmbească şi să le spună: 

— Vă urez o noapte bună, domnule. 

Un băiat le-a dus bagajele la etajul al treilea. Abia după 
ce şi-a luat bacşişul şi a plecat, ea a vorbit din nou: 

— Mă cheamă Angela Holt, a zis ea, aşezându-se în capul 
patului. 

Giles a rămas în picioare şi s-a uitat la femeia cu care n- 
ar fi dorit să petreacă un weekend indecent în Brighton. 

— Poţi să-mi explici procedura? a întrebat-o. 

— Desigur, sir Giles, a spus domnişoara Holt de parcă i-ar 
fi cerut să scrie după dictare. La ora opt, vom cobori şi vom 
cina. Am rezervat o masă în mijlocul sălii, sperând că te va 
recunoaşte cineva. După aceea, ne vom întoarce în 
dormitor. Eu voi rămâne tot timpul complet îmbrăcată, dar 
tu te poţi dezbrăca în baie, unde-ţi poţi pune pijamaua şi 
halatul. La ora zece, eu mă voi duce în pat, să mă culc, iar 
tu vei dormi pe canapea. La două dimineaţa, vei suna la 
recepţie şi vei comanda o sticlă de şampanie scumpă, 
jumătate de halbă de Guinness şi un platou cu sendvişuri 
cu şuncă. Atunci când ţi se va aduce comanda, vei spune 
că ai comandat Marmite şi sendvişuri cu roşii şi-i vei cere 

să corecteze comanda. Când se va întoarce, îi vei mulţumi 
şi îi vei da cinci lire. 

— De ce un bacşiş atât de mare? a întrebat-o Giles. 

— Pentru că, dacă ajunge la tribunal, curierul de noapte 
va fi neapărat chemat să-şi depună mărturia şi trebuie să 
ne asigurăm că nu te-a uitat. 

— Da, înţeleg. 

— Dimineaţa vom lua micul dejun împreună şi, când 
plăteşti de plecare, trebuie să le dai un cec, astfel încât să 
poată fi urmărit uşor. Când vom părăsi hotelul, mă vei 
îmbrăţişa şi mă vei săruta de mai multe ori. Apoi te vei urca 
într-un taxi şi-mi vei face cu mâna. 

— De ce de mai multe ori? 

— Pentru că trebuie să ne asigurăm că detectivul 
particular al soţiei tale va obţine o fotografie clară cu noi 
amândoi. Mai ai şi alte întrebări, sir Giles, înainte de a 
merge la masă? 

— Da, domnişoară Holt. Pot să te întreb cât de des faci 
chestia asta? 

— Eşti al treilea domn din această săptămână, iar 
agenţia mi-a oferit deja încă două întâlniri săptămâna 
viitoare. 

— E o nebunie. Legile noastre de divorţ sunt de-a dreptul 
barbare. Guvernul ar trebui să scoată o legislaţie nouă cât 
mai curând posibil. 

— Sper că nu, a zis domnişoara Holt, pentru că atunci, sir 
Giles, voi rămâne fără slujbă. 

17 


— Pur şi simplu vreau să-l distrug, a spus ea. Nimic 
altceva nu m-ar satisface. 

— Vă asigur, lady Virginia, că voi face tot ce pot ca să vă 
ajut. 

— E bine de ştiut, domnule maior, pentru că, dacă vom 
lucra împreună, trebuie să avem încredere unul în celălalt. 
Fără secrete. Totuşi, trebuie să mă conving că sunteţi omul 
potrivit pentru aşa ceva. Spuneţi-mi, de ce credeţi că 
sunteţi atât de bine calificat? 

— Doamnă, cred că veţi descoperi că sunt supra-calificat, 
a spus Fisher. Barrington şi cu mine ne cunoaştem de mult 
timp. 

— Atunci, luaţi-o de la început şi povestiţi-mi totul, cu 
toate detaliile, oricât de nesemnificative vi s-ar părea. 

— Totul a început când toţi trei eram elevi la şcoala 
primară St Bede's şi Barrington s-a împrietenit cu fiul 
docherului. 

— Harry Clifton, a spus Virginia, scuipând cuvintele. 

— Barrington ar fi trebuit să fie exmatriculat de la St 
Bede's. 

— De ce? a întrebat Virginia. 

— A fost prins furând de la magazinul şcolii, dar a reuşit 
să scape. 

— Cum a reuşit? 

— Tatăl lui, Hugo Barrington, alt criminal, a scris un cec 
pentru o mie de lire, ceea ce a permis şcolii să construiască 
un pavilion nou de crichet. Aşa că directorul s-a făcut că a 
uitat, ceea ce i-a permis lui Barrington să meargă la Oxford, 

— Şi dumneavoastră aţi fost la Oxford? 

— Nu, eu m-am înrolat în armată. Dar drumurile noastre 
s-au încrucişat iar în Tobruk, pe când luptam în acelaşi 
regiment. 

— Unde a devenit celebru, câştigând Crucea Militară şi 
evadând apoi dintr-un lagăr de prizonieri? 

— Ar fi trebuit să fiu eu medaliat, a spus Fisher, 
îngustându-şi ochii. Eu eram comandantul lui atunci şi am 
răspuns de conducerea atacului asupra bateriei inamice. 
După ce i-am gonit pe nemți, colonelul m-a nominalizat 
pentru medalie, dar caporalul Bates, un prieten al lui 
Barrington, a refuzat să mă susţină, aşa că am fost citat 
printre alţii, iar Barrington a primit medalia mea. 

Giles povestise altfel cele ce se petrecuseră în acea zi, 
dar Virginia ştia pe cine voia să creadă. 

— V-aţi mai întâlnit de atunci? 

— Nu, eu am rămas în armată dar, când mi-am dat 
seama că îmi pierdusem şansa de a mai fi promovat, m-am 
retras. 

— Deci, cu ce vă ocupați acum, domnule maior? 

— Sunt broker şi fac parte din Consiliul de la Bristol 
Grammar School. Mai fac parte şi din Asociația 
conservatorilor locali. Am intrat în partid să mă asigur că 
Barrington nu va câştiga alegerile viitoare. 

— Ei bine, sunt sigură că veţi juca un rol important, a 
spus Virginia, pentru că lui îi pasă cel mai mult să se agate 
de locul lui din Camera Comunelor. Este convins că, dacă 
laburiştii vor câştiga alegerile viitoare, Attlee îi va oferi un 
loc în Cabinet. 

— Peste cadavrul meu. 

— Nu cred că trebuie să mergem aşa departe. La urma- 
urmei, dacă şi-ar pierde locul la alegerile viitoare, nu prea 
mai are vreo şansă să fie reprimit, ceea ce înseamnă 
probabil sfârşitul carierei sale politice. 

— Amin, a zis Fisher. Dar trebuie să subliniez că, deşi nu 
are o majoritate confortabilă, este încă foarte popular 
printre alegători. 

— Mă întreb cât de popular va fi după ce-l voi da în 
judecată pentru adulter. 

— Şi-a pregătit deja terenul pentru asta, spunându-le 
tuturor că a trebuit să joace un soi de şaradă în Brighton 
pentru a vă proteja reputaţia. Ţine chiar o campanie pentru 
schimbarea legislaţiei în domeniul divorţului. 

— Dar cum vor reacţiona alegătorii când vor descoperi că 
în ultimul an a avut o legătură cu o studentă de la 
Cambridge? 

— De îndată ce se trece de divorţ, nimeni nu va mai da o 
ceapă degerată. 

— Dar dacă nu se termină şi eu dau de înţeles că încerc 
cu disperare să mă împac... 

— Asta ar schimba complet situaţia, a spus Fisher. Şi vă 
puteţi baza pe mine că ştirile despre situaţia 
dumneavoastră tristă vor ajunge unde trebuie. 

— Bine. Acum, ne-ar ajuta mult scopurile pe termen lung 
dacă aţi deveni preşedintele Asociaţiei conservatorilor din 
Bristol Docklands. 

— Mi-ar plăcea grozav. Singura problemă este că nu-mi 
pot permite să petrec atât de mult timp ocupându-mă 
numai de politică în timp ce trebuie să-mi câştig şi traiul. 

Fisher încerca să nu pară stânjenit. 

— Nu va trebui să mai aveţi această grijă când veţi 
ajunge în Consiliul grupului Liniei Maritime Barrington. 

— Nu prea sper că se va întâmpla aşa ceva. Barrington 
se va opune imediat ce numele meu va fi rostit. 

— Nu se poate opune atâta timp cât eu posed şapte şi 
jumătate la sută din acţiunile companiei. 

— Nu sunt sigur că înţeleg. 

— Atunci lăsaţi-mă să vă explic, domnule maior. În 
ultimele şase luni, am cumpărat acţiuni ale companiei 
Barrington printr-un trust-fantomă şi acum posed şapte şi 
jumătate la sută din companie. Dacă veţi studia legislaţia 
lor corporatistă, veţi observa că acest lucru îmi permite să 
numesc un membru în Consiliu şi nu mă pot gândi la cineva 
mai bine calificat să mă reprezinte decât la 
dumneavoastră, domnule maior. 

— Cum aş putea să vă mulţumesc? 

— E foarte simplu. In scurt timp vă veţi ocupa doar să 
deveniți preşedinte al Asociaţiei conservatorilor locali. De 
îndată ce veţi rezolva această problemă, singurul 
dumneavoastră scop va fi să vă asiguraţi că electoratul din 

Bristol Docklands îşi va înlătura membrul din Parlament la 
următoarele alegeri. 

— Şi pe termen lung? 

— Am o idee care ar putea să vă aţâţe fantezia. Dar nu 
ne putem ocupa de asta până ce nu deveniți preşedintele 
Asociaţiei. 

— Atunci mai bine m-aş întoarce la Bristol să-mi încep 
imediat treaba dar, înainte de aceasta, e ceva ce aş dori să 
vă întreb. 

— Desigur, a spus Virginia, întrebaţi-mă orice. La urma- 
urmei, acum suntem parteneri. 

— De ce m-aţi ales pe mine pentru treaba asta? 

— Ah, dar e simplu, domnule maior. Giles mi-a spus 
odată că sunteţi singurul om pe care l-a detestat vreodată. 


KKK 


— Domnilor, a spus Bill Hawkins, preşedintele Asociației 
conservatorilor, bătând cu ciocănelul în masă, vă rog să 
faceţi linişte. Poate aş putea începe prin a-i cere onoratului 
nostru secretar, maiorul Fisher, să citească minutele 
ultimei întruniri. 

— Mulţumesc, domnule preşedinte. La ultima întrunire, 
ţinută pe paisprezece iunie 1954, comitetul m-a instruit să 
scriu Biroului Central din Londra şi să cer lista candidaţilor 
care ar putea reprezenta partidul şi electoratul nostru la 
următoarele alegeri generale. Lista oficială a candidaţilor a 
sosit după câteva zile şi am trimis câte o copie membrilor, 
astfel încât aceştia să îi aibă în vedere pe candidaţii la 
această întrunire. 

S-a căzut de acord ca vacanţa de vară să se ţină la 
Castle Combe în anul acesta, cu amabila permisiune a 
onorabilei doamne Hartley-Booth, JP?. A urmat o discuţie 
despre preţul biletelor de loterie, după care s-a votat, şi s-a 
căzut de acord că un bilet va costa şase penny unul sau 

şase bilete pentru o jumătate de coroană. Trezorierul, 
domnul Maynard a raportat că în contul din bancă al 
asociaţiei există un credit de patruzeci şi şapte de lire şi 
doisprezece şilingi. A spus că a trimis o scrisoare de debit 
tuturor membrilor care nu şi-au plătit cota anuală. 
Nemaifiind alte probleme, şedinţa s-a încheiat la zece şi 
douăsprezece minute. 

— Mulţumesc, domnule maior, a spus preşedintele. Şi 
acum, să trecem la articolul doi, adică lista candidaţilor 
recomandaţi de Biroul Central. Aţi avut toţi mai multe zile 
în care să analizaţi numele, deci voi începe întrunirea cu 
scurtarea listei şi discutarea candidaţilor care credeţi că ar 
trebui să fie chemaţi pentru un interviu. 

Fisher îi arătase deja lista candidaţilor lui lady Virginia şi 
căzuseră de acord asupra persoanei preferate. Fisher s-a 
lăsat pe spate şi a ascultat cu atenţie părerile membrilor 
Comitetului despre meritele şi defectele fiecăruia dintre ei. 
S-a lămurit repede că cel preferat de ei nu era printre 
primii, dar, cel puţin, nu i se opunea nimeni. 

— Doriţi să vă exprimaţi părerea, domnule maior, înainte 
de vot? a întrebat Hawkins. 

— Mulţumesc, domnule preşedinte. Sunt de acord cu acei 
membri care consideră că domnul Simpson, care a luptat 
cu atâta vitejie la ultimele alegeri la Ebbw Vale, merită să 
fie intervievat, dar aş crede că trebuie să-l luăm în 
considerare şi pe domnul Dunnett. La urma-urmei, soţia sa 
este localnică, ceea ce este un avantaj considerabil, mai 
ales având în vedere starea actuală a căsătoriei domnul 
Barrington. 

Mai multe comentarii de: 

— Atenţie, atenţie, s-au făcut auzite în jurul mesei. 

După patruzeci de minute, Gregory Dunnett a fost ales 
pentru interviu, împreună cu domnul Simpson, fostul 
candidat pentru Ebbw Vale, plus un consilier local, fără 
prea multe speranţe, un burlac peste patruzeci de ani şi 
doamna obligatorie, la fel de lipsită de speranţă. Tot ce mai 

trebuia să facă acum Fisher era să găsească un motiv ca să 
nu fie ales domnul Simpson. 

Cum întrunirea se apropia de sfârşit, preşedintele a 
întrebat dacă mai există şi alte probleme. 

— Doresc să raportez ceva Comitetului, a spus Fisher, 
închizându-şi stiloul, dar cred că ar fi mai bine dacă nu s-ar 
înregistra în minută. 

— Sunt sigur că dumneavoastră ştiţi cel mai bine 
domnule maior, a spus preşedintele, uitându-se în jurul 
mesei pentru a vedea dacă toţi cei prezenţi erau de acord 
cu el. 

— Când stăteam în clubul din Londra, săptămâna 
trecută, a spus Fisher, am cules nişte informaţii dintr-o 
sursă de încredere, referitoare la sir Giles Barrington. Tot 
Comitetul era acum atent la ce spunea. După cum vă veţi 
da seama, sir Giles este acum în procedură de divorţ în 
urma întreruperii nefericite a căsătoriei sale. Mulţi dintre 
noi am simţit o oarecare simpatie pentru el când s-a decis 
să ia „drumul Brightonului”, mai ales după ce a lăsat să se 
înţeleagă, cam nepoliticos, după mine, că a făcut-o pentru 
a proteja reputaţia soţiei sale. Toţi suntem adulţi, domnilor 
şi suntem conştienţi că legislaţia în domeniul divorţului 
trebuie neapărat să fie modificată. Totuşi, am descoperit de 
atunci că nu auzisem decât jumătate din poveste. Sir Giles, 
se pare, are o legătură cu o tânără studentă de la 
Universitatea Cambridge, în ciuda faptului că nevasta lui 
încearcă din greu o reconciliere. 

— Doamne Dumnezeule, omul ăsta este un mitocan, a 
spus Bill Hawkins. Ar trebui determinat să-şi dea demisia. 

— Sunt de acord domnule preşedinte. Într-adevăr, nici n- 
ar fi avut de ales dacă ar fost candidatul conservatorilor. 

In jurul mesei s-au auzit murmure. 

— Sper, a continuat Fisher, după ce preşedintele a lovit 
masa cu ciocănelul de câteva ori, că mă pot baza pe acest 
Comitet ca informaţia să nu părăsească această cameră. 

— Desigur, desigur, a spus preşedintele. E de la sine 
înţeles. 

Fisher s-a lăsat pe spate, încrezător că, în câteva ore, 
povestea va ajunge la câţiva membri bine plasați ai 
sucursalei locale a Partidului Laburist, ceea ce va garanta 
că cel puţin jumătate din electorat va auzi de ea până la 
sfârşitul săptămânii. 

După ce preşedintele a închis şedinţa şi membrii au ieşit 
afară, ducându-se la cârciuma locală, Peter Maynard, 
trezorierul, s-a dus la Alex şi a întrebat dacă ar putea 
discuta ceva cu el. 

— Desigur, bătrâne, a spus Alex. Cum te pot ajuta? 

— După cum ştii, preşedintele a explicat clar de mai 
multe ori că intenţionează să se retragă înainte de alegerile 
generale. 

— Am auzit. 

— Mai mulţi dintre noi cred că aceasta ar fi o funcţie 
potrivită pentru un om mai tânăr şi am fost rugat să 
tatonez terenul şi să văd dacă ai fi de acord să participi la 
alegeri. 

— Ce amabil eşti, Peter. Dacă majoritatea colegilor mei 
cred că eu sunt persoana potrivită, desigur că voi accepta 
această funcţie obositoare dar, înţelegi, nu în cazul în care 
un alt membru al comitetului ar simţi că s-ar descurca mai 
bine. 


KKK 


După ce primul cec de la Barrington Shipping Co. pentru 
serviciile aduse ca membru al Consiliului a fost încasat, 
Alex şi-a închis contul la Midland Bank şi s-a mutat vizavi, la 
Barclays. Aceasta mai administrase conturile companiei 
Barrington, precum şi pe cele ale Asociaţiei conservatorilor. 
Şi, spre deosebire de Midland, managerul i-a permis 
extrageri pe credit. 

In ziua următoare, s-a dus la Londra şi şi-a deschis un 
cont la Gieves & Hawkes, unde i s-a luat măsura pentru trei 
costume noi, un sacou şi un palton, toate negre. După cea 
cinat la Army & Navy, s-a dus la Hilditch & Key şi a ales o 

jumătate de duzină de cămăşi, două pijamale şi câteva 
cravate din mătase. După ce a semnat factura, s-a dus la 
John Lobb şi şi-a petrecut timpul comandându-şi două 
perechi de pantofi, ambele elegante: una neagră şi un 
maro. 

— Vor fi gata cam în trei luni, domnule maior, i s-a spus. 

În următoarele patru săptămâni, a invitat pe fiecare 
membru al Comitetului la prânz sau la cină, pe cheltuiala 
Virginiei, după care spera că majoritatea lor îl va susţine pe 
Gregory Dunnett ca a doua alegere în chip de candidat al 
partidului la alegerile generale, iar unul sau doi îl vor pune 
pe primul loc. 

După un coniac băut după-masă cu Peter Maynard, 
Fisher a descoperit că trezorierul partidului avea unele 
dificultăţi financiare temporare. S-a dus la Londra în ziua 
următoare şi, după un cuvânt discret spus Virginiei, 
dificultăţile financiare în cauză au dispărut. Un membru al 
Comitetului îi era acum dator. 

Alex era în Consiliul de la Barrington Shipping de câteva 
luni când a descoperit o ocazie despre care s-a gândit că ar 
putea s-o atragă pe Virginia. 

În acest timp, participase conştiincios la fiecare întrunire 
a Consiliului, citise fiecare raport şi votase întotdeauna cu 
majoritatea, astfel încât să nu apară suspiciuni legate de 
rolul său adevărat. 

Virginia fusese sigură că Giles va bănui ceva când Alex 
fusese numit în Consiliu. Se întrebase chiar dacă nu va 
încerca să descopere cine deţinea cele 7,5 la sută acţiuni 
din stocul companiei pe care le reprezenta Fisher. Dacă ar 
fi făcut-o, tot ce ar fi aflat, ar fi fost că acestea erau 
deţinute de un trust-fantomă. Dar Giles nu era nici orb, nici 
prost, aşa că nu ar fi avut nevoie să adune doi cu doi ca să 
obţină 7,5 la sută. 

Deşi preşedintele l-a asigurat că maiorul părea un tip 
destul de decent, deschidea rar gura la întruniri şi, în mod 
sigur nu cauza probleme, Giles nu era convins. Nu credea 
că Fisher era în stare să-şi schimbe caracterul. Dar cu 
alegerile iminente care se apropiau, la care se bănuia 
creşterea majorităţii conservatorilor precum şi faptul că 
Virginia tot nu semnase hotărârea, cu toate că-l implorase 
să-i dea motive de divorţ, Fisher era cea mai mică dintre 
problemele sale. 


KKK 


— Domnilor, a zis directorul de la Barrington Shipping, nu 
cred că ar fi exagerat să sugerez faptul că propunerea pe 
care o voi face azi se va dovedi un punct de cotitură în 
istoria companiei. Această acțiune, propusă de domnul 
Compton, directorul nostru executiv, are întregul meu 
sprijin şi invit Consiliul să susțină un plan după care 
compania şi-a construit prima linie de pasageri după război, 

155 


- UN SECRET BINE PĂSTRAT - 


în încercarea de a menţine pacea cu marii noştri rivali, 
Cunard şi P & O. Aş vrea să cred că fondatorul nostru, sir 
Joshua Barrington, ar fi aplaudat o astfel de iniţiativă. 

Alex asculta cu atenţie. Ajunsese să-l respecte pe sir 
William Travers, care-l înlocuise pe Hugo Barrington - nu că 
ar fi vorbit cineva vreodată de fostul preşedinte - ca pe un 
operator viclean şi inteligent, privit atât de industrie, cât şi 
de oraş ca o persoană sigură. 

— Consumul de capital ne va restrânge considerabil 
rezervele, a continuat sir William, dar bancherii noştri sunt 
gata să ne susţină, pentru că datele noastre arată că şi în 
cazul în care am vinde doar 40 la sută din spaţiul locuibil al 
noului vas, ne vom recupera investiţia în cinci ani. Sunt 
gata acum să răspund la întrebările Consiliului. 

— Credeţi că publicul mai are soarta Titanicului fixată în 
subconştient, făcându-l să se teamă de o nouă croazieră cu 
un vas de lux? a întrebat Fisher. 

— E o întrebare bună, domnule maior, a replicat sir 
William, dar decizia recentă a firmei Cunard de a adăuga 
un alt vas flotei lor va sugera mai degrabă că noua 
generaţie de pasageri a observat că n-a mai fost niciun 
accident naval major care să implice un cargobot de lux de 
la tragicul dezastru din 1912. 

— Cât va dura ca să construim acest vas? 

— Dacă acest Consiliu ne permite, putem da drumul 
imediat la contractul de licitaţie şi sperăm să găsim 
specialişti în arhitectura navală până la sfârşitul anului, 
ceea ce înseamnă că vasul va fi lansat cam peste trei ani. 

Alex a aşteptat ca alt membru al Consiliului să pună o 
întrebare pe care nu dorea s-o pună chiar el. 

— Care este costul estimat? 

— Este greu să prezint o cifră exactă, a admis sir William, 
dar am alocat cam trei milioane de lire din bugetul nostru. 
Totuşi, consider că această cifră este supraestimată. 

— Să sperăm, a spus un alt membru al Consiliului. Şi va 
trebui să ne informăm acţionarii ce avem de gând. 

— Sunt de acord, a spus sir William. Voi proceda astfel la 
întrunirea Generală Anuală de luna viitoare, la care voi 
arăta, de asemenea, că prevederile referitoare la profit 
sunt încurajatoare şi nu văd de ce n-am plăti acţionarilor 
aceleaşi dividende ca anul trecut. Chiar şi aşa, Consiliul ar 
putea să ştie că există posibilitatea ca unii dintre acţionarii 
noştri să nu se încreadă în această schimbare a direcţiei, ca 
să nu mai zic nimic de capitalul mare care va trebui depus. 
Acest lucru ar putea duce la o scădere a preţului acţiunilor. 
Totuşi, atunci când oraşul îşi va da seama că avem 
posibilitatea să acoperim toate dificultăţile pe termen scurt, 
va fi doar o problemă de timp până ce acţiunile noastre îşi 
vor reveni. Alte întrebări? 

— Am stabilit un nume pentru noul departament de 
pasageri al companiei şi pentru primul său vas? a întrebat 
Fisher. 

— Ne gândim să numim noul departament Palace Line şi 
primul vas de linie Buckingham, semnalând astfel 
devotamentul companiei noastre faţă de noua epocă 
elisabetană. 

Toţi membrii Consiliului au fost de acord cu această 
propunere. 


KKK 


— Mai explică-mi o dată, a spus Virginia. 

— Sir William va anunța joia viitoare, la următoarea 
întrunire a acţionarilor, că Barrington va construi o navă de 
lux de pasageri care va rivaliza cu toate vasele pe care le 
au acum Cunard şi P&O lansate, cu un cost estimat de trei 
milioane de lire. 

— Mie mi se pare ceva prea îndrăzneţ şi prea plin de 
imaginaţie. 

— lar altora li se pare riscant, pentru că majoritatea 
investitorilor pe piaţa de acţiuni nu sunt nici îndrăzneţi, nici 
nu au imaginaţie şi se vor teme de costurile de construcţie 
şi de dificultatea vinderii de spaţiu de cabină suficient ca să 

acopere cheltuielile. Dar, dacă vor verifica conturile cu 
grijă, vor vedea că Barrington's are mai mulţi bani lichizi 
decât este necesar pentru a acoperi toate pierderile pe 
termen scurt. 

— Atunci de ce îmi recomandaţi să-mi vând acţiunile? 

— Pentru că, după ce le veţi cumpăra înapoi la trei 
săptămâni după ce le-aţi vândut, veţi obţine un profit mare. 

— Asta e partea pe care n-o înţeleg, a zis Virginia. 

— Lăsaţi-mă să vă explic, a spus Alex. Când cumpăraţi o 
acţiune, nu trebuie să vă reglaţi contul douăzeci şi una de 
zile. La fel, când vindeţi o acţiune, nu veţi fi plătită trei 
săptămâni. Timp de douăzeci şi una de zile, puteţi face 
tranzacţii fără să plătiţi nimic şi, pentru că aveţi cunoştinţe 
din interior, puteţi profita de situaţie. 

— Deci, ce îmi sugerati? 

— Întrunirea de la Barrington's va începe la ora zece, în 
joia următoare, cu raportul anual al preşedintelui. În câteva 
ore, eu prevăd că preţul acţiunilor va scădea de la nivelul 
actual de aproape patru lire până la trei lire şi zece şilingi. 
Dacă veţi vinde cele şapte şi jumătate la sută din acţiuni la 
deschiderea bursei, în acea zi, preţul acţiunilor va scădea şi 
mai mult, posibil sub trei lire. Apoi aşteptaţi până ce preţul 
a ajuns la nivelul cel mai coborât înainte de a face 
următoarea mişcare şi veţi cumpăra din nou tot stocul 
disponibil, la cel mai mic preţ, până ce veţi înlocui cele 
şapte şi jumătate la sută din acţiuni. 

— Dar brokerii nu vor bănui ceva şi nu vor spune 
Consiliului cu ce ne ocupăm? 

— Nu vor spune nimic atâta timp cât primesc un 
comision din vânzarea stocului şi altul când îl cumpăraţi 
înapoi. Nu pierd absolut nimic. 

— Dar noi? 

— Doar dacă preţul acţiunilor creşte după raportul anual 
al preşedintelui pentru că atunci va trebui să plătiţi mai 
mult ca să recuperaţi stocul. Dar cinstit vorbind, este 
improbabil să se întâmple asta după ce compania va 
anunţa că riscă trei milioane de lire din rezerve. 

— Şi acum ce fac? 

— Dacă mă  împuterniciţi să  acţionez pentru 
dumneavoastră, voi rezolva problema printr-un broker pe 
care-l cunosc din Hong Kong, astfel încât să nu poată fi 
urmărită până la noi. 

— Giles îşi va da seama ce punem la cale. Nu este prost. 

— Nu, dacă după trei săptămâni înregistrările vor 
demonstra că dumneavoastră deţineţi tot şapte şi jumătate 
la sută din acţiuni. Oricum, acum are probleme mai 
presante pe cap. 

— Cum ar fi? 

— Mi s-a spus că se află în faţa unui vot de încredere din 
partea Comitetului executiv local al Partidului Laburist, 
după ce s-a aflat de relaţia lui cu domnişoara Gwyneth 
Hughes. Asta presupunând că nu aţi semnat încă actele de 
divorţ. 


KKK 


— Mă puteţi asigura, domnule maior Fisher, că această 
anchetă nu are nicio legătură cu sir Giles Barrington sau cu 
doamna Harry Clifton, pentru că i-am reprezentat pe 
amândoi în trecut şi aceasta ar duce la un inevitabil conflict 
de interese? 

— Cercetările mele nu au nicio legătură cu familia 
Barrington, a spus Fisher. Pur şi simplu, Asociaţia locală a 
conservatorilor a nominalizat doi reprezentanţi pentru a 
candida din partea Bristol Docklands. Ca secretar al 
asociaţiei, vreau să fiu absolut sigur că nu există nimic în 
trecutul lor care ar putea stânjeni partidul în viitor. 

— Căutaţi ceva în mod special, domnule maior? 

— Având în vedere contactele dumneavoastră din poliţie, 
aş vrea să aflu dacă vreunul dintre aceste nume apare în 
dosarele acesteia? 

— Asta include şi amenzi de parcare sau alte delicte 
minore? 

— Orice ar putea utiliza Partidul Laburist în campania de 
alegeri. 

— Am înţeles, a zis Mitchell. Cât timp am? 

— Procesul de alegere va dura cam două luni, poate trei, 
dar trebuie să ştiu dacă reuşiţi să găsiţi ceva până atunci, a 
spus Fisher, dându-i o hârtie cu două nume pe ea. 

Mitchell s-a uitat la cele două nume înainte de a-şi băga 
hârtia în buzunar. A plecat fără să mai spună nimic. 


KKK 


Fisher a telefonat la un număr particular din Hong Kong 
la ora nouă dimineaţa, în ziua întrunirii generale a 
acţionarilor de la Barrington's. Când a auzit o voce 
familiară în receptor, a spus: 

— Benny, sunt maiorul. 

— Ce mai faci, domnule maior? Nu ne-am mai auzit de 
mult. 

— Există un motiv, a zis Fisher, şi îţi voi explica totul 
când vei veni în Londra, dar acum vreau să efectuezi un 
ordin de vânzare pentru mine. 

— Am şi pus creionul pe hârtie, a spus Benny. 

— Vreau să vând două sute de mii de acţiuni de la 
Barrington Shipping la un preţ scăzut, imediat ce se 
deschide Bursa de acţiuni din Londra. 

Benny a fluierat. 

— E ca şi făcut, a spus el. 

— Şi, după aceea, vreau să cumperi acelaşi număr de 
acţiuni în următoarele douăzeci şi una de zile, dar nu până 
ce nu crezi că au atins cea mai mică valoare. 

— Am înţeles. Doar o întrebare, domnule maior. Ar trebui 
Benny să facă şi el o mică tranzacţie bazându-se pe acest 
pont? 

— Depinde de tine, dar nu te lacomi, pentru că mai e 
mult de luat de acolo. 

Maiorul a pus receptorul în furcă, a ieşit din clubul său 
din Pall Mall şi a luat un taxi către Savoy. S-a alăturat 

colegilor săi directori la conferinţa din sala hotelului cu doar 
câteva minute înainte ca preşedintele să se ridice şi să îşi 
ţină discursul său anual adresat acţionarilor de la 
Barrington Shipping Line. 

Sala constituţională din David Street era plină. Mai mulţi 
membri de partid au fost obligaţi să stea între scaune sau 
în spatele camerei. Unul sau doi chiar se căţăraseră pe 
pervazurile ferestrelor, sperând că vor vedea mai bine. 

Ambii candidaţi nominalizați, Neville Simpson şi Gregory 
Dunnett, ţinuseră discursuri spectaculoase, dar lui Fisher i 
se părea că, în acel moment, Simpson se afla deasupra 
contracandidatului său. Simpson, un avocat pledant din 
Londra, era cu câţiva ani mai mare decât Dunnett, avea un 
record impresionant în război şi candidase deja împotriva 
lui Aneurin Bevan din Ebbw Vale unde crescuse cota 
conservatorilor la vot. Dar Mitchell fusese în stare să-i ofere 
lui Fisher destule informaţii pentru a-l stânjeni. 

Simpson şi Dunnett stăteau pe estradă, de o parte şi de 
cealaltă a preşedintelui, în timp ce comitetul stătea în 
primul rând. Veştile că sir Giles Barrington scăpase de votul 
de neîncredere la o întâlnire închisă a sucursalei locale a 
Partidului Laburist în acea săptămână îi plăcuseră lui 
Fisher, cu toate că n-ar fi recunoscut asta, dar nu şi 
Virginiei. El plănuia să-l umilească pe Barrington în public, 
în lumina campaniei pentru alegerile generale şi nu în 
camera prost luminată a comitetului Partidului Laburist. Dar 
acest plan nu putea fi pus în aplicare decât dacă Dunnett 
devenea candidatul conservatorilor şi aceasta nu se 
decisese încă. 

Preşedintele s-a ridicat şi a zâmbit binevoitor către 
adunarea generală. A tuşit ostentativ înainte de a se adresa 
participanţilor. 

— Înainte de a vă solicita întrebări, aş dori să ştiţi că 
aceasta este ultima întrunire la care particip ca preşedinte. 
Simt că asociaţia ar trebui să participe la alegerile generale 
atât cu un candidat nou, cât şi cu un preşedinte nou, de 
preferinţă cineva mult mai tânăr decât mine. 

A făcut o scurtă pauză, pentru a vedea dacă cineva avea 
de gând să-l contrazică, dar cum nimeni n-a făcut-o, a 
continuat. 

— Acum intrăm în ultima etapă a şedinţei înainte de a 
alege omul care va lupta pentru cauza noastră la 
următoarele alegeri. Membrii vor avea ocazia să pună 
întrebări direct celor doi candidaţi. 

Un bărbat înalt s-a ridicat din spatele sălii şi a început să 
vorbească chiar înainte ca Bill Hawkins să numească pe 
cineva. 

— Domnule preşedinte, îi pot întreba pe ambii candidaţi 
dacă vor rămâne în mijlocul electoratului dacă vor câştiga? 

Simpson a fost primul care a răspuns. 

— Bineînţeles că îmi voi cumpăra o casă pe teritoriul 
electoratului, a spus el, dar mă aştept să locuiesc în 
Camera Comunelor. 

Acest comentariu a fost întâmpinat cu râsete şi aplauze. 

— Mi-am luat libertatea să vizitez un agent imobiliar 
săptămâna trecută, l-a contrat Dunnett, nu anticipând, ci 
sperând că mă veţi alege. 

Aplauzele i-au sugerat lui Fisher că adunarea era 
aproape egal împărţită între cei doi. 

Preşedintele a arătat spre o doamnă din al treilea rând, 
care nu pierdea ocazia să întrebe câte ceva la fiecare 
şedinţă a asociaţiei, aşa că s-a gândit să scape repede de 
ea. 

— Cum unul dintre dumneavoastră este un avocat de 
succes şi celălalt un broker de asigurări, veţi avea timp să 
vă dedicați activităţilor din timpul alegerilor? 

— Dacă sunt ales, nu mă voi întoarce în seara aceasta la 
Londra, a spus Dunnett. Îmi voi dedica fiecare oră în care 
sunt treaz câştigării locului şi asigurându-mă că scăpăm de 
Giles Barrington o dată pentru totdeauna. 

De data aceasta, aplauzele au durat mai mult şi Fisher s- 
a relaxat pentru prima oară. 

— Nu contează câte ore consumi, a spus Simpson, ci cum 
le foloseşti. Am luptat deja în alegerile generale împotriva 

unui oponent puternic, deci ştiu la ce să mă aştept. Este 
important să alegeţi pe cineva care poate învăţa repede şi 
apoi îşi poate folosi cunoştinţele pentru a-l învinge pe Giles 
Barrington şi să câştige locul pentru Partidul Conservator. 

Fisher începea să simtă că Dunnett ar putea avea nevoie 
de o mână de ajutor ca să-l înlăture pe Simpson. 
Preşedintele i-a făcut semn unui afacerist local cunoscut. 

— Care consideraţi că ar fi persoana cea mai potrivită 
pentru a-l urma pe Winston Churchill ca lider al partidului 
nostru? 

— Nu mi-am dat seama că locul este liber, a spus 
Simpson, fiind întâmpinat cu râsete şi aplauze, înainte de a 
adăuga pe un ton mai serios: Am fi nişte proşti dacă ne-am 
gândi să-l înlocuim pe cel mai mare prim-ministru al acestui 
secol fără un motiv al naibii de solid. 

Aplauzele care au urmat au fost asurzitoare şi a durat 
mai mult timp până ce Dunnett s-a făcut din nou auzit: 

— Cred că domnul Churchill a explicat clar că, atunci 
când va veni vremea, alegerea lui preferată va fi sir 
Anthony Eden, distinsul şi mult admiratul nostru secretar al 
afacerilor externe. Dacă este suficient de bun pentru 
domnul Churchill, atunci este suficient de bun şi pentru 
mine. 

De data aceasta, aplauzele nu au fost chiar atât de 
asurzitoare. 

In următoarele treizeci de minute, în timp ce întrebările 
continuau într-un ritm rapid, Fisher simţea că Simpson îşi 
consolida poziţia de favorit. Totuşi, Fisher era încrezător că 
la ultimele trei întrebări îşi va ajuta candidatul şi a aranjat 
cu preşedintele să pună chiar el ultima întrebare. 

Bill Hawkins s-a uitat la ceas. 

— Cred că mai avem suficient timp pentru încă trei 
întrebări. 

A arătat spre un bărbat aflat mai în spate, care încercase 
tot timpul să-i atragă atenţia. Fisher a zâmbit. 

— Ar putea cei doi candidaţi să-şi explice părerile 
referitoare la nou-propusa legislaţie a divorţului? 

S-a auzit un oftat colectiv, urmat de tăcerea oamenilor 
aflaţi în expectativă, deoarece foarte puţini dintre membrii 
din cameră se îndoiau că această întrebare se referea mai 
curând la sir Giles Barrington decât la cei doi candidaţi 
aflaţi pe estradă. 

— Imi displace mult legislaţia noastră antică pentru 
divorţ care, în mod clar, trebuie reformulată, a spus 
avocatul. Sper doar că acest subiect nu va domina 
campania electorală în cadrul acestei circumscripţii, pentru 
că aş prefera să-l înving pe Barrington pe merit, nu să mă 
bazez pe zvonuri şi subînţelesuri. 

Lui Fisher nu i s-a părut dificil să înţeleagă motivul pentru 
care Biroul Central îl considera pe Simpson un viitor 
candidat pentru cabinetul de miniştri, dar mai ştia şi că nu 
acesta era răspunsul pe care doreau să-l audă membrii 
locali ai partidului. 

Dunnett a judecat rapid reacţia audienței şi a spus: 

— Cu toate că sunt de acord cu multe dintre cele spuse 
de domnul Simpson, am impresia că votanţii din Bristol 
Docklands au dreptul să cunoască adevărul despre 
aranjamentele casnice ale lui Barrington înainte de a vota, 
nu după aceea. 

Prima rundă de aplauze a fost clar în favoarea lui 
Dunnett. 

Preşedintele a arătat înspre Peter Maynard, care stătea 
în mijlocul primului rând. 

— Noi, cei care facem parte din această circumscripție, 
căutăm ceva mai mult decât un membru al Parlamentului, 
a spus Maynard, citind nişte notițe pregătite dinainte. Noi 
căutăm mai degrabă un parteneriat, o echipă. Pot ambii 
candidaţi să ne asigure că-şi vor vizita regulat soțiile din 
circumscripție în timpul pregătirilor alegerilor generale, 
pentru că, în acest timp, n-am văzut-o niciodată pe lady 
Barrington. 

Această întrebare a fost întâmpinată cu aplauze. 

— Soţia mea este deja alături de mine, a spus Dunnett, 
arătând către tânăra atrăgătoare aflată în al doilea rând, şi 

aşa va fi în tot timpul campaniei. De fapt, dacă voi deveni 
membrul dumneavoastră în Parlament, o veţi vedea mai 
mult pe Connie decât pe mine. 

Fisher a zâmbit. Ştia că întrebarea i se potrivea lui 
Dunnett şi, mai important, arăta slăbiciunea lui Simpson. 
Cu toate că trimisese scrisori invitându-le să participe la 
adunare, adresase un plic domnului şi doamnei Dunnett, iar 
pe celălalt, doar lui N. Simpson Esq. 

— Soţia mea este conferenţiar la Şcoala Londoneză de 
Economie, a spus Simpson, dar va fi liberă să viziteze 
circumscripţia în majoritatea weekendurilor şi în timpul 
vacanţelor universitare. Fisher simţea cum voturile fug de 
la acest candidat. Şi sunt sigur că vă daţi seama că nu 
există sarcină mai nobilă decât educarea tinerei generaţii. 

Aplauzele care au urmat au sugerat că unul sau doi 
oameni nu erau de acord că LSE? era cel mai bun mijloc de 
a obţine acest lucru. 

— Şi, în cele din urmă, a spus preşedintele, ştiu că 
secretarul nostru, maiorul Fisher, are o întrebare pentru 
ambii candidaţi. 

— Am citit Daily Mail în această dimineaţă, a spus Fisher, 
aşa că s-ar putea să nu fie adevărat - ambii candidaţi au 
râs conştiincios - că electoratul londonez din Fulham 
Central şi-a ales, de asemenea nominalizaţii, şi îi va 
intervieva luni. Mă întreb dacă vreţi, dacă aţi dori să vă 
retrageţi înainte de votul nostru din această seară? 

— Eu nu am candidat pentru Fulham Central, a spus 
Dunnett, pentru că întotdeauna am dorit să reprezint zona 
de vest în care s-a născut şi a crescut soţia mea şi unde 
sperăm să creştem o familie. 

Fisher a  încuviinţat. Simpson a trebuit să aştepte 
încetarea aplauzelor. 

— Eu sunt nominalizat pentru Fulham Central, domnule 
maior Fisher, a început el, şi aş considera că ar fi 
nepoliticos din partea mea să-mi retrag numele atât de 


t LSE - London School of Economics’ - Şcoala Londoneză de Economie. 
166 


- JEFFREY ARCHER - 


repede şi fără niciun motiv valabil. Totuşi, dacă voi avea 
norocul să fiu ales în această noapte, aş avea un motiv 
valid să mă retrag. 

Bună revenire, s-a gândit Fisher, ascultând aplauzele 
care au urmat. Dar era oare suficientă? 

Preşedintele s-a ridicat de la locul lui. 

— Sunt sigur că toţi veţi fi alături de mine şi le veţi 
mulţumi ambilor candidaţi nu numai pentru că şi-au risipit 
din timpul lor preţios pentru a fi împreună cu noi în această 
seară, dar şi pentru contribuţiile lor splendide. Nu mă 
îndoiesc că amândoi vor deveni membri în Parlament, dar, 
din păcate, noi nu putem alege decât unul. Au urmat alte 
aplauze. Aşa că acum ajungem la vot. Să vă explic cum 
doresc să procedez. Dacă membrii asociaţiei vor fi atât de 
amabili încât să se îndrepte spre partea din faţă a sălii, 
secretarul asociaţiei noastre, maiorul Fisher, vă va înmâna 
buletinele de vot. După ce aţi pus o cruce în dreptul 
numelui candidatului ales, vă rog să puneţi buletinul de vot 
în urnă. După terminarea numărătorii şi după ce secretarul 
şi cu mine am verificat documentele, cea ce n-ar trebui să 
dureze mult, eu voi anunţa candidatul care a fost ales să 
reprezinte Partidul Conservator din Bristol Docklands la 
următoarele alegeri generale. 

Membrii au format o coadă ordonată, în timp ce Fisher le- 
a dat cele peste 300 de buletine de vot. După ce ultimul 
vot a fost dat, preşedintele i-a cerut unui supraveghetor să 
scoată afară urna şi s-o ducă într-o cameră din spatele 
estradei. 

Când preşedintele şi secretarul au intrat în cameră după 
câteva minute, au găsit urna pe o tablă din mijlocul 
camerei, păzită de supraveghetor. S-au aşezat pe două 
scaune din lemn, faţă în faţă. Supraveghetorul a descuiat 
urna înainte de a ieşi din cameră, închizând uşa în urma lui. 

Odată ce a auzit uşa închizându-se, preşedintele s-a 
ridicat, a deschis urna şi a trântit buletinele de vot pe 
masă. In timp ce se aşeza, l-a întrebat pe Fisher: 

— Cum vrei să procedăm? 

— Vă sugerez ca dumneavoastră să numărați voturile lui 
Simpson, iar eu pe ale lui Dunnett. 

Preşedintele a încuviinţat şi au început să trieze voturile. 
Fisher s-a lămurit repede că Simpson urma să câştige cu 
douăzeci sau treizeci de voturi. Şi-a dat seama că va trebui 
să aibă răbdare şi să aştepte momentul potrivit. Acest 
moment s-a ivit când preşedintele a pus urna pe jos şi s-a 
aplecat pentru a verifica interiorul ca să nu mai fie buletine 
rămase acolo. l-a luat doar câteva secunde, dar Fisher a 
avut suficient timp să bage mâna în buzunarul sacoului şi 
să scoată discret o mână de voturi pe care le însemnase 
mai devreme în acea după-amiază în favoarea lui Dunnett, 
acţiune pe care o repetase de mai multe ori în faţa oglinzii. 
A strecurat cu îndemânare voturile în propriul său teanc, 
fără să fie sigur dacă ajungeau. 

— Deci, a spus Fisher, uitându-se în sus, câte voturi sunt 
pentru Simpson? 

— O sută şaizeci şi opt, a răspuns preşedintele. Şi câte 
sunt pentru Dunnett? 

— O sută şaptezeci şi trei. 

Preşedintele a părut surprins. 

— Cum rezultatul este aşa de strâns, domnule 
preşedinte, poate ar fi bine să le mai verificăm o dată ca să 
nu fie certuri mai târziu. 

— De acord, a spus preşedintele. Schimbăm locurile? 

Aşa au făcut şi au început să numere pentru a doua oară. 
După câteva minute, preşedintele a zis: 

— Corect, Fisher. O sută şaptezeci şi trei pentru Dunnett. 

— Şi eu am ajuns la aceeaşi cifră, domnule preşedinte. O 
sută şaizeci şi opt pentru Simpson. 

— Ştii, nu credeam că sunt aşa de mulţi oameni în sală. 

— Foarte mulţi stăteau în spate, a spus Fisher. Şi câţiva 
pe margini, între rânduri. 

— Atunci, aşa se explică, a zis preşedintele. Dar să nu te 
superi că-ţi spun, bătrâne, eu am votat pentru Simpson. 

— Şi eu la fel, a spus Fisher. Dar asta-i democraţia. 

Preşedintele a râs. 

— Ei, mai bine ne-am întoarce să le comunicăm 
rezultatele înainte ca băştinaşii să devină nerăbdători. 

— Poate ar fi bine, domnule preşedinte, să anunţăm doar 
câştigătorul şi să nu le spunem cât de strâns a fost votul? 
La urma-urmei, acum trebuie să-l susţinem toţi pe 
candidatul ales de asociaţie. Desigur, voi înregistra cifrele 
exacte când voi scrie minutele. 

— O idee bună, Fisher. 


KKK 


— Îmi pare rău că vă sun atât de târziu duminică 
noaptea, lady Virginia, dar a apărut ceva şi, dacă vrem să 
profităm de acest fapt, trebuie să am autorizarea de a 
acționa imediat. 

— Ar fi bine să fie ceva interesant, i-a răspuns o voce 
somnoroasă. 

— Tocmai am auzit că sir William Travers, preşedintele 
de la Barrington's... 

— Ştiu cine este William Travers. 

— ...a murit de un atac de inimă acum două ore. 

— Asta e o ştire bună sau una rea? a întrebat vocea, care 
părea brusc trează. 

— Desigur că este bună, pentru că preţul acţiunilor va 
cădea în mod sigur când va afla presa şi de aceea am 
sunat, pentru că nu avem decât câteva ore ca să începem. 

— Presupun că iar vrei să-mi vinzi acţiunile? 

— Da, vreau. Sunt sigur că nu trebuie să vă reamintesc 
că aţi avut un profit bunicel cu ultima ocazie şi aţi distrus şi 
reputaţia companiei. 

— Dar dacă le vând din nou, este vreo şansă ca acţiunile 
să crească la loc? 

— Acţiunile se îndreaptă într-o singură direcţie la 
moartea preşedintelui unei companii publice, lady Virginia, 
mai ales când este vorba de un atac de inimă. 

— Atunci dă-i drumul, vinde. 

Giles îi promisese surorii sale că va veni la timp la 
întrunire. S-a oprit brusc în faţa clădirii principale şi şi-a 
parcat Jaguarul lângă Morris Travellerul Emmei. A fost 
mulţumit să vadă că ea venise deja, deoarece, cu toate că 
ambii deţineau 11 la sută din companie, Emma părea mai 
interesată de afacerile Barrington Shipping decât el, mai 
ales de când studia cursul de la Stanford cu acel dublu 
laureat al premiului Pulitzer, al cărui nume nu şi-l putea 
aminti niciodată. 

— L-ai ţine minte numele lui Cyrus Feldman dacă ar fi 
avut un vot în circumscripţia ta, a râs Emma de el. 

El nu încercase să nege. 

Giles a zâmbit, sărind din maşină şi zărind un copil ieşind 
din vechiul vagon al lui Moş Jack. Neglijat rău pe vremea 
tatălui său, fusese restaurat de curând şi devenise un 
muzeu în memoria acelui mare om. Grupuri de şcolari 
vizitau în mod regulat vagonul ca să vadă fosta reşedinţă a 
lui Moş Jack şi li se ţinea o scurtă lecţie de istorie despre 
Războiul cu burii. Cât va mai dura, s-a întrebat el, înainte 
de a li se ţine lecţii despre al Doilea Război Mondial? 

În timp ce alerga spre clădire, s-a întrebat de ce Emma 
simţise că e atât de important să-l întâlnească în acea 
seară pe noul preşedinte, când alegerile se apropiau cu 
paşi repezi. 

Giles nu ştia prea multe despre Ross Buchanan, doar ce 
citise în Financial Times. După Fettes, acesta studiase 
economia la Universitatea Edinburgh şi apoi s-a alăturat 
P&O ca trezorier. A avansat de la bază până a ajuns în 
consiliu, după care a fost numit preşedinte-adjunct. A fost 
nominalizat ca preşedinte, dar nu a primit postul când un 
membru al familiei s-a decis că dorea acea poziţie. 

Când Buchanan a acceptat invitaţia Consiliului de la 
Barrington de a-i urma lui sir William Travers, acţiunile 

companiei au crescut cu cinci şilingi dar, după câteva luni, 
au revenit la nivelul dinaintea morţii lui sir William. 

Giles s-a uitat la ceas, nu doar pentru că întârziase 
câteva minute, ci pentru că mai avea încă alte trei întruniri 
în acea seară, inclusiv cea de la sindicatul docherilor, care 
nu accepta să fie lăsat să aştepte. In ciuda campaniei sale 
prin care cerea o săptămână de patruzeci şi opt de ore 
lucrătoare şi două săptămâni concediu cu plată pentru toţi 
membrii sindicatului, aceştia încă îl priveau cu bănuială pe 
reprezentantul lor în Parlament şi asocierea sa cu acea 
companie de navigaţie care-i purta numele, deşi acum era 
prima oară când intra în clădire în ultimul an. 

A observat că exteriorul clădirii fusese renovat, nu numai 
cu un strat de vopsea şi, când a împins uşa, a călcat pe un 
covor albastru şi auriu, gros, cu noul blazon al Palace Line. 
A intrat în lift şi a apăsat butonul pentru ultimul etaj şi, de 
data aceasta, nu s-a mai simţit ca un sclav pe o galeră, 
târât de colo-colo. Când a ieşit, s-a gândit mai întâi la 
bunicul lui, un preşedinte respectat care adusese compania 
în secolul al XX-lea, înainte de a o scoate la bursă. Apoi, s-a 
gândit, în mod inevitabil, la tatăl lui, care aproape 
distrusese compania în jumătate din acest timp. Dar cea 
mai neplăcută amintire a sa, şi unul dintre principalele 
motive pentru care evita această clădire, era că acesta era 
locul în care tatăl lui fusese ucis. Singurul lucru bun 
provenit din acest eveniment fusese Jessica, o adevărată 
Berthe Morissot în devenire. 

Giles a fost primul din familia Barrington care nu a 
devenit preşedinte al Consiliului, dar el dorise să intre în 
politică încă de când îl întâlnise pe Winston Churchill, 
atunci când acesta acordase premiile la Bristol Grammar 
School, iar Giles fusese căpitanul şcolii. Dar prietenul lui, 
caporalul Bates, ucis în timp ce încerca să scape de nemti, 
fusese cel care-l întorsese definitiv de la albastru la roşu. 

S-a năpustit în biroul preşedintelui şi şi-a îmbrăţişat sora 
înainte de a da mâna cu Ray Compton, care fusese 
directorul executiv al companiei de când îşi amintea el. 

Primul lucru care l-a mirat când a dat mâna cu Ross 
Buchanan a fost că acesta părea mai tânăr decât cei 
cincizeci şi doi de ani pe care-i avea. Dar apoi şi-a amintit 
că în Financial Times se spusese că acesta nici nu fuma, 
nici nu bea, juca squash de trei ori pe săptămână, se culca 
la 10:30 p.m. şi se trezea la şase fix în fiecare dimineaţă. 
Nu era un regim potrivit unui politician. 

— Mă bucur că ne cunoaştem în sfârşit, sir Giles, a spus 
Buchanan. 

— Docherii îmi spun Giles, aşa că ar fi mai bine ca 
direcţia să-mi spună la fel. 

Au izbucnit râsete care au întrerupt tensiunea percepută 
de antenele politice ale lui Giles. Se gândise că era o 
întrunire obişnuită, astfel încât el să-l cunoască în cele din 
urmă pe Buchanan, dar, din privirile celor prezenţi, pe 
agendă era înscris ceva mai serios. 

— Nu arată bine, a spus Giles, trântindu-se pe un scaun 
lângă Emma. 

— Mi-e teamă că nu, a spus Buchanan, şi nu v-aş fi 
deranjat atât de aproape de alegeri dacă n-aş fi crezut că 
trebuie să fiţi informat imediat. Voi trece direct la subiect. 
Poate aţi remarcat că preţul acţiunilor companiei a scăzut 
destul de dramatic după moartea predecesorului meu. 

— Da, am văzut, a zis Giles. Dar m-am gândit că nu era 
nimic neobişnuit. 

— În mod normal, aţi avea dreptate, dar ceea ce este 
neobişnuit este cât de repede au scăzut acţiunile şi cât de 
mult. 

— Dar par să-şi fi revenit după ce aţi preluat 
dumneavoastră conducerea. 

— Aşa este, a spus preşedintele, dar nu cred că eu am 
fost singurul motiv. Şi mă întreb dacă n-ar putea exista o 
altă explicaţie pentru scăderea preţului acţiunilor după 
moartea lui sir William, mai ales după ce Ray mi-a atras 
atenţia, că asta nu se întâmpla prima oară. 

— Aşa este, domnule preşedinte, a spus Compton. 
Acţiunile au scăzut la fel de brusc atunci când am anunţat 
decizia noastră de a ne ocupa de transportul pasagerilor. 

— Dar dacă-mi amintesc corect, a intervenit Emma, ele 
au revenit la preţul de dinainte. 

— Da, într-adevăr, a răspuns Buchanan. Dar a durat 
câteva luni până ce şi-au revenit complet şi asta nu a făcut 
reputației companiei niciun bine. Deşi putem accepta o 
astfel de anomalie o dată, când se întâmplă a doua oară, 
am putea să ne întrebăm dacă nu există un model. Nu am 
timp să mă uit continuu peste umăr, întrebându-mă când 
se va întâmpla din nou. Buchanan şi-a trecut o mână prin 
părul lui des şi blond. Conduc o companie publică, nu un 
cazinou. 

— Vrei să-mi spui că ambele incidente au avut loc după 
ce Alex Fisher s-a alăturat Consiliului de administraţie. 

— Îl cunoşti pe Alex Fisher? 

— E o poveste prea complicată ca să te plictisesc cu ea 
acum, Ross. Adică, asta dacă am intenţia să ajung la 
întrunirea docherilor înainte de miezul-nopţii. 

— Toate semnele par să indice în direcţia lui Fisher, a 
spus Buchanan. In ambele ocazii, au fost vândute două 
sute de mii de acţiuni, ceea ce pare să fie exact cei şapte şi 
jumătate la sută din companie care-i aparţin. Prima cădere 
s-a petrecut cu câteva ore înainte de Adunarea generală a 
acţionarilor la care am anunţat schimbarea noastră de 
politică, iar a doua, imediat după moartea prematură a lui 
sir William. 

— E o coincidenţă prea mare, a spus Emma. 

— E şi mai rău, a continuat Buchanan. De fiecare dată, în 
timpul ferestrei de trei săptămâni, după ce preţul acţiunilor 
a scăzut aşa de brusc, brokerul care le-a vândut le-a 
cumpărat iar, exact cu aceeaşi sumă, şi astfel clientul lui a 
obţinut un profit frumuşel. 

— Şi crezi că Fisher era clientul? a întrebat Emma. 

— Nu, pare o sumă prea mare pentru el, a zis Giles. 

— Sunt sigur că aveţi dreptate, a spus Buchanan. Cred 
că acţionează în contul altcuiva. 

— Bănuiesc că în contul lui lady Virginia, a spus Giles. 

— Da, m-am gândit şi eu la asta, a admis Buchanan, dar 
pot dovedi că Fisher e în spatele acţiunii. 

— Cum? 

— Am înregistrările bursei de acţiuni pentru ambele 
perioade de trei săptămâni verificate, a spus Compton, şi 
ambele vânzări s-au făcut din Hong Kong, printr-un dealer 
numit Benny Driscoll. Nu a trebuit să cercetez prea mult ca 
să descopăr că, nu cu mult timp în urmă, Driscoll a plecat 
din Dublin cu câteva ore înainte de Garda şi, în mod sigur, 
nu se va întoarce în Insula de Smarald în viitorul apropiat. 

— Mulțumită surorii tale am fost în stare să ajungem la 
fundul poveştii ăsteia, a spus Buchanan. Giles s-a uitat 
surprins la Emma. Ea mi-a recomandat să-l angajez pe un 
domn Derek Mitchell, care a mai ajutat-o în trecut. Domnul 
Mitchell a zburat la Hong Kong la cererea noastră şi, de 
îndată ce a localizat barul de pe insulă care serveşte 
Guinness, i-a luat o săptămână şi câteva lăzi de bere ca să 
afle că Benny Driscoll este cel mai bun client. 

— Deci îl putem înlătura cel puţin pe Fisher, a spus Giles. 

— Aş dori să fie aşa de uşor, a zis Buchanan. El are 
dreptul la un loc în Consiliu, atâta timp cât deţine şapte şi 
jumătate din stocul companiei. Şi singura dovadă de 
duplicitate pe care o avem este un broker de acţiuni care 
locuieşte în Hong Kong. 

— Asta înseamnă că nu putem face nimic? 

— Nici gând, a zis Buchanan. De aceea trebuia să vă văd 
urgent pe dumneavoastră şi pe doamna Clifton. Cred că a 
venit timpul să-l batem pe maiorul Fisher la propriul lui joc. 

— Puteţi conta pe mine. 

— Aş vrea să ştiu la ce vă gândiţi înainte să mă hotărăsc, 
a spus Emma. 

— Desigur. Buchanan a deschis un dosar în faţa lor. 
Amândoi deţineţi douăzeci şi doi la sută din stocul 
companiei. Din această cauză sunteţi acţionarii principali, 

iar eu nu m-aş apuca să pun în aplicare vreun plan fără 
binecuvântarea voastră. 

— Nu avem nicio îndoială, a spus Ray Compton, că 
scopul pe termen lung al lui lady Virginia este să distrugă 
compania, făcând raiduri periodice asupra stocurilor 
noastre până ce ne vom pierde credibilitatea. 

— Şi crezi că o face doar ca să se răzbune pe mine? a 
spus Giles. 

— Atâta timp cât are pe cineva în interior, ştie exact 
când să lovească, a zis Buchanan, evitând întrebarea lui 
Giles. 

— Dar nu riscă să piardă foarte mulţi bani cu această 
tactică? a întrebat Emma. 

— Virginiei puţin îi pasă de asta, a comentat Giles. Dacă 
poate distruge compania şi pe mine odată cu ea, va fi mai 
mult decât satisfăcută, după cum şi-a dat seama mama 
mult înaintea mea. 

— Ceea ce este şi mai rău, a zis preşedintele, este că 
estimăm că raidurile ei anterioare asupra acţiunilor noastre 
i-au adus un profit mai mare de şaptezeci de mii de lire. De 
aceea trebuie să acţionăm acum, înainte de a ne lovi din 
nou. 

— La ce vă gândiţi? l-a întrebat Emma. 

— Să presupunem, a zis Compton, că Fisher aşteaptă 
alte ştiri proaste ca să poată repeta exerciţiul din nou. 

— Şi dacă i le-am da... a spus Buchanan. 

— Dar cum ne-ar ajuta pe noi? a spus Emma. 

— Pentru că, de data aceasta, va fi rândul nostru să dăm 
un raid în interior, a zis Compton. 

— Când Driscoll va pune cele şapte şi jumătate la sută 
din acţiuni pe piaţă, le cumpărăm noi imediat şi preţul lor 
va creşte, nu va scădea. 

— Dar ne va costa o avere, a comentat Emma. 

— Nu şi dacă îi dăm lui Fisher o informaţie greşită, a spus 
Buchanan. Cu binecuvântarea voastră, voi încerca să-l 
conving că, compania noastră se află într-o criză financiară 
care i-ar putea ameninţa traiul. Îi voi spune că anul acesta 

nu vom declara niciun profit din cauza construirii lui 
Buckingham, care a depăşit deja cu douăzeci la sută 
bugetul, deci nu le vom putea oferi dividende acţionarilor. 

— Dacă faceţi aşa ceva, a spus Emma, înseamnă că 
presupuneţi că o va sfătui pe Virginia să-şi vândă stocul, cu 
intenţia de a-l cumpăra din nou la un preţ mai mic în 
perioada de tranzacţii de trei săptămâni. 

— Exact. Dar dacă preţul acţiunilor va creşte în timpul 
acestor trei săptămâni, a continuat Ray, lady Virginia s-ar 
putea să nu mai vrea să-şi cumpere cele şapte şi jumătate 
la sută din acţiuni, în care caz Fisher îşi va pierde locul în 
Consiliu şi vom scăpa de amândoi. 

— De cât ai nevoie ca să faci să se întâmple asta? a 
întrebat Giles. 

— Cred, a spus Buchanan, că, dacă aş avea în cufăr o 
jumătate de milion de lire, aş reuşi să-i înlătur. 

— Şi de cât timp? 

— Voi anunţa ştirile acestea rele la următoarea întrunire 
a Consiliului, subliniind că acţionarii vor fi informaţi la 
AGM:. 

— Şi asta când e? 

— Acum am nevoie de sfatul tău, sir Giles. Ai idee când 
se vor ţine alegerile generale? 

— Se zice că pe 26 mai şi eu mă bazez pe asta. 

— Când vom şti sigur? a întrebat Buchanan. 

— Se dă în general un avertisment de o lună înainte de 
dizolvarea Parlamentului. 

— Bine, atunci voi întruni Consiliul pe data de... - a întors 
câteva pagini din agendă - 18 aprilie şi vom programa AGM 
pe 5 mai. 

— De ce vreţi să ţineţi această întrunire în mijlocul 
campaniei electorale? a întrebat Emma. 

— Pentru că este singurul moment în care pot garanta că 
preşedintele ales nu va putea participa. 


5 Annual General Meeting - Întrunirea Generală Anuală. 
176 


- JEFFREY ARCHER - 


— Preşedinte? s-a interesat Giles, arătând mai mult 
interes. 

— Cred că n-ai citit ziarul de seară, a spus Ray Compton, 
dându-i un exemplar din Bristo/ Evening Post. Giles a citit 
titlul: Fostul erou de la Tobruk devine preşedintele 
conservatorilor din Bristol Docklands. Maiorul Alex Fisher a 
fost ales... 

— Ce pune la cale omul ăsta? a zis el. 

— Presupune că veţi pierde alegerile şi vrea să fie 
preşedinte când... 

— Dacă ar fi adevărat, l-ar fi susţinut pe Neville Simpson 
şi nu pe Greg Dunnett să fie candidat al conservatorilor, 
pentru că Simpson s-ar fi dovedit un oponent mult mal 
formidabil. Pune altceva la cale. 

— Şi ce aţi vrea să facem, domnule Buchanan? a întrebat 
Emma, amintindu-şi de ce preşedintele dorise de la început 
să o vadă pe ea şi pe Giles. 

— Am nevoie de autorizarea voastră ca să cumpăr toate 
acţiunile care apar pe piaţă pe 5 mai şi să cumpăr în 
continuare în celelalte trei săptămâni. 

— Cât de mult putem pierde? 

— Mi-e teamă că douăzeci, treizeci de mii de lire. Dar, cel 
puţin de data aceasta, am ales noi data bătăliei, deci, în cel 
mai rău caz puteţi să nu pierdeţi nimic sau s-ar putea chiar 
să câştigaţi câte ceva. 

— Dacă asta înseamnă să-l înlăturăm pe Fisher ca 
membru al Consiliului... 

— Eu nu voi avea timp, a spus Giles, chiar dacă-mi voi 
pierde locul la alegeri. 

— Nu mă gândeam la dumneavoastră, sir Giles. Speram 
mai curând ca doamna Clifton să fie de acord să devină 
membru în Consiliu. 


KKK 


Prim-ministrul, sir Anthony Eden, a vizitat Palatul 
Buckingham la ora patru, azi după-amiază, pentru o 

audiență la Maiestatea Sa, regina. Sir Anthony i-a cerut 
Maiestăţii Sale permisiunea de a dizolva Parlamentul 
pentru ca alegerile generale să se țină pe 26 mai. 
Maiestatea Sa şi-a dat, cu grație acordul. 

— Exact cum ai prezis, a spus Virginia, închizând radioul. 
Când vrei să-i spui nefericitului Dunnett ce ai de gând cu 
el? 

— Cronometrarea este totul, a spus Fisher. Mă gândeam 
să aştept până duminică după-masă înainte să-l rog să vină 
să mă vadă. 

— De ce duminică după-masă? 

— Nu vreau ca şi alţi membri ai comitetului să fie de faţă. 

— Machiavelli ar fi fost mândru să-i fi fost preşedinte de 
comitet, a spus Virginia. 

— Machiavelli nu credea în comitete. 

Virginia a râs. 

— Şi când ai de gând să-l suni pe prietenul nostru din 
Hong Kong? 

— ÎI voi suna pe Benny cu o noapte înainte de întrunirea 
Anuală Generală a Acţionarilor. Este important să dea 
ordinul de vânzare în momentul în care Buchanan se ridică 
să se adreseze întrunirii. 

Virginia a scos un Nor Trecător din cutia de ţigări, s-a 
aşezat la loc, şi a aşteptat ca maiorul să aprindă un chibrit. 
A inhalat de câteva ori înainte de a spune: 

— Nu crezi că e o coincidenţă cam mare, domnule maior, 
ca totul să se potrivească atât de bine în aceeaşi zi? 

— Dunnett, ce amabil ai fost că ai venit atât de repede, 
mai ales într-o duminică după-masă. 

— Cu plăcere, domnule preşedinte. Ştiu că veţi fi 
încântat să aflaţi cât de bine merge propaganda noastră. 
Rezultatele preliminare arată că vom câştiga locul cu peste 
o mie de voturi. 

— Să sperăm că ai dreptate, Dunnett, pentru binele 
partidului, pentru că mi-e teamă că veştile mele nu sunt la 
fel de bune. Mai bine ai lua loc. 

Zâmbetul vesel de pe faţa candidatului a fost înlocuit de 
o privire uimită. 

— Care este problema, domnule preşedinte? a întrebat 
el, aşezându-se vizavi de Fisher. 

— Cred că ştii foarte bine care este problema. 

Dunnett a început să-şi muşte buza de jos, uitându-se la 
preşedinte. 

— Când ai solicitat acest loc şi ai oferit comitetului CV-ul 
tău, a continuat Fisher, se pare că nu ai fost chiar cinstit cu 
noi. Fisher mai văzuse un om devenind aşa de alb la faţă 
doar pe câmpul de luptă. Îţi aminteşti că ţi s-a cerut să 
declari ce rol ai avut în timpul războiului. Fisher a scos CV- 
ul din sertar şi a citit cu voce tare: „Din cauza unei răni 
suferite la rugby, n-am putut să mă înrolez decât la 
sanitari.” 

Dunnett s-a prăbuşit în scaun, ca o marionetă cu sforile 
tăiate. 

— Am aflat de curând că această declaraţie era falsă, 
sau chiar duplicitară. Dunnett şi-a închis ochii. Adevărul 
este că fuseseşi condamnat pentru abuz de încredere şi ți- 
ai petrecut şase luni la închisoare. Abia după ce ai fost 
eliberat, te-ai alăturat serviciului de ambulanţă. 

— Dar asta a fost cu mai mult de zece ani înainte, a spus 
Dunnett, disperat. Nu era posibil să afle cineva. 

— AŞ fi vrut să fi fost aşa, Dunnett, dar, din păcate, am 
primit o scrisoare de la cineva care a fost deţinut în acelaşi 
timp cu tine la Parkhurst, a spus Fisher, ridicând un plic 
care conţinea factura de la gaze. Dacă aş continua cu 
această înşelătorie, Dunnett, ar însemna că îţi aprob 
minciuna. Şi, dacă adevărul ar ieşi la iveală în timpul 
campaniei sau, şi mai rău, când vei fi membru în 
Parlament, ar trebui să recunosc în faţa colegilor mei că 
ştiam această problemă, iar ei vor cere pe drept demisia 
mea. 

— Dar mai pot câştiga aceste alegeri, dacă mă susţineţi. 

— Şi Barrington va câştiga ca vântul dacă Partidul 
Laburist află de asta. Nu uita că nu a câştigat doar o 
medalie, ci a şi evadat dintr-un lagăr german. 

Dunnett şi-a aplecat capul şi a început să plângă. 

— Adună-te, Dunnett şi poartă-te ca un gentleman. Mai 
există o cale onorabilă de scăpare din asta. 

Dunnett s-a uitat în sus şi o expresie de speranţă i-a 
licărit pe figură. Fisher a împins o hârtie albă din agenda 
electorală şi şi-a deschis stiloul. 

— De ce n-am rezolva asta împreună? a zis el, dându-i 
stiloul. 

— „Dragă domnule preşedinte”, i-a dictat Fisher în timp 
ce Dunnett a început să scrie. „Cu mare regret vă informez 
că mă simt obligat să vă înmânez demisia mea în calitate 
de candidat la alegerile generale...” - Fisher a făcut o 
pauză, înainte de a adăuga - „din motive de sănătate.” 

Dunnett s-a uitat la el. 

— Soţia ta ştie că ai fost condamnat pentru abuz de 
încredere? 

Dunnett a dat din cap. 

— Atunci s-o lăsăm aşa. Fisher i-a zâmbit înţelegător 
înainte de a continua. „Aş dori să vă spun cât de rău îmi 
pare pentru neplăcerile cauzate comitetului atât de 


aproape de alegeri -”. Fisher s-a oprit din nou şi a aşteptat 
ca Dunnett, cu mâna tremurând, să termine ce îi dictase 
până atunci - „şi îi doresc celui care este suficient de 

norocos încât să-mi ia locul, succes. Al dumneavoastră 
sincer...” 

N-a mai spus nimic până ce Dunnett nu a semnat în josul 
paginii. 

Fisher a luat scrisoarea şi a verificat textul cu atenţie. 
Mulţumit, a pus-o într-un plic şi a lăsat-o pe masă. 

— Adreseaz-o „Domnului preşedinte, privat şi personal”. 

Dunnett l-a ascultat, acceptându-şi soarta. 

— Imi pare rău, Dunnett, a spus Fisher, înşurubând la loc 
capacul stiloului. Chiar îmi placi. A pus plicul în sertarul de 
sus al biroului şi apoi l-a încuiat. Dar capul sus, bătrâne. S-a 
ridicat de pe scaun şi l-a luat pe Dunnett de cot. Sunt sigur 
că ţi-ai dat seama că întotdeauna ţi-am dorit binele, a mai 
spus el, conducându-l încet spre uşă. Ar fi bine dacă ai 
părăsi circumscripţia cât mai repede posibil. Doar nu vrem 
ca un ziarist băgăcios să afle povestea asta, nu? 

Dunnett a părut înspăimântat. 

— Şi, înainte de a întreba, Greg, te poţi baza pe discreţia 
mea. 

— Mulţumesc, domnule preşedinte, a spus Dunnett în 
timp ce se închidea uşa. 

Fisher s-a întors în biroul său, a luat telefonul şi a format 
un număr scris pe agenda din faţa lui. 

— Peter, sunt Alex Fisher. Scuză-mă că te deranjez 
duminică după-masa, dar s-a ivit o problemă pe care 
trebuie s-o discutăm urgent. Mă întreb dacă ai putea să 
cinăm împreună? 


KKK 


— Domnilor, cu mare regret trebuie să vă informez că 
ieri după-masă m-a vizitat Gregory Dunnett care, din 
păcate a trebuit să demisioneze din funcția de candidat 
parlamentar al sucursalei noastre, de aceea ne-am întrunit 
urgent. 

Aproape toţi membrii Comitetului executiv au început să 
vorbească în acelaşi timp. Cuvintele care se repetau cel 
mai des era „de ce?” 

Fisher a aşteptat cu răbdare să se reinstaleze ordinea 
înainte de a răspunde. 

— Dunnett mi-a mărturisit că a înşelat comitetul când a 
sugerat că a servit la Serviciul de ambulanţă în timpul 
războiului, când, în realitate, el a fost condamnat pentru 
abuz de încredere şi a fost închis şase luni. A aflat că unul 
dintre ceilalţi deţinuţi a fost abordat de presă, şi atunci nu a 
avut de ales decât să demisioneze. 

A doua izbucnire de păreri şi întrebări a fost şi mai 
puternică, dar, din nou, Fisher a aşteptat să se facă linişte. 
Işi putea permite să piardă timpul. Scrisese scenariul şi ştia 
ce era pe pagina următoare. 

— Am simţit că nu am de ales decât să-i accept demisia 
din partea dumneavoastră şi ne-am înţeles să părăsească 
circumscripţia cât mai repede posibil. Sper că nu veţi crede 
că am fost prea milos cu acest tânăr. 

— Şi cum putea găsi un alt candidat aşa de repede? a 
întrebat Peter Maynard atingând punctul esenţial. 

— Asta a fost şi prima mea reacţie, a spus Fisher, aşa că 
am sunat imediat la Biroul Central să le cer îndrumări, dar 
nu era prea multă lume pe acolo duminică după-masă. 
Totuşi, am descoperit ceva când am discutat cu cei de la 
departamentul juridic, şi acest lucru mi se pare 
semnificativ. Dacă nu vom găsi un candidat înainte de 12 
mai, adică joia viitoare, conform legii electorale vom fi 
descalificaţi şi nu ni se va permite să luăm parte la alegeri, 
ceea ce-i va garanta lui Barrington o victorie sigură, pentru 
că singurul său oponent va fi candidatul liberal. 

Zgomotul din jurul mesei a atins punctul culminant, după 
cum fusese sigur Fisher că se va întâmpla. Imediat ce s-a 
făcut oarecum ordine, a continuat: 

— De aceea, l-aş propune pe Neville Simpson. 

Câteva zâmbete pline de speranţă s-au ivit printre 
membrii comitetului. 

— Dar, din păcate el a fost răpit de Fulham Central şi a 
semnat deja hârtiile de admitere. Apoi m-am uitat pe lista 
originală pe care ne-a trimis-o Biroul Central şi am aflat că 
cei mai buni candidaţi îşi asiguraseră deja un loc, iar cei 
care mai erau disponibili vor fi, cinstit vorbind, mâncaţi de 
vii de Barrington. Aşa că sunt la mâna dumneavoastră, 
domnilor. 

Mai multe mâini s-au ridicat, iar Fisher l-a ales pe Peter 
Maynard, de parcă ar fi fost prima persoană care-i atrăsese 
privirea. 

— Este o zi tristă pentru partidul nostru, domnule 
preşedinte, dar nu cred că altcineva s-ar fi descurcat mai 
bine decât dumneavoastră. 

In jurul mesei s-a auzit un murmur de aprobare. 

— Eşti amabil, Peter. Am procedat cum am crezut că este 
mai bine pentru asociaţie. 

— Eu vorbesc doar în numele meu, domnule preşedinte, 
a continuat Maynard, când spun că, dată fiind dificultatea 
în care ne aflăm, nu s-ar putea să fiţi ales dumneavoastră 
ca să ne reprezentaţi sucursala? 

— Nu, nu, a spus Fisher, fluturându-şi o mână, gen 
Cassius. Sunt sigur că veţi fi capabili să găsiţi pe cineva 
mai bine calificat decât mine ca să ne reprezinte. 

— Dar nimeni nu cunoaşte electoratul, nici pe oponentul 
nostru fiindcă a venit vorba, mai bine decât 
dumneavoastră, domnule preşedinte. 

Fisher a permis să fie exprimate mai multe sentimente 
similare, înainte ca secretarul partidului să spună: 

— Sunt de acord cu Peter. Pur şi simplu nu ne mai 
permitem să pierdem timpul. Cu cât tergiversăm mai mult, 
cu atât mai fericit va fi Barrington. 

După ce Fisher s-a asigurat că această părere era 
acceptată de majoritatea comitetului, şi-a aplecat capul, 
semn ca Maynard să se ridice şi să spună: 

— Propun ca maiorul Alex Fisher să fie invitat să devină 
candidatul parlamentar al sucursalei conservatorilor pentru 
circumscripţia Bristol Docklans. 

183 


- UN SECRET BINE PĂSTRAT - 


Fisher a ridicat privirea ca să vadă dacă altcineva va 
susţine propunerea. Secretarul i-a făcut pe plac. 

— Cei care sunt de acord, a spus Maynard. Mai multe 
mâini s-au ridicat în aer. 

Maynard a aşteptat până ce ultima mână s-a alăturat 
şovăitor majorităţii, înainte de a spune: 

— Declar moţiunea aprobată în unanimitate. 

Anunţul a fost urmat de aplauze puternice. 

— Sunt copleşit, domnilor, a spus Fisher, şi accept 
încrederea pe care mi-aţi arătat-o cu umilinţă, pentru că, 
după cum ştiţi, eu întotdeauna am pus partidul pe primul 
loc, şi la acest lucru chiar nu m-am aşteptat. Totuşi, puteţi 
să fiţi siguri, a continuat el, că voi face tot ce pot ca să-l 
înving pe Barrington la alegeri şi să readuc în Camera 
Comunelor Partidul Conservator pentru a reprezenta Bristol 
Docklands - un discurs pe care-l repetase de mai multe ori, 
pentru că ştia că nu va putea să-şi citească notițele. 

Comitetul s-a ridicat în picioare şi a început să aplaude 
tare. Fisher s-a aplecat şi a zâmbit. O va suna pe Virginia 
de îndată ce va ajunge acasă şi-i va spune că mica plată pe 
care o autorizase pentru Mitchell ca să descopere dacă 
vreunul dintre candidaţi avea ceva de ascuns şi care ar 
putea stânjeni partidul, se dovedise o investiţie valoroasă. 
Fisher era aproape sigur acum că-l putea umili pe 
Barrington şi, de data aceasta, pe câmpul de luptă. 


KKK 


— Benny, sunt maiorul Fisher. 

— Mă bucur întotdeauna să vă aud, domnule maior, mai 
ales că o păsărică mi-a şoptit că puteţi fi felicitat. 

— Mulţumesc, a spus Fisher dar nu de aceea te-am 
sunat. 

— Stiloul meu e pregătit, domnule maior. 

— Vreau să desfăşori aceeaşi operaţie ca mai înainte, dar 
de data aceasta, nu există niciun motiv să nu ciupeşti şi tu 
ceva. 

— Cred că sunteţi foarte sigur pe dumneavoastră, 
domnule maior, a spus Benny. Când acesta nu i-a răspuns, 
a adăugat: Deci un ordin de vânzare pentru două sute de 
mii de acţiuni Barrington. 

— Confirmat, a spus Fisher. Dar, şi de data aceasta, 
cronometrarea este esenţială. 

— Spuneţi-mi doar când să dau ordinul, domnule maior. 

— Pe 5 mai, ziua întrunirii acţionarilor de la Barrington's. 
Dar este important ca tranzacţia să fie încheiată înainte de 
ora zece în acea dimineaţă. 

— Consideraţi că s-a şi făcut. După o pauză, Benny a mai 
spus: Deci tranzacţia va fi efectuată în ziua alegerilor? 

— Aşa este. 

— Ce zi ideală ca să loveşti două păsări cu aceeaşi 
piatră. 

GILES BARRINGTON 

Telefonul a sunat chiar după miezul nopţii. Giles ştia că 
doar o singură persoană ar fi îndrăznit să-l sune la acea 
oră. 

— Tu nu te culci niciodată, Griff? 

— Nu atunci când candidatul conservator îşi dă demisia 
în mijlocul campaniei electorale, i-a răspuns agentul lui. 

— Ce tot spui acolo? a spus Giles, trezindu-se brusc. 

— Greg Dunnett a demisionat din motive de sănătate. 
Dar cred că e mai mult de atât, pentru că Fisher i-a luat 
locul. Încearcă să dormi niţel, pentru că vreau să fii în birou 
până la ora şapte ca să hotărâm ce facem. Cinstit vorbind, 
cum ar spune americanii, asta-i altă mâncare de peşte. 

Dar Giles n-a mai adormit. Se gândise o vreme că Fisher 
punea ceva la cale şi acum aflase ce. Probabil că plănuise 
de la început să fie candidat. Dunnett nu fusese decât 
mielul sacrificat. 

Giles acceptase deja că, deoarece avea doar o majoritate 
de 414 şi sondajele indicau că Partidul Conservator îşi va 
creşte numărul de locuri, avea o luptă grea de dus. lar 
acum aflase că se găsea în faţa cuiva despre care ştia că e 
gata să trimită oamenii la moarte dacă i se părea că aşa va 
supravieţui el. Gregory Dunnett fusese ultima victimă. 


KKK 


Harry şi Emma au apărut la Barrington Hall în dimineața 
următoare. L-au găsit pe Giles la micul dejun. 

— Nimeni nu mai mănâncă în următoarele trei 
săptămâni, le-a explicat el, ungându-şi altă felie de pâine. 
Tropăim cu pantofii din piele pe trotuarele tari şi strângem 
mâinile numeroşilor votanţi. Şi mă asigur că voi doi nu-mi 
staţi în drum. Nu am nevoie să-mi amintească cineva că 
sora şi cumnatul meu votează cu Partidul Conservator. 

— Şi noi vom fi acolo, muncind pentru o cauză în care 
credem, i-a spus Emma. 

— Asta-mi mai lipsea. 

— De îndată ce am auzit că Fisher este candidatul 
conservator, ne-am hotărât să devenim membri ai 
Partidului Laburist, a spus Harry. Am trimis chiar şi o 
donaţie pentru fondul tău electoral. 

Giles s-a oprit din mâncat. 

— Şi, în următoarele trei săptămâni, avem intenţia să 
muncim zi şi noapte pentru tine până ce se închid 
sondajele dacă asta ne va asigura că Fisher nu câştigă. 

— Dar, a zis Emma, avem una sau două condiţii înainte 
de a fi de acord să ne aruncăm principiile la gunoi şi să te 
susţinem pe tine. 

— Ştiam eu că mai e ceva, a spus Giles, turnându-şi o 
cană mare de cafea. 

— Vei veni să stai cu noi la Manor House pentru tot restul 
campaniei. Altfel, doar cu Griff Haskins să te îngrijească, vei 
ajunge să mănânci doar peşte şi cartofi prăjiţi, să bei prea 
multă bere şi să  aluneci pe podeaua biroului 
circumscripţiei. 

— Cred că ai dreptate. Dar vă avertizez, nu voi ajunge 
niciodată acasă înainte de miezul-nopţii. 

— Nu-i nimic. Ai doar grijă să n-o trezeşti pe Jessica. 

— De acord. Giles s-a ridicat, cu o felie de pâine într-o 
mână şi cu un ziar în cealaltă. Ne vedem diseară. 

— Nu pleca de la masă până ce n-ai terminat, a spus 
Emma, vorbind exact ca mama lor. 

Giles a râs. 

— Mama n-a luptat niciodată într-o campanie electorală, 
i-a amintit el surorii lui. 

— Dar ar fi fost un membru grozav în Parlament, a 
comentat Harry. 

— Cu asta suntem toţi de acord, a spus Giles, ţâşnind 
afară din cameră, cu pâinea tot în mână. 

A vorbit pe scurt cu Denby înainte să fugă afară din casă, 
unde i-a găsit pe Harry şi pe Emma stând pe bancheta 
Jaguarului său. 

— Ce căutaţi aici? i-a întrebat, în timp ce se urca la volan 
şi pornea maşina. 

— Mergem la muncă, a spus Emma. Avem nevoie de 
transport dacă dorim să semnăm ca voluntari. 

— Vă daţi seama, cred, a spus Giles, ieşind pe drumul 
principal, că e o zi lucrătoare de optsprezece ore şi că nu 
veţi fi plătiţi. 

Când au intrat cu Giles în sediul central al circumscripţiei 
după douăzeci de minute, Emma şi Harry au fost 
impresionați de cât de mulţi voluntari, de toate vârstele, 
formele şi dimensiunile se agitau în toate părţile. Giles i-a 
dus repede în biroul agentului său şi i-a prezentat lui Griff 
Haskins. 

— Încă doi voluntari, i-a zis el. 

— Foarte mulţi oameni ciudaţi ni s-au alăturat de când 
Fisher a devenit candidatul conservator. Bine aţi venit, 
domnule şi doamnă Clifton. Acum, s-a mai ocupat vreunul 
de aşa ceva? 

— Nu, niciodată, a recunoscut Harry. Nici măcar pentru 
conservatori. 

— Atunci urmaţi-mă, le-a spus Griff, conducându-i în 
camera principală. S-a oprit în faţa unei mese improvizate, 
plină cu clipboarduri. Fiecare dintre acestea, a explicat el, 
înmânându-le câte un clipboard şi un set de creioane 
colorate în roşu, verde şi albastru, reprezintă o stradă sau 
un drum din circumscripție. 

— E ziua voastră norocoasă, a continuat Griff. Aveţi 
domeniul Woodbine, care este unul dintre zonele noastre 
principale. Lăsaţi-mă să vă explic regulile generale. Când 
bateţi la o uşă la ora asta, probabil vă va răspunde o 
femeie, pentru că soţul este la muncă. Dacă vă deschide un 
bărbat uşa, s-ar putea să fie şomer şi, prin urmare, este 
mai probabil să voteze cu laburiştii. Dar, oricine ar 
răspunde, voi veţi zice: „Bună dimineaţa. Am venit la 

189 


- UN SECRET BINE PĂSTRAT - 


dumneavoastră din partea lui Giles Barrington” - niciodată 
să nu spuneţi sir Giles - „candidatul laburist pentru 
alegerile din 26 mai” - accentuaţi întotdeauna data - „şi 
sper că-l veţi susţine”. Acum urmează partea în care 
trebuie să vă utilizaţi bunul-simţ. Dacă aceştia declară: „Am 
fost suporter laburist toată viaţa, vă puteţi baza pe mine”, 
le notaţi numele cu un creion roşu. Dacă sunt mai în vârstă, 
îi întrebaţi dacă au nevoie să fie duşi la centrul de votare în 
ziua respectivă. Dacă spun da, scrieţi „maşină” lângă 
numele lor. Dacă spun: „Am susţinut Partidul Laburist în 
trecut, dar acum nu sunt sigur”, le însemnați numele cu 
verde, adică nehotărâţi, iar consilierul local va trece pe la ei 
în următoarele zile. Dacă spun că nu-i interesează politica, 
sau că trebuie să se mai gândească, sau nu s-au decis, sau 
alte variante pe aceeaşi temă, înseamnă că sunt 
conservatori, deci îi notaţi cu albastru şi nu mai pierdeţi 
timpul cu ei. Aţi înţeles? 

Amândoi au încuviinţat. 

— Aceste sondaje sunt vitale, a continuat Griff, pentru că 
în ziua alegerilor îi vom revizita pe toţi cei notaţi cu roşu, să 
ne asigurăm că au votat. Dacă nu au votat, îi batem iar la 
cap ca să le amintim să meargă la secţia de votare. Dacă 
aveţi vreo îndoială despre intenţiile cuiva, îl notaţi cu 
verde, la nehotărâţi, pentru că ultimul lucru pe care-l dorim 
este să le amintim să voteze sau, şi mai rău, să-i ducem cu 
maşina la secţia de votare, iar ei să voteze cu ceilalţi. 

Un voluntar tânăr a venit în fugă şi i-a dat lui Griff o 
bucată de hârtie. 

— Ce fac cu ăsta? l-a întrebat el. 

Griff a citit mesajul şi a zis: 

— Spune-i să se care. Este un conservator bine-cunoscut 
care încearcă doar să ne facă să pierdem timpul. Apropo, a 
spus el, întorcându-se spre Harry şi Emma, dacă cineva vă 
ţine la uşă mai mult de şaizeci de secunde, spunând că 
trebuie să fie convins, sau vrea să discute în detaliu politica 
partidului laburist sau vrea să ştie mai multe despre 
candidat, înseamnă că e tot un conservator care încearcă 

să vă facă să pierdeţi timpul. Spuneţi la revedere şi plecaţi. 
Noroc, întoarceţi-vă la mine când aveţi foile completate. 


KKK 


— Bună dimineaţa, numele meu este Ross Buchanan şi 
sunt preşedintele Barrington Shipping Group. Aş vrea să 
urez tuturor bun venit la AGM. Veţi găsi pe scaun o copie a 
raportului anual al companiei. Aş dori să vă atrag atenția 
asupra câtorva probleme. În acest an, profiturile au crescut 
de la 108.000 de lire până la 122.000 de lire, adică cu 
doisprezece la sută. Am angajat arhitecții care vor proiecta 
primul nostru vas de croazieră şi mă aştept să ne prezinte 
recomandările în următoarele şase luni. 

Lăsaţi-mă să-i asigur pe acționari că nu vom continua 
acest proiect decât dacă suntem convinşi că este o 
propunere viabilă. Ţinând seama de acestea, sunt fericit să 
vă anunţ că vom creşte dividendele acţionarilor cu cinci la 
sută în acest an. Nu am motive să cred că dezvoltarea 
companiei nu va continua în acelaşi ritm, sau chiar mai 
rapid, în anul viitor. 

Un ropot de aplauze i-a permis lui Buchanan să întoarcă 
o pagină din discurs şi să verifice ce urma să spună în 
continuare. Când s-a uitat în sus, a observat câţiva ziarişti 
financiari grăbindu-se afară din cameră pentru a fi siguri că 
vor prinde primele ediţii ale ziarelor de seară, dându-şi 
seama că preşedintele prezentase deja punctele principale, 
iar acum le va explica acţionarilor detaliile. 

După ce Buchanan a terminat discursul, el şi Ray 
Compton au răspuns patruzeci de minute la întrebări. Când 
întrunirea s-a terminat în sfârşit, preşedintele a observat 
satisfăcut că majoritatea acţionarilor plecau, zâmbind 
mulţumiţi. 

Când Buchanan a părăsit estrada din sala de conferinţe a 
hotelului, secretarul a venit în fugă la el şi i-a spus: 


191 


- UN SECRET BINE PĂSTRAT - 


— Sunteţi chemat de urgenţă din Hong Kong, iar 
operatorul hotelului vă va da legătura în camera 
dumneavoastră. 


KKK 


Când Harry şi Emma s-au întors la cartierul general al 
Partidului Laburist, după ce-şi completaseră primele foi cu 
însemnări, erau extenuaţi. 

— Cum a mers? i-a întrebat Griff, uitându-se cu un ochi 
de profesionist la clipboardurile lor. 

— N-a fost rău, a zis Harry. Dacă zona Woodbine este 
reprezentativă, ne va merge bine. 

— AŞ vrea eu, a spus Griff. Această zonă ar trebui să fie 
majoritar laburistă, dar mâine vă slobozesc pe Arcadia 
Avenue, şi acolo veţi vedea cu ce vă veţi înfrunta de fapt. 
Înainte de a merge acasă, puneţi cel mai bun răspuns 
primit azi sus, pe panoul de notițe. Câştigătorul primeşte o 
cutie de Cadbury's Milktray. 

Emma a zâmbit. 

— O femeie mi-a spus: „Soţul meu votează cu 
conservatorii, dar eu întotdeauna l-am susţinut pe sir Giles. 
Orice aţi face, vă rog să nu-i spuneţi.” 

Griff a zâmbit şi el. 

— Nu e ceva neobişnuit, a zis el. Şi, Emma, nu uita cea 
mai importantă sarcină a ta este să te asiguri că cel care 
candidează pentru noi este hrănit şi doarme bine la noapte. 

— Şi eu? a întrebat Harry, când Giles a intrat în cameră. 

— Tu nu mă interesezi, a replicat Griff. Nu numele tău 
este pe buletinul de vot. 

— Câte întruniri am în seara asta? a fost prima întrebare 
a lui Giles. 

— Trei, a spus Griff, fără să se uite pe vreo agendă. 
Hammond Street YMCA, la ora şapte, clubul de snooker de 
pe Cannon Road la opt şi Clubul Tinerilor Lucrători la nouă. 
Asigură-te că nu întârzii la niciuna şi că ajungi în pat până 
la miezul-nopţii. 

— Mă întreb dacă Griff se culcă, a zis Emma, după ce 
acesta a plecat să rezolve ultima criză. 
— Nu, a şoptit Giles. E vampir. 


KKK 


Când Ross Buchanan a intrat în camera lui de hotel, 
telefonul suna. S-a dus şi a ridicat receptorul. 

— Apelul dumneavoastră din Hong Kong e pe linie, 
domnule. 

— Bună seara, domnule Buchanan, s-a auzit o voce cu 
accent scoţian pe linia plină de paraziți. Sunt Sandy 
McBride. Am zis că e mai bine să vă sun ca să vă zic că 
totul s-a petrecut exact cum ați prezis, de fapt aproape 
minut cu minut. 

— Şi numele brokerului? 

— Benny Driscoll. 

— Nu mă miră, a zis Buchanan. Dă-mi detaliile. 

— La câteva minute de la deschiderea bursei londoneze, 
a apărut un ordin de vânzare pentru două sute de mii de 
acțiuni Barrington. Conform instrucţiunilor, le-am cumpărat 
imediat pe toate. 

— La ce preţ? 

— Patru lire şi trei şilingi. 

— Şi de atunci au mai apărut alte acţiuni pe piaţă? 

— Nu prea multe, cinstit vorbind, au fost mai multe 
ordine de cumpărare decât de vânzare după rezultatele 
excelente anunţate la AGM. 

— Şi care este acum preţul unei acţiuni? 

Buchanan putea auzi zgomotul telegrafului pe fundal. 

— Patru lire şi şase şilingi, a spus McBride. Par să se fi 
stabilit la valoarea aceasta. 

— Bine, a zis Buchanan. Nu mai cumpăra altele decât 
dacă vor cădea sub patru lire şi trei şilingi. 

— Am înţeles, domnule. 

— Asta ar trebui să-l ţină pe maior treaz noaptea în 
următoarele trei săptămâni. 

193 


- UN SECRET BINE PĂSTRAT - 


— Pe maior? a întrebat brokerul, dar Buchanan deja 
închisese telefonul. 


KKK 


Arcadia Avenue era, după cum îi avertizase Griff, o 
fortăreață conservatoare, dar Harry şi Emma nu s-au întors 
la cartierul general cu mâna goală. 

După ce Griff le-a verificat clipboardurile, s-a uitat 
nedumerit la ei. 

— Am ascultat cu rigurozitate ordinele, a spus Harry. 
Când am avut vreo îndoială, am marcat cu verde, adică 
nehotărâţi. 

— Dacă ai dreptate, locul din Parlament este mai 
aproape de noi decât în previziunile din sondaje, a zis Griff, 
când Giles, respirând greu, a dat buzna în cameră cu un 
exemplar din Bristol Evening Post în mână. 

— Ai văzut prima pagină, Griff? a zis el, dându-i agentului 
prima ediţie a ziarului. 

Griff a citit titlul de pe prima pagină, i-a dat ziarul înapoi 
lui Giles şi a spus: J 

— Fă-te că nu vezi. Nu spune nimic, nu face nimic. Asta e 
sfatul meu. 

Emma s-a uitat peste umărul lui Giles ca să vadă titlul. 
Fisher îl provoacă pe Barrington la o dezbatere. 

— Sună interesant, a spus ea. 

— Ar fi interesant, dacă Giles ar fi suficient de prost încât 
să accepte. 

— Şi de ce n-ar fi? a întrebat Harry. La urma-urmei, se 
pricepe mult mai bine la dezbateri decât Fisher şi are o 
experienţă mai mare în politică. 

— S-ar putea, a zis Griff, dar nu trebuie să-i oferi 
niciodată contracandidatului o platformă. Dacă Giles este 
membru în Parlament, poate să dicteze el condiţiile. 

— Da, dar ai citit ce vrea să spună ticălosul? a spus Giles. 

— De ce mi-aş pierde timpul cu Fisher, a spus Griff, când 
acest lucru nu se va întâmpla? 

Giles a ignorat comentariul şi a început să citească cu 
voce tare prima pagină. „Barrington trebuie să răspundă la 
multe întrebări dacă încă doreşte să rămână membru în 
Parlament pentru Docklands pe 26 mai. Cunoscându-l, aşa 
cum îl cunosc eu, sunt sigur că eroul de la Tobruk nu va 
renunţa la provocare. Voi fi la Colston Hall joia viitoare, pe 
19 mai, şi voi fi fericit să răspund tuturor întrebărilor puse 
de public. Pe estradă vor fi trei scaune şi, în cazul în care 
sir Giles nu apare, sunt sigur că electoratul va trage 
propriile concluzii”. 

— Trei scaune? s-a interesat Emma. 

— Fisher ştie că vor apărea şi liberalii, pentru că nu au 
nimic de pierdut, a spus Griff. Dar sfatul meu rămâne 
acelaşi. Ignoră-l pe ticălos. Mâine va apărea alt titlu şi, 
până atunci, a zis el, arătând spre ziar, ăsta va fi bun doar 
la împachetat peştele şi cartofii prăjiţi. 


KKK 


Ross Buchanan stătea la biroul său de la Barrington, 
verificând ultimul raport de la Harland şi Wolff, când a 
intrat secretara. 

— Sandy McBride din Hong Kong e la telefon. Vreţi să 
preluaţi apelul? 

— Fă-mi legătura. 

— Bună dimineaţa, domnule. M-am gândit că aţi dori să 
ştiţi că Benny Driscoll telefonează la fiecare câteva ore 
vrând să ştie dacă am ceva acţiuni Barrington de vânzare. 
Eu mai am cele două sute de mii şi, cum preţul continuă să 
crească, am sunat să vă întreb dacă vreţi să vând câteva? 

— Nu până la sfârşitul perioadei de trei săptămâni şi 
până ce nu se deschide un nou cont. Până atunci, suntem 
cumpărători, nu vânzători. 


KKK 

Când Giles a văzut, titlul din Evening Post din următoarea 
Zi, şi-a dat seama că nu mai putea evita confruntarea 
directă cu Fisher. Episcopul de Bristol la masa 
dezbaterii electorale. De data aceasta, Griff a citit prima 
pagină mai atent. 


Episcopul de Bristol, Preafericitul Reverend Frederick 
Cockin, a fost de acord să fie moderator la o dezbatere 
electorală care se va tine la Colston Hall joia viitoare, 19 
mai, la ora 7:30 p.m. Maiorul Alex Fisher, candidatul 
conservator şi domnul Reginald Ellsworthy, candidatul 
liberal, au fost amândoi de acord să participe la această 
dezbatere. Sir Giles Barrington, candidatul laburist, nu a 
răspuns încă invitaţiei noastre. 


— Tot cred că trebuie să-l ignori, a spus Griff. 

— Dar uită-te la poza de pe prima pagină, a zis Giles, 
aruncând pagina în mâinile agentului său. 

Griff s-a uitat la fotografie, care arăta un scaun gol în 
mijlocul scenei de la Colston Hall, cu un spot de lumină 
îndreptat asupra lui, deasupra comentariului: Va apărea sir 
Giles? 

— Desigur că-ţi dai seama, a spus Giles, că, dacă nu 
apar, se vor bucura peste măsură. 

— Şi dacă apari, se vor bucura şi mai mult. Griff a făcut o 
pauză. Dar este alegerea ta şi, dacă eşti încă hotărât să fii 
acolo, trebuie să întoarcem situaţia în avantajul nostru. 

— Şi cum vom reuşi? 

— Vei da un comunicat de presă la ora şapte, mâine 
dimineaţă, astfel încât titlul să fie, de data aceasta, al 
nostru. 

— Şi cei voi declara? 

— Vei declara că accepţi cu încântare provocarea pentru 
că îţi va oferi oportunitatea de a arăta cât valorează în 
realitate politica conservatorilor şi, în acelaşi timp, va 
permite populaţiei din Bristol să decidă cine poate fi cel mai 
bun reprezentant al lor în Parlament. 

— De ce te-ai răzgândit? a întrebat Giles. 

— M-am uitat la ultimele sondaje şi acestea arată că vei 
pierde peste o mie de voturi, aşa că acum nu mai eşti 
favoritul, ci oponentul. 

— Şi ce ar mai putea merge prost? 

— Soţia ta ar putea să-şi facă apariţia, să se aşeze în 
primul rând şi să pună prima întrebare. Apoi amanta ta ar 
putea apărea şi-i va trage o palmă, în care caz nu va fi 
nevoie să fii îngrijorat pentru Bristo/ Evening Post, pentru 
că vei apărea pe prima pagină a fiecărui ziar din ţară. 

Giles s-a aşezat înapoi pe scaunul de pe scenă, fiind 
întâmpinat de aplauze prelungite. Discursul său către sala 
plină de oameni cu greu ar fi putut merge mai bine şi, 
vorbind ultimul, avusese un avantaj. 

Cei trei candidaţi sosiseră cu toţii cu jumătate de oră mai 
devreme şi apoi valsaseră unul în jurul altuia ca nişte elevi 
la prima lor oră de dans. Episcopul, care era moderator, îi 
adusese în cele din urmă la un loc şi le explicase cum 
intenţiona să conducă evenimentul. 

— İl voi invita pe fiecare să ţină discursul de deschidere, 
ceea ce nu va dura mai mult de opt minute. După şapte 
minute, voi suna un clopoțel. Le-a arătat cum. Voi suna a 
doua oară după opt minute, pentru a arăta că trebuie să 
începeţi. De îndată ce veţi ţine discursurile, voi deschide 
întrunirea, cerând să se pună întrebări din public. 

— Cum se va decide ordinea? a întrebat Fisher. 

— Vom trage la sorţi. 

Episcopul a scos trei paie în pumnul închis şi a invitat 
fiecare candidat să aleagă unul. 

Fisher a tras paiul scurt. 

— Deci dumneavoastră veţi începe, domnule maior 
Fisher, a spus episcopul. Domnule  Ellsworthy, 
dumneavoastră urmaţi şi dumneavoastră, sir Giles, veţi fi 
ultimul. 

Giles i-a zâmbit lui Fisher şi i-a spus: 

— Ghinion, bătrâne. 

— Nu, am vrut să fiu primul, a protestat Fisher, făcându-l 
până şi pe episcop să ridice o sprânceană. 

Când episcopul i-a condus pe cei trei pe scenă, la ora 
7:25 p.m., a fost singura dată în acea seară în care toată 
lumea a aplaudat. Giles s-a aşezat şi s-a uitat în jos la 
spectatorii înghesuiți. A presupus că mai mult de o mie de 
oameni veniseră să asiste la turnir. 

Giles ştia că fiecare dintre cele trei partide oferiseră 250 
de bilete pentru susţinători, deci mai rămăseseră 400 de 
nehotărâţi care trebuiau convinşi; aproximativ majoritatea 
cu care câştigase ultimele alegeri. 

La 7:30 p.m., episcopul a început procedurile. l-a 
prezentat pe cei trei candidaţi, apoi l-a invitat pe maiorul 
Fisher să-şi prezinte discursul de deschidere. 

Fisher a înaintat încet spre marginea scenei, şi-a pus 
discursul pregătit pe pupitru şi a lovit microfonul. A vorbit 
cu nervozitate, ţinându-şi capul aplecat, evident speriat să 
nu-şi piardă locul. 

Când episcopul a sunat clopoţelul pentru a-i indica că 
mai avea doar un minut, Fisher a început să se grăbească, 
ceea ce l-a făcut să se bâlbâie. Giles i-ar fi putut explica că 
regula de aur era că, dacă aveai alocate opt minute, 
trebuia să pregăteşti un discurs de şapte minute. Este mai 
bine să termini puţin mai devreme decât să fii oprit în 
mijlocul peroraţiei. Cu toate acestea, când Fisher s-a întors 
pe scaun, a fost răsplătit cu aplauze prelungite de la 
suporterii săi. 

Giles a fost surprins când Reg Ellsworthy s-a ridicat să 
prezinte cauza liberalilor. Nu avea un discurs pregătit 
dinainte, nici măcar o listă cu puncte principale care să-i 
amintească subiectele asupra cărora trebuia să se 
concentreze. În loc de aceasta, a discutat despre 
problemele locale şi, când a sunat prima oară clopoţelul, s- 
a oprit în mijlocul unei propoziţii şi s-a întors pe scaun. 
Ellsworthy reuşise ceva ce i se păruse imposibil lui Giles: îl 
făcuse pe Fisher să arate bine. Cu toate acestea, o cincime 
din cei aflaţi în sală şi-a aplaudat campionul. 

Giles s-a ridicat, fiind întâmpinat călduros de cei două 
sute de susţinători ai săi, cu toate că foarte mulţi oameni 
din sală nu au zis nimic. Un lucru cu care se obişnuise de 
pe timpul când stătea pe banca din Parlament. S-a aşezat 
lângă pupitru, uitându-se doar din când în când la notițe. 

A început prin a descrie erorile conservatorilor şi a 
sublinia că politica Partidului Laburist ar trebui să fie baza 

noului guvern. A atins apoi problemele locale şi a reuşit 
chiar să arunce problemele pavării drumurilor pe seama 
liberalilor, ceea ce a stârnit râsete în sală. Când a ajuns la 
sfârşitul discursului, cel puţin jumătate din spectatori l-a 
aplaudat. Dacă întrunirea s-ar fi sfârşit atunci, ar fi fost clar 
un singur câştigător. 

— Candidaţii vor răspunde acum întrebărilor publicului, a 
anunţat episcopul, şi sper că această acţiune se va 
desfăşura în mod ordonat şi respectuos. 

Treizeci dintre suporterii lui Giles au sărit, ridicându-şi 
mâinile în sus, toţi pregătiţi cu întrebări care urmau să-şi 
ajute candidatul şi să-i submineze pe ceilalţi doi. Singura 
problemă era că şaizeci de alte mâini hotărâte se ridicaseră 
în acelaşi timp. 

Episcopul era suficient de isteţ ca să identifice unde 
stăteau cele trei blocuri diferite de suporteri şi, în mod 
inteligent, a ales membrii indecişi din public care doreau să 
afle care era părerea candidaților referitoare la 
introducerea ceasurilor de parcare în Bristol, ceea ce i-a 
oferit ocazia candidatului laburist să strălucească; la 
sfârşitul raţionalizărilor, pe care le aprobau toţi; şi la 
propunerea de electrificare a căilor ferate, care nu era 
susţinută de niciunul. 

Dar Giles ştia că, totuşi, se va trage o săgeată în direcţia 
lui şi trebuia să se asigure că aceasta nu îşi va atinge ţinta. 
Până la urmă, a auzit zgomotul arcului. 

— Ar putea sir Giles să ne explice pentru ce a vizitat 
Cambridge de mai multe ori în timpul ultimului guvern 
decât şi-a vizitat propria circumscripție? a întrebat un 
bărbat înalt, subţire, de vârstă mijlocie, care i s-a părut 
cunoscut lui Giles. 

Giles a stat o clipă să-şi adune gândurile. Era aproape 
gata să se ridice când Fisher a sărit în sus, evident fără să 
fie surprins de întrebare, presupunând că toţi cei de faţă 
ştiau exact la ce se referea cel care întrebase. 

— Permiteţi-mi să îi asigur pe toţi cei din această sală, a 
zis el, că eu îmi voi petrece mai mult timp în Bristol decât în 
oricare alt oraş, indiferent de distracţii. 

Giles s-a uitat în jos şi a văzut figurile lipsite de expresie. 
Se părea că habar n-aveau despre ce vorbea Fisher. 

Apoi s-a ridicat candidatul liberal. Era evident că nu ştia 
nici el despre ce era vorba pentru că a spus doar: 

— Fiind din Oxford, nu voi vizita alte locuri decât dacă n- 
am încotro. 

Câţiva au râs. 

Cei doi oponenți ai lui Giles îi oferiseră muniţia cu care să 
lupte. S-a ridicat şi s-a întors către Fisher. 

— Mă simt obligat să-l întreb pe maiorul Fisher, dacă a 
zis că îşi va petrece mai mult timp în Bristol decât în oricare 
alt oraş, asta înseamnă că, dacă va câştiga alegerile joia 
viitoare, nu se va duce la Londra să-şi ia locul în Camera 
Comunelor? 

Giles s-a oprit să aştepte ca râsetele şi aplauzele să se 
termine înainte de a adăuga: 

— Sunt sigur că nu trebuie să îi amintesc candidatului 
conservator cuvintele lui Edmund Burke. „Am fost ales să 
reprezint populaţia din Bristol la Westminster, nu populaţia 
din Westminster în Bristol.” Acesta este un conservator cu 
care sunt complet de acord. 

Giles s-a aşezat la loc, fiind aplaudat îndelung. Cu toate 
că ştia că nu răspunsese cu adevărat la întrebare, simţea 
că va scăpa şi aşa. 

— Cred că mai este timp pentru o singură întrebare, a 
spus episcopul, arătând spre o femeie aşezată în mijlocul 
sălii, care părea a fi neutră. 

— Poate să ne spună fiecare dintre cei trei candidaţi 
unde le sunt nevestele în această seară? 

Fisher s-a aşezat şi şi-a încrucişat braţele, în timp ce 
Ellsworthy se uita nedumerit. În cele din urmă, episcopul s- 
a întors spre Giles şi a zis: 

— Cred că este rândul dumneavoastră să răspundeţi 
primul. 

Giles s-a ridicat şi s-a uitat direct la femeie. 

— Soţia mea şi cu mine, a început el, suntem în prezent 
în procedură de divorţ, care sper că se va termina în 
curând. 

S-a aşezat la loc într-o tăcere neplăcută. Ellsworthy a 
sărit în sus şi a spus: 

— Trebuie să recunosc că, de când am devenit candidat 
liberal, n-am reuşit să găsesc pe nimeni care să dorească 
să iasă cu mine, cu atât mai puţin să se mărite cu mine. 

Această replică a fost întâmpinată cu râsete şi aplauze 
călduroase. Giles s-a gândit un moment că Ellsworthy ar fi 
putut ajuta la scăderea tensiunii din sală. 

Fisher s-a ridicat încet în picioare. 

— lubita mea, a spus el, surprinzându-l pe Giles, care m- 
a însoţit în această seară şi stă în primul rând, va fi alături 
de mine pe toată durata campaniei. Jenny, de ce nu te ridici 
şi nu saluţi oamenii? 

O tânără atrăgătoare s-a ridicat, s-a întors cu faţa la 
audienţă şi le-a făcut cu mâna. A fost întâmpinată cu un 
ropot de aplauze. 

— Unde am mai văzut-o pe femeia asta? a şoptit Emma 

Dar Harry se concentra asupra lui Fisher, care nu se 
întorsese la locul său şi era clar că mai avea ceva de zis. 

— M-am gândit că v-ar interesa să aflaţi că, în această 
dimineaţă, am primit o scrisoare de la lady Barrington. 

Asupra sălii s-a lăsat o tăcere pe care nu reuşise s-o 
obţină niciunul dintre candidaţi până atunci. Giles stătea pe 
marginea scaunului când Fisher a scos o scrisoare din 
buzunar. A deschis-o încet şi a început să citească. 

„Stimate domn maior Fisher, vă scriu pentru a-mi 
exprima admiraţia pentru campania elegantă pe care o 
conduceţi din partea Partidului Conservator. Aş vrea să ştiţi 
că, dacă aş fi un cetăţean al oraşului Bristol, nu aş ezita să 
votez pentru dumneavoastră, deoarece sunt sigură că 
sunteţi cel mai bun candidat. De abia aştept să vă văd 
luându-vă locul în Camera Comunelor. A dumneavoastră, 
cu sinceritate, Virginia Barrington.” 

În sală s-a dezlănţuit haosul, iar Giles şi-a dat seama că 
tot ce obținuse în ultima oră se evaporase într-un singur 
minut. Fisher a împăturit hârtia, a strecurat-o înapoi în 
buzunar şi s-a întors la locul lui. Episcopul a încercat, 
curajos, să readucă ordinea în cadrul întrunirii, în timp ce 
susţinătorii lui Fisher continuau să ovaţioneze la nesfârşit, 
iar suporterii lui Giles se uitau disperaţi. 

Griff avusese dreptate. Niciodată să nu-i oferi 
contracandidatului o platformă. 


KKK 


— Ai reuşit să cumperi înapoi acțiunile alea? 

— Nu încă, a zis Benny, Barrington este încă bine cotat 
pentru profiturile sale anuale şi se aşteaptă ca Partidul 
Conservator să-şi crească majoritatea la alegeri. 

— Şi care este acum preţul acţiunilor? 

— Cam patru lire şi şapte şilingi şi nu cred că vor scădea 
în curând. 

— Cât vom pierde noi? a întrebat Fisher. 

— Noi? Nu noi, a spus Benny, doar dumneavoastră. Lady 
Virginia nu va pierde nimic. Şi-a vândut toate acţiunile la un 
preţ mult mai mare decât cel cu care le-a cumpărat iniţial. 

— Dar dacă nu le cumpără înapoi, îmi voi pierde locul în 
Consiliu. 

— Şi dacă le cumpără înapoi, va avea de plătit un bonus 
prea mare şi nu cred că ar fi prea fericită. Benny a mai 
tăcut câteva minute, după care a adăugat: Încercaţi să 
priviţi partea bună a lucrurilor, domnule maior. Pe vremea 
aceasta, săptămâna viitoare, veţi fi membru în Parlament. 


KKK 


În ziua următoare, cele două ziare locale nu au fost 
plăcut de citit pentru membrul actual al Parlamentului. Se 
menționa pe scurt discursul lui Giles, însă era o fotografie 

mare a Virginiei pe prima pagină, arătând strălucitoare, cu 
o copie a scrisorii adresate lui Fisher dedesubt. 

— Nu întoarce pagina, a zis Griff. 

Giles a întors imediat pagina şi a găsit ultimul sondaj, 
care prevedea că Partidul Conservator îşi va creşte 
majoritatea cu două-trei locuri. Bristol Docklands era al 
optulea pe lista laburiştilor marginali, cel mai probabil să îşi 
piardă locul în favoarea conservatorilor. 

— Un membru al Parlamentului nu poate face nimic când 
tendinţa naţională se întoarce împotriva partidului său, a 
spus Griff, de îndată ce Giles a terminat de citit articolul. 

— Cred că un membru bun valorează cât o mie de voturi 
în plus, iar un contracandidat amărât poate pierde o mie, 
dar, cinstit vorbind, nu sunt sigur că nici două mii de voturi 
n-ar fi de ajuns. Dar asta nu ne va împiedica să luptăm 
pentru fiecare vot până la ora nouă, joi-seara. Aşa că nu 
lăsa garda jos. Vreau să te văd pe străzi strângând mâna 
tuturor cetăţenilor. Cu excepţia lui Alex Fisher. Dacă dai 
peste el, ai permisiunea mea să-l strângi de gât. 

— Ai reuşit să cumperi înapoi acțiuni Barrington? 

— Mi-e teamă că nu, domnule maior. N-au căzut deloc 
sub patru lire şi trei șilingi. 

— Asta Înseamnă că mi-am pierdut locul în Consiliu. 

— Cred că veţi afla că asta a făcut parte din planul celor 
de la Barrington, a zis Benny. 

— Ce vrei să spui? 

— Sandy McBride a cumpărat acțiunile când au apărut pe 
piaţă şi el a fost cumpărătorul principal în ultimele douăzeci 
şi una de zile. Toată lumea ştie că este brokerul de la 
Barrington. 

— Ticălosul. 

— Au observat desigur ce faceţi, domnule maior. Dar 
astea nu sunt veşti complet rele, pentru că lady Virginia a 

obţinut un profit mai mare de şaptezeci de mii de lire la 
investiţia iniţială, aşa că bănuiesc că vă este datoare. 

Giles n-ar fi putut munci mai mult în ultima zi a 
campaniei, chiar dacă uneori se simțea ca Sisif 
împingându-şi bolovanul în susul dealului. 

Când s-a întors la sediul campaniei în ajunul alegerilor, l- 
a văzut pentru prima oară pe Griff deprimat. 

— Zece mii din astea au fost aruncate în cutiile de 
scrisori din toată circumscripţia noaptea trecută, în caz că 
cineva n-ar fi aflat. 

Giles s-a uitat la reproducerea primei pagini din Bristo/ 
Evening Post cu fotografia Virginiei deasupra scrisorii ei 
către Fisher. Dedesubt erau cuvintele: Dacă doriţi să fiţi 
reprezentat în parlament de un om cinstit şi decent, votati 
cu Fisher. 

— Omul ăsta e un rahat, a spus Griff. Şi ne-a fost aruncat 
pe cap de la o înălţime mare, a mai zis el, când unul dintre 
voluntari intra cu ziarele de dimineaţă. 

Giles s-a trântit la loc în scaun şi a închis ochii. Dar, după 
o clipă, ar fi putut jura că l-a auzit pe Griff râzând. Chiar 
râdea. A deschis ochii şi Griff i-a dat un exemplar din Daily 
Mail. 

— O să fie o cursă strânsă, băiete, dar cel puţin am 
revenit în joc. 

Giles n-a recunoscut imediat fata drăguță de pe prima 
pagină, care fusese aleasă să joace în The Benny Hill Show. 
Jenny îi spusese corespondentului ziarului despre slujba pe 
care o avusese înainte de a obţine rolul. 

— Mi s-au plătit zece lire pe zi ca să escortez un candidat 
conservator prin circumscripție şi să le spun tuturor că 
eram iubita lui. 

Lui Giles i s-a părut că fotografia lui Fisher nu era prea 
reuşită. 

Fisher a înjurat tare când a văzut prima pagină din Daily 
Mail. 

Şi-a băut a treia cană de cafea neagră şi s-a ridicat să 
plece spre sediul campaniei, tocmai când a auzit poşta de 
dimineaţă aruncată aterizând pe covoraş. Scrisorile vor 
trebui să aştepte până seara şi le-ar fi ignorat de tot dacă 
n-ar fi zărit una cu logo-ul companiei Barrington pe ea. A 
deschis-o şi a scos două cecuri, unul pe numele lui, pentru 
1.000 de lire, plata trimestrială ca director la Barrington, a 
doua pentru 7.341 de lire, dividendele anuale ale lui lady 
Virginia, emis tot pe numele maiorului Alexander Fisher, 
astfel încât nimeni să nu ştie că cele 7,5 la sută acţiuni ale 
ei făcuseră posibil ca el să fie în Consiliu. Nu mai era. 

Când se va întoarce acasă în această seară, va scrie un 
cec pentru aceeaşi sumă şi-l va trimite lui lady Virginia 
întrebându-se dacă era prea devreme să-i dea telefon, şi-a 
verificat ceasul. Era opt şi câteva minute şi trebuia să 
ajungă în faţa votanţilor, la Temple Meads, atunci când 
aceştia ieşeau din schimb. Desigur că era deja trează. A 
luat telefonul şi a format un număr din Kensington. 

A sunat de câteva ori înainte ca o voce somnoroasă să-i 
răspundă. Era gata să lase receptorul jos. 

— Cine este? a întrebat Virginia. 

— Sunt Alex Fisher. M-am gândit să vă sun să ştiţi e că 
am vândut tot stocul dumneavoastră de la Barrington şi aţi 
obţinut un profit de peste şaptezeci de mii. A aşteptat să i 
se mulţumească, dar nu a auzit nimic. Mă întrebam dacă 
doriţi să vă recuperaţi acţiunile? a mai întrebat el. La urma- 
urmei aţi obţinut un profit frumuşel de când fac parte din 
Consiliu. 

— La fel şi dumneavoastră, domnule maior, după cum 
sunt sigură că vă amintiţi. Dar planurile mele pentru viitor 
s-au schimbat oarecum şi nu mai includ Barrington. 

— Dar dacă nu cumpăraţi înapoi cele 7,5 la sută, îmi voi 
pierde locul în Consiliu. 

— Nu mi-aş pierde somnul din cauza aceasta, domnule 
maior. 

— Dar mă întrebam, având în vedere împrejurările... 

— Ce împrejurări? 

— Dacă vi s-ar părea că un mic bonus ar fi potrivit, a zis 
el, uitându-se la cecul de 7.341 de lire. 

— Cât de mic? 

— Mă gândeam că poate cinci mii de lire? 

— Mă voi gândi. 

Convorbirea s-a întrerupt şi Alex s-a întrebat dacă ea 
închisese telefonul. În cele din urmă, Virginia a zis: 

— M-am gândit şi m-am decis că nu e cazul. 

— Atunci, poate un împrumut... a spus el, încercând să 
nu pară disperat. 

— Nu ţi-a spus dădaca ta, nici să nu împrumuţi, nici să nu 
iei cu împrumut? Nu, desigur, pentru că n-ai avut dădacă. 

Virginia s-a întors şi a bătut tare de trei ori pe marginea 
din lemn a patului. 

— Ah, femeia a adus tocmai micul meu dejun, domnule 
maior, aşa că adio. Şi când spun adio, înseamnă chiar adio. 

Fisher a auzit telefonul închizându-se. S-a uitat fix la 
cecul pentru 7.341 de lire, pe numele lui şi şi-a amintit 
vorbele lui Benny: Ñi este datoare. 

Giles s-a trezit la cinci dimineaţa în ziua alegerilor şi nu 
din cauză că nu putuse dormi. 

Când cobora scările, Denby i-a deschis uşa către camera 
unde lua micul dejun şi a spus: 

— Bună dimineaţa, sir Giles, de parcă în fiecare zi ar fost 
alegeri. 

Giles a intrat în salon, a luat un vas de pe dulap şi l-a 
umplut cu fulgi de porumb şi fructe. Tocmai îşi revedea 
programul pentru acea zi, când s-a deschis uşa şi a intrat 
Sebastian, îmbrăcat cu un blazer albastru, elegant, şi cu 
pantaloni gri, din flanelă. 

— Seb. Când te-ai întors? 

— Astă-noapte, târziu, unchiule Giles. Majoritatea şcolilor 
au dat zi liberă pentru că sunt folosite ca centre de alegeri, 
aşa că am întrebat dacă pot să vin acasă să te ajut. 

— Şi ce-ai vrea să faci? a întrebat Giles când Denby i-a 
pus o farfurie cu ouă şi şuncă în faţă. 

— Orice, ca să te ajut să câştigi. 

— Dacă asta vrei să faci, fii atent. În ziua alegerilor, 
partidul are opt sedii ale comitetelor pe tot teritoriul 
circumscripţiei. Toate sunt utilizate de voluntari, dintre care 
unii au experienţă de la vreo douăzeci de alegeri 
anterioare. Au sondajele completate la zi pentru fiecare 
district de care se ocupă. Fiecare stradă, alee, bulevard şi 
înfundătură vor fi marcate ca să se vadă unde locuiesc 
susţinătorii noştri. Mai avem şi câte un voluntar lângă 
fiecare centru de votare care verifică numele celor care au 
votat. Cea mai mare problemă a noastră este aducerea 
acelei liste înapoi în sala comitetului, astfel încât să putem 
să îi urmărim pe suporterii care nu au votat încă şi să ne 
asigurăm că ajung la centrele de votare înainte de ora nouă 
când acestea se închid. O regulă generală, este ca, a 
continuat Giles, majoritatea oamenilor noştri să voteze 
între opt şi zece dimineaţa, imediat după deschiderea 

urnelor, iar conservatorii să apară pe la zece şi să continue 
până la ora patru după-masă. După aceea, când votanţii 
noştri se întorc de la muncă, atunci este momentul decisiv 
pentru că, dacă nu votează în drum spre casă, este 
aproape imposibil să-i mai scoţi afară, a continuat el când 
Emma şi Harry au intrat în salon. 

— Ce v-a pus Griff să faceţi azi? s-a interesat Giles. 

— Eu mă ocup de una dintre camerele comitetului, a 
spus Emma. 

— Eu mă ocup de votanţii roşii, a spus Harry. Şi dacă au 
nevoie să fie conduşi, îi duc la centrul de votare. 

— Nu uita, a spus Griff, pentru unii dintre ei, ultima oară 
când au mers cu maşina a fost probabil la ultima alegere, 
doar dacă n-au avut o nuntă sau o înmormântare în familie 
în ultimii patru ani. Ce cameră de comitet ţi-a alocat Griff? 
a întrebat-o pe Emma. 

— Trebuie s-o ajut pe domnişoara Parish la Woodbine. 

— Ar trebui să fii mândră, a zis Giles. Domnişoara Parish 
este o legendă. Oameni în toată firea se tem pentru viaţa 
lor dacă uită să voteze. Apropo, Seb s-a oferit să fie unul 
dintre mesagerii noştri. l-am explicat deja care vor fi 
îndatoririle lui. Emma i-a zâmbit fiului ei. 

— Eu am plecat, a spus Giles, sărind de la locul lui, dar 
nu înainte de a-şi face două sendvişuri cu şuncă şi felii de 
pâine integrală. 

Emma s-a gândit că doar Elisabeth ar fi putut să-l certe 
şi, probabil, nici chiar ea, în ziua alegerilor. 

— Voi vizita fiecare sediu de comitet în cursul zilei, a mai 
zis el, în timp ce mergea, aşa că ne vedem mai târziu. 

Denby îl aştepta în faţa uşii. 

— Scuzaţi-mă că vă deranjez, sir, dar sper că nu va fi un 
inconvenient dacă personalul îşi va lua liber o jumătate de 
oră între trei şi patru în după-masa aceasta. 

— Vreun motiv special? 

— Ca să voteze, domnule. 

Giles s-a uitat stânjenit. 

— Câte voturi? a şoptit el. 

— Şase pentru dumneavoastră şi un nehotărât. Giles a 
ridicat o sprânceană. Noul grădinar, domnule, se crede că e 
mai grozav. Crede că e conservator. 

— Atunci să sperăm că nu voi pierde cu o diferenţă de un 
vot, a zis Giles, ieşind în fugă pe uşa din faţă. 

Jessica stătea pe alee, ţinându-i portiera maşinii 
deschisă, aşa cum făcea în fiecare dimineaţă. 

— Pot să vin cu tine, unchiule Giles? l-a întrebat ea. 

— Nu şi de data aceasta. Dar îţi promit că vei fi lângă 
mine la următoarele alegeri. Le voi spune tuturor că eşti 
prietena mea şi atunci voi câştiga cu o mare majoritate. 

— Pot să te ajut cu ceva? 

— Nu... da. ÎI ştii pe noul grădinar? 

— Albert? Da, e foarte drăguţ. 

— Vrea să voteze cu cei de la Partidul Conservator. Vezi 
dacă poţi să-l converteşti până la patru după-masă. 

— Îl conving eu, îl conving, a zis Jessica când Giles se 
urca la volan. 

Giles a parcat în faţa intrării în docuri chiar înainte de ora 
şapte a.m. A strâns mâna tuturor înainte ca aceştia să 
ponteze pentru schimbul de dimineaţă dar şi celor care 
ieşeau din schimbul de noapte. A fost surprins să vadă câţi 
dintre ei voiau să-i vorbească. 

— Nu vă voi lăsa de data aceasta, şefu'. 

— Puteţi conta pe mine. 

— Chiar acum mă duc la votare. 

Când David Coleman, şeful schimbului de noapte, a 
pontat, Giles l-a luat deoparte şi l-a întrebat care era 
motivul fervorii oamenilor. 

— Mulţi dintre ei cred că era momentul să vă rezolvaţi 
problemele casnice, a spus Coleman, care era cunoscut 
pentru modul său direct de a vorbi, şi-l urăsc pe maiorul 
înţepat Fisher aşa de mult, încât în mod sigur nu doresc să-i 
reprezinte în Parlament. Din punctul meu de vedere, a 

adăugat el, l-aş fi respectat pe Fisher mai mult dacă ar fi 
avut curajul să-şi arate mutra pe la docuri. Sunt câţiva 
conservatori în sindicat, dar el nici măcar nu s-a deranjat să 
afle cine sunt. 

Giles a fost încurajat de răspunsul primit când a vizitat 
W.D & H.O. Wills, fabrica de ţigări şi la fel când s-a întâlnit 
cu muncitorii de la Bristol Aeroplane Company. Dar ştia că, 
în ziua alegerilor, fiecare candidat este convins că va 
câştiga, chiar şi cei liberali. 

Giles a apărut în prima cameră a comitetului la câteva 
minute după zece. Preşedintele local i-a spus că 22 la sută 
dintre susţinătorii cunoscuţi au votat deja, ca la alegerile 
din 1951, când Giles câştigase cu 414 voturi. 

— lar conservatorii? a întrebat Giles. 

— Şaisprezece la sută. 

— Şi faţă de 1951? 

— Mai mult cu unu la sută, a recunoscut preşedintele 
camerei comitetului. 

Până când Giles a ajuns la cea de-a optsprezecea 
cameră, era aproape 4 după-masa. Domnişoara Parish 
stătea lângă uşă, aşteptându-l, cu un platou cu sendvişuri 
cu brânză şi roşii într-o mână şi un pahar mare cu lapte în 
cealaltă. Domnişoara Parish era unul dintre puţinii oameni 
din zona Woodbine care avea un frigider. 

— Cum merge? a întrebat-o el. 

— Slavă Domnului că a plouat între zece şi patru, iar 
acum a răsărit soarele. Incepusem să cred că Dumnezeu ar 
putea fi socialist. Dar tot mai avem mult de muncă dacă 
vrem să acoperim restul terenului în ultimele cinci ore. 

— Niciodată n-ai greşit la alegeri, Iris. Ce prezici acum? 

— Adevărul? 

— Adevărul. 

— Prea apropiat ca să afirm ceva. 

— Atunci să ne întoarcem la muncă. 

Giles a început să se învârtă prin cameră, mulţumindu-ie 
ajutoarelor. 

— Familia dumneavoastră s-a dovedit a fi un atu, a spus 
domnişoara Parish, gândindu-ne că sunt de fapt 
conservatori. 

— Emma poate face orice vrea. 

— E bună, a zis domnişoara Parish, în timp ce Giles îşi 
urmărea sora transferând cifrele dintr-o zonă de sondaj pe 
foaia mare cu date. Dar tânărul Sebastian este un 
superstar. Dacă am avea zece ca el, n-am pierde niciodată. 

Giles a zâmbit. 

— Şi unde este tânărul acum? 

— Fie pe drum către un centru de votare, fie pe drum 
încoace. Nu crede în statul pe loc. 

Sebastian, de fapt, stătea pe loc, aşteptând ca un 
numărător de voturi să-i dea ultima listă cu nume, astfel 
încât să i-o poată duce înapoi domnişoarei Parish, care 
continua să-l îndoape cu Tizer şi ciocolată cu lapte Fry, în 
ciuda privirilor dezaprobatoare ale mamei lui. 

— Nenorocirea este, îi spunea numărătorul unui prieten 
care tocmai votase, că familia Miller de la numărul 21, 
adică toţi şase, nu se deranjează să traverseze drumul, cu 
toate că se plâng întruna de guvernul conservator. Deci, 
dacă vom pierde cu o jumătate de duzină de voturi, ştim pe 
cine să dăm vina. 

— De ce n-o asmuţi pe domnişoara Parish împotriva lor? 
a spus prietenul. 

— Are destule pe cap fără s-o mai chem şi aici. Aş face-o 
chiar eu, dar nu pot să-mi părăsesc postul. 

Sebastian s-a întors şi s-a trezit traversând strada. S-a 
oprit în faţa numărului 21, dar a durat o vreme până cea 
avut destul curaj să sune. Aproape a fugit când a văzut cât 
de mare era bărbatul care i-a deschis uşa. 

— Ce vrei, piticanie? a zbierat omul. 

— İl reprezint pe maiorul Fisher, candidatul conservator, 
a spus Sebastian, cu cel mai elegant accent de şcoală 

posibil, iar el se cam bazează pe suportul dumneavoastră 
astăzi, având în vedere că sondajele arată că rezultatele 
sunt foarte apropiate. 

— Întinde-o, dacă nu vrei o palmă peste ceafă, a spus 
domnul Miller şi i-a trântit uşa în faţă. 

Sebastian a traversat în goană strada şi, când lua 
ultimele cifre de la numărător, a văzut uşa de la numărul 
21 deschizându-se şi pe domnul Miller reapărând, 
conducându-i pe cei cinci membri ai familiei sale peste 
drum. Sebastian a adăugat familia Miller sondajului înainte 
de a fugi înapoi la sediul comitetului. 

Giles s-a întors la docuri la ora şase pentru a întâlni 
schimbul de zi, care-şi termina treaba şi schimbul de 
noapte pontând de plecare. 

— Aţi stat aici toată ziua, şefu'? a mormăit unul dintre ei. 

— Aşa mi se pare, a spus Giles, strângând altă mână. 

Unul sau doi dintre muncitori s-au întors când l-au văzut 
acolo şi s-au îndreptat repede spre centrul de votare, în 
timp ce restul se îndrepta în aceeaşi direcţie, care nu era 
cârciuma cea mai apropiată. 

La 6:30 p.m., după ce toţi docherii fie pontaseră, fie 
plecaseră acasă, Giles a făcut la fel ca la ultimele două 
alegeri şi a sărit în primul autobuz supraetajat care se 
întorcea în oraş. 

Ajuns înăuntru, s-a urcat pe platforma superioară şi a 
strâns mâna mai multor pasageri surprinşi. După ce a 
terminat şi cu platforma inferioară, a coborât la primul stop 
şi s-a urcat într-un autobuz care mergea în sens opus. A 
continuat să sară în şi din autobuze vreo două ore 
jumătate, continuând să strângă mâini până la nouă fără 
un minut. 

Giles a coborât din ultimul autobuz şi a rămas singur la 
stop. Nu mai avea ce să facă pentru a câştiga alegerile. 

Giles a auzit un singur clopot sunând în depărtare şi s-a 
uitat la ceas: 9:30 p.m., era timpul să se mişte. S-a decis că 
nu mai suporta un alt autobuz şi s-a îndreptat încet către 
centrul oraşului, sperând ca aerul curat al serii să-i 
limpezească mintea înainte de numărătoare. 

Până acum, probabil că poliţia locală începuse să strângă 
urnele de vot înainte de a le aduce la Primărie; proces care 
va dura mai mult de o oră. De îndată ce vor fi duse, 
verificate şi răsverificate, domnul Wainwright, consilierul 
juridic, va da ordin ca sigiliile să fie rupte şi să poată începe 
numărătoarea. Dacă rezultatul era anunţat înainte de ora 
unu, în acea noapte, va fi o minune. 

Sam Wainwright nu era genul de om care să bată 
recordul la viteză pe mare sau pe uscat. „Încet, dar sigur”, 
va fi epitaful gravat pe piatra lui de mormânt. Giles mai 
discutase cu el în ultima decadă şi tot habar n-avea ce 
partid susţinea. Bănuia că omul, pur şi simplu, nu vota. Ce 
ştia Giles era că acestea vor fi ultimele alegeri ale lui 
Wainwright, pentru că urma să iasă la pensie la sfârşitul 
anului. După Giles, oraşul va avea noroc dacă-i va găsi un 
succesor la fel de bun. Cineva urma să-i succeadă, dar 
nimeni nu-l putea înlocui, după cum spusese Thomas 
Jefferson când îi urmase lui Benjamin Franklin în postul de 
ambasador în Franţa. 

Unul sau doi trecători l-au salutat pe Giles în timp ce 
acesta se îndrepta spre primărie, iar alţii l-au ignorat. A 
început să se gândească la viaţa lui şi ce ar putea face 
dacă nu va mai fi membru în Parlament pentru Bristol 
Docklands. În două săptămâni va împlini treizeci şi cinci de 
ani. Era adevărat, nu era o vârstă înaintată, dar, de când se 
întorsese în Bristol la sfârşitul războiului, făcuse doar un 
singur lucru şi, cinstit vorbind, nu era calificat pentru 
altceva; eterna problemă a membrilor Parlamentului rămaşi 
fără loc. 

Gândurile lui s-au întors la Virginia, care i-ar fi putut 
uşura mult viaţa semnând hârtia aceea acum şase luni. 
Acum şi-a dat seama că nu acesta fusese planul ei. 
Intotdeauna intenţionase să aştepte până după alegeri ca 
să-l stânjenească cât mai mult. Era sigur acum că ea fusese 
responsabilă de numirea lui Fisher în Consiliul de la 
Barrington şi s-a întrebat chiar dacă nu semănase în mintea 
lui Fisher ideea că l-ar putea înfrânge pe Giles şi să-l 
înlocuiască în Parlament. 

Probabil că stătea acasă în Londra, chiar acum, 
aşteptând rezultatele alegerilor, cu toate că, în realitate, o 
interesa un singur loc. Oare se pregătea pentru un alt raid 
asupra acţiunilor companiei, parte a măreţului ei plan de a 
îngenunchea familia Barrington? Giles avea încredere că în 
Ross Buchanan şi în Emma îşi va întâlni naşii. 

Grace fusese cea care l-a făcut să-i vină mintea la cap în 
subiectul Virginia şi, după aceea, nu mai spusese nimic. 
Trebuia să-i mulţumească şi pentru că-l prezentase lui 
Gwyneth. Ea fusese dornică să vină la Londra să-l ajute la 
alegeri, dar recunoscuse că, dacă ar fi fost văzută 
întâlnindu-se cu oamenii pe stradă, singura persoană care 
ar fi avut de câştigat ar fi fost Fisher. 

Giles o sunase pe Gwyneth la Cambridge în fiecare 
dimineaţă înainte de a se duce la birou, dar nu când se 
întorcea seara acasă, cu toate că ea îi spusese că putea s-o 
trezească, pentru că el rareori revenea înainte de miezul- 
nopţii. Dacă va pierde în această noapte, se va duce la 
Cambridge dimineaţa şi va plânge pe umărul ei. Dacă va 
câştiga, i se va alătura după-amiază şi îşi va sărbători 
triumful cu ea. Oricare ar fi fost rezultatul, nu avea de gând 
s-o piardă. 

— Noroc, sir Giles, i-a spus un trecător, aducându-l la 
realitate. Sunt sigur că veţi reuşi. 

Giles i-a zâmbit încrezător, cu toate că nu era sigur. 

Putea acum să vadă clădirea masivă a primăriei în faţă. 
Cei doi unicorni auriţi, aflaţi sus pe acoperişul clădirii 

deveneau din ce în ce mai mari cu fiecare pas pe care-l 
făcea. 

Voluntarii aleşi să-l ajute la numărătoare erau, probabil, 
deja la locurile lor. Aceasta era considerată o mare 
responsabilitate şi era făcută de obicei de consilierii locali 
sau de oficialii seniori ai partidului. Domnişoara Parish se 
va ocupa de cei care efectuau scrutinul laburist, după cum 
o făcuse şi la cele patru alegeri precedente şi el ştia că îi 
invitase pe Harry şi pe Emma să se alăture echipei de 
selectare. 

— Ar fi trebuit să-l rog şi pe Sebastian, i-a spus lui Giles, 
dar nu e destul de mare. 

— Va fi dezamăgit, a replicat Giles. 

— Da, a fost. Dar l-am lăsat să urmărească totul de la 
balcon. 

— Mulţumesc. 

— Nu-mi mulţumi mie, a zis domnişoara Parish. Aş fi vrut 
să-mi fie alături toată campania. 

Giles a respirat adânc în timp ce urca scările Primăriei. 
Oricare ar fi fost rezultatul, nu trebuia să uite să le 
mulţumească celor care-l susţinuseră şi a căror singură 
răsplată meritată ar fi fost victoria. Şi-a amintit cuvintele lui 
Moş Jack după ce marcase o sută de puncte la Lord's: 
oricine poate fi un bun învingător. Semnul unui om măreț 
este modul în care abordează înfrângerea. 

Griff Haskins se învârtea de colo-colo în holul Primăriei 
când l-a văzu pe Giles venind către el. Cei doi şi-au strâns 
mâinile de parcă nu se mai văzuseră de mult. 

— Dacă voi câştiga, a spus Giles, tu... 

— Nu deveni prea sentimental acum, a spus Griff. Mai 
avem ceva de făcut. 

S-au îndreptat către uşile batante în sala principală în 
care au observat că cele o mie de scaune care umpleau de 
obicei camera fuseseră înlocuite de două duzini de mese 
aşezate în rânduri, cu scaune din lemn de o parte şi de 
cealaltă. 

Sam Wainwright, cu mâinile în şold, cu picioarele 
îndepărtate, stătea în mijlocul scenei. A suflat dintr-un 
fluier să anunţe începerea jocului. Au apărut foarfeci, 
sigiliile au fost tăiate, urnele de vot au fost deschise şi 
întoarse cu susul în jos ca să permită miilor de buletine de 
vot, pe fiecare aflându-se trei nume, să se împrăştie pe 
mese, în faţa birourilor. 

Prima sarcină a lor a fost să sorteze buletinele în trei 
teancuri, înainte de începerea numărătorii. O parte a mesei 
se ocupa de Fisher, iar cealaltă de Barrington. Căutarea 
voturilor date în favoarea lui Ellsworhy a durat ceva mai 
mult. 

Giles şi Griff se învârteau nervoşi prin cameră, încercând 
să-şi dea seama după mărimea teancurilor de buletine de o 
parte şi de cealaltă, cine se afla în frunte. După un circuit 
complet, s-au lămurit că niciunul nu era. Giles părea să fie 
în frunte cu mult dacă te uitai la teancul de voturi strânse 
din Woodbine, dar Fisher era clar câştigător dacă verificai 
voturile din zona Arcadia Avenue. Au mai făcut un alt 
circuit al holului şi au rămas la fel de nelămuriţi. Singurul 
lucru pe care-l puteau prevedea cu oarecare siguranţă era 
că liberalii vor sfârşi pe locul al treilea. 

Giles a ridicat capul când a auzit aplauze venind din 
cealaltă pate a holului. Fisher tocmai intrase în hol, însoţit 
de agentul său şi de câţiva suporteri principali. Giles i-a 
recunoscut pe câţiva din seara dezbaterii. Nu a putut să nu 
observe că Fisher îşi schimbase cămaşa cu una curată şi 
purta un costum din trei piese, foarte elegant şi arăta exact 
ca un membru al Parlamentului. După ce a discutat cu unul 
sau doi dintre funcţionari, a început şi el să se învârtă prin 
hol, asigurându-se că nu dă peste Barrington. 

Giles şi Griff, împreună cu domnişoara Parish, Harry şi 
Emma, continuau să parcurgă încet holul, urmărind cu 
atenţie cum buletinele de vot erau împărţite în câte zece şi, 
după ce se aduna suta, erau legate cu benzi groase roşii, 
albastre sau galbene, astfel încât să poată fi identificate 
rapid. In cele din urmă au fost aliniate în teancuri de câte 
cinci sute, ca soldaţii la paradă. 

Cei care urmăreau procesul au dat câte o tură, verificând 
dacă teancurile de câte zece nu erau de nouă sau de 
unsprezece şi, mai important, dacă sutele nu erau de câte 
o sută zece sau nouăzeci. Dacă li se părea că s-a făcut o 
greşeală, cereau ca teancul să fie reverificat în prezenţa 
domnului Wainwright sau a unuia dintre deputaţii acestuia. 
Nu era ceva care să se facă repede, şi-a avertizat 
domnişoara Parish echipa. 

După două ore de numărat, Griff a dat din umeri ca 
răspuns la întrebarea lui Giles despre cum credea că merg 
lucrurile. Pe vremea aceasta, în 1951, fusese capabil să-i 
spună lui Giles că era câştigător, însă doar cu puţin. Dar nu 
în această seară. 

De îndată ce funcţionarii care numărau şi-au aranjat 
grămezile de câte cinci sute de buletine în ordine, au ridicat 
mâna ca să-l anunţe pe consilierul juridic că îşi terminaseră 
sarcina şi erau gata să confirme rezultatele. În cele din 
urmă, când ultima mână s-a ridicat, domnul Wainwright a 
suflat iar din fluier şi a spus: 

— Acum reverificaţi fiecare teanc încă o dată. A adăugat 
după aceea: Ar dori candidaţii şi agenţii lor să mi se alăture 
pe scenă? 

Giles şi Griff au fost primii care au urcat treptele, cu 
Fisher şi Ellsworthy un pas în urmă. Pe o masă din centrul 
scenei, unde toţi puteau observa exact ce se întâmplă, era 
un mic teanc de buletine de vot. Nu mai mult de o duzină, a 
estimat Giles. 

— Domnilor, a anunţat consilierul juridic, acestea sunt 
buletinele anulate. Legea electorală decretează că eu şi 
doar eu, trebuie să decid dacă acestea trebuie incluse în 
numărătoarea finală. Totuşi, aveţi dreptul să vă opuneţi 
judecății mele. 

Wainwright s-a dus lângă teancul de buletine de vot 
anulate, şi-a aranjat ochelarii, şi s-a uitat la votul de 
deasupra. Avea o cruciuliţă în dreptul casetei lui Fisher, dar 
mai erau scrise pe ea şi cuvintele: „Dumnezeu să o apere 
pe regină.” 

— Ăsta e clar un vot pentru mine, a spus Fisher, înainte 
ca Wainwright să spună ceva. 

Consilierul juridic s-a uitat la Giles, apoi la Ellsworthy, iar 
amândoi au încuviinţat, aşa că votul a fost pus în dreapta 
sa. Pe următorul vot era doar o bifă, nu o cruciuliţă, în 
dreptul numelui lui Fisher. 

— Mi-e clar că voia să voteze cu mine, a spus Fisher, 
hotărât. 

Din nou, Giles şi Ellsworthy au încuviinţat. 

Consilierul juridic a pus votul în teancul lui Fisher, ceea 
ce l-a făcut pe candidatul conservator să zâmbească, până 
ce a văzut că următoarele voturi aveau bifa pusă în dreptul 
numelui lui Barrington. 

Pe următorul buletin, toate numele candidaţilor fuseseră 
tăiate şi înlocuite cu Votati pentru Dan cel disperat. Toţi au 
fost de acord că votul nu era valabil. Următorul avea o bifă 
în dreptul numelui lui Ellsworthy şi a fost acceptat ca vot 
pentru candidatul liberal. Al optulea declara Aboliți 
spânzurătoarea şi a fost pus fără comentarii la voturi 

anulate. Al nouălea avea o bifă în dreptul numelui lui 
Barrington, iar Fisher nu a avut încotro şi l-a acceptat, 
lăsându-l pe Giles la conducere cu încă două buletine 
rămase de analizat. Următorul avea o bifă în caseta lui 
Barrington, iar în dreptul lui Fisher era scris NICIODATĂ. 

— Acesta e sigur un vot anulat, a spus Fisher. 

— In care caz, a replicat consilierul juridic, ar trebui să 
consider cel cu „Dumnezeu s-o apere pe regină” la fel. 

— E logic, a zis Ellsworthy. Mai bine le anulăm pe 
amândouă. 

— Sunt de acord cu maiorul Fisher, a spus Giles, dându-şi 
seama că scorul lui creştea de la 4-2 la 4-1. 

Fisher a părut că vrea să protesteze, dar n-a zis nimic. 

S-au uitat la ultimul buletin. Wainwright a zâmbit. 

— Nu cât trăiesc eu, bănuiesc, a zis el, punând hârtia pe 
care era zmângălit de-a latul /ndependență pentru Scoția. 

Wainwright a mai verificat fiecare buletin încă o dată, 
înainte de a spune: 

— Patru voturi pentru Barrington, unul pentru Fisher şi 
unul pentru Ellsworthy. 

A scris numerele în agenda sa şi a zis: 

— Vă mulţumesc, domnilor. 

— Să sperăm că nu e singurul vot pe care l-ai câştigat în 
seara asta, a bombănit Griff către Giles când coborau de pe 
scenă şi se alăturau domnişoarei Parish şi echipei sale. 

Consilierul juridic s-a întors pe scenă şi a fluierat din nou. 
Echipa sa de ajutoare a început imediat să meargă încolo şi 
încoace printre rânduri, scriind cifrele finale pentru fiecare 
numărătoare, înainte de a le aduce pe scenă şi a le da 
consilierului juridic. 

Domnul Wainwright a studiat atent fiecare cifră, înainte 
de-a le introduce într-o maşină mare de calcul, singura 
concesie pe care o făcea lumii moderne. După ce a apăsat 
butonul de adunare pentru ultima oară, a scris cifrele finale 
în dreptul celor trei nume, s-a mai uitat o dată la ele, apoi i- 
a invitat pe candidaţi să i se alăture iar pe scenă. Le-a 
comunicat apoi rezultatul şi a aprobat cererea lui Giles. 

Domnişoara Parish s-a încruntat când l-a văzut pe Fisher 
făcându-le suporterilor semnul victoriei şi şi-a dat seama că 
ei pierduseră. S-a uitat la galerie şi l-a văzut pe Sebastian 
făcându-i cu mâna. l-a făcut şi ea semn cu mâna, dar s-a 
uitat iar în jos când domnul Wainwright a bătut în microfon, 
creând un zumzet agitat în sală. 

— Eu, ca ofiţer de transmitere a datelor pentru 
circumscripţia Bristol Docklands, declar că numărul de 
voturi acordate fiecărui candidat este următorul: 


Sir Giles Barrington 18.714 
Domnul Reginald Ellsworthy 3.472 
Maiorul Alexander Fisher 18.908 


Aclamaţii puternice şi un ropot de aplauze s-au auzit din 
tabăra lui Fisher. Wainwright a aşteptat să se restabilească 
ordinea înainte de a adăuga: 

— Membrul de pe locul al doilea a cerut o renumărare a 
voturilor şi eu am fost de acord. Vă rog ca fiecare 
funcţionar să reverifice teancurile cu multă atenţie şi să se 
asigure că nu s-au făcut greşeli. 

Numărătorii au început să verifice şi să răsverifice, 
fiecare zece, apoi fiecare o sută şi, în cele din urmă fiecare 
cinci sute de voturi înainte de a ridica mâna pentru a 
semnala că-şi terminaseră sarcina a doua oară. 

Giles s-a uitat la cer într-o rugăciune tăcută, doar ca să-l 
vadă pe Sebastian făcându-i semne frenetice cu mâna, dar 
ceea ce i-a spus Griff i-a distras atenţia. 

— Ar trebui să te gândeşti la discurs, i-a spus Griff. 
Trebuie să îi mulţumeşti consilierului juridic al oraşului, 
ajutoarelor sale, echipei tale şi, mai ales, dacă Fisher 
câştigă, trebuie să pari galant. La urma-urmei, vor mai fi şi 
alte alegeri. 

Giles nu era sigur dacă va mai fi o altă alegere pentru el. 
Era gata să spună asta, când domnişoara Parish a venit 
repede la ei şi i-a întrerupt. 

— Îmi pare rău că vă deranjez, a spus ea, dar Sebastian 
pare că vrea să ne atragă atenţia. 

Giles şi Griff s-au uitat în sus la balon, unde Sebastian se 
apleca peste balustradă, aproape implorându-i să i se 
alăture. 

— De ce nu te duci până sus să vezi ce vrea, a spus Griff, 
în timp ce Giles şi cu mine ne pregătim. 

Domnişoara Parish a urcat scările la balcon unde a fost 
întâmpinată de Sebastian care stătea pe treapta de sus. A 
prins-o de mână, a tras-o către balustradă şi i-a arătat sala. 

— Îl vezi pe bărbatul care stă în rândul al treilea şi care 
poartă o cămaşă verde? 

Domnişoara Parish s-a uitat în direcţia indicată. 

— Da. Ce-i cu el? 

— Atrişat. 

— Ce te face să spui asta? a întrebat domnişoara Parish 
încercând să pară calmă. 

— A anunţat cinci sute de voturi pentru Fisher unuia 
dintre ajutoarele consilierului juridic. 

— Da, aşa este, a spus domnişoara Parish. El are cinci 
teancuri de o sută de buletine în faţă. 

— Ştiu, a spus Sebastian, dar unul dintre teancuri are un 
buletin al lui Fisher în vârf, iar celelalte nouăzeci şi nouă de 
dedesubt sunt pentru unchiul Giles. 

— Eşti sigur? a întrebat domnişoara Parish. Pentru că 
dacă Griff îi cere domnului Wainwright să verifice personal 
voturile şi se dovedeşte că te-ai înşelat... 

— Sunt sigur, a spus Sebastian, sfidător. 

Domnişoara Parish nu părea chiar atât de sigură, dar a 
mers la fel de repede ca pe vremuri. De îndată ce s-a întors 
jos, s-a dus la Giles, care încerca să pară încrezător în timp 
ce discuta cu Griff şi cu Emma. Le-a spus ce observase 
Sebastian şi a fost întâmpinată cu expresii de neîncredere. 
Toţi patru s-au uitat la balcon şi l-au văzut pe băiat 
arătându-l pe bărbatul care purta cămaşa verde. 

— Mie mi se pare că ceea ce sugerează Sebastian e 
destul de uşor de crezut, a spus Emma. 

— De ce? a întrebat Griff. L-ai văzut punând buletinul lui 
Fisher peste una dintre grămezile noastre? 

— Nu, dar l-am văzut joia trecută, la dezbatere. El a fost 
acela care a întrebat de ce Giles a vizitat Cambridge de mai 
multe ori decât Bristolul în timpul ultimei sesiuni 
parlamentare. 

Giles s-a uitat mai atent la bărbat, în timp ce din ce în ce 
mai multe mâini se ridicau în cameră pentru că 
numărătoarea era aproape gata. 

— Cred că ai dreptate, a zis el. 

Griff i-a părăsit fără să mai zică nimic şi s-a urcat repede 
pe scenă, unde l-a rugat pe consilierul juridic să discute 
ceva în particular. 

De îndată ce a auzit ce i-a spus agentul, domnul 
Wainwright s-a uitat la Sebastian şi apoi şi-a întors privirea 
la numărătorul care stătea la marginea celui de-al treilea 
şir de mese. 

— Este o acuzaţie foarte gravă care se bazează pe 
spusele unui copil, a zis el, întorcându-şi iar privirea spre 
Sebastian. 

— Nu este un copil, a zis Griff. Este adolescent. Şi, 
oricum, aceasta este o solicitare oficială pentru ca 
dumneavoastră să efectuaţi o inspecţie. 

— Atunci să fie pe capul tău, a spus Wainwright, după ce 
s-a mai uitat o dată la numărătorul în cauză. 

Fără să mai spună altceva, şi-a chemat două ajutoare şi 
le-a zis: 

— Urmaţi-mă. 

Cei trei au coborât scările la parter şi s-au îndreptat 
direct la masa de la capătul celui de-al treilea rând, cu 
Giles şi Griff cu un pas în urma lui. Consilierul juridic s-a 
uitat în jos la bărbatul în cămaşă verde şi i-a spus: 

— Mă întreb dacă-mi permiteţi să vă iau locul, domnule, 
pentru că agentul lui sir Giles mi-a cerut să verific personal 
cifrele. 

Omul s-a ridicat încet şi s-a dat deoparte în timp ce 
Wainwright i-a luat locul pe scaun şi a analizat cele trei 
teancuri cu voturi pentru Fisher, aflate pe masă, în faţa lui. 

A luat primul teanc, a scos banda elastică albastră şi s-a 
uitat la buletinul de deasupra. A avut nevoie doar de o 
inspecţie rapidă pentru a confirma că toate cele o sută de 
voturi fuseseră corect alocate lui Fisher. Al doilea teanc a 
dat acelaşi rezultat ca şi al treilea, în timp ce Sebastian, 
uitându-se de sus, părea tot mai încrezător. 

Când Wainwright a luat buletinul de vot aflat deasupra 
celei de-a patra grămezi, a văzut o cruce în dreptul numelui 
lui Barrington pe următorul buletin. A verificat încet şi cu 
grijă restul topului şi a văzut că celelalte nouăzeci şi nouă 
de voturi erau pentru Barrington. La urmă, a verificat 
ultimul teanc, în care erau numai voturi pentru Fisher. 

Nimeni nu observase când candidatul conservator se 
alăturase micului grup care înconjura masa din margine. 

— E vreo problemă? a întrebat Fisher. 

— Nimic cu care să nu mă pot descurca, a spus 
consilierul juridic, întorcându-se spre unul dintre funcţionari 
şi spunându-i: 

— Roagă poliţia să-l escorteze pe acest domn afară din 
primărie. 

A discutat apoi cu secretarul lui, înainte de a se întoarce 
pe scenă şi a-şi relua locul în spatele maşinii de calculat. 
Încă o dată, a durat ceva timp până ce a introdus fiecare 
cifră pe care i-o dădeau ajutoarele sale. După ce a apăsat 
butonul de adunare pentru ultima oară, a introdus noile 
cifre în dreptul numelui fiecărui candidat şi, când a fost în 
cele din urmă mulţumit, le-a cerut tuturor să revină pe 
scenă. De data aceasta, după ce au fost informaţi despre 
noile cifre, Giles nu a cerut renumărarea voturilor. 

Wainwright s-a întors la microfon şi a anunţat rezultatul 
celei de-a doua numărători unei audienţe care, până 
atunci, se bazase pe bârfe. 

— „.„„declar că numărul de voturi date fiecărui candidat 
este următorul: 

Sir Giles Barrington 18.813 
Domnul Reginald Ellsworthy 3.472 
Maiorul Alexander Fisher 18.809 


De data aceasta, suporterii laburişti au izbucnit în 
aplauze, întârziind procedurile cu mai multe minute, înainte 
ca Wainwright să poată anunţa că maiorul Fisher a cerut o 
renumărare. 

— Îi rog pe funcţionari să verifice voturile cu atenţie 
pentru a treia oară şi să informeze imediat pe unul dintre 
funcţionarii mei dacă există modificări pe care doreşte să le 
raporteze. 

Când consilierul juridic s-a întors la pupitru, secretarul lui 
i-a înmânat cartea pe care o solicitase. A întors mai multe 
pagini din Manualul legii electorale până ce a ajuns la un 
paragraf pe care-l marcase mai devreme în acea seară. In 
timp ce Wainwright confirma că înţelege întoarcerea la 
îndatoririle de ofiţer, echipa de scrutin a lui Fisher se 
învârtea în sus şi în jos printre mese, cerând să li se arate 
al doilea buletin de vot din fiecare top al lui Barrington. 

Cu toate acestea, după patruzeci de minute, Wainwright 
a fost capabil să anunţe că nu erau modificări faţă de 
rezultatul celei de-a doua numărători. Fisher a cerut o altă 
numărare. 

— Nu-mi stă în puteri să aprob această cerere, a spus 
Wainwright. Numerele au fost identice în trei cazuri diferite, 
a adăugat el citând cuvintele exacte ale lui Macauley. 

— Dar nu este cazul nicicum, a lătrat Fisher. Au fost 
consistente doar de două ori. Vă amintiţi că eu am câştigat 
prima oară cu o diferenţă considerabilă. 

— Au fost consistente de trei ori, a repetat Wainwright, 
amintindu-ne şi nefericita greşeală făcută de colegul 
dumneavoastră la prima numărătoare. 

— Colegul meu? a spus Fisher. Asta este o insultă adusă 
caracterului meu. Nu l-am mai văzut în viaţa mea pe omul 
acela. Dacă nu retrageţi această declaraţie şi nu permiteţi 

renumărarea, nu îmi lăsaţi de ales decât să-mi consult 
avocaţii dimineaţă. 

— Ar fi o situaţie foarte nefericită, a spus Wainwright, 
pentru că nu aş vrea să-l văd pe consilierul Peter Maynard 
în boxa martorilor, încercând să explice cum de nu s-a 
întâlnit niciodată cu preşedintele sucursalei locale a 
partidului său, care, de asemenea, se întâmplă să fie şi 
candidatul său parlamentar în perspectivă. 

Fisher s-a înroşit şi a coborât de pe scenă. 

Domnul Wainwright s-a ridicat, s-a dus încet către faţa 
scenei şi a bătut ultima oară în microfon. Şi-a dres vocea şi 
a anunţat: 

— Eu, ca ofiţer de transmitere a datelor pentru 
circumscripţia Bristol Docklands, declar că numărul de 
voturi acordate fiecărui candidat este următorul: 


Sir Giles Barrington 18.813 
Domnul Reginald Ellsworthy 3.472 
Maiorul Alexander Fisher 18.809 


— Prin urmare, declar că sir Giles Barrington este 
membru legal ales al Parlamentului pentru circumscripţia 
Bristol Docklands. 

Membrul Parlamentului pentru Bristol Docklands s-a uitat 
în sus, la balcon, şi s-a înclinat adânc în faţa lui Sebastian 
Clifton. 

SEBASTIAN CLIFTON 


1955 - 1957 

— Ridicaţi paharele în cinstea bărbatului care ne-a ajutat 
să câştigăm alegerile! a strigat Griff, care se clătina precar 
pe o masă din centrul camerei, cu un pahar de şampanie 
într-o mână şi cu o ţigară în cealaltă. 

— Pentru Sebastian! au strigat toţi ceilalţi, râzând şi 
aplaudând. 

— Ai mai băut şampanie până acum? s-a interesat Griff 
după ce a coborât nesigur şi i s-a alăturat lui Sebastian. 

— O singură dată, a recunoscut Sebastian, când prietenul 
meu, Bruno şi-a sărbătorit a cincisprezecea aniversare şi 
tatăl lui ne-a dus la cină într-un restaurant local. Aşa că 
bănuiesc că ăsta este al doilea pahar. 

— Ascultă-mă pe mine, i-a zis Griff, nu te obişnui cu ea. 
Este nectarul celor bogaţi. Noi, cei din clasa muncitoare, a 
mai zis el, punându-şi un braţ în jurul lui, ne putem aştepta 
doar la vreo două pahare pe an şi atunci pe cheltuiala 
altcuiva. 

— Dar eu vreau să fiu bogat. 

— Oare de ce nu mă surprinde? a spus Griff, umplându-şi 
iar paharul. Atunci vei deveni un socialist de şampanie şi 
Domnul ştie că avem destui din ăştia în partidul nostru. 

— Eu nu sunt în partidul tău, a spus Sebastian, hotărât. 
Eu sunt în general un conservator pentru toţi ceilalţi, cu 
excepţia unchiului Giles. 

— Atunci va trebui să vii să stai în Bristol, a zis Griff, în 
timp ce membrul reales se apropia de ei. 

— Nu-s prea multe şanse, a spus Giles. Părinţii lui mi-a 
spus că speră să câştige o bursă la Cambridge. 

— Ei, dacă o să stai la Cambridge şi nu la Bristol, probabil 
că-ţi vei vedea unchiul mai des decât noi. 

— Ai băut prea mult, Griff, a spus Giles, bătându-l pe 
spate. 

— Nu la fel de mult ca în cazul în care am fi pierdut, a 
spus Griff, terminându-şi paharul. Şi încearcă să nu uiţi că 

afurisiţii de conservatori şi-au crescut majoritatea în 
Parlament. 

— Ar trebui să mergem acasă, Seb, dacă vrei ca mâine 
să fii în formă la şcoală. Dumnezeu ştie câte reguli ai 
încălcat în ultimele ore. 

— Pot să-i spun noapte bună domnişoarei Parish înainte 
să mergem? 

— Da, desigur. De ce nu te duci în timp ce eu plătesc 
băuturile. Băuturile sunt din partea mea, acum că s-au 
terminat alegerile. 

Sebastian şi-a croit drum printr-un grup de voluntari 
dintre care unii se legănau ca ramurile în vânt, în timp ce 
alţii, ţinându-şi capetele culcate pe cea mai apropiată 
masă, adormiseră, sau pur şi simplu nu se mai puteau 
mişca. A zărit-o pe domnişoara Parish într-un alcov în 
partea cea mai îndepărtată a camerei cu două sticle goale 
de şampanie care-i ţineau companie. Când a ajuns în cele 
din urmă lângă ea, nu a fost sigur că l-a recunoscut. 

— Domnişoară Parish, voiam să vă mulţumesc din inimă 
că mi-aţi permis să fiu în echipa dumneavoastră. M-aţi 
învăţat atâtea lucruri. Aş fi vrut doar să-mi fiţi profesoară la 
Abbey. 

— Asta chiar e un compliment, Sebastian, a spus 
domnişoara Parish. Dar mă tem că m-am născut într-un 
secol greşit. Va mai dura până ce femeilor li se va permite 
să predea într-o şcoală de băieţi. S-a ridicat şi l-a îmbrăţişat 
strâns. Mult noroc, Sebastian, i-a spus ea. Sper să obţii 
bursa aceea la Cambridge. 

— Ce a vrut să spună domnişoara Parish că s-a născut 
într-un secol greşit? l-a întrebat Sebastian pe Giles care-l 
ducea înapoi la Manor House. 

— Doar că femeile din generaţia ei nu aveau voie să 
urmeze o carieră ca lumea, a spus Giles. Ar fi fost o 
profesoară remarcabilă şi sute de copii ar fi profitat de 
înţelepciunea şi bunul ei simţ. Adevărul este că am pierdut 
două generaţii de bărbaţi în cele două războaie mondiale şi 
două generaţii de femei nu au avut şansa să le ia locul. 

— Frumoase cuvinte, unchiule Giles, dar ce ai de gând să 
faci în privinţa asta? 

Giles a râs. 

— AŞ fi putut face al naibii de multe dacă am fi câştigat 
alegerile, pentru că mâine aş fi făcut probabil parte din 
Cabinet. Acum trebuie să mă mulţumesc cu alte proteste 
de pe banca din faţă a opoziţiei. 

— Şi mama va suferi din această cauză? a întrebat 
Sebastian. Pentru că ar fi fost un membru grozav de bun în 
Parlament. 

— Nu se poate, cu toate că n-o văd dorind să intre în 
Parlament. Mi-e teamă că nu prea suportă proştii şi asta 
face parte din fişa postului. Dar presimt că ne va uimi pe 
toţi. 

Giles a parcat maşina în faţa Manor House, a oprit 
motorul şi şi-a pus un deget pe buze. 

— Şt. l-am promis mamei tale că n-o voi trezi pe Jessica. 

Cei doi au mers tiptil pe pietrişul de pe alee, iar Giles a 
deschis încet uşa din faţă, sperând că nu va scârţâi. Erau 
pe la jumătatea holului când Giles a văzut-o, ghemuită într- 
un fotoliu în faţa focului aproape stins, dormind tun. A 
ridicat-o încet şi a dus-o pe scări în braţe. Sebastian a luat- 
o înainte, a deschis uşa de la dormitor şi a tras pătura, iar 
Giles a pus-o în pat. Era gata să închidă uşa când a auzit o 
voce spunând: 

— Am câştigat, unchiule Giles? 

— Da, Jessica, a şoptit Giles. Cu patru voturi. 

— Unul dintre ele a fost al meu, a spus Jessica, după cea 
căscat prelung, pentru că l-am convins pe Albert să voteze 
cu tine. 

— Atunci asta înseamnă două voturi, a zis Sebastian. 

Dar înainte să-i explice de ce, Jessica adormise din nou. 


KKK 


Când Giles a apărut la micul dejun în dimineața 
următoare, era mai curând brunch decât mic dejun. 

— Bună dimineaţa, bună dimineaţa, bună dimineaţa, a 
spus Giles învârtindu-se în jurul mesei. 

A luat o farfurie de pe dulap, a ridicat capacele celor trei 
castroane din argint şi şi-a ales nişte porţii mari de omletă, 
şuncă şi fasole, de parcă ar fi fost încă şcolar. S-a aşezat 
între Sebastian şi Jessica. 

— Mami spune că ar trebui să bei şi un pahar mare cu 
suc proaspăt de portocale şi nişte fulgi de porumb cu lapte 
înainte de a mânca hrana caldă, a spus Jessica. 

— Şi are dreptate, a spus Giles, dar asta nu mă va 
împiedica să mă aşez lângă prietena mea preferată. 

— Eu nu sunt prietena ta preferată, a comentat Jessica, 
ceea ce l-a redus la tăcere mai eficient decât reuşise 
vreodată un ministru conservator. Mami mi-a spus că 
Gwyneth este prietena ta preferată. Politicienii! a adăugat 
ea, imitând-o pe Emma, care a izbucnit în râs. 

Giles a încercat să se mute pe un teren mai solid, s-a 
întors către Sebastian şi l-a întrebat: 

— Vei juca printre primii unsprezece în anul acesta? 

— Nu şi dacă vrem să câştigăm vreun meci, a replicat el. 
Nu, trebuie să-mi petrec majoritatea timpului asigurându- 
mă că voi trece cele opt examene de absolvire dacă vreau 
să am vreo şansă să ajung în clasa intermediară la anul. 

— Asta i-ar plăcea mătuşii Grace. 

— Ca să n-o mai pomenim pe mama lui, a zis Emma, fără 
să-şi ridice ochii de pe ziar. 

— Ce subiect vei alege dacă ajungi la clasa intermediară? 
a întrebat Giles, încercând încă să iasă din belea. 

— Limbi moderne şi matematică pe locul doi. 

— Ei bine, dacă vei câştiga o bursă la Cambridge, îl vei 
depăşi atât pe tatăl tău, cât şi eu. 

— Pe tatăl tău şi pe mine, a corectat Emma. 

— Dar nu pe mama şi pe mătuşa Grace, i-a amintit 
Sebastian. 

— Adevărat, a spus Giles, care se decisese să tacă şi să 
citească poşta de dimineaţă pe care Marsden i-o adusese 
de la Barrington Hall. A deschis un plic subţire şi alb şi a 

scos o singură foaie de hârtie pe care o aşteptase de şase 
luni. A mai citit documentul o dată, înainte de a sări 
bucuros în sus. Toţi s-au oprit din mâncat şi s-au uitat la el 
până ce Harry l-a întrebat în cele din urmă: 

— Ţi-a cerut regina să formezi un guvern nou? 

— Nu, e şi mai bine de atât, a spus Giles. Virginia a 
semnat hârtiile de divorţ. În sfârşit sunt un om liber! 

— S-ar părea că le-a semnat chiar la timp, a spus Emma, 
uitându-se în sus din Daily Express. 

— Ce vrei să zici? a întrebat-o Giles. 

— În rubrica lui William Hickey este o fotografie a ei şi mi 
se pare că ar fi însărcinată în şapte luni. 

— Spune cine e tatăl? 

— Nu, dar ducele de Arezzo îşi ţine braţele în jurul ei în 
fotografie. Emma i-a dat ziarul fratelui ei. Şi se pare că vrea 
ca toţi să ştie că este cel mai fericit bărbat din lume. 

— E doar pe locul al doilea, a zis Giles. 

— Asta înseamnă că nu va trebui să mai vorbesc 
niciodată cu lady Virginia? a întrebat Jessica. 

— Da, corect, i-a răspuns Giles. 

— Uraaa! a spus Jessica. _ 

Giles a mai deschis un plic şi a scos un cec. In timp ce-l 
studia şi-a ridicat cana de cafea în cinstea bunicului său, sir 
Walter Barrington şi a lui Ross Buchanan. 

Emma a încuviinţat când i l-a arăta şi i-a şoptit: 

— Am primit şi eu unul. 

După câteva momente, uşa s-a deschis şi Denby a intra 
în cameră. 

— Imi pare rău că vă deranjez, sir Giles, dar dr. Hughes 
este pe fir. 

— Tocmai voiam s-o sun, a zis Giles, luându-şi ziarul de 
dimineaţă şi îndreptându-se către uşă. 

— De ce nu vorbeşti din biroul meu, a spus Harry, acolo 
nu vei fi deranjat. 

— Mulţumesc, a spus Giles, ieşind aproape în fugă din 
cameră. 

— lar noi mai bine ne-am vedea de drum, Seb, a spus 
Harry dacă tot mai vrei să ajungi la timp diseară. 

Sebastian i-a permis mamei lui să-l sărute uşor înainte de 
a urca scările ca să-şi ia valiza. Când a coborât după câteva 
momente, Denby îi ţinea uşa deschisă. 

— La revedere, domnişorule Sebastian, a spus el. De abia 
aştept să vă revăd în vacanţa de vară. 

— Mulţumesc, Denby, a zis Sebastian în timp ce fugea pe 
alee, unde a găsit-o pe Jessica lângă portiera maşinii. A 
îmbrăţişat-o înainte de a se aşeza în scaunul din faţă, lângă 
tatăl lui. 

— Ai grijă să treci la toate cele opt examene de 
absolvire, a spus Jessica, ca să le pot spune prietenilor mei 
ce deştept este fratele meu mai mare. 

Directorul ar fi fost primul care să admită că băiatul care- 
şi luase două zile libere ca să-şi ajute unchiul la alegeri nu 
mai era acelaşi tânăr care s-a întors la Beecheroft Abbey 
mai târziu. 

Dirigintele lui Sebastian, domnul Richards, a descris 
acest fenomen ca epifania „Sfântului Paul pe drumul către 
Bristol” a lui, deoarece atunci când Clifton s-a întors, a 
început să înveţe din greu pentru examenele de sfârşit de 
trimestru şi nu se mai mulțumea doar să se strecoare fără 
efort şi să se bazeze pe talentul lui natural pentru 
matematică şi limbi care-l ajutaseră întotdeauna înainte să 
absolve. Pentru prima oară în viaţa lui, băiatul a început să 
muncească la fel de greu ca mai puţin dotaţii săi prieteni, 
Bruno Martinez şi Vic Kaufman. 

Când rezultatele examenelor au fost afişate pe tabelul 
şcolii, nimeni n-a fost surprins să vadă că toţi trei vor trece 
în noul an academic în clasa a şasea, cu toate că mulţi 
oameni, cu excepţia mătuşii sale, Grace, au fost uimiţi când 
Sebastian a fost invitat să se alăture grupului select ales 
pentru a câştiga o bursă de merit la Cambridge. 


KKK 


Dirigintele lui Sebastian a fost de acord că Martinez, 
Clifton şi Kaufman puteau împărţi aceeaşi cameră de studiu 
în ultimul lor an şi, cu toate că Sebastian părea să 
muncească la fel de greu ca cei doi prieteni ai lui, domnul 
Richards i-a spus directorului că încă se îngrijora că băiatul 
ar putea reveni la vechile lui obiceiuri. Aceste bănuieli s-ar 
fi putut dovedi nefondate dacă patru incidente diferite n-ar 
fi avut loc în timpul ultimului an al lui Sebastian la 
Beechcroft Abbey, evenimente care-i vor modela viitorul. 

Primul a avut loc la începutul noului trimestru, când 
Bruno i-a invitat pe Sebastian şi pe Vic să ia cina împreună 

cu tatăl lui la Beechcroft Arms pentru a sărbători învingerea 
examinatorilor. Sebastian a acceptat fericit şi de abia 
aştepta momentul şampaniei, când ceremonia a fost 
anulată în ultimul moment. Bruno le-a explicat că s-a 
întâmplat ceva care l-a făcut pe tatăl său să-şi schimbe 
planurile. 

— Mai curând s-a răzgândit, a spus Vic după ce Bruno a 
ieşit de la cor. 

— Ce vrei să spui? a întrebat Sebastian, ridicând ochii de 
pe hârtii. 

— Cred că vei afla că, atunci când domnul Martinez a 
descoperit că sunt evreu şi Bruno n-a fost de acord să 
sărbătorească fără mine, a renunţat. 

— Aş înţelege să renunţe dacă ar fi aflat că eşti 
scandalagiu şi inutil, Kaufman, dar cui îi pasă că eşti evreu? 

— Mai multor oameni decât îţi dai tu seama, a spus Vic. 
Nu-ţi aminteşti când Bruno te-a invitat la a cincisprezecea 
aniversare a lui? Mi-a explicat atunci că nu avea dreptul să 
invite decât o singură persoană şi că, data viitoare, va fi 
rândul meu. Noi, evreii, nu uităm aşa ceva. 

— Nu pot să cred că domnul Martinez ar anula dejunul 
doar pentru că eşti evreu. 

— Sigur că nu poţi, Seb, dar asta e doar pentru că părinţii 
tăi sunt oameni civilizaţi. Ei nu judecă oamenii după religie 
şi ţi-au trecut această lipsă de prejudecăţi şi ţie, fără ca tu 
să-ţi dai seama. Dar, din păcate, tu nu eşti majoritar, nici 
măcar în această şcoală. 

Sebastian ar fi vrut să protesteze, dar prietenul său mai 
avea ceva de zis pe acest subiect. 

— Ştiu că unii oameni cred că noi, evreii, suntem 
paranoici din cauza Holocaustului - şi cine ne-ar putea 
blama după cele aflate despre ce s-a întâmplat cu adevărat 
în acele lagăre germane? Dar crede-mă, Seb, pot să miros 
un antisemit de la zece metri şi nu va dura mult până ce 
sora ta va avea de înfruntat aceeaşi problemă. 

Sebastian a început să râdă. 

— Jessica nu-i evreică. Poate e puţin ţigancă, dar nu 
evreică. 

— Poţi să fii sigur, Seb, că, deşi am văzut-o o singură 
dată, este evreică. 

li lua mult lui Sebastian să rămână fără grai, dar Vic 
reuşise performanţa aceasta. 

Al doilea incident a avut loc în timpul vacantei de vară, 
când Sebastian i s-a alăturat tatălui său în birou ca să vadă 
raportul de sfârşit de an. Sebastian se uita la multe 
fotografii de familie aflate pe biroul lui Harry, când una i-a 
atras atenţia în mod special: o fotografie a mamei sale la 
braţ cu tatăl său şi unchiul Giles pe pajiştea de la Manor 
House. Probabil că mama lui avea pe atunci doisprezece, 
poate treisprezece ani şi era îmbrăcată în uniforma şcolii ei, 
Red Maids. Pentru o clipă, lui Sebastian i s-a părut că era 
Jessica, atât de mult semănau. Desigur că nu era decât un 
efect al luminii care cădea pe ei. Dar apoi şi-a amintit vizita 
lor la Dr. Barnardo's şi cât de repede cedaseră părinţii lui 
când el le spusese că Jessica era singura fetiţă pe care o 
putea considera ca pe o soră. 

— In general, este foarte satisfăcător, i-a spus tatăl lui, 
după ce întorsese ultima pagină a raportului lui Sebastian. 
Imi pare rău că renunţi la latină, dar sunt sigur că directorul 
are motivele lui. Şi sunt de acord cu dr. Banks-Williams că, 
dacă vei continua să munceşti la fel de mult, ai o şansă să 
câştigi bursa la Cambridge. Harry a zâmbit. Banks-Williams 
nu este înclinat de felul lui spre hiperbole, dar mi-a spus în 
ziua discursurilor că face aranjamente pentru ca tu să-i poţi 
vizita vechiul lui colegiu cândva, în trimestrul viitor, pentru 
că el speră că-i vei urma la Peterhouse, unde, desigur, a 
fost el însuşi un student emerit. 

Sebastian continua să se uite la fotografie. 

— Ai auzit ce ţi-am spus? l-a întrebat tatăl lui. 

— Tată, a zis Seb calm, nu crezi că a venit timpul să-mi 
spui adevărul despre Jessica? 

Şi-a mutat privirea de la fotografie la tatăl lui. 

Harry a dat raportul deoparte, a ezitat o clipă apoi s-a 
aşezat la loc şi i-a povestit totul lui Sebastian. A început 
prin a-i spune cum bunicul lui a murit de mâna Olgăi 
Piotrovska, apoi despre fetiţa descoperită într-un coş din 
biroul său şi cum o găsise Emma, urmărind-o până la 
căminul Dr. Barnardo's din Bridgewater. Când a terminat, 
Sebastian a pus o singură întrebare: 

— Şi când îi vei spune adevărul? 

— Întrebarea asta mi-o pun şi eu în fiecare zi. 

— Dar de ce ai aşteptat atâta, tată? 

— Pentru că n-am vrut ca şi ea să treacă prin ceea ce mi- 
ai spus că trece prietenul tău, Vic, în fiecare zi. 

— Jessica va trece prin mult mai multe dacă nu ştie nici 
ea adevărul, a spus Sebastian. 

Harry a fost şocat de următoarea întrebare. 

— Vrei să-i spun eu? 

Harry s-a uitat cu neîncredere la fiul lui de 17 ani. Oare 
când devine un copil, adult? s-a întrebat el. 

— Nu, a zis el în cele din urmă. Mama ta şi cu mine 
trebuie să ne asumăm această responsabilitate. Dar va 
trebui să găsim momentul potrivit. 

— Nu va exista niciun moment potrivit, a spus Seb. 

Harry a încercat să-şi amintească ultima dată când 
auzise aceste cuvinte. 

Al treilea incident a survenit când Sebastian s-a 
îndrăgostit pentru prima oară. Nu de o femeie, ci de un 
oraş. A fost dragoste la prima vedere, pentru că niciodată 
nu întâlnise ceva atât de frumos, pretenţios, dezirabil şi 
tentant în acelaşi timp. Când i-a întors spatele şi a plecat la 
Beechcroft, era şi mai hotărât să-şi vadă numele tipărit cu 
litere aurii pe tabelul cu merituoşii şcolii. 

De îndată ce Sebastian s-a întors de la Cambridge, a 
început să lucreze la ore de care nici nu-şi dăduse seama 
că există şi chiar directorul începuse să creadă că 
improbabilul s-ar fi putut dovedi posibil. Dar atunci 
Sebastian a întâlnit a doua sa dragoste, care a dus la 
incidentul final. 

O ştia pe Ruby de o vreme, dar abia în ultimul trimestru 
de la Beechcroft a observat-o cu adevărat. Ar fi putut la fel 
de bine să n-o observe nici aşa, dacă ea nu i-ar fi atins 
mâna în timp ce el stătea la coadă la masă, aşteptându-şi 
castronul cu porridge. Sebastian a presupus că a fost un 
accident şi nu s-ar mai fi gândit la asta dacă acelaşi lucru 
nu s-ar fi întâmplat iar a doua zi. 

Stătea la rând pentru o a doua porţie de porridge, în 
ciuda faptului că Ruby îi dăduse mai mult decât celorlalţi 
prima oară. Când s-a întors să meargă la masa lui, Ruby i-a 
strecurat o bucăţică de hârtie în mână. N-a citit-o până ce 
n-a rămas singur în biroul lui după-masă. 

Ne vedem la Skool Lane la cinci? 

Sebastian ştia că Skool Lane nu le era permis elevilor şi, 
dacă un băiat ar fi fost prins acolo, ar fi fost pedepsit de 
diriginte. Dar s-a gândit că merita riscul. 

Când a sunat clopoţelul care anunţa sfârşitul ultimei ore, 
Seb s-a strecurat din clasă şi a luat-o pe un drum lung, 
ocolitor, în jurul terenurilor de sport, după care s-a urcat pe 
un gard din lemn şi a coborât panta abruptă până la Skool 
Lane. A ajuns cu un sfert de oră mai târziu, dar Ruby a ieşit 
din spatele unui copac şi s-a îndreptat spre el. Lui 
Sebastian i s-a părut că arăta diferit şi nu numai pentru că 
nu purta şorţul şi se schimbase într-o bluză albă şi o fustă 
neagră, plisată. Îşi lăsase părul despletit şi era pentru 
prima oară când o vedea dată cu ruj. 

N-au prea avut despre ce vorbi, dar, după această primă 
întâlnire, s-au mai văzut de două ori, uneori de trei ori pe 
săptămână, dar niciodată mai mult de jumătate de oră, 
pentru că amândoi trebuiau să se înapoieze pentru cina de 
la şase. 

Seb a sărutat-o pe Ruby de mai multe ori în timpul celei 
de-a doua întâlniri, înainte ca ea să-i arate ce senzaţii 
aveau când buzele lor se despărţeau şi limbile li se 
atingeau. Totuşi, n-au avansat dincolo de pipăieli şi de 
încercarea de a-şi descoperi diversele părţi ale trupurilor, 
ascunzându-se în spatele unui copac. Dar, cu două 

săptămâni înainte de sfârşitul trimestrului, ea i-a permis să- 
i deschidă nasturii bluzei şi să-şi pună mâna pe sânul ei. 
După o săptămână, a descoperit închizătoarea sutienului şi 
s-a decis că, după ce se vor termina examenele, îşi va da 
licenţa la două subiecte. 

Şi atunci totul a început să meargă prost. 

— Suspendat? 

— Nu mi-ai dat de ales, Clifton. 

— Dar mai sunt patru zile până la sfârşitul trimestrului, 
domnule. 

— Şi Dumnezeu ştie ce ai face în acest timp dacă nu te- 
aş elimina, l-a contrazis directorul. 

— Dar ce am făcut ca să merit o pedeapsă atât de aspră, 
domnule? 

— Cred că ştii prea bine ce ai făcut, Clifton, dar dacă 
doreşti să-ţi spun exact câte reguli ale şcolii ai încălcat în 
ultimele zile, m-ar bucura s-o fac. 

Sebastian a trebuit să se abţină să nu rânjească, 
amintindu-şi ultima lui escapadă. 

Dr. Banks-Williams şi-a aplecat capul şi s-a uitat la nişte 
notite pe care le scrisese înainte de a chema băiatul în 
biroul său. A durat o vreme până ce a vorbit din nou. 

— Cum este mai puţin de o săptămână până la sfârşitul 
trimestrului, Clifton, şi având în vedere că ai dat examenele 
de sfârşit de an, aş fi putut să mă prefac că nu ştiu că ai 
fost prins fumând în vechiul pavilion, chiar fără să ţin 
seama de sticla goală de bere găsită sub patul tău, dar 
ultima ta indiscreţie nu poate fi trecută cu vederea atât de 
Uşor. 

— Ultima mea  indiscreţie? a repetat Sebastian, 
distrându-se de stânjeneala directorului. 

— Ai fost găsit în camera ta, cu luminile stinse, cu o fată 
care serveşte masa. 

Sebastian ar fi vrut să-l întrebe dacă ar fi fost în regulă 
dacă ea n-ar fi fost o fată de serviciu şi dacă ar fi lăsat 
luminile aprinse. Totuşi, şi-a dat seama că o asemenea 
obrăznicie l-ar fi dus la necazuri şi mai mari şi, dacă n-ar fi 
câştigat bursa la Cambridge, primul din şcoală care reuşise 
o asemenea performanţă după multă vreme ar fi putut să 
fie exmatriculat, nu doar suspendat. Dar se gândea deja 

cum să transforme suspendarea dintr-o pedeapsă, într-o 
onoare. După ce Ruby îi explicase clar că, pentru o mică 
sumă de bani, ar fi fost gata să-i acorde favoruri în plus, 
Sebastian îi acceptase fericit condiţiile, iar ea fusese de 
acord să urce pe fereastra camerei lui după ce se stingeau 
luminile în acea seară. Cu toate că era prima oară când 
Sebastian vedea o femeie goală, s-a lămurit repede că 
Ruby mai urcase şi altă dată pe acea fereastră. Directorul i- 
a întrerupt gândurile. 

— Vreau să te întreb ceva, tinere, a spus el, sunând şi 
mai pompos decât de obicei. Răspunsul tău îmi poate 
influenţa decizia de a-l sfătui pe responsabilul cu admiterea 
la Cambridge dacă este cazul să-ţi retragă bursa, ceea ce 
ar fi foarte trist pentru noi toţi, cei de la Beechcroft. Totuşi, 
responsabilitatea mea principală este să menţin reputaţia 
şcolii. 

Sebastian şi-a strâns pumnii şi a încercat să rămână 
calm. Să fii suspendat pe o perioadă determinată era ceva, 
dar să-şi piardă locul la Cambridge era cu totul altceva. A 
rămas acolo, aşteptându-şi directorul să continue. 

— Gândeşte-te bine înainte de a răspunde la următoarea 
mea întrebare, Clifton, pentru că aceasta ţi-ar putea 
determina viitorul. Kaufman sau Martinez au avut vreun rol 
în... directorul a ezitat, căutând cuvântul potrivit, dar în 
cele din urmă s-a decis - indiscreţiile tale? 

Sebastian şi-a suprimat surâsul. Ideea ca Victor Kaufman 
să rostească cuvântul „chiloţi”, ce să mai vorbim de 
încercarea de a înlătura acest articol vestimentar de pe 
Ruby, ar fi cauzat incredulitate şi veselie, chiar printre cei 
din clasa a cincea. 

— Pot să vă asigur, domnul director, a spus Sebastian, că 
Victor nu a fumat niciodată, după câte ştiu eu, vreo ţigară 
şi nici n-a băut bere. In ceea ce priveşte femeile, îl 
deranjează chiar să se şi dezbrace în faţa asistentei-şefe. 

Directorul a zâmbit. În mod evident, Clifton îi dăduse 
răspunsul pe care dorea să-l audă şi care avea şi avantajul 
că era adevărat. 

241 


- UN SECRET BINE PĂSTRAT - 


— Şi Martinez? 

Sebastian a trebuit să se gândească bine dacă voia să-şi 
salveze cel mai bun prieten. El şi Bruno fuseseră 
inseparabili de când Sebastian îl ajutase într-o luptă cu 
perne în dormitor, singura crimă a băiatului cel nou fiind că 
era „Johnny străinul” şi, mai rău, provenea dintr-o ţară în 
care nu se juca crichet, joc pe care Sebastian îl ura - ceea 
ce a întărit legătura dintre ei. Sebastian ştia că Bruno se 
delecta din când în când cu câte o ţigară şi îl însoţise o dată 
la o cârciumă ca să bea o bere, dar doar după examene. 
Ştia şi că Bruno n-ar fi refuzat ce avea Ruby de oferit. Dar 
nu avea habar cât de multe ştia deja directorul. Având în 
vedere că şi lui Bruno i se oferise un loc la Cambridge în 
septembrie, cu toate că-l întâlnise pe tatăl lui de două ori, 
n-ar fi vrut să fie responsabil pentru faptul că fiul lui nu va 
merge la Cambridge. 

— Şi Martinez? a repetat directorul, ceva mai tare. 

— Bruno, după cum cred că ştiţi, domnule director, este 
un romano-catolic pios şi mi-a spus de câteva ori că prima 
femeie cu care se va culca va fi soţia lui. Asta era cel puţin 
adevărat, cu toate că nu mai fusese la fel de convins mai 
târziu. 

Directorul a  încuviinţat, gânditor, iar Sebastian s-a 
întrebat o clipă dacă reuşise să scape, până ce dr. Banks 
Williams a adăugat: 

— Şi cu fumatul şi băutul cum rămâne? 

— A încercat o dată o ţigară în vacanţă, a recunoscut 
Sebastian, dar i s-a făcut rău şi, din câte ştiu eu, nu a mai 
fumat de atunci. Ei bine, doar de noaptea trecută, ar fi vrut 
el să adauge. Directorul părea neconvins. Şi l-am văzut 
bând o dată un pahar de şampanie, dar doar după ce a 
primit locul la Cambridge. Şi era atunci cu tatăl lui. 

Ceea ce Sebastian n-a menţionat era că, după ce domnul 
Martinez îi dusese înapoi la şcoală în Roll-Royce-ul lui roşu 
în acea seară, Sebastian dusese sticla luată pe furiş în mica 
lui cameră, unde o terminaseră după stingerea luminii. Dar 
Sebastian citise prea multe dintre romanele polițiste ale 

tatălui său ca să nu ştie că adesea oamenii vinovaţi se 
condamnă singuri spunând o frază prea mult. 

— lţi sunt recunoscător, domnule Clifton, pentru 
onestitatea de care ai dat dovadă. Nu cred că ţi-a fost uşor 
să dai informaţii despre un prieten. Nimănui nu-i plac 
delatorii. 

După aceasta, a urmat iar o pauză lungă, pe care 
Sebastian n-a întrerupt-o. 

— Deci este clar că n-am motive să-l deranjez pe 
Kaufman, a spus până la urmă directorul, deşi voi discuta 
puţin cu Martinez, doar ca să mă asigur că nu va mai 
încălca regulile şcolii în ultimele sale zile petrecute la 
Beechcroft. 

Sebastian a zâmbit, în timp ce o picătură de sudoare îl 
curgea pe nas în jos. 

— Cu toate acestea, i-am scris tatălui tău şi i-am explicat 
pentru ce vei reveni acasă mai devreme de sfârşitul 
trimestrului. Dar, datorită onestităţii şi a evidentelor tale 
remuşcări, nu-l voi anunţa pe tutorele de la Cambridge că 
ai fost suspendat. 

— Vă mulţumesc foarte mult, domnule, a spus Sebastian, 
părând clar uşurat. 

— Acum te vei întoarce în camera ta, îţi vei strânge 
lucrurile şi te vei pregăti să pleci imediat. Dirigintele tău a 
fost informat şi-ţi va face aranjamentele de drum necesare 
pentru a te întoarce în Bristol. 

— Vă mulţumesc, domnule, a spus Sebastian, ţinându-şi 
capul aplecat, de frică să nu vadă cumva directorul că 
zâmbeşte. 

— Nu încerca să iei legătura cu Martinez sau Kaufman 
înainte de a pleca din şcoală. Şi încă ceva, Clifton, regulile 
şcolii ţi se aplică până la sfârşitul trimestrului. Dacă vei 
încălca vreuna dintre ele, nu voi ezita să-mi reconsider 
poziţia referitoare la locul tău de la Cambridge. Ai înţeles? 

— Desigur, a zis Sebastian. 

— Să sperăm că ai învăţat ceva din această experienţă, 
Clifton, ceva care-ţi va fi de folos în viitor. 

— Să sperăm, a spus Sebastian, în timp ce directorul se 
ridica din spatele biroului, dându-i o scrisoare. 

— Cum ajungi acasă, te rog să i-o dai tatălui tău. 

— Sigur că da, a zis Sebastian, punându-şi scrisoarea în 
buzunarul hainei. 

Directorul i-a întins mâna şi Sebastian i-a strâns-o, dar 
fără să fie prea entuziasmat. 

— Noroc, Clifton, a sus directorul, neconvins. 

— Vă mulţumesc, domnule, a replicat Sebastian, înainte 
de a închide uşor uşa în spatele lui. 


KKK 


Directorul s-a aşezat la loc, multumit de modul în care 
mersese întrevederea. Era uşurat, deşi nu era surprins, 
când aflase că elevul Kaufman nu fusese implicat într-un 
asemenea incident dezgustător, mai ales că tatăl lui, Saul 
Kaufman era unul dintre guvernatorii şcolii, precum şi 
preşedinte în Kaufman's Bank, una dintre cele mai 
respectate instituţii din Londra. 

Şi, desigur, nu dorea să se certe cu tatăl lui Martinez, 
care-i dăduse recent de înţeles că va dona bibliotecii şcolii 
10.000 de lire, dacă fiului său i se va oferi un loc la 
Cambridge. Nu prea ştia cum de avea don Pedro Martinez o 
avere atât de mare, dar i se mai micşorau taxele şi alte 
impozite cu o astfel de sponsorizare. 

Clifton, pe de altă parte, fusese o problemă de când 
intrase pe poarta şcolii. Directorul încercase să fie 
înţelegător, având în vedere prin ce trecuseră părinţii lui, 
dar exista o limită pentru toleranța şcolii. De fapt, dacă n-ar 
fi fost probabil să câştige bursa deschisă la Cambridge, dr. 
Banks-Williams n-ar fi ezitat să-l exmatriculeze de mult. Era 
fericit că în sfârşit scăpase de el şi spera doar că nu se va 
alătura Seniorilor. 

— Seniorii, a spus el cu voce tare, revenindu-i amintirile. 

Trebuia să se adreseze dineului lor anual în acea seară 
când îşi va prezenta raportul de sfârşit de trimestru; ultimul 

244 


- JEFFREY ARCHER - 


său raport după cincisprezece ani ca director. Nu prea-i 
păsa de galezul care fusese ales să-l înlocuiască; genul de 
om care nu-şi lega papionul şi care, probabil, l-ar fi lăsat pe 
Clifton să plece fără un avertisment. 

Secretara îi bătuse raportul la maşină şi îi lăsase o copie 
pe birou în cazul în care ar fi vrut să facă nişte schimbări de 
ultimă oră. Lui i-ar fi plăcut să-l mai citească o dată, dar, 
după ce discutase cu Clifton, nu mai avea timp. Orice 
schimbări ar avea le va adăuga cu mâna în timpul drumului 
cu trenul la Londra. 

Şi-a verificat ceasul, şi-a pus discursul în servietă şi s-a 
îndreptat pe scări în sus, către apartamentul său. A 
observat încântat că soţia îi împachetase deja sacoul şi 
pantalonii pentru dineu, o cămaşă albă, apretată, un 
papion, şosete şi o geantă pentru schimburi. Îi explicase 
clar preşedintelui seniorilor că nu era de acord când aceştia 
au votat să se renunţe la cravata albă şi la frac pentru 
dineurile anuale. 

Soţia sa l-a condus la gară şi au ajuns doar cu câteva 
minute înainte de sosirea trenului pentru Paddington. A 
cumpărat un bilet dus-întors pentru clasa întâi şi s-a 
îndreptat grăbit pe pod către peronul cel mai îndepărtat, 
unde tocmai oprea trenul, vărsându-şi pasagerii. S-a oprit 
pe peron şi s-a uitat iar la ceas. Mai avea patru minute. l-a 
făcut semn impiegatului care schimba steguleţul roşu cu 
unul verde. 

— Toată lumea în vagoane, a ţipat impiegatul, iar 
directorul s-a îndreptat către prima clasă, aflată în partea 
din faţă a trenului. 

S-a urcat în vagon şi s-a afundat în scaunul dintr-un colţ, 
unde a fost întâmpinat de un nor de fum. Un obicei 
dezgustător. Fusese de acord cu redactorul de la The Times 
care sugerase de curând că Great Western Railway ar 
trebui să introducă mai multe vagoane de nefumători 
pentru pasagerii de clasa întâi. 

Directorul şi-a scos discursul din valiză şi l-a pus în braţe. 
S-a uitat în sus în timp ce fumul se disipa şi l-a văzut aşezat 
de partea cealaltă a vagonului. 

Sebastian şi-a stins ţigara, a sărit în sus, şi-a înşfăcat 
valiza din plasa de deasupra şi a părăsit vagonul fără să 
spună nimic. Îşi dădea seama că, deşi directorul nu spusese 
nimic, ochii lui nu-l părăsiseră deloc. 

A fugit cu valiza prin mai multe vagoane până în capătul 
cel mai îndepărtat al trenului, unde s-a înghesuit într-un 
vagon de clasa a treia supra aglomerat. Pe când se uita pe 
geam, a încercat să se gândească dacă avea cum să scape 
din beleaua actuală. 

Poate că ar fi bine să se întoarcă la prima clasă şi să-i 
explice directorului că se ducea să stea câteva zile la 
Londra cu unchiul lui, sir Giles Barrington, membru în 
Parlament? Dar de ce ar face aşa ceva când i se spusese să 
se întoarcă la Bristol şi să dea scrisoarea dr. Banks-Williams 
tatălui său? Adevărul era că părinţii lui erau în Los Angeles, 
unde participau la o ceremonie în care mama lui urma să-şi 
primească licenţa în afaceri, summa cum laude, şi nu se 
vor întoarce în Anglia înainte de sfârşitul săptămânii. 

Atunci de ce nu mi-ai spus asta de la început, îl putea 
auzi pe director şi atunci dirigintele ar fi putut să-ţi ia alt 
bilet? Pentru că el chiar intenţiona să se întoarcă în Bristol 
în ultima zi a trimestrului, aşa că atunci când părinţii lui ar 
fi revenit sâmbătă, nimeni n-ar fi ştiut nimic. Ar fi putut 
chiar să scape basma-curată, dacă nu s-ar fi aflat în 
vagonul de clasa întâi, fumând. La urma-urmei, fusese 
avertizat care vor fi consecinţele dacă va mai încălca o altă 
regulă a şcolii înainte de sfârşitul trimestrului. Sfârşitul 
trimestrului. Încălcase trei reguli ale şcolii la o oră după ce 
plecase de acolo. Dar nu se gândise că-l va mai vedea 
vreodată pe director. 

Ar fi vrut să-i spună, acum sunt băiat mare şi fac ce 
vreau, dar ştia că n-ar merge. Şi, dacă s-ar decide să se 
întoarcă la clasa întâi, mai exista şi riscul ca directorul să 
descopere că nu avea decât un bilet de clasa a treia; o 

şmecherie pe care o încerca întotdeauna când călătorea 
din şi spre şcoală la începutul şi sfârşitul trimestrului. 

Stătea într-un colţ al vagonului de clasa întâi, 
asigurându-se că vedea bine coridorul. În momentul în care 
controlorul intra prin capătul îndepărtat, Sebastian dispărea 
la grupul sanitar cel mai apropiat, fără să încuie uşa şi 
lăsând semnul de „liber” la locul lui. De îndată ce 
controlorul trecea în următorul vagon, se strecura înapoi la 
locul lui, unde stătea liniştit tot restul drumului. Cum era un 
drum non-stop, şmecheria îi reuşea de fiecare dată. Ei, era 
aproape să dea greş o dată, când un controlor vigilent s-a 
întors şi l-a prins în alt vagon. El izbucnise imediat în lacrimi 
şi se scuzase, explicându-i că mama şi tatăl lui mergeau 
întotdeauna la clasa întâi, iar el nici măcar nu-şi dăduse 
seama că luase bilet la clasa a treia. Scăpase cu asta, dar 
pe atunci avea doar unsprezece ani. Acum avea 
şaptesprezece şi nu numai controlorul nu-l va crede. 

A renunţat la ocazia de a fi certat şi, acceptând faptul că 
nu va mai merge la Cambridge în septembrie, Sebastian a 
început să se gândească ce ar putea face când trenul va 
ajunge în Paddington. 

Directorul nici măcar nu s-a mai uitat la discursul său în 
timp ce trenul se grăbea către capitală. 

Ar trebui să se ducă să-l caute pe băiat şi să-i ceară o 
explicaţie? Ştia că dirigintele lui Clifton îi luase un bilet de 
clasa a treia către Bristol, aşa că ce făcea într-un vagon de 
clasa întâi dintr-un tren care mergea către Londra? Se 
urcase cumva în alt tren, din greşeală? Nu, băiatul ăsta ştia 
întotdeauna în ce direcţie mergea. Doar că nu se aşteptase 
să fie prins. Oricum, fumase, în ciuda faptului că i se 
explicase clar că regulile şcolii i se vor aplica până în ultima 
zi a trimestrului. Băiatul nu aşteptase nici măcar o oră fără 
să-l sfideze. Nu existau circumstanţe atenuante. Clifton nu 
îi lăsase de ales. 

Va anunţa mâine-dimineaţă, la adunare, că fusese 
exmatriculat. Apoi îi va telefona tutorelui de la Peterhouse 
şi apoi tatălui băiatului că fiul său nu va mai merge la 
Cambridge în semestrul Michaelmas. La urma-urmei, dr. 
Banks-Willimas trebuia să ţină seama de bunul renume al 
şcolii de care avusese grijă cu sârguinţă în ultimii 
cincisprezece ani. 

A mai întors câteva pagini din discurs înainte de a nimeri 
peste pasajul relevant. A citit cuvintele pe care le scrisese 
despre realizările lui Clifton, a ezitat o clipă, apoi le-a tăiat 
cu o linie. 

Sebastian se gândea dacă era mai bine să coboare 
primul sau ultimul din tren când ajungea în Paddington. Nu 
prea conta atâta timp cât evita să dea peste director. 

S-a hotărât să coboare primul şi, în ultimele douăzeci de 
minute ale drumului, a stat pe marginea banchetei. Şi-a 
verificat buzunarele şi a găsit o liră, doisprezece şilingi şi 
şase penny, mult mai mult ca de obicei, dar dirigintele îi 
rambursase toţi banii de buzunar necheltuiţi. 

Planificase la început să-şi petreacă câteva zile în 
Londra, înainte de a se întoarce în Bristol în ultima zi a 
trimestrului, când nu avea nici cea mai mică intenţie de a-i 
da tatălui său scrisoarea directorului. A scos-o din buzunar, 
îi era adresată lui H.A. Clifton, Esq: Confidenţial. Sebastian 
s-a uitat prin vagon ca să fie sigur că nu-l urmăreşte 
nimeni, înainte de a o deschide. A citit încet cuvintele 
directorului, apoi le-a recitit. Scrisoarea era moderată, 
cinstită şi, spre uimirea lui, nu pomenea de Ruby. Dacă ar fi 
luat trenul spre Bristol, ar fi mers acasă şi i-ar fi dat 
scrisoarea tatălui său când se întorcea din America, 
lucrurile ar fi putut fi diferite. La naiba. Şi ce căuta, de fapt, 
directorul în tren? 

Sebastian a pus scrisoarea înapoi în buzunar şi a încercat 
să se concentreze asupra lucrurilor pe care le va face în 

Londra, pentru că nu avea de gând să se întoarcă în Bristol 
până ce toate acestea vor fi uitate, ceea ce ar putea dura o 
vreme. Dar cât putea spera să supravieţuiască doar cu o 
liră, doisprezece şilingi şi şase penny? Va afla în curând. 

Stătea lângă uşa vagonului cu mult înainte ca trenul să 
tragă în gara Paddington şi a deschis-o chiar înainte ca 
trenul să se oprească. A sărit jos, a alergat spre barieră cât 
de repede îi permitea valiza lui grea şi i-a dat biletul 
controlorului înainte de a se pierde în mulţime. 

Sebastian mai vizitase o singură dată Londra, cu părinţii 
lui, şi atunci existase o maşină care-i aşteptase să-i ia şi să- 
i lase la casa unchiului său din Smith Square. Unchiul Giles 
îl dusese la Turnul Londrei ca să vadă bijuteriile coroanei şi 
apoi la Madame Tussaud să admire figurile din ceară ale lui 
Edmund Hillary, Betty Grable şi Don Bradman, înainte de a 
bea un ceai şi a mânca un corn cu miere la Regent Palace 
Hotel. A doua zi, îl plimbase prin Camera Comunelor şi-l 
văzuseră pe Winston Churchill încruntându-se pe banca din 
faţă. Sebastian fusese uimit când văzuse cât de mic era. 

Când a venit timpul să plece acasă, Sebastian îi spusese 
unchiului său că de abia aştepta să se întoarcă la Londra. 
Acum, că o făcuse, nu mai exista nicio maşină care să-l ia 
din gară şi ultima persoană pe care voia să rişte s-o viziteze 
era unchiul lui. Nu avea idee unde să-şi petreacă noaptea. 

În timp ce-şi croia drum prin mulţime, cineva s-a lovit de 
el, aproape dărâmându-l. S-a întors şi a văzut un tânăr care 
se grăbea - şi care nici măcar nu s-a obosit să-i ceară 
scuze. 

Sebastian a ieşit din gară şi a intrat pe o stradă plină de 
case în stil victorian, cu terase, dintre care multe aveau 
afişul „Camere de închiriat şi micul dejun.” A ales una cu 
cel mai lustruit mâner din bronz şi cu cele mai curate 
ferestre. O femeie atrăgătoare, îmbrăcată într-un capot 
înflorat i-a răspuns şi l-a întâmpinat cu un zâmbet de bun 
venit. Dacă a fost surprinsă să găsească în prag un tânăr 
îmbrăcat într-o uniformă şcolară, n-a arătat-o. 

— Intră, a zis ea. Căutaţi o cameră, domnule? 

— Da, a spus Sebastian, surprins că i se spusese 
„domnule”. Am nevoie de o cameră pentru o noapte şi mă 
întrebam cât costă? 

— Patru şilingi pe noapte, inclusiv micul dejun, sau o liră 
pentru o săptămână. 

— Am nevoie de o cameră doar pentru o noapte, a spus 
Sebastian, dându-şi seama că ar fi trebuit să caute 
dimineaţa locul cel mai ieftin dacă voia să stea în Londra 
mai mult timp. 

— Desigur, i-a răspuns ea, luându-i valiza şi îndreptându- 
se spre coridor. 

Sebastian nu mai văzuse până atunci o femeie cărând o 
valiză, dar ea ajunsese la jumătatea scării până să 
reacționeze el. 

— Mă cheamă doamna Tibbet, a spus ea, dar clienţii mei 
obişnuiţi îmi spun Tibby. Când a ajuns la etajul întâi, i-a mai 
zis: vă dau camera numărul şapte. Este în spatele casei, 
deci nu veţi fi deranjat de traficul de dimineaţă. 

Sebastian habar n-avea despre ce vorbea ea, pentru că 
nu fusese trezit de traficul matinal niciodată. 

Doamna Tibbet a descuiat uşa camerei şapte şi s-a dat 
deoparte pentru a-şi lăsa chiriaşul să intre. Camera era mai 
mică decât cea de la Beechcroft dar, ca şi proprietara, era 
curată şi ordonată. Era un singur pat, cu aşternuturi curate 
şi o chiuvetă într-un colţ. 

— Baia este la capătul coridorului, a spus doamna Tibbet, 
înainte s-o întrebe el. 

— M-am răzgândit, doamnă Tibbet, i-a zis el, o iau pentru 
o săptămână. 

Ea a scos o cheie dintr-un buzunar al capotului, dar, 
înainte să i-o dea, a spus: 

— Costă o liră, în avans. 

— Da, desigur, a spus Sebastian. 

Şi-a băgat mâna în buzunarul de la pantaloni, dar era gol. 
A încercat alt buzunar apoi altul, dar nu era nici urmă de 
bani. Până la urmă a căzut în genunchi, şi-a deschis valiza 
şi a început să caute frenetic printre haine. 

Doamna Tibbet şi-a pus mâinile în şolduri, fără să mai 
zâmbească. Sebastian a scotocit degeaba printre haine 
până ce, în cele din urmă, a renunţat, s-a prăbuşit pe pat şi 
s-a rugat ca doamna Tibbet să-i arate mai multă simpatie 
decât directorul. 

Directorul a intrat în camera sa de la Reform Club şi a 
făcut o baie rapidă înainte de a-şi pune sacoul elegant. Şi-a 
verificat papionul în oglinda aflată deasupra chiuvetei, apoi 
s-a întors jos să se întâlnească cu gazda sa. 

Nick Judd, preşedintele Seniorilor, îl aştepta în capul 
scărilor şi l-a condus pe oaspetele său de onoare în camera 
de recepţie, unde s-au alăturat la bar celorlalţi membri ai 
comitetului. 

— Ce doriţi să beţi, domnule director? l-a întrebat 
preşedintele. 

— Doar un cherry, vă rog. 

Următoarele cuvinte ale lui Judd l-au nedumerit. 

— Permiteţi-mi să fiu primul care vă felicit, a spus el, 
după ce a comandat băuturile, pentru că şcoala 
dumneavoastră a primit bursa cea mare la Peterhouse. O 
încununare demnă a ultimului dumneavoastră an. 

Directorul n-a spus nimic, dar şi-a dat seama că cele trei 
linii pe care le ştersese din discurs vor trebui puse la locul 
lor. Veştile despre exmatricularea lui Clifton puteau să vină 
mai târziu. La urma-urmei, băiatul câştigase bursa şi asta 
nu se va schimba până ce nu va discuta cu tutorele de la 
Cambridge, a doua zi dimineaţă. 

Din nefericire, preşedintele n-a fost singurul care s-a 
referit la realizarea lui Clifton şi, până ce directorul s-a 
ridicat să-şi prezinte discursul anual, n-a mai văzut niciun 
motiv să lase întrunirea să ştie ce planificase să facă a 
doua zi. A fost surprins când anunţarea bursei şcolare a 
fost întâmpinată cu aplauze prelungite. 


252 


- JEFFREY ARCHER - 


Discursul a fost bine primit şi, când dr. Banks-Williams s- 
a aşezat, atâţia Seniori au venit pe estradă să-i ureze o 
pensionare fericită încât era să piardă ultimul tren spre 
Beechcroft. De îndată ce s-a aşezat în compartimentul de 
clasa întâi, gândurile sale s-au întors la Sebastian Clifton. A 
început să scrie câte ceva pentru adunarea de dimineaţă: 
cuvintele „standarde”, „decenţă”, „onoare”, „disciplină” şi 
„respect” i-au trecut prin minte şi, când trenul a ajuns la 
Beechcroft, terminase prima ciornă. 

Când a dat biletul, a fost uşurat să-şi vadă soţia stând în 
maşină şi aşteptându-l, în ciuda orei târzii. 

— Cum a mers? a întrebat ea, chiar înainte ca el să 
închidă portiera. 

— Cred că pot spune că discursul meu a fost bine primit, 
având în vedere circumstanţele. 

— Circumstanţele? 

— Până au ajuns acasă, el îi spusese soţiei sale totul 
despre nefericita întâlnire cu Clifton în trenul spre Londra. 

— Şi ce vrei să faci? l-a întrebat ea, descuind uşa din 
faţă. 

— Nu mi-a lăsat de ales. Trebuie să anunţ la adunarea de 
mâine-dimineaţă exmatricularea lui Clifton şi, prin urmare, 
din păcate nu va putea merge la Cambridge în septembrie. 

— Nu e un pic exagerat? i-a sugerat doamna Banks- 
Williams. La urma-urmei, poate avea motivele lui să fie în 
trenul de Londra. 

— Atunci de ce a fugit din vagon când m-a văzut? 

— Probabil nu voia să-şi petreacă întreaga călătorie cu 
tine, dragă. De fapt, eşti destul de intimidant. 

— Dar nu uita, l-am prins fumând, a spus el ignorându-i 
comentariul. 

— Şi de ce n-ar fi fumat? Nu se afla pe teritoriul şcolii şi 
nu mai era ín statu pupillari. 

— l-am explicat clar că regulile şcolii i se vor aplica până 
la sfârşitul trimestrului, altfel va avea de suportat 
consecinţele. 

— Vrei să bei ceva, dragă? 

— Nu, mulţumesc. Trebuie să încerc să dorm bine la 
noapte. Mâine nu va fi o zi uşoară. 

— Pentru tine sau pentru Clifton? s-a interesat ea, înainte 
de a stinge lumina. 

Sebastian s-a aşezat la capul patului şi i-a povestit 
doamnei Tibbet tot ce se întâmplase în acea zi. Nu a uitat 
nimic şi i-a arătat chiar şi scrisoarea directorului. 

— Nu crezi că ar fi bine să te duci acasă? La urma-urmei, 
părinţii tăi vor fi îngrijoraţi de moarte dacă nu eşti acolo 
când se întorc. Şi, oricum, nu poţi fi sigur că directorul te va 
exmatricula. 

— Credeţi-mă, doamnă Tibbet, Hilly-Billy* s-a hotărât şi-şi 
va anunţa decizia la adunarea de mâine. 

— Tot ar fi mai bine să te duci acasă. 

— Nu pot, după ce i-am dezamăgit aşa. Singurul lucru pe 
care l-au vrut a fost să merg la Cambridge. Nu mă vor ierta 
niciodată. 

— Nu aş fi sigură, a spus doamna Tibbet. Tata spunea 
întotdeauna că, dacă ai o problemă, e mai bine să dormi 
mai întâi, gândindu-te la ea, ca să nu iei o decizie pe care o 
vei regreta mai târziu. Lucrurile par întotdeauna mai roz 
dimineaţa. 

— Dar nici nu am unde să dorm. 

— Nu fi prostuţ, a spus doamna Tibbet, punându-şi o 
mână pe umărul lui. Poţi să stai noaptea aici, dar nu pe 
stomacul gol, aşa că, după ce despachetezi vino jos la mine 
în bucătărie. 


ë Hilly-Billy- poreclă. 

— Am o problemă la masa trei, a spus chelneriţa în timp 
ce trecea din uşa de la bucătărie. 

— Ce problemă, Janice? a întrebat doamna Tibbet, calmă, 
spărgând două ouă şi aruncându-le într-o tigaie mare. 

— Nu înţeleg deloc ce spun. 

— Ah, da, domnul şi doamna Ferrer. Cred că sunt 
francezi. Tot ce trebuie să ştii este un, deux şi oeuf. Janice 
n-a părut convinsă. Vorbeşte-le rar, a spus doamna Tibbet, 
şi nu ridica vocea. Nu e vina lor că nu pot vorbi englezeşte. 

— Aţi dori să discut eu cu ei? a întrebat-o Sebastian, 
lăsându-şi jos cuțitul şi furculiţa. 

— Ştii franţuzeşte? a întrebat doamna Tibbet, punând 
tigaia înapoi pe aragaz. 

— Da, ştiu. 

— Atunci, te rog. 

Sebastian s-a ridicat de la masa din bucătărie şi a însoțit- 
o pe Janice înapoi în sală. Toate cele nouă mese erau 
ocupate, iar Janice şi-a făcut loc pe lângă un cuplu de 
vârstă mijlocie, aşezat în colţul îndepărtat al camerei. 

— Bonjour, monsieur, a spus Sebastian. Comment puis-je 
vous aider? 

Oaspetele s-a uitat nedumerit la Sebastian. 

— Somos español. 

— Buenas dias, señor. Cómo puedo ayudarle? a spus 
Sebastian. Janice a aşteptat în timp ce domnul şi doamna 
Ferrer au terminat de vorbit cu el. Volveré en uno 
momento, a spus Sebastian şi s-a întors la bucătărie. 

— Deci ce vor prietenii noştri francezi? l-a întrebat 
doamna Tibbet, în timp ce mai spărgea două ouă. 

— Sunt spanioli, nu francezi, a zis Sebastian, şi ar vrea 
pâine neagră puţin prăjită, nişte ouă fierte două-trei minute 
şi două căni de cafea neagră. 

— Şi altceva? 

— Da, vor să ştie cum să ajungă la Ambasada Spaniei. 

— Janice, tu du-le cafeaua şi pâinea prăjită, iar eu mă 
ocup de ouă. 

— Şi eu ce pot să fac? a întrebat Sebastian. 

— Pe masa din hol e o carte de telefon. Caută Ambasada 
Spaniei, găseşte o hartă şi arată-le cum să ajungă acolo. 

— Apropo, a zis Sebastian, punând şase penny pe masă, 
mi-au dat ăştia. 

Doamna Tibbet a zâmbit. 

— Primul bacşiş. 

— Primii bani pe care i-am câştigat vreodată, a spus 
Sebastian, împingând moneda pe masă. Deci acum vă 
datorez trei şilingi şi şase penny. 

A ieşit din bucătărie fără să mai spună nimic şi a luat 
cartea de telefon de pe măsuţa din hol. A căutat Ambasada 
Spaniei şi, după ce a găsit harta, le-a spus domnului şi 
doamnei Ferrer cum să ajungă în Chesham Place. După 
câteva clipe, s-a întors în bucătari cu alţi şase penny. 

— Păstrează-i, i-a spus doamna Tibbet, şi va trebui să te 
fac partener. 

Sebastian şi-a luat haina, şi-a suflecat mânecile şi s- 
îndreptat spre chiuvetă. 

— Şi acum ce faci? 

— O să spăl, a replicat el, dând drumul la robinetul de 
apă caldă. Nu asta fac clienţii din filme când nu-şi pot plăti 
chiria? 

— Cred că asta e o altă noutate pentru tine, a spus 
doamna Tibbet, punând două felii de şuncă lângă ochiuri. 
Masa unu, Janice, domnul şi doamna Ramsbottom din 
Yorkshire. Nici pe ăştia nu prea îi înţeleg ce spun. Aşa că 
spune-mi, Sebastian, i-a zis ea după ce Janice a ieşit din 
bucătărie, mai ştii şi alte limbi? 

— Germana, italiana, franceza şi ebraica. 

— Ebraica? Eşti evreu? 

— Nu, dar unul dintre prietenii mei de la şcoală era şi m- 
a învăţat în timpul lecţiilor de chimie. 

Doamna Tibbet a râs. 

— Eu cred că ar trebui să ajungi la Cambridge cât mai 
repede posibil, pentru că nu eşti bun de spălător de vase. 

— Nu voi merge la Cambridge, doamnă Tibbet, i-a 
amintit Sebastian, şi este doar vina mea. Totuşi, vreau să 
vizitez Eaton Square şi să încerc să aflu unde locuieşte 
prietenul meu, Bruno Martinez. Ar trebui să se întoarcă de 
la şcoală vineri după-amiază. 

— Bună idee, a spus doamna Tibbet. Cât de sigur eşti că 
ai fost exmatriculat şi nu doar... care era cuvântul celălalt? 

— Suspendat, a spus Sebastian, când Janice intra în 
goană în bucătărie cărând două farfurii goale; cea mai 
sinceră laudă pe care o poate primi un bucătar. | le-a dat lui 
Sebastian, înainte de a mai lua două ouă fierte. 

— Masa cinci, i-a amintit doamna Tibbet. 

— Şi la masa nouă mai vor nişte fulgi de porumb, a zis 
Janice. 

— Atunci adu un pachet proaspăt din depozit, leneşo. 

Sebastian n-a terminat de spălat decât după ora zece. 

— Şi acum ce mai urmează? a întrebat el. 

— Janice mişună prin sala de mese şi o aranjează pentru 
micul dejun de mâine, iar eu curăţ bucătăria. Plecarea din 
camere e la 12 şi, de îndată ce clienţii s-au dus, schimbăm 
aşternuturile, facem paturile şi udăm cutiile cu flori din 
geamuri. 

— Deci ce aţi vrea să fac eu? a spus Sebastian, dându-şi 
mânecile jos. 

— la un autobuz până în Eaton Square şi află dacă 
prietenul tău este aşteptat vineri. Sebastian şi-a pus haina. 
Dar nu înainte de a-ţi aranja patul şi a face ordine în 
cameră. 

Ea a râs. 

— Parcă aţi fi mama. 

— Consider că ăsta e un compliment. Te rog să te întorci 
până la ora unu, pentru că aştept nişte germani şi s-ar 
putea să mă ajuţi. Sebastian s-a îndreptat spre uşă. Vei 
avea nevoie de ăştia, a mai zis ea, dându-i banii înapoi. 

Adică dacă nu vrei să mergi pe jos până la Eaton Square şi 
înapoi. 

— Mulţumesc, doamnă Tibbet. 

— Tibby. Pentru că mi-e clar că vei fi un obişnuit al casei. 

Sebastian şi-a pus banii în buzunar şi a sărutat-o pe 
ambii obraji, ceea ce a redus-o pe doamna Tibbet la tăcere 
pentru prima oară. 

El a plecat din bucătărie înainte ca ea să-şi revină, a fugit 
pe scări şi şi-a făcut ordine în cameră după care s-a întors 
în hol, unde a verificat harta. A fost uimit să vadă că Eaton 
Square era scris altfel decât şcoala care-l exmatriculase pe 
unchiul Giles pentru o faptă despre care nu voia nimeni să 
vorbească. 

Inainte de a pleca, Janice i-a spus să ia autobuzul nr. 36, 
să coboare la Sloane Square şi să meargă de acolo pe jos. 

Primul lucru pe care l-a observat Sebastian când a închis 
uşa casei era cât de mulţi oameni se grăbeau în toate 
direcţiile, mult mai repede decât în Bristol. S-a alăturat 
cozii de la staţia autobuzului şi a urmărit mai multe 
autobuze supraetajate sosind şi plecând înainte de apariţia 
numărului 36. S-a urcat, s-a dus la etajul de sus şi s-a 
aşezat în faţă pentru că voia să vadă ce se întâmpla 
dedesubt. 

— Unde mergi, tinere? l-a întrebat controlorul. 

— În Sloane Square, a spus Sebastian. Şi aţi putea să mă 
anunţaţi când ajungem acolo? 

— Costă doi penny. 

Sebastian a observat fără încetare toate priveliştile în 
timp ce treceau de Marble Arch, în josul Park Lane şi în jurul 
Hyde Park Corner, dar a încercat să se gândească la ce va 
face când va ajunge la destinaţie. Tot ceea ce ştia era că 
Bruno locuia în Eaton Square, dar nu ştia numărul. Spera 
doar că era o piaţetă mică. 

— Sloane Square! a strigat controlorul când autobuzul s- 
a oprit lângă W.H. Smith. 

Sebastian a coborât iute treptele. Ajuns pe trotuar, a 
căutat în jur un reper. Ochii i s-au aţintit asupra teatrului 

Royal Court, unde Joan Plowright juca în The Chairs. Şi-a 
verificat harta, a trecut de teatru şi a luat-o la dreapta, 
gândindu-se că Eaton Square era cam la două sute de 
metri mai încolo, apoi a încetinit, sperând să zărească 
Rolls-Royce-ul lui don Pedro, dar nu era nici urmă de 
maşină. Şi-a dat seama că, dacă nu avea noroc, îi va lua 
ore în şir până să afle unde locuieşte Bruno. 

În timp ce mergea pe trotuar, a observat că jumătăţi din 
case fuseseră transformate în apartamente pe uşa cărora 
era câte o listă lungă a numelor ocupanților. Celelalte 
jumătăţi rămăseseră aşa cum erau şi nu ofereau nicio 
indicație asupra locatarului, având doar un mâner din 
alamă pe care scria „Pentru vânzători”. Sebastian era sigur 
că tatăl lui Bruno nu era genul de om care să împartă casa 
cu altcineva. 

S-a aşezat pe treapta de sus, la numărul 1, şi a apăsat 
butonul pentru comercianţi. După câteva momente a 
apărut un valet, cu o haină lungă şi neagră, care-i amintea 
de Marsden de la Barrington Hall. 

— Îl caut pe domnul Martinez, a spus Sebastian, politicos. 

— Niciun domn cu acest nume nu locuieşte aici, a spus 
valetul şi a închis uşa înainte ca Sebastian să apuce să-l 
întrebe dacă avea idee pe unde locuia domnul Martinez. 

În următoarea oră, Sebastian a primit tot felul de 
răspunsuri, de la „Nu locuieşte aici” până la uşi care i se 
trânteau în faţă. Abia la sfârşitul celei de-a doua ore, când 
ajunsese la capătul pieţei, ca răspuns la întrebarea lui mult 
repetată, o fată în casă a întrebat: 

— Este vorba de domnul străin care conduce un Rolls- 
Royce roşu? 

— Da, el este, a spus Sebastian, uşurat. 

— Cred că locuieşte la numărul 44, la două case mai jos, 
a spus fata, arătând spre dreapta. 

— Mulţumesc foarte mult, a spus Sebastian. S-a îndreptat 
rapid spre numărul 44, a urcat scara, a respirat adânc şi a 
bătut de două ori la uşă cu ciocănelul din alamă. 


259 


- UN SECRET BINE PĂSTRAT - 


A durat o vreme până ce s-a deschis uşa şi Sebastian a 
fost întâmpinat de un bărbat solid, care avea peste un 
metru optzeci şi semăna mai mult cu un boxer decât cu un 
valet. 

— Ce doriţi? l-a întrebat el cu un accent pe care 
Sebastian nu l-a recunoscut. 

— Mă întrebam dacă aici locuieşte Bruno Martinez? 

— Cine vrea să ştie? 

— Mă numesc Sebastian Clifton. 

Tonul omului s-a schimbat brusc. 

— Da, l-am auzit vorbind despre dumneavoastră, dar nu 
e acasă. 

— Ştiţi cumva când se întoarce? 

— Cred că l-am auzit pe domnul Martinez spunând că se 
va întoarce vineri după-amiază. 

Sebastian s-a decis să nu-i mai pună întrebări şi i-a zis 
doar: 

— Mulţumesc. 

Uriaşul a încuviinţat şi a trântit uşa. Sau doar o 
închisese? 

Sebastian a început să alerge spre Sloane Square pentru 
că se hotărâse să ajungă la timp ca s-o ajute pe doamna 
Tibbet cu oaspeţii ei germani. A luat primul autobuz în 
direcţia Paddington. De îndată ce a ajuns pe Praed Street, 
la numărul 37, i s-a alăturat doamnei Tibbet şi lui Janice în 
bucătărie. 

— Ai avut noroc, Seb? l-a întrebat ea, chiar înainte ca el 
să se aşeze. 

— Am aflat unde stă Bruno, a spus Sebastian, mândru, 
şi... 

— Eaton Square, numărul 44, a spus doamna Tibbet, 
punându-i o farfurie cu cârnaţi şi piure de cartofi în faţă. 

— De unde ştiţi? 

— Este un Martinez în cartea de telefon, dar plecaseşi 
deja până mi-a dat prin cap să mă uit. Ai aflat când se 
întoarce? 

— Da, vineri după-amiază, nu ştiu la ce oră. 

— Atunci m-am ales cu tine pentru alte două zile. 
Sebastian a părut stânjenit, dar ea a adăugat: Ceea ce e 
foarte bine, pentru că nemţii stau până vineri după-amiază, 
aşa că tu... O bătaie fermă în uşă a întrerupt-o. Dacă nu mă 
înşel, sunt domnul Kroll şi prietenii lui. Hai cu mine, 
Sebastian, să vedem dacă înţelegi vreo vorbă. 

Sebastian şi-a părăsit cu neplăcere carnaţii şi piureul şi a 
urmat-o pe doamna Tibbet. A prins-o din urmă când 
deschidea uşa din faţă. 

A reuşit să prindă doar câteva momente de somn în 
următoarele patruzeci şi opt de ore, între căratul bagajelor 
în susul şi în josul scărilor, chemarea taxiurilor, servitul 
băuturilor şi, mai important, traducerea unui milion de 
întrebări, de la „Unde este London Paladium?”, până la 
„Ştiţi nişte restaurante germane bune pe aici?”, la 
majoritatea cărora doamna Tibbet a ştiut să răspundă fără 
să se uite pe vreo hartă sau într-un ghid. Joi-seara, în ultima 
lor noapte, Sebastian s-a înroşit când i-a fost pusă o 
întrebare la care nu ştia răspunsul. Doamna Tibbet i-a venit 
în ajutor. 

— Spune-le că vor găsi fetele de care au nevoie la teatrul 
Windmill, în Soho. 

Germanii i-au făcut o plecăciune. 

Când au plecat vineri după-masă, Domnul Kroll i-a dat o 
liră lui Sebastian şi i-a strâns călduros mâna. Sebastian i-a 
dat banii doamnei Tibbet, dar ea l-a refuzat, spunându-i: 

— Sunt ai tăi. Ai făcut foarte multe ca să-i câştigi. 

— Dar nu mi-am plătit chiria şi întreţinerea. Şi dacă n-o 
fac, bunica mea, care a fost manager la Grand Hotel din 
Bristol, m-ar înnebuni de tot. 

Doamna Tibbet l-a luat în braţe. 

— Noroc, Sebastian, i-a spus. După ce i-a dat drumul, a 
completat: Scoate-ţi pantalonii. 

Sebastian a părut chiar şi mai stânjenit decât atunci când 
domnul Kroll îl întrebase unde poate găsi un local de 
striptease. 

— Trebuie să-i calc, dacă nu vrei să arăţi ca şi cum ai 
veni de la muncă. 

— Nu sunt sigur dacă e acasă, a spus omul pe care 
Sebastian nu-l va putea uita niciodată. Dar voi verifica. 

— Seb! a răsunat o voce pe coridorul din marmură. Ce 
bine că te văd, bătrâne, a mai spus Bruno, dând mâna cu 
prietenul lui. Mi-era teamă că n-o să te mai văd niciodată 
dacă zvonurile sunt adevărate. 

— Ce zvonuri? 

— Karl, roag-o, te rog, pe Elena să ne aducă ceaiul în 
salon. 

Bruno l-a condus pe Sebastian prin casă. La Beechcroft, 
Sebastian condusese întotdeauna, cu Bruno în chip de 
locotenent. Acum, rolurile erau inversate în timp ce 
oaspetele îşi urma gazda în josul coridorului până în salon. 
Sebastian se gândise întotdeauna că fusese crescut într-o 
anumită eleganţă, chiar lux, dar ce a văzut când a intrat în 
salon ar fi surprins chiar şi un membru inferior al casei 
regale. Tablourile, mobila, chiar şi covoarele ar fi fost 
potrivite şi pentru un muzeu. 

— Ce zvonuri? a repetat Sebastian, nervos, aşezându-se 
pe marginea unei canapele. 

— Ajung acum şi acolo, a spus Bruno. Dar, mai întâi, 
spune-mi de ce ai plecat aşa de brusc? Stăteai cu mine şi 
cu Vic în cameră şi, în clipa următoare, ai dispărut. 

— N-a spus nimic directorul la adunarea generală de a 
doua zi? 

— Nicio vorbă, ceea ce a făcut misterul şi mai mare. Toţi 
aveau câte o teorie, desigur, dar cum atât dirigintele, cât şi 
Banks-Williams erau tăcuţi ca mormântul, nimeni nu ştia ce 
era adevărat şi ce era ficţiune. Am întrebat-o pe asistentă, 
fântâna cunoştinţelor, dar a pretins că n-a auzit nimic. 
Foarte ciudat pentru ea. Vic se temea de ce-i mai rău, dar 
ştii că la el paharul e întotdeauna pe jumătate gol. Era 
convins că ai fost exmatriculat şi că n-o să mai auzim de 
tine, dar i-am spus că ne vom reîntâlni la Cambridge. 

— Mi-e teamă că nu, a zis Sebastian. Vic avea dreptate. 

l-a povestit apoi prietenului său tot ce se întâmplase de 
la interviul lui cu directorul, de la începutul săptămânii, 
explicându-i lui Bruno cât de disperat era că-şi pierduse 
locul la Cambridge. 

Când a ajuns la sfârşitul istorisirii, Bruno i-a zis: 

— Deci de aia m-a chemat Hilly-Billy în biroul lui după 
adunarea de miercuri-dimineaţă. 

— Şi ce pedeapsă ţi-a dat? 

— Şase note mari scăzute, anularea statutului meu de 
monitor şi un avertisment că la următoarea greşeală voi fi 
suspendat. 

— Eu aş fi scăpat doar cu eliminarea, a spus Sebastian, 
dacă Hilly-Billy nu m-ar fi prins fumând în trenul spre 
Londra. 

— De ce ai venit la Londra când aveai bilet pentru 
Bristol? 

— Mă gândeam să mă învârt pe aici până vineri şi apoi să 
mă întorc acasă în ultima zi a trimestrului. Mama şi tata vin 
din Statele Unite abia mâine, aşa că m-am gândit că ce nu 
ştiu nu le strică. Dacă nu dădeam de Hilly-Billy în tren, aş fi 
scăpat. 

— Dar dacă pleci la Bristol azi, tot nu vor afla nimic. 

— Nicio şansă, a zis Sebastian. Nu uita ce a spus Hilly- 
Billy. „Regulile şcolii se aplică până în ultima zi a 
trimestrului”, l-a maimuţărit el, ţinându-se de reverele 
hainei. „Dacă vei încălca una singură, nu voi ezita să-mi 
reconsider poziţia referitoare la locul tău la Cambridge. Ai 
înţeles?” La o oră după ce am ieşit din biroul lui, 
încălcasem deja trei reguli, chiar sub nasul lui! 

O fată în casă a intrat cu o tavă mare din argint, plină cu 
o mâncare mult mai bună ca la Beechcroft. 

Bruno a uns cu unt o gogoaşă fierbinte. 

— După ce bem ceaiul, ar fi bine să te duci unde stai şi 
să-ţi iei lucrurile. Poţi sta aici la noapte şi ne vom gândi ce 
să faci în continuare. 

— Dar ce o să zică tatăl tău? 

— Când veneam de la şcoală, i-am spus că n-aş fi putut 
merge la Cambridge în septembrie dacă nu ai fi fost tu să 
iei vina asupra ta. Mi-a spus că sunt norocos că am aşa un 
prieten şi că i-ar plăcea să-ţi mulţumească personal. 

— Dacă Hilly-Billy te-ar fi chemat primul pe tine, ai fi 
făcut acelaşi lucru. 

— Nu asta e ideea, Seb. Te-a văzut mai întâi pe tine, deci 
eu am scăpat doar cu o ciufuleală, iar Vic a scăpat fără 
nimic şi exact la timp pentru că spera s-o cunoască pe 
Ruby mai intim. 

— Ruby, a repetat Sebastian. Ai aflat ce s-a întâmplat cu 
ea? 

— A dispărut în aceeaşi zi cu tine. Bucătarul mi-a spus că 
n-o s-o mai vedem. 

— Şi tu tot mai crezi că mai am vreo şansă să merg la 
Cambridge? 

Amândoi băieţii au tăcut. 

— Elena, a spus Bruno, când menajera s-a întors cu un 
chec mare cu fructe, prietenul meu se duce la Paddington 
să-şi ia lucrurile. Vrei să-l rogi pe şofer să-l conducă acolo şi 
să pregăteşti o cameră de oaspeţi până se întoarce? 

— Mi-e teamă că şoferul tocmai a plecat să-l ia pe tatăl 
tău de la birou. Nu-i aştept până înainte de prânz. 

— Atunci, ia un taxi, a spus Bruno. Dar numai după ce 
guşti şi checul cu fructe al bucătarului. 

— De abia îmi ajung banii pentru un autobuz, ce să mai 
zic de taxi, i-a şoptit Sebastian. 

— Îţi chem eu unul şi-l trec în contul tatălui meu, a zis 
Bruno luând cuțitul de desert. 

— Astea sunt veşti minunate, a spus doamna Tibbet, 
după ce Sebastian i-a spus tot ce se întâmplase în acea 
după-amiază. Dar tot cred că ar trebui să-ţi suni părinţii şi 
să-i anunţi unde eşti. La urma-urmei, încă nu eşti sigur că 
ţi-ai pierdut locul la Cambridge. 

— Ruby a fost concediată, dirigintele refuză să discute 
despre asta, chiar şi asistenta, care are întotdeauna câte o 
părere, nu vrea să zică nimic. Sunt sigur, doamnă Tibbet, 
că nu voi merge la Cambridge. Oricum, părinţii mei se 
întorc abia mâine din America, deci nu pot lua legătura cu 
ei nici dacă aş vrea. 

Doamna Tibbet a rămas la părerea ei. 

— Ei bine, dacă pleci, a zis ea, mai bine du-te şi 
împachetează pentru că aş putea folosi camera. A trebuit 
deja să refuz trei chiriaşi. 

— Termin cât de repede pot. 

Sebastian a ieşit din bucătărie şi a alergat pe scări până 
în camera lui. După ce a împachetat şi a făcut curat, s-a 
întors şi le-a găsit pe doamna Tibbet şi pe Janice în hol, 
aşteptându-l. 

— A fost o săptămână memorabilă, foarte memorabilă, a 
zis doamna Tibbet, deschizând uşa din faţă, una pe care 
Janice şi cu mine n-o vom uita prea uşor. 

— Când îmi voi scrie memoriile, Tibby, vei avea uncapitol 
doar pentru tine, a spus Sebastian când ieşeau pe trotuar 
împreună. 

— Ne vei uita cu mult înainte, a spus ea, tristă. 

— Nicio şansă. Aceasta va fi a doua casă a mea, vei 
vedea. Sebastian a sărutat-o pe Janice pe obraz, înainte de 
a o îmbrăţişa pe Tibby. Nu veţi scăpa de mine atât de uşor, 
a adăugat el, urcându-se în taxiul care-l aşteptase. 

Doamna Tibbet şi Janice i-au făcut cu mâna în timp ce 
taxiul îşi începea călătoria înapoi spre Eaton Square. Tibby 
ar fi vrut să-i spună încă o dată, pentru numele Domnului, 
sun-o pe mama ta de îndată ce se întoarce din America, dar 
ştia că nu avea niciun rost. 

— Janice, du-te şi schimbă cearşafurile la numărul şapte, 
a zis ea, când taxiul dădea colţul străzii şi dispărea din 
vedere. 

Doamna Tibbet s-a întors repede în casă. Dacă Seb nu va 
discuta cu mama lui, o va face ea. 

În acea seară, tatăl lui Bruno i-a dus pe băieți la cină, la 
Ritz; iar au băut şampanie şi Sebastian a mâncat pentru 
prima oară scoici. Don Pedro, cum insistase el să-i spună 
Sebastian, i-a mulţumit iar şi iar pentru că îşi asumase vina 
şi făcuse tot posibilul ca Bruno să meargă la Cambridge. 

— Atât de britanic, spunea el întruna. 

Bruno ciugulea în tăcere mâncarea, alăturându-se rar 
conversaţiei. Toată dezinvoltura lui de după-masă părea să 
se fi evaporat în prezenţa tatălui său. Dar cea mai mare 
surpriză a serii a venit când don Pedro i-a spus lui 
Sebastian că Bruno mai avea doi fraţi mai mari, Diego şi 
Luis, ceva ce nu mai spusese până atunci şi care nu-l 
vizitaseră niciodată la Beechcroft Abbey. Sebastian ar fi 
vrut să întrebe de ce, dar cum prietenul său îşi ţinea capul 
aplecat, s-a decis să aştepte până rămâneau singuri. 

— Lucrează cu mine în afacerea familiei, a spus don 
Pedro. 

— Şi care este afacerea familiei? a întrebat Sebastian cu 
inocenţă. 

— Import-export, a spus don Pedro, fără să intre în 
detalii, 

Don Pedro i-a oferit tânărului său invitat un trabuc 
cubanez şi l-a întrebat ce va face acum, dacă nu va merge 
la Cambridge. Sebastian a recunoscut, tuşind: 

— Cred că-mi voi căuta de lucru. 

— N-ai vrea să câştigi o sută de lire, bani-peşin? Ai putea 
face ceva pentru mine în Buenos Aires şi te vei întoarce în 
Anglia până la sfârşitul lunii. 

— Mulţumesc, domnule, sunteţi foarte generos. Dar ce ar 
trebui să fac pentru atâţia bani? 

— Vei veni cu mine la Buenos Aires luna viitoare, vei sta 
câteva zile ca oaspete al meu, apoi vei duce un pachet 
înapoi ia Southampton, pe Queen Mary. 

— Dar de ce eu? Sunt sigur că cineva din personalul 
dumneavoastră ar putea îndeplini o sarcină aşa de uşoară. 

— Pentru că pachetul conţine o moştenire de familie, a 
spus don Pedro, fără să ezite, şi am nevoie de cineva care 
ştie şi spaniola şi engleza şi care este de încredere. După 
cum te-ai purtat când Bruno avea necazuri m-a convins că 
eşti omul potrivit... şi, uitându-se la fiul lui, a adăugat, şi 
poate acesta este felul meu de a-ţi mulţumi. 

— Sunteţi foarte amabil, domnule, a spus Sebastian 
căruia nu-i venea să creadă ce noroc avea. 

— Lasă-mă să-ţi dau zece lire avans, a spus don Pedro, 
scoţându-şi portofelul din buzunar. Vei primi ceilalţi 
nouăzeci când vei porni spre Anglia. A scos două bancnote 
de cinci lire şi i le-a împins peste masă. Erau mai mulţi bani 
decât primise Sebastian în viaţa lui. De ce nu vă distraţi tu 
şi Bruno în weekendul acesta? La urma-urmei, o meritaţi. 

Bruno n-a spus nimic. 

După ce ultimul client a fost servit, doamna Tibbet a 
instruit-o pe Janice să se ducă în sala de mese şi s-o 
aranjeze pentru micul dejun de a doua zi, dar nu înainte de 
a termina de spălat, de parcă nu mai primise aceste ordine 
şi înainte. Apoi doamna Tibbet a dispărut sus. Janice a 
presupus că se ducea în biroul ei ca să pregătească lista de 
cumpărături pentru a doua zi, dar ea s-a aşezat la masă, 
uitându-se la telefon. Şi-a turnat un pahar cu whisky, ceea 
ce făcea rareori înainte ca ultimul chiriaş să se culce, a luat 
o înghiţitură şi a ridicat receptorul. 

— Informaţii telefonice, a spus ea şi a aşteptat până cei 
s-a răspuns. 

— Numele? a fost întrebată. 

— Domnul Harry Clifton, a răspuns. 

— Oraşul? 

— Bristol. 

— Şi adresa? 

— N-o am, dar este un scriitor celebru, a spus doamna 
Tibbet, încercând să pară că-l cunoştea. A aşteptat o vreme 

şi a început să se întrebe dacă discuţia nu fusese 
întreruptă, până ce vocea a spus: 

— Numărul abonatului nu este listat, doamnă, aşa că mi- 
e teamă că nu vă pot da legătura. 

— Dar este o urgenţă. 

— Îmi pare rău, doamnă, dar nu v-aş putea da legătura 
nici dacă aţi fi regina Angliei. 

Doamna Tibbet a lăsat receptorul jos. A stat o vreme 
gândindu-se dacă putea lua altfel legătura cu doamna 
Clifton. Apoi s-a gândit la Janice şi s-a întors în bucătărie. 

— De unde ai cumpărat ediţiile acelea broşate pe care le 
citeşti tot timpul? a întrebat-o pe Janice. 

— La gară, în drum spre serviciu, a răspuns Janice, 
continuând să spele. 

Doamna Tibbet a curăţat aragazul, gândindu-se la 
răspunsul lui Janice. Imediat ce a terminat treaba şi a fost 
mulţumită, şi-a scos şorţul, l-a împăturit ordonat, şi-a luat 
coşul şi a anunţat: 

— Plec la cumpărături. 

După ce a ieşit din casă, nu a luat-o spre dreapta, aşa 
cum făcea în fiecare dimineaţă când se îndrepta spre 
măcelar, căutând cel mai fin bacon danez, spre băcan, 
căutând cele mai proaspete fructe şi spre brutar de unde 
lua pâinile cele mai calde, abia scoase din cuptor, şi chiar şi 
atunci le cumpăra la un preţ rezonabil. Dar nu astăzi. Astăzi 
a luat-o spre stânga şi s-a îndreptat spre gara Paddington. 

Îşi ţinea bine geanta, pentru că i se spusese de multe ori 
de către chiriaşii nemulţumiţi că fuseseră jefuiţi când de 
abia ajunseseră la Londra - Sebastian fiind ultimul 
exemplu. Băiatul era matur pentru vârsta lui, însă era atât 
de naiv. 

Doamna Tibbet se simţea neobişnuit de agitată pe când 
traversa drumul, alăturându-se mulţimii de navetişti care 
se îndreptau spre gară. Asta poate din cauză că până azi nu 
mai intrase niciodată într-o librărie. Nu prea avusese timp 
să citească de când soţul şi băieţelul ei fuseseră omorâţi cu 
cincisprezece ani înainte într-un bombardament în East 

End. Dacă fiul ei ar fi trăit, ar fi avut cam aceeaşi vârstă cu 
Sebastian. 

Fără un acoperiş deasupra capului, Tibby plecase în Vest, 
ca o pasăre care caută alte terenuri de hrană. Şi-a luat un 
serviciu la pensionul Safe Haven ca servitoare. După trei 
ani a ajuns chelneriţă şi, când proprietarul a murit, nu a 
moştenit casa, ci mai curând a preluat-o, deoarece banca 
era în căutarea cuiva, oricui, care să plătească ipoteca. 

Era să dea faliment, dar, în 1951, a fost salvată de 
Festivalul Britanic, care a atras un milion de turişti 
suplimentari în Londra, şi astfel pensionul a avut pentru 
prima oară profit. Acest profit a crescut în fiecare an, chiar 
dacă numai puţin, iar acum ipoteca fusese plătită şi 
afacerea era a ei. Se baza pe chiriaşii fideli ca s-o treacă 
prin iarnă, pentru că aflase de mult că cei care se bazau 
doar pe chiriaşi întâmplători dădeau repede faliment. 

Doamna Tibbet s-a smuls din visul ei cu ochii deschişi şi 
s-a uitat în jurul gării până ce a zărit semnul W.H. Smith. S- 
a uitat cum sezonierii intrau şi ieşeau. Majoritatea 
cumpărau doar câte un ziar de jumătate de penny, dar 
mulţi, care stăteau în spatele magazinului se uitau pe 
rafturi. 

S-a aventurat înăuntru dar a rămas neajutorată în 
mijlocul magazinului, stând în drumul clienţilor. Când a 
zărit o femeie care stătea în spate şi aranja cărţile aflate pe 
un cărucior din lemn în rafturi, s-a dus la ea, dar n-a 
întrerupt-o. 

Asistenta s-a uitat în sus. 

— Vă pot ajuta cu ceva, doamnă? a întrebat ea, politicos. 

— Aţi auzit de un scriitor Harry Cifton? 

— Oh, da, i-a răspuns femeia. Este unul dintre cei mai 
populari autori. Căutaţi un titlu anume? Doamna Tibbet a 
dat din cap. Atunci să mergem să vedem ce avem în stoc. 
Asistenta s-a dus în cealaltă parte a magazinului, urmată 
de doamna Tibbet, oprindu-se la un sector intitulat 
POLIȚISTE. Cărţile cu William Warwick erau aşezate ordonat 

într-un şir, cu mai multe locuri libere, care confirmau cât de 
popular era scriitorul. 

— Şi, desigur, a continuat asistenta, mai sunt şi 
memoriile din închisoare şi o biografie scrisă de lordul 
Preston, numită Principiul ereditar, care se referă la 
fascinantul proces de moştenire Clifton - Barrington. Poate 
vi-l amintiţi? A fost pe prima pagină a ziarelor mai multe 
săptămâni. 

— Ce romane ale domnului Clifton îmi recomandaţi? 

— Când mi se pune această întrebare referitoare la un 
scriitor, a răspuns asistenta, sugerez întotdeauna să se 
înceapă cu primul. A luat un exemplar din William Warwick 
şi cazul martorului orb de pe un raft. 

— Dar din celălalt, despre cazul ereditar, aş putea afla 
mai multe despre familia Clifton? 

— Da, şi veţi descoperi că este la fel de palpitant ca orice 
roman, a spus asistenta, îndreptându-se spre sectorul cu 
biografii. Costă trei şilingi, doamnă, a zis ea, dându-i 
ambele cărţi. 

Când doamna Tibbet s-a întors la pensiune, chiar înainte 
de cină, Janice a descoperit cu surprindere că nu era nimic 
în coşul de cumpărături şi încă şi mai surprinsă când s-a 
încuiat în birou, ieşind doar când o bătaie în uşa din faţă 
anunţa un eventual chiriaş. 

l-a luat două zile şi două nopţi ca să citească Principiul 
ereditar de Reg Preston, moment în care doamna Tibbet și- 
a dat seama că va trebui să viziteze alt loc în care nu mai 
intrase niciodată şi care va fi mult mai solicitant decât o 
librărie. 


KKK 


Sebastian a coborât la micul dejun luni-dimineaţă 
devreme, pentru că dorea să discute cu tatăl lui Bruno 
înainte ca acesta să plece la serviciu. 

— Bună dimineaţa, domnule, a spus el, aşezându-se la 
masă. 

— Bună dimineaţa, Sebastian, a spus don Pedro, lăsând 
ziarul jos. Deci te-ai decis să vii cu mine la Buenos Aires? 

— Da, domnule, m-am decis. Mi-ar plăcea să vin dacă aş 
avea timp să mă pregătesc. 

— Asta nu va fi o problemă, a spus don Pedro. Doar ai 
grijă să fii gata până mă întorc de la serviciu. 

— Şi când plecaţi, domnule? 

— Pe la ora cinci. 

— Voi fi gata până atunci, a spus Sebastian în timp ce 
Bruno intra în cameră. 

— Vei fi mulţumit să auzi că Sebastian va merge cu mine 
la Buenos Aires, i-a spus don Pedro fiului său, care se 
aşeza. Se va întoarce în Londra pe la sfârşitul lunii. Vezi să 
ai grijă de el când se întoarce. 

Bruno era gata să spună ceva când Elena a intrat şi a pus 
o farfurie cu pâine prăjită în mijlocul mesei. 

— Ce aţi dori la micul dejun, domnule? l-a întrebat pe 
Bruno. 

— Două ouă fierte, te rog. 

— Şi eu la fel, a spus Sebastian. 

— Eu trebuie să plec, a spus don Pedro, ridicându-se de 
la locul lui din capul mesei. Am o întâlnire pe Bond Street. 
S-a întors spre Sebastian şi a adăugat: Ai grijă să-ţi faci 
bagajele şi să fii gata de plecare până la ora cinci. Nu 
putem pierde fluxul. 

— De abia aştept, domnule, a spus Sebastian, părând cu 
adevărat încântat. 

— O zi bună, tată, a zis Bruno când tatăl lui ieşea din 
cameră. 

Nu a mai spus nimic până ce nu a auzit uşa de la intrare 
închizându-se, când s-a uitat peste masă la prietenul lui şi a 
comentat: 

— Eşti sigur că ai luat decizia corectă? 


KKK 

Doamna Tibbet nu se putea opri din tremurat. Nu era 
convinsă că se va descurca. Când chiriaşii s-au aşezat la 
masă în acea dimineaţă, au fost serviţi cu ouă tari, toast şi 
ceai călduţ şi Janice a fost cea care a fost considerată 
vinovată. Nu a servit la nimic faptul că doamna Tibbet nu 
mai făcuse cumpărăturile de două zile, aşa că pâinea era 
veche, fructele erau prea coapte şi rămăseseră fără şuncă. 
Janice s-a simţit uşurată când ultimul chiriaş nemulţumit a 
ieşit din sala de mese. Unul a refuzat chiar să plătească 
nota. 

S-a dus în bucătărie să vadă dacă doamna Tibbet se 
simţea bine, dar nu era nici urmă de ea. Janice s-a întrebat 
unde ar putea fi. 

Doamna Tibbet era de fapt în autobuzul numărul 148, 
îndreptându-se spre Whitehall. Nu ştia dacă se va putea 
descurca. Chiar dacă el ar fi acceptat s-o vadă, ce i-ar fi 
putut spune? La urma-urmei, ce legătură avea ea cu asta? 
A devenit atât de preocupată încât autobuzul a traversat 
Westminster Bridge înainte să coboare. A mers încet pe 
malul Tamisei şi nu din cauză că, asemenea turiştilor, 
admira priveliştea din susul şi josul fluviului. 

S-a răzgândit de câteva ori înainte de a ajunge în Piaţa 
Parlamentului, unde a început să meargă din ce în ce mai 
încet până ce s-a oprit în faţa intrării în Camera Comunelor 
unde, ca soţia lui Lot, s-a transformat într-un stâlp de sare. 

Portarul senior, obişnuit să discute cu oameni 
impresionați de prima lor vizită la Palatul Westminster, a 
zâmbit statuii îngheţate şi a întrebat: 

— Vă pot ajuta, doamnă? 

— Aici vin dacă vreau să mă întâlnesc cu un membru al 
Parlamentului? 

— Aveţi programare? 

— Nu, nu am, a spus doamna Tibbet, sperând că va fi 
întoarsă înapoi. 

— Nu vă îngrijoraţi, multă lume nu are. Să sperăm doar 
că este aici şi că este liber să vă vadă. Dacă vreţi să vă 
aşezaţi la coadă, unul dintre colegii mei vă va ajuta. 

Doamna Tibbet a urcat scările, a trecut de Westminster 
Hall şi s-a alăturat cozii lungi şi tăcute. Când a ajuns în faţă, 
după mai mult de o oră şi-a amintit că nu-i spusese lui 
Janice unde se ducea. 

A fost escortată în Holul Central, unde un oficial a trimis- 
o la biroul de recepţie. 

— Bună ziua, doamnă, a spus funcţionarul de serviciu. Cu 
care membru doriţi să vorbiţi? 

— Cu sir Giles Barrington. 

— Sunteţi din circumscripţia lui, doamnă? 

Altă şansă de scăpare, şi-a zis ea. 

— Nu, doresc să discut cu el despre o problemă 
personală. 

— Înţeleg, a spus funcţionarul, de parcă nimic nu l-ar fi 
putut surprinde. Dacă-mi spuneţi numele dumneavoastră, 
voi completa o fişă de vizitator. 

— Doamna Florence Tibbet. 

— Şi adresa? 

— Praed Street, numărul 37, Paddington. 

— Şi despre ce aţi dori să discutaţi cu sir Giles? 

— Despre nepotul lui, Sebastian Clifton. Funcţionarul a 
completat fila şi i-a dat-o unui mesager. 

— Cât va trebui să aştept? a întrebat ea. 

— Membrii răspund de obicei destul de repede dacă sunt 
în Cameră. Dar poate aţi dori să luaţi loc în timp ce 
aşteptaţi, a spus el, arătând spre băncile verzi aflate pe 
marginea Holului Central. 

Mesagerul a pornit-o pe coridorul cel lung către Camera 
de Jos. Când a intrat în holul membrilor, i-a dat fişa unui 
coleg, care a dus-o în Cameră. Camera era plină cu 
membrii care veniseră să-l audă pe Peter Thorneycroft, 
Cancelarul Eşichierului, anunțând că raţionalizarea benzinei 
va fi întreruptă la sfârşitul crizei din Suez. 

Mesagerul l-a zărit pe sir Giles Barrington aşezat la locul 
lui obişnuit şi a dat fişa unui membru de la marginea 
rândului al treilea de unde şi-a început drumul de-a lungul 

băncii pline, fiecare membru vizitând numele şi apoi dând-o 
mai departe, până ce a ajuns la sir Giles. 

Membrul pentru Bristol Docklands şi-a pus fişa în buzunar 
şi s-a ridicat după ce secretarul de externe terminase de 
răspuns la întrebarea anterioară, sperând să prindă atenţia 
speakerului. 

— Sir Giles Barrington, a anunţat speakerul. 

— Ar putea secretarul de externe să explice Camerei 
cum va afecta anunţul preşedintelui industria britanică, mai 
ales pe cea a cetăţenilor noştri care lucrează în domeniul 
apărării naţionale? 

Domnul Selwin Lloyd s-a ridicat iar în picioare şi, 
strângându-şi discursul, a zis: 

— AŞ putea să-i explic onorabilului şi galantului domn că 
păstrez continuu legătura cu ambasadorul nostru din 
Washington, iar el mă asigură... 

Până când domnul Lloyd a răspuns la ultima întrebare, 
cam după patruzeci de minute, Giles uitase de vizitator. 

Abia după o oră, când stătea în sala de ceai împreună cu 
nişte colegi, şi-a scos portofelul şi fişa a căzut pe jos. A 
luat-o şi s-a uitat la nume, dar nu îşi dădea seama cine ar 
putea fi doamna Tibbet. A întors-o şi a citit mesajul, a sărit 
din scaun, a ieşit în grabă din salonul de ceai şi nu s-a oprit 
din fugă până ce nu a ajuns în Holul Central, rugându-se ca 
ea să nu fi plecat. Când s-a oprit în faţa biroului 
funcţionarului de serviciu, l-a rugat s-o cheme pe doamna 
Tibbet. 

— Îmi pare rău, sir Giles, dar doamna a plecat de câteva 
minute. A spus că trebuie să se întoarcă la lucru. 

— La naiba, a zis Giles, întorcând fişa şi uitându-se la 
adresă. 

— Praed Street, Paddington, a zis Giles, urcându-se într- 
un taxi din faţa intrării pentru membri. Şi mă grăbesc, a 
mai spus el, aşa că dă-i bătaie. 

— Doar n-aţi vrea să încalc limita de viteză, nu, şefu', a 
zis şoferul, ieşind pe poarta principală şi îndreptându-se 
spre Parliament Square. 

Da, aş vrea, s-a gândit Giles dar a tăcut. De îndată cea 
aflat că doamna Tibbet plecase din Camera Comunelor, îşi 
sunase cumnatul să-i spună despre mesajul ciudat al unei 
străine. Prima reacţie a lui Harry a fost să sară în următorul 
tren spre Londra, dar Giles l-a sfătuit să renunţe, în caz că 
s-ar fi dovedit a fi o alarmă falsă. 

— Oricum, i-a spus Giles, era posibil ca Sebastian să fie 
în drum spre Bristol. 

Giles stătea pe marginea banchetei, dorind ca toate 
semafoarele să fie pe verde şi îndemnându-l pe şofer să 
schimbe banda, ori de câte ori întrezărea posibilitatea să 
câştige câţiva metri. Nu putea să se gândească prin ce 
trecuseră Harry şi Emma în ultimele două zile. Îi spuseseră 
oare lui Jessica? Dacă da, atunci aceasta stătea probabil pe 
ultima treaptă la Manor House, aşteptând nerăbdătoare 
întoarcerea lui Sebastian. 

Când taxiul a oprit la numărul 37, şoferul n-a putut să nu 
se mire de ce un membru al Parlamentului putea vizita un 
cămin din Paddington. Dar nu era treaba lui, mai ales că 
domnul îi dăduse un bacşiş atât de generos. 

Giles a sărit din taxi, a fugit la uşă şi a bătut de mai 
multe ori cu ciocănelul. După câteva momente, uşa i-a fost 
deschisă de o tânără care i-a spus: 

— Îmi pare rău, domnule, dar toate camerele sunt 
ocupate. 

— Nu caut o cameră, i-a spus Giles. Speram s-o văd pe - 
s-a mai uitat o dată pe fişă - doamna Tibbet. 

— Cine să-i spun că o caută? 

— Sir Giles Barrington. 

— Vă rog să aşteptaţi aici, domnule, o s-o anunţ, i-a spus 
ea înainte de a închide uşa. 

Giles a rămas pe trotuar, întrebându-se dacă Sebastian 
stătuse doar la o sută de metri de gara Paddington în tot 
acest timp. A aşteptat doar două minute înainte ca uşa să 
se deschidă din nou. 

— Imi pare foarte rău, sir Giles, a spus doamna Tibbet, 
părând agitată. Janice nu ştie cine sunteţi. Vă rog să poftiţi 
în salon. 

Giles s-a aşezat confortabil într-un fotoliu, şi doamna 
Tibbet i-a oferit o ceaşcă de ceai. 

— Nu, mulţumesc, a zis el. Sunt nerăbdător să ştiu dacă 
aveţi noutăţi despre Seb. Părinţii lui sunt foarte îngrijoraţi. 

— Desigur că sunt, săracii de ei, a spus doamna Tibbet. l- 
am zis de câteva ori că ar trebui să ia legătura cu mama 
lui, dar... 

— Dar? a întrerupt-o Giles. 

— E o poveste lungă, sir Giles, dar o voi scurta cât pot. 

După zece minute, doamna Tibbet i-a spus că ultima 
oară când îl văzuse pe Sebastian fusese atunci când acesta 
plecase cu un taxi în Eaton Square şi de atunci nu mai 
auzise de el. 

— Deci, din câte ştiţi dumneavoastră, el stă cu prietenul 
lui, Bruno Martinez, în Eaton Square, 44? 

— Da, aşa este, sir Giles, Dar eu am... 

— Vă sunt foarte îndatorat, a spus Giles, ridicându-se şi 
scoţându-şi portofelul. 

— Nu-mi datoraţi nimic, domnule, a spus doamna Tibbet, 
dând din mână. Tot ce am făcut a fost pentru Sebastian, nu 
pentru dumneavoastră. Dar dacă aş putea să vă ofer un 
mic sfat... 

— Da, desigur, a zis Giles, aşezându-se la loc. 

— Sebastian este speriat că părinţii lui sunt supăraţi pe 
el pentru că a pierdut şansa de a intra la Cambridge şi... 

— Dar nu şi-a pierdut locul la Cambridge, a întrerupt-o 
Giles. 

— Asta-i cea mai bună veste pe care am auzit-o toată 
săptămâna. Mai bine l-aţi găsi repede şi i-aţi spune, pentru 
că nu se va întoarce acasă atâta timp cât crede că părinţii 
lui sunt supăraţi pe el. 

— Mă duc direct în Eaton Square, numărul 44, a zis Giles, 
ridicându-se a doua oară din scaun. 

— Inainte de a pleca, a spus doamna Tibbet, fără să se 
mişte, ar trebui să ştiţi că şi-a luat asupra sa vina 
prietenului lui şi de aceea Bruno Martinez nu a fost 
pedepsit. Aşa că merită mai curând laude, nu să fie certat. 

— V-aţi greşit meseria, doamnă Tibbet - ar fi trebuit să 
lucraţi în corpul diplomatic. 

— Şi dumneavoastră ştiţi să flataţi oamenii, sir Giles, ca 
majoritatea membrilor Parlamentului. Nu că m-aş fi întâlnit 
cu vreunul până acum, a recunoscut ea. Dar nu vreau să vă 
mai rețin. 

— Mulţumesc din nou. După ce-l întâlnesc pe Sebastian 
şi aranjăm lucrurile, a spus Giles, ridicându-se a treia oară, 
poate vă veţi întoarce la Camera Comunelor să beţi un ceai 
cu noi? 

— Sunteţi foarte amabil, sir Giles. Dar nu-mi pot permite 
să-mi iau două zile libere pe săptămână. 

— Atunci, săptămâna viitoare, a spus Giles în timp ce ea 
a deschis uşa din faţă şi l-a condus pe trotuar. Voi trimite o 
maşină să vă ia. 

— Sunteţi foarte amabil, a zis doamna Tibbet, dar... 

— Fără niciun dar. Sebastian a avut foarte, foarte mult 
noroc când s-a oprit la numărul 37. 


KKK 


Când a sunat telefonul, don Pedro a traversat camera, 
dar nu a ridicat receptorul până ce nu a verificat dacă uşa 
biroului era închisă. 

— Convorbirea dumneavoastră cu Buenos Aires e pe fir, 
domnule. 

A auzit un clic, apoi o voce i-a spus: 

— Sunt Diego. 

— Ascultă cu atenţie. Totul s-a aranjat, inclusiv calul 
nostru troian. 

— Asta înseamnă că Sotheby's a fost de acord să...? 

— Sculptura va fi inclusă la vânzarea de la sfârşitul lunii. 

— Deci tot ce ne trebuie mai este un curier. 

— Cred că am găsit persoana ideală. Un prieten de la 
şcoală al lui Bruno care are nevoie de o slujbă şi vorbeşte 
foarte bine spanioleşte. Şi mai bine, unchiul lui este 
membru în Parlament şi unul dintre bunici a fost lord, deci 
are ceea ce englezii numesc sânge albastru, iar asta ne 
poate netezi drumul. 

— Ştie de ce l-ai ales? 

— Nu. Asta e mai bine s-o ţinem secret, a spus don 
Pedro, şi ne va permite să stăm la depărtare tot timpul 
acţiunii. 

— Când soseşte în Buenos Aires? 

— Va veni cu mine pe navă în seara asta şi se va 
întoarce în siguranţă în Anglia mult înainte ca cineva să-şi 
dea seama cu ce ne ocupăm. 

— Crezi că e suficient de mare ca să se ocupe de o 
asemenea afacere importantă? 

— Băiatul e mai matur decât vârsta lui şi, asta e 
important, îi place să rişte. 

— Pare ideal. Şi l-ai pus şi pe Bruno la curent? 

— Nu. Cu cât ştie mai puţine, cu atât mai bine. 

— Aşa e, a zis Diego. Mai e ceva ce vrei să fac înainte să 
vii? 

— Asigură-te că marfa e gata de încărcare şi este 
rezervat un loc pe Queen Mary pentru călătoria de 
întoarcere. 

— Şi bancnotele? 

Gândurile lui don Pedro au fost întrerupte de o bătaie 
uşoară în uşă. S-a întors şi l-a văzut pe Sebastian intrând în 
cameră. 

— Sper că nu vă întrerup, domnule. 

— Nu, nu, a zis don Pedro, punând receptorul în furcă şi 
zâmbindu-i tânărului care devenise ultima lui piesă de 
domino. 


KKK 


Giles s-a gândit să se oprească lângă prima cabină 
telefonică, să-l sune pe Harry şi să-l anunţe că-i dăduse de 
urmă lui Sebastian şi se ducea să-l ia, dar voia să vadă 
figura băiatului înainte de a suna. 

Traficul pe Park Lane era încurcat, iar şoferul taxiului nu 
părea interesat să se strecoare în spaţiile libere şi nici să 
treacă pe culoarea portocalie a semafoarelor. A respirat 
adânc. Ce mai contau câteva minute, s-a gândit el, când 
coteau pe Hyde Park Corner. 

Până la urmă, taxiul a ajuns pe Eaton Square, la numărul 
44 şi Giles a plătit suma exactă de pe aparatul de taxat 
înainte să urce scările şi să bată la uşă. L-a răspuns un 
uriaş, zâmbindu-i lui Giles, de parcă l-ar fi aşteptat. 

— Pot să vă ajut, domnule? 

— Îl caut pe nepotul meu, Sebastian Clifton, care am 
înţeles că stă aici, cu prietenul lui, Bruno Martinez. 

— A stat aici, domnule, i-a zis valetul, politicos. Dar a 
plecat la aeroportul din Londra acum douăzeci de minute. 

— Ştii cumva cu ce zbor pleacă? s-a interesat el. 

— Nu ştiu, sir Giles. 

— Sau unde merge? 

— Nu am întrebat. 

— Mulţumesc, a spus Giles, care, după atâţia ani ca 
înaintaş la crichet, ştia să recunoască un placaj. S-a întors 
să caute alt taxi când uşa s-a închis în spatele lui. A zărit un 
semn galben luminos şi a chemat taxiul, care s-a întors 
imediat să-l ia. 

— Aeroportul din Londra, a zis el, urcându-se repede în 
spate. Şi-ţi voi plăti dublu dacă mă duci acolo în patruzeci 
de minute. Au plecat tocmai când uşa de la numărul 44 s-a 

deschis şi un tânăr a coborât în goană treptele, făcându-i 
disperat semn cu mâna. 

— Opreşte-te! a strigat Giles. Taxiul s-a oprit, scrâşnind. 

— Hotărăşte-te, sefu’. 

Giles a deschis geamul în timp ce tânărul alerga spre el. 

— Sunt Bruno Martinez, a zis el. Nu s-au dus la aeroport. 
Merg spre Southampton să se îmbarce pe SS South 
America. 

— Şi când va pleca nava? a întrebat Giles. 

— Cu ultimul flux, cam pe la nouă în seara asta. 

— Mulţumesc, a zis Giles. Îi voi spune lui Sebastian... 

— Nu, vă rog să nu-i spuneţi, domnule, a zis Bruno. Şi, 
orice aţi face, nu-i spuneţi tatălui meu că am vorbit cu 
dumneavoastră. 

Niciunul dintre ei nu a observat că cineva îi urmărea de 
la fereastra casei cu numărul 44. 


KKK 


Lui Sebastian i-a plăcut să stea pe bancheta din spate a 
Rolls-Royce-ului, dar a fost surprins când s-au oprit la 
Battersea. 

— Ai mai zburat vreodată cu elicopterul? l-a întrebat don 
Pedro. 

— Nu, domnule. N-am mai zburat niciodată cu avionul. 

— Va dura două ore din călătoria noastră. Dacă vrei să 
lucrezi pentru mine, vei învăţa repede că timpul înseamnă 
bani. 

Elicopterul s-a avântat spre cer, a întors spre dreapta şi a 
luat-o în sud, către Southampton. Sebastian s-a uitat în jos 
către traficul matinal care îşi continua drumul în pas de 
melc în afara Londrei. 


KKK 


— Nu pot să ajung la Southampton în patruzeci de 
minute, şefu', a spus şoferul. 

— Aşa e, a zis Giles, dar, dacă mă duci la docuri înainte 
de plecarea SS South America, îţi dau de două ori suma de 
pe aparat. 

Şoferul a năvălit ca un cal de rasă pură ieşind din grajd şi 
a făcut tot posibilul să depăşească ora de vârf, ocolind, 
luând-o pe străduţe laterale pe care Giles nu le mai văzuse 
până atunci, trecând de pe o bandă pe alta înainte de a 
reveni ca să depăşească semafoarele care trecuseră deja 
pe roşu. Dar tot a durat o oră înainte de a ajunge pe 
Winchester Road, unde au găsit şiruri lungi de maşini 
înghesuite pe o singură bandă şi circulând cu viteza celei 
mai lente maşini. Giles s-a uitat pe geam şi n-a văzut vreun 
progres notabil pe drum. 

Se tot uita la ceas, dar minutarul era singurul care 
mergea constant şi şansele ca ei să ajungă la docuri înainte 
de nouă erau din ce în ce mai mici cu fiecare minut. S-a 
rugat ca vasul să întârzie câteva minute, cu toate că ştia că 
nu-şi putea permite căpitanul să piardă fluxul. 

Giles s-a aşezat mai bine pe banchetă şi s-a gândit la 
cuvintele lui Bruno. Orice aţi face, nu-i spuneţi tatălui meu 
că am vorbit cu dumneavoastră. Sebastian n-ar fi putut să-i 
ceară mai multe unui prieten. S-a uitat iar la ceas: 7:30 
p.m. Cum ar fi putut valetul să facă o asemenea greşeală şi 
să-i spună că mergeau la aeroportul din Londra? 7:45 p.m. 
Era evident că nu fusese o greşeală, pentru că omul îi 
spusese „sir Giles”, cu toate că nu ştia că urma să vină la 
ei. Doar dacă... 8 p.m. Şi când spusese „au plecat la 
aeroportul din Londra” la cine se mai referea? La tatăl lui 
Bruno? 8:15 p.m. Giles nu reuşise să găsească un răspuns 
satisfăcător la niciuna dintre aceste întrebări până când 
taxiul a luat-o pe Winchester Road şi s-a îndreptat spre 
docuri. 8:30 p.m. Giles a lăsat toate acestea deoparte şi a 
început să se gândească la ce avea de făcut dacă ajungeau 
la docuri înainte ca vasul să ridice ancora. 8:45 p.m. 

— Mai repede! a cerut el, cu toate că bănuia că şoferul 
conducea cât de repede putea. 

În cele din urmă a zări vasul de linie cel mare şi, cum 
devenea din ce în ce mai mare cu fiecare minut care 
trecea, a început să creadă că vor reuşi. Dar atunci a auzit 
sunetul de care se temea: trei semnale puternice, 
prelungite, ale sirenei. 

— Timpul şi mareea nu aşteaptă pe nimeni, a spus 
şoferul. 

O observaţie de care Giles s-ar fi lipsit atunci. 

Taxiul s-a oprit lângă bordul SS South America, dar 
rampa pentru pasageri fusese deja ridicată şi frânghiile de 
amarare fuseseră eliberate pentru a permite navei celei 
mari să se îndepărteze încet de port şi s-o pornească în 
larg. 

Giles s-a simţit neputincios în timp ce urmărea cele două 
remorchere care îndrumau vasul în estuar, ca nişte furnici 
ce conduceau un elefant către un tărâm mai sigur. 

— Biroul şefului de port! a strigat el, fără nicio idee unde 
era. 

Şoferul a trebuit să oprească de două ori să întrebe pe 
unde s-o ia înainte de a ajunge la singura clădire care mai 
avea luminile aprinse. 

Giles a sărit din taxi şi s-a năpustit în biroul şefului de 
port, fără să bată. lnăuntru s-a întâlnit cu trei oameni 
surprinşi. 

— Tu cine mai eşti? a întrebat un bărbat îmbrăcat în 
uniforma portului pe care erau înşirate mai multe găitane 
aurii decât la colegii lui ofiţeri. 

— Sir Giles Barrington. Nepotul meu e la bordul acelei 
nave, a spus el, arătând pe geam. Am putea să-l aducem 
înapoi? 

— N-aş prea crede, domnule, doar în cazul în care 
căpitanul o să vrea să oprească nava şi să-i permită să fie 
coborât pe un remorcher, ceea ce aş zice că e puţin 
probabil. Dar o să încerc. Cum se numeşte pasagerul? 

— Sebastian Clifton. Este minor şi sunt autorizat de 
părinţi să-l iau de pe acel vas. 

Şeful de port a ridicat un microfon şi a început să învârtă 
nişte butoane pe un panou de control, încercând să obţină 
legătura cu căpitanul. 

— Nu vreau să vă faceţi prea multe speranţe, a spus el, 
dar căpitanul şi cu mine am lucrat împreună în Marina 
Regală, aşa că... 

— Căpitanul de pe SS South America, a spus o voce cu 
un accent englezesc pronunţat. 

— Sunt Bob Walters, căpitane. Avem o problemă şi ţi-aş 
fi recunoscător pentru orice ajutor mi-ai putea da, a spus 
şeful de port înainte de a-i transmite cererea lui Giles. 

— În mod normal, aş fi fericit să te ajut, Bob, a spus 
căpitanul, dar proprietarul vasului e pe punte, aşa că va 
trebui să-i cer permisiunea. 

— Mulţumesc, au zis Giles şi şeful de port împreună, 
înainte ca legătura să fie întreruptă. 

— Există vreo situaţie în care să ai autoritatea să 
comanzi unui căpitan? a întrebat Giles, în timp ce aşteptau. 

— Doar când vasul este în estuarul meu. De îndată cea 
trecut de farul din nord, este deja în canal şi e în afara 
jurisdicției mele. 

— Dar poţi să-i dai căpitanului un ordin când nava este 
încă în estuar? 

— Da, domnule, dar amintiţi-vă, este o navă străină, şi 
nu dorim un incident diplomatic, deci nu prea dorim să 
anulăm ordinele căpitanului decât dacă aş fi convins că are 
loc o activitate ilegală. 

— Dar ce le ia aşa de mult? a întrebat Giles, după ce au 
trecut câteva minute. 

Brusc, în intercom s-a auzit o voce. 

— Îmi pare rău, Bob. Proprietarul nu doreşte să dea curs 
cererii voastre şi vom intra în curând în Canal. 

Giles a luat microfonul repede din mâna şefului de port. 

— Sunt sir Giles Barrington. Vă rog să îmi daţi legătura 
cu proprietarul. Vreau să-i vorbesc personal. 

— Îmi pare rău, sir Giles, a spus căpitanul, dar domnul 
Martinez a părăsit puntea şi s-a dus în cabină, lăsând 
instrucţiuni stricte să nu fie deranjat. 

HARRY CLIFTON 


1957 

33 


Harry presupuse că nimic nu ar putea depăşi mândria pe 
care a simţit-o auzind că Sebastian primise o bursă la 
Cambridge. Se înşelase. Era la fel de mândru urmărindu-şi 
soţia urcând treptele spre estrada unde i s-a acordat 
licenţa în afaceri, summa cum laude, de la Wallace Sterling, 
preşedintele Universităţii Stanford. 

Harry ştia mai bine decât oricine altcineva sacrificiile 
făcute de Emma pentru a fi la nivelul imposibil de înalt pe 
care-l stabilise profesorul Feldman pentru el însuşi şi pentru 
studenţi şi care se aşteptase chiar la mai multe de la 
Emma, după cum îi explicase în cursul acelei perioade. 

Când a părăsit scena, însoţită de aplauze calde, ca toţi 
studenţii dinaintea ei, şi-a aruncat capela în aer, semn că 
zilele de studenţie rămăseseră în urmă. Ea se gândea ce ar 
fi spus draga ei mamă despre un astfel de comportament în 
public al unei doamne de 36 de ani. 

Privirea lui Harry s-a mutat de la soţia sa la distinsul 
profesor de afaceri, care stătea pe estradă dar la două 
locuri distanţă de preşedintele universităţii. Cyrus Feldman 
nu a încercat să-şi ascundă sentimentele când pupila lui 
preferată şi-a primit licenţa. A fost primul care s-a ridicat în 
picioare s-o aplaude pe Emma, şi ultimul care s-a aşezat la 
loc. Harry se întrebase adesea cum putea soţia sa să 
supună voinţei sale oameni importanţi, de la câştigători ai 
Premiului Pulitzer până la preşedinţi de companii, la fel cum 
procedase şi mama ei înainte. 

Cât de mândră ar fi fost astăzi Elisabeth de fiica sa, dar 
nu mai mândră decât mama lui, pentru că Maisie 
parcursese un drum cel puţin la fel greu înainte a-şi scrie 
BA după nume. 

Harry şi Emma cinaseră cu profesorul Feldman şi soţia lui 
cea bolnavă, Ellen, cu o seară înainte. Feldman nu-şi luase 
ochii de la Emma şi îi sugerase chiar să revină la Stanford şi 
să-şi completeze o teză de doctorat sub supravegherea lui. 

— Şi bietul meu soţ? a spus Emma, îmbrăţişându-l pe 
Harry. 

— Va trebui să se înveţe să trăiască fără dumneavoastră 
vreo doi ani, a zis Feldman, fără să încerce să ascundă ce 
avea în minte. 

Mulţi englezi cu temperamentul încins, auzind o astfel de 
propunere făcută soţiei, i-ar fi tras un pumn în nas, şi o 
soţie mai puţin tolerantă decât doamna Feldman ar fi iniţiat 
procedurile de divorţ, la fel ca trei dintre predecesoarele ei. 
Harry doar a zâmbit, iar doamna Feldman s-a făcut că nu 
aude. 

Harry fusese de acord cu sugestia Emmei că ar trebui să 
se întoarcă în Anglia imediat după ceremonie, pentru că 
dorea să ajungă la Manor House înainte ca Sebastian să se 
întoarcă de la Beechcroft. Băiatul lor nu mai era şcolar, s-a 
gândit ea, ci mai avea doar trei luni până ce va deveni 
student. 

La sfârşitul ceremoniei, Emma s-a dus să se plimbe pe 
pajişte, admirând atmosfera şi cunoscându-i pe ceilalţi 
absolvenţi care, ca şi ea, îşi petrecuseră nesfârşite ore de 
studii deşi se aflau pe ţărmuri îndepărtate iar acum se 
întâlneau pentru prima oară. S-au prezentat soţii şi soţi, şi- 
au arătat fotografii şi au schimbat adrese. 

Pe la ora şase, când ospătarii au început să plieze 
scaunele, să strângă sticlele goale de şampanie şi să adune 
ultimele farfurii goale, Harry se gândea că ar fi cazul să se 
întoarcă la hotel. 

Emma a vorbit întruna până la Fairmont, în timp ce 
împachetau, pe drumul din taxi către aeroport şi în timp ce 
aşteptau în salonul de clasa întâi. De îndată ce s-a urcat în 
avion, şi-a găsit locul, şi-a pus centura de siguranţă, a 
închis ochii şi a adormit imediat. 


KKK 

— Vorbeşti de parcă ai fi de vârstă mijlocie, a spus Emma 
când îşi începeau lungul drum de la aeroportul londonez 
către Manor House. 

— Sunt de vârstă mijlocie, i-a zis Harry. Am treizeci şi 
şapte de ani şi, ce e mai rău, tinerele au început să-mi 
spună „domnule”. 

— Ei, eu nu mă simt de vârstă mijlocie, a spus Emma, 
uitându-se pe hartă. la-o la dreapta la semafor şi ajungem 
pe Great Bath Road. 

— Asta e din cauză că, pentru tine, viaţa abia a început. 

— Adică? 

— Adică asta. Ţi-ai primit licenţa şi ai fost numită în 
Consiliul Barrington's, ceea ce ţi-a deschis un drum nou în 
faţă. S-o recunoaştem, acum douăzeci de ani, niciuna 
dintre acestea n-ar fi fost posibile. 

— Şi în cazul meu au fost posibile pentru că Cyrus 
Feldman şi Ross Buchanan sunt oameni deştepţi care ştiu 
să trateze femeile ca pe egale. Şi, nu uita, Giles şi cu mine 
posedăm împreună douăzeci şi două la sută din acţiunile 
companiei, iar Giles nu este deloc interesat de Consiliu. 

— Aşa o fi, dar dacă lumea vede că îţi faci treaba bine, 
alţi preşedinţi ar putea fi convinşi să urmeze exemplul lui 
Ross. 

— Nu te păcăli singur. Vor mai trece zeci de ani până ce 
femeilor competente li se va da ocazia să înlocuiască 
bărbaţii incompetenti. 

— Ei, cel puţin să ne rugăm să fie altfel pentru Jessica. Eu 
sper ca, până va termina şcoala, singurul ei scop în viaţă să 
nu fie să înveţe să gătească şi să-şi găsească un soţ 
potrivit. 

— Tu crezi că astea erau scopurile mele în viaţă? 

— Dacă da, înseamnă că ai cam dat greş la amândouă, a 
zis Harry. Şi nu uita că m-ai ales când aveai unsprezece 
ani. 

— Zece, a spus Emma. Dar au mai trecut şapte ani până 
ce mi-am dat seama. 

— Oricum, a zis Harry, nu trebuie să presupunem că doar 
pentru că amândoi am câştigat locuri la Oxford, iar Grace 
este profesor la Cambridge, Jessica va dori să facă la fel. 

— Şi de ce ar face-o, când e atât de talentată? Ştiu că-l 
admiră pe Seb, dar modelele ei sunt Barbara Hepworth şi 
Mary Cassat, de aceea mă tot întreb ce alternative are. 
Emma s-a uitat iar la hartă. Coteşte-o la dreapta cam după 
jumătate de kilometru. Ar trebui să apară indicatorul 
Reading. 

— Ce tot complotaţi voi două pe la spatele meu? a 
întrebat Harry. 

— Dacă Jessica este suficient de bună şi profesorul ei de 
arte mă asigură că este, şcoala doreşte ca ea să solicite o 
bursă la Colegiul Regal de Arte sau la Slade School of 
Fineart. 

— Nu-i aşa că domnişoara Fielding a fost la Slade? 

— Ba da, şi mi-a amintit că Jessica este o artistă mult mai 
bună la cincisprezece ani decât a fost ea când a absolvit. 

— Asta cred că o roade puţin. 

— Reacţie tipică de bărbat. De fapt, domnişoara Fielding 
doreşte foarte mult ca Jessica să îşi atingă potenţialul 
complet. Doreşte să fie prima fată de la Red Maids' care a 
câştigat un loc la Colegiul Regal. 

— Chiar că ar fi o dublă, a zis Harry, cum Seb este primul 
băiat de la Beechcroft Abbey care a câştigat bursa de merit 
la Cambridge. 

— Primul din 1922, l-a corectat Emma. la-o la stânga la 
prima intersecţie. 

— Cred că te iubesc la nebunie în Consiliul de la 
Barrington, a spus Harry, îndeplinindu-i solicitarea. Apropo, 
în caz că ai uitat, săptămâna viitoare apare ultima mea 
carte. 

— Te trimit în vreun loc interesant ca s-o promovezi? 

— Ţin un discurs la dejunul literar la Yorkshire Post vineri 
şi mi-au spus că au vândut atâtea bilete că au trebuit să se 
mute de la un hotel local la restaurantul curselor York. 

Emma s-a aplecat să-l sărute pe obraz. 

— Felicitări, dragule! 

— N-are nicio legătură cu mine, pentru că nu sunt 
singurul speaker. 

— Spune-mi numele rivalului, ca să-l pot asasina. 

— Numele e; este Agatha Christie. 

— Deci William Warwick a ajuns în sfârşit un rival de luat 
în seamă al lui Hercule Poirot? 

— Nu, mă tem că nu. Dar domnişoara Christie a scris 
patruzeci şi nouă de romane, iar eu abia l-am completat pe 
al cincilea. 

— Ei, poate o prinzi din urmă când vei scrie şi tu 
patruzeci şi nouă de cărţi. 

— Ar trebui să am un noroc prea mare. Deci, în timp ce 
eu voi tropăi prin ţară încercând să ajung pe lista de 
bestselleruri, tu ce vei face? 

— l-am spus lui Ross că voi trece luni să-l văd pe la birou. 
Încerc să-l conving să renunţe la construcţia navei 
Buckingham. 

— De ce? 

— Acum nu este momentul potrivit să rişti atâţia bani 
într-un vas de croazieră de lux, în timp ce pasagerii devin 
din ce în ce mai ataşaţi de aeronave. 

— Da, te înţeleg, deşi eu aş prefera să merg cu vaporul 
la New York decât să zbor acolo. 

— Asta pentru că eşti de vârstă mijlocie, i-a zis Emma, 
bătându-l pe picior. l-am mai promis şi lui Giles că voi trece 
pe la Barrington Hall să mă asigur că Marsden a aranjat 
totul pentru vizita lui şi a lui Gwyneth din weekend. 

— Marsden va fi, în mod sigur, gata. 

— Împlineşte şaizeci de ani la anul şi ştiu că vrea să iasă 
la pensie. 

— Nu va fi uşor de înlocuit, a spus Harry, când trecea de 
indicatorul de Bristol. 

— Gwyneth nu vrea să-l înlocuiască. Spune că a venit 
vremea ca Giles să fie târât în a doua jumătate a secolului 
XX. 

— La ce se gândeşte? 

— Crede că va fi iar un guvern laburist după alegerile 
următoare şi, cum Giles va fi în mod aproape sigur ministru 
are intenţia să-l pregătească pentru funcţie, care nu 
include dădăcitul de către servitori. În viitor singurii 
servitori care-l vor asista vor fi funcţionari publici. 

— Giles a avut noroc când a întâlnit-o pe Gwyneth. 

— N-a venit vremea s-o ceară de nevastă pe biata fată? 

— Ba da, dar el e încă traumatizat după experienţa cu 
Virginia şi nu cred că este gata să se însoare iar. 

— Atunci ar face bine să treacă peste experienţele 
anterioare pentru că femei aşa de bune ca Gwyneth nu se 
întâlnesc pe toate drumurile, a spus Emma, întorcându-şi 
atenţia la hartă. 

Harry a depăşit un camion. 

— Tot nu pot să mă obişnuiesc cu ideea că Seb nu mai 
este şcolar. 

— Ai planificat ceva pentru primul lui weekend acasă? 

— Mă gândeam să-l iau să-i vadă pe cei de la 
Gloucestershire jucând împotriva Blackheath, mâine la 
County Ground. 

Emma a râs. 

— Asta face foarte bine la caracter, să urmăreşti jucând o 
echipă care mai mult pierde decât câştigă. 

— Şi poate am merge toţi la Old Vic într-o seară din 
săptămâna viitoare, a mai zis el, ignorându-i comentariul. 

— Ce joacă? 

— Hamlet. 

— Cine joacă în rolul prinţului? 

— Un actor tânăr, Peter OToole, despre care Seb zice că 
e cel mai tare, ce-o mai fi însemnând şi asta. 

— Va fi foarte bine să-l avem pe Seb înapoi toată vara. 
Poate ar trebui să dăm o petrecere înainte să plece la 
Cambridge. Să-i dăm o şansă să întâlnească nişte fete. 

— O să aibă destul timp pentru fete. Cred că e ruşinos că 
guvernul opreşte Programul de Serviciu Naţional. Seb ar fi 
fost un ofiţer foarte bun şi l-ar fi ajutat să ştie cum să-şi 
asume responsabilitatea pentru alţii. 

— Nu eşti de vârstă mijlocie, a zis Emma, în timp ce 
intrau pe alee, eşti de-a dreptul preistoric. 

Harry a râs în timp ce oprea maşina în faţă la Manor 
House şi a fost încântat când a zărit-o pe Jessica pe treapta 
de sus, aşteptându-i. 

— Unde e Seb? a fost prima întrebare a Emmei după ce a 
coborât din maşină şi a îmbrăţişat-o pe Jessica. 

— Nu s-a întors ieri de la şcoală. Poate s-a dus direct la 
Barrington Hall şi a rămas peste noapte la unchiul Giles. 

— Eu credeam că Giles este în Londra, a zis Harry. O să-i 
dau un telefon să văd dacă pot veni la cină. 

Harry a coborât şi a intrat în casă. A luat telefonul din hol 
şi a format un număr local. 

— Ne-am întors, a spus el când a auzit vocea lui Giles. 

— Bine ai venit acasă, Harry. Te-ai distrat bine în State? 

— Grozav. Emma a fost vedeta, desigur. Cred că 
Feldman vrea ca ea să-i fie cea de a cincea soţie. 

— Ei, ar fi nişte avantaje, a spus Giles. Niciodată nu e un 
angajament pe termen lung când e vorba de omul acesta 
şi, fiind în California, totul se va termina cu un divorţ drăguţ 
şi sănătos. 

Harry a râs. 

— Apropo, Seb e cu tine? 

— Nu, nu este. De fapt, nu l-am mai văzut de o vreme. 
Dar sunt sigur că nu e departe. De ce nu suni la şcoală să 
vezi dacă nu mai e pe acolo? Sună-mă când afli unde este 
pentru că am nişte veşti bune pentru tine. 

— Aşa vom face, a zis Harry. A lăsat receptorul în furcă şi 
a căutat numărul directorului în cartea de telefon. 

— Nu te îngrijora, dragă, nu mai este şcolar, după cum 
îmi tot aminteşti, a spus el când a văzut figura ei neliniştită. 
Sunt sigur că există o explicaţie simplă. A sunat la 
Beechcroft 117 şi, în timp ce aştepta să i se răspundă, şi-a 
luat soţia în braţe. 

— Dr. Banks-Williams la telefon. 

— Domnule director, sunt Harry Clifton. Îmi pare rău că 
vă deranjez după sfârşitul şcolii, dar aş vrea să ştiu dacă 
aveţi idee pe unde ar putea fi băiatul meu, Sebastian. 

— Nu ştiu, domnule Clifton. Nu l-am mai văzut de când a 
fost suspendat la începutul săptămânii. 

— Suspendat? 

— Îmi pare rău, domnule Clifton. Mi-e teamă că nu am 
avut de ales. 

— Dar ce a făcut? 

— Câteva abateri minore, inclusiv fumatul. 

— Şi abateri majore? 

— A fost prins beat în camera lui, împreună cu o femeie 
de serviciu. 

— Şi acestea au fost abateri de eliminare? 

— M-aş fi putut face că nu văd, pentru că era ultima 
săptămână a trimestrului, dar, din nefericire, niciunul nu 
era îmbrăcat. 

Harry şi-a înăbuşit râsul, mulţumit că Emma nu auzise ce 
spusese directorul. 

— Când a venit la mine, a doua zi, i-am spus că după 
unele deliberări şi consultaţii cu dirigintele lui, nu aveam de 
ales decât să-l elimin. l-am dat o scrisoare pentru 
dumneavoastră. Ceea ce este evident că nu a făcut. 

— Dar unde ar putea să fie? a întrebat Harry, neliniştit şi 
el de acum. 

— Nu ştiu. Tot ce vă pot spune este că dirigintele i-a dat 
un bilet de clasa a treia pentru Temple Meads, iar eu am 
presupus că nu-l voi mai vedea. Totuşi, în după-amiaza 
aceea a trebuit să merg la Londra să iau parte la dineul 
seniorilor şi, spre surprinderea mea, l-am găsit în acelaşi 
tren cu mine. 

— L-aţi întrebat de ce merge la Londra? 

— AŞ fi făcut-o, a spus directorul, sec, dacă n-ar fi fugit 
din vagon când m-a văzut. 

— De ce a fugit? 

— Poate din cauză că fuma, iar eu îl avertizasem mai 
înainte că, dacă mai încălca alte reguli ale şcolii în timpul 

trimestrului, va fi exmatriculat. Şi el ştia prea bine că 
aceasta însemna că-l voi anunţa pe tutorele de la 
Cambridge şi voi recomanda să-i fie retrasă bursa. 

— Şi aţi făcut-o? 

— Nu, nu am făcut-o. Ar trebui să-i mulţumiţi soţiei mele 
pentru asta. Dacă ar fi fost după mine, ar fi fost 
exmatriculat şi şi-ar fi pierdut locul la Cambridge. 

— Pentru fumat, când nici măcar nu era în şcoală? 

— Asta nu a fost singura abatere. Stătea într-un vagon 
de clasa întâi când nici nu avea măcar bani pentru un bilet 
de clasa întâi şi, mai înainte, îşi minţise dirigintele că se 
întoarce direct la Bristol. Asta, plus celelalte abateri m-ar fi 
convins că era nedemn de un loc la vechea mea 
universitate. Nu mă îndoiesc că îmi voi regreta mila. 

— Şi atunci l-aţi văzut ultima oară? a spus Harry, 
încercând să rămână calm. 

— Da, şi este ultima oară când îmi doresc să-l fi văzut, a 
spus directorul, punând receptorul în furcă. 

Harry i-a povestit ce spusese directorul şi Emmei, lăsând 
însă deoparte problema cu femeia de serviciu. 

— Şi unde ar putea fi acum? a întrebat Emma, speriată. 

— Primul lucru pe care-l voi face va fi să-l sun iar pe Giles 
şi să-i spun ce s-a întâmplat, înainte de a ne decide cum 
vom proceda în continuare. 

Harry a ridicat iar receptorul şi şi-a pierdut o vreme 
repetând aproape textual conversaţia cu directorul. 

Giles a tăcut câteva momente. 

— Nu e greu de înţeles ce a trecut prin mintea lui Seb 
după ce Banks-Williams l-a găsit în tren. 

— Să mă ia naiba dacă-mi dau seama, a zis Harry. 

— Pune-te în locul lui, a spus Giles. Crede că din cauză că 
directorul l-a prins fumând şi călătorind la Londra fără 
permisiune, a fost exmatriculat şi şi-a pierdut locul la 
Cambridge. Cred că vei afla că îi este teamă să se întoarcă 
acasă şi să dea ochii cu tine şi cu Emma. 

— Ei bine, asta nu mai e o problemă, dar tot trebuie să-l 
găsim şi să-l anunţăm. Dacă plec acum la Londra, pot să 
stau în Smith Square? 

— Sigur că poţi, dar n-are rost, Harry. Ar trebui să rămâi 
la Manor House cu Emma. Plec eu la Londra şi atunci avem 
toate bazele acoperite. 

— Dar tu şi Gwyneth voiaţi să vă petreceţi weekendul 
împreună, în caz că ai uitat. 

— Dar Seb tot nepotul meu este, Harry, în caz că ai uitat 
tu. 

— Mulţumesc, a zis Harry. 

— Te sun când ajung la Londra. 

— Spuneai că ai nişte veşti? 

— Nu este nimic important. Ei bine, nu la fel de important 
ca descoperirea lui Seb. 


KKK 


Giles a plecat la Londra în acea seară, iar când a ajuns, 
menajera i-a confirmat că Sebastian nu fusese pe acolo. 

Giles i-a transmis informațiile lui Harry, care l-a sunat pe 
comisarul-adjunct de la Scotland Yard. Acesta a fost plin de 
înțelegere, dar i-a arătat că o duzină de copii erau raportați 
dispăruţi în Londra în fiecare zi şi majoritatea erau mai mici 
decât Sebastian. Într-un oraş cu o populaţie de opt 
milioane, era ca şi cum ar fi căutat acul în carul cu fân. Dar 
a spus că va anunţa toate secţiile de poliţie din zona Met. 

Harry şi Emma au stat noaptea târziu sunând la bunica 
lui Sebastian, Maisie, la mătuşa lui, Grace, la Deakins, la 
Ross Buchanan, la Griff Haskins şi chiar la domnişoara 
Parish, încercând să afle dacă Sebastian luase legătura cu 
unul dintre ei. Harry a vorbit cu Giles de mai multe ori în 
ziua următoare, dar n-a avut nicio noutate. Acul în carul cu 
fân, a repetat el. 

— Cum suportă Emma? 


7 Met - Zona Metropolitană. 

— Nu prea bine. Îi este teamă de ce e mai rău cu fiecare 
oră care trece. 

— Şi Jessica? 

— Nu poate fi consolată. 

— Te sun cum aflu ceva. 


KKK 


În după-amiaza următoare, Giles l-a sunat pe Harry de la 
Camera Comunelor şi i-a spus că pleca la Paddington să 
viziteze o femeie care dorea să-l vadă pentru că avea veşti 
despre Sebastian. 

Harry şi Emma au rămas lângă telefon, aşteptându-l pe 
Giles să sune în mai puţin de o oră, dar el n-a mai sunat 
până la nouă seara. 

— Spune-mi că e bine, sănătos, a spus Emma după cea 
smuls receptorul din mâna lui Harry. 

— Este bine-sănătos, a spus Giles, dar mi-e teamă că 
astea sunt singurele veşti bune. E în drum spre Buenos 
Aires. 

— Ce tot spui acolo? l-a întrebat Emma. De ce s-ar duce 
Seb la Buenos Aires? 

— Habar n-am. Tot ce pot să vă spun este că e la bordul 
SS South America cu cineva numit Pedro Martinez, tatăl 
unuia dintre colegii lui de şcoală. 

— Bruno, a spus Emma. E şi el la bord? 

— Nu, nu poate să fie pentru că l-am văzut acasă la el în 
Eaton Square. 

— Plecăm imediat la Londra, a zis Emma. Şi atunci îl 
putem vizita pe Bruno mâine-dimineaţă. 

— Nu cred că ar fi bine, a spus Giles. 

— De ce nu? l-a întrebat Emma. 

— Din mai multe motive, şi mai ales pentru că am primit 
un telefon de la sir Alan Redmayne, secretarul de cabinet. 
A întrebat dacă noi trei am vrea să ne întâlnim cu el mâine 
la zece în Downing Street. Nu pot să cred că este o 
coincidenţă. 

— Bună ziua, sir Alan, a spus Giles când cei trei au fost 
invitaţi în biroul secretarului de cabinet. Pot să v-o prezint 
pe sora mea, Emma, şi pe cumnatul meu, Harry Clifton? 

Sir Alan Redmayne a dat mâna cu Harry şi Emma, înainte 
de a-l prezenta pe domnul Hugh Spencer. 

— Domnul Spencer este secretar-asistent la Trezorerie, a 
explicat el. Motivul prezenţei sale aici va deveni clar 
imediat. 

S-au aşezat toţi în jurul unei mese rotunde, aflate în 
centrul camerei. 

— Imi dau seama că această întrunire are ca scop 
discutarea unei probleme foarte serioase, a spus sir Alan, 
dar, înainte de a începe, aş dori să vă spun, domnule 
Clifton, că sunt un admirator al lui William Warwick. Ultima 
dumneavoastră carte se află pe noptiera soţiei mele, aşa că 
din nefericire, n-o voi putea citi până ce n-o va termina ea. 

— Sunteţi foarte amabil, domnule. 

— Aş dori să încep prin a vă explica de ce am dorit să vă 
vedem atât de rapid, a spus sir Alan, schimbând tonul. Aş 
dori să vă asigur, domnule şi doamnă Clifton că şi noi 
suntem la fel de interesaţi de bunăstarea fiului 
dumneavoastră la fel ca voi, chiar dacă interesele noastre 
pot diferi. Atenţia guvernului, a continuat el, se axează în 
jurul unui om numit don Pedro Martinez, care şi-a băgat 
degetele în atâtea plăcinte încât avem un cabinet cu 
dosare doar pentru el. Domnul Martinez este un cetăţean 
argentinian cu reşedinţa în Eaton Square, care are o casă la 
ţară în Shillingford, trei vase de croazieră, mai mulţi poney 
de polo aflaţi la Clubul de Polo din Windsor Great Park şi o 
lojă la Ascot. Intotdeauna vine la Londra în sezon şi are un 
cerc mare de prieteni şi asociaţi care-l cred bogătanul 
baron al vitelor. Şi de ce n-ar crede-o? Are trei sute de mii 
de acri în pampasul din Argentina pe care pasc aproximativ 
cinci sute de mii de capete de vite. Deşi obţine din asta un 

profit frumuşel, de fapt este doar un paravan pentru alte 
activităţi ilegale. 

— Şi care sunt acestea? 

— Ca s-o spun de-a dreptul, sir Giles, este un escroc 
internaţional. Il face pe Moriarty să pară băiat de cor. 
Lăsaţi-mă să vă mai spun ce ştim despre domnul Martinez 
şi apoi voi fi fericit să vă răspund la orice întrebări veţi 
avea. Drumurile noastre s-au încrucişat prima oară în 1935 
când eu eram asistent special ataşat Biroului de Afaceri 
Externe. Am aflat că el făcea afaceri cu Germania. Era 
prieten bun cu Heinrich Himmler, şeful SS, şi ştim că l-a 
întâlnit pe Hitler de cel puţin trei ori. În timpul războiului şi- 
a pus bazele unei averi uriaşe aprovizionând nemţii cu 
orice materii prime aveau nevoie, cu toate că el stătea tot 
în Eaton Square. 

— De ce nu l-aţi arestat? a întrebat Giles. 

— Ne-a convenit să n-o facem, a spus sir Alan. Doream 
să aflăm care sunt contactele lui din Marea Britanie şi cu ce 
se ocupau. După terminarea războiului, Martinez a revenit 
în Argentina şi şi-a continuat activitatea de fermier. De 
fapt, nu s-a mai dus la Berlin după ce Aliaţii au intrat în 
oraş. A continuat să ne viziteze regulat ţara. Chiar şi-a 
trimis cei trei fii la şcolile publice din Anglia, iar fiica lui este 
acum la Institutul Roedean. 

— Scuzaţi-mă că vă întrerup, a spus Emma, dar ce 
legătură are Sebastlan cu acestea? 

— N-a avut nicio legătură, doamnă Clifton, până 
săptămâna trecută când a apărut neanunţat la Eaton 
Square, numărul 44, iar prietenul lui, Bruno, l-a invitat să 
rămână acolo. 

— L-am întâlnit pe Bruno de vreo două ori, a spus Harry, 
şi mi s-a părut un tânăr fermecător. 

— Sunt sigur că este, a zis sir Alan. Şi face mult pentru 
imaginea lui Martinez ca un familist decent ce îndrăgeşte 
Anglia. Totuşi, fiul dumneavoastră s-a implicat fără să-şi 


8 Personaj principal din romanele lui A.C.Doyle - rivalul lui Sherlock 
Holmes. 

dea seama într-o operaţie la care agenţiile noastre lucrează 
de mulţi ani, atunci când l-a întâlnit pe don Pedro Martinez 
pentru a doua oară. 

— A doua oară? a întrebat Giles. 

— Pe 18 iunie 1954, a spus sir Alan, uitându-se pe notițe, 
Martinez l-a invitat pe Sebastian la restaurantul Beechcroft 
Arms pentru a sărbători a cincisprezecea aniversare a lui 
Bruno. 

— Îl urmăriţi atât de strâns pe Martinez? s-a interesat 
Giles. 

— Sigur că da. Secretarul de cabinet a scos un plic maro 
dintre hârtiile din faţa lui, a scos două bancnote de cinci lire 
şi le-a pus pe masă. Şi domnul Martinez i-a dat fiului 
dumneavoastră aceste două bancnote vineri-seara. 

— Dar sunt mai mulţi bani decât a avut Sebastian toată 
viaţa lui, a zis Emma. Noi îi dăm doar o jumătate de 
coroană ca bani de buzunar în fiecare săptămână. 

— Cred că Martinez şi-a dat seama că o astfel de sumă 
va reuşi să-i sucească minţile băiatului. Apoi l-a invitat la 
Buenos Aires cu el în momentul în care ştia că Sebastian 
este foarte vulnerabil. 

— Cum aţi făcut rost de două bancnote oarecare de cinci 
lire pe care Martinez le-a dat fiului meu? a întrebat Harry. 

— Nu sunt „oarecare”, a zis omul de la Trezorerie, 
vorbind pentru prima oară. Am strâns mai mult de zece mii 
din acestea în ultimii opt ani, ca rezultat al unei informaţii 
provenite din ceea ce cred că poliţia numeşte sursă de 
încredere. 

— Ce sursă de încredere? a întrebat Giles. 

— Aţi auzit de un ofiţer SS numit maior Bernhard Kruger? 
i-a întrebat Spencer. 

Tăcerea care a urmat a dat de înţeles că nimeni nu 
auzise. 

— Maiorul Kruger este un tânăr inteligent şi plin de idei 
care a fost inspector de poliţie în Berlin înainte de a se 
înrola în SS. De fapt, a ajuns responsabil de brigada 
contrafaceri. După ce Marea Britanie a declarat război 

Germaniei, l-a convins pe Himmler că ar fi posibil ca naziştii 
să destabilizeze economia britanică inundând Anglia cu 
bancnote false de cinci lire, însă doar dacă i se permitea să 
aleagă cei mai buni gravori, tipografi şi corectori din lagărul 
de concentrare de la Sacsenhausen, unde era comandant. 
Totuşi, lovitura lui cea mai mare a fost recrutarea 
maestrului  falsificator Salomon  Smolianoff, pe care-l 
arestase şi trimisese la închisoare de cel puţin trei ori când 
lucra la poliţia din Berlin. De îndată ce Smolianoff a făcut 
parte din echipă, oamenii lui Kruger au reuşit să falsifice 
cam douăzeci şi şapte de milioane de bancnote de cinci 
lire, cu o valoare aparentă de treizeci şi cinci de milioane 
de lire. 

Harry a avut bunul-simţ să ofteze, uimit. 

— În 1945, când Aliaţii avansau spre Berlin, Hitler a dat 
ordin ca toate aceste prese să fie distruse şi avem toate 
motivele să credem că au fost. Totuşi, cu câteva săptămâni 
înainte de capitularea Germaniei, Krüger a fost arestat 
când încerca să treacă frontiera germano-elveţiană cu o 
valiză plină cu bancnote falsificate. A stat doi ani în sectorul 
britanic al închisorii din Berlin. 

— Poate ne-am fi pierdut interesul pentru el dacă Banca 
Angliei nu ne-ar fi semnalat că bancnotele găsite asupra lui 
Kruger erau adevărate. Guvernatorul de atunci al băncii a 
pretins că nimeni de pe lume nu era în stare să falsifice 
bancnota de cinci lire sterline şi nimeni nu l-a putut 
convinge de contrariul. L-am întrebat pe Kruger câte astfel 
de bancnote erau în circulaţie, dar, înainte de a ne da 
această informaţie, şi-a negociat cu îndemânare eliberarea, 
utilizându-l pe don Pedro Martinez ca monedă de schimb. 

Domnul Spencer a făcut o pauză ca să bea nişte apă, dar 
nimeni n-a zis nimic. 

— S-a ajuns la o înţelegere de a-l elibera pe Kruger după 
executarea a trei ani din sentinţa lui de şapte ani, dar nu 
înainte de a ne informa că, spre sfârşitul războiului, 
Martinez făcuse un târg cu Himmler ca să scoată fraudulos 
douăzeci de milioane de lire în bancnote falsificate de cinci 

lire şi să le ducă într-un fel în Argentina, unde urma să 
aştepte alte ordine. Asta n-ar fi fost greu pentru cineva 
care făcuse contrabandă cu de toate, de la un tanc 
Sherman până la un submarin rusesc. 

— Pentru alt an din sentinţă, Krüger ne-a informat că 
Himmler şi o mână de şefi nazişti de vârf, inclusiv, se pare, 
chiar şi Hitler, sperau să scape ajungând cumva la Buenos 
Aires, unde-şi vor trăi viaţa pe socoteala Băncii Angliei. 

— Totuşi, când a fost clar că Himmler şi prietenii lui nu 
vor ajunge în Argentina, a continuat Spencer, Martinez s-a 
pomenit în posesia a douăzeci de milioane în bancnote 
false de care trebuia să scape. Nu era uşor. La început, am 
considerat povestea lui Kruger ca o poveste prin care 
urmărea să-şi salveze pielea dar apoi, pe măsură ce 
treceau anii, din ce în ce mai multe bancnote false apăreau 
pe piaţă ori de câte ori Martinez era în Londra sau fiul său, 
Luis, lucra la cazinourile din Monte Carlo. Atunci mi-am dat 
seama că aveam o problemă reală. Acest lucru a fost 
dovedit iar când Sebastian a cheltuit una dintre cele două 
bancnote de cinci lire pe un costum Savile Row şi 
vânzătorul nu şi-a dat seama că era falsă. 

— La fel ca acum doi ani, a intervenit sir Alan, mi-am 
exprimat nemulţumirea faţă de poziţia Băncii Angliei în faţa 
domnului Churchill. Cu simplitatea geniilor, el a dat ordinul 
ca o bancnotă nouă de cinci lire să fie pusă cât mai repede 
în circulație. Desigur, introducerea unei asemenea 
bancnote în circulaţie nu se putea face peste noapte şi, 
când Banca Angliei şi-a anunţat intenţia de a emite o nouă 
bancnotă de cinci lire, Martinez a înţeles că urma să nu mai 
aibă timp să-şi cheltuiască imensa lui avere măsluită. 

— Şi atunci bufonii de la Banca Angliei, a reluat domnul 
Spencer, enervat, au anunţat că toate bancnotele vechi de 
cinci lire aduse la Bancă înainte de 31 decembrie, 1957, vor 
fi schimbate cu unele noi. Deci tot ce avea de făcut 
Martinez era să aducă pe furiş bancnotele lui false în 
Anglia, iar Banca Angliei urma să le schimbe cu plăcere cu 
unele bune. Am estimat că în ultimii zece ani, Martinez a 

reuşit să scape de cinci până la zece milioane de lire, dar 
asta tot l-a lăsat cu opt, nouă milioane ascunse în 
Argentina. De îndată ce ne-am dat seama că nu putem face 
nimic ca să schimbăm poziţia Băncii Angliei, am inserat o 
clauză în bugetul anului trecut, cu un singur scop, şi anume 
să-i îngreuneze sarcina lui Martinez. În luna aprilie din anul 
trecut, a devenit ilegal pentru oricine să aducă mai mult de 
o mie de lire bani-gheaţă în Regatul Unit. lar el a 
descoperit, pe spezele lui, că nici el, nici asociaţii lui, nu pot 
trece nicio frontieră din Europa fără ca vama să le 
controleze separat bagajele. 

— Dar asta tot nu explică ce caută Sebastian la Buenos 
Aires, a zis Harry. 

— Avem motive să credem, domnule Clifton, că fiul 
dumneavoastră a fost inclus în reţeaua lui Martinez, a zis 
Spencer. Credem că va fi utilizat de don Pedro ca să treacă 
prin contrabandă ultimele opt sau nouă milioane de lire în 
Anglia. Dar nu ştim cum sau unde. 

— Adică Sebastian este în pericol? a spus Emma, 
uitându-se fix la secretarul de cabinet. 

— Da şi nu, a zis sir Alan. Atâta timp cât nu ştie motivul 
real pentru care Martinez vrea ca ei să meargă în 
Argentina, n-o să păţească nimic. Dar, dacă va da peste 
adevăr cât va sta în Buenos Aires şi, după câte ştim noi, 
este inteligent şi plin de idei, nu vom ezita să-l ducem rapid 
pe teritoriul ambasadei noastre. 

— Păi de ce n-o faceţi imediat ce coboară de pe navă? a 
întrebat Emma. Fiul nostru este mai valoros decât zece 
milioane sau câte or fi, a mai zis, privindu-l pe Harry ca s-o 
susţină. 

— Pentru că asta i-ar atrage atenţia lui Martinez asupra 
faptului că ştim cu ce se ocupă, a zis Spencer. 

— Dar există riscul ca Seb să fie sacrificat ca un pion pe 
o tablă de şah asupra căreia nu aveţi niciun control. 

— Asta nu se va întâmpla atâta vreme cât el nu ştie ce 
se petrece. Suntem convinşi că, fără ajutorul fiului 
dumneavoastră, Martinez nu poate spera să mute o 

asemenea sumă de bani. Sebastian este singura noastră 
şansă de a afla cum intenţionează să procedeze. 

— Dar are doar şaptesprezece ani, a spus Emma, 
neajutorată. 

— Nu cu mult mai tânăr decât soţul dumneavoastră când 
a fost arestat pentru crimă, sau sir Giles când a câştigat 
medalia. 

— Erau împrejurări complet diferite, a insistat Emma. 

— Dar acelaşi duşman, a spus Alan. 

— Ştim că Seb va dori să ajute oricum poate, a spus 
Harry, luându-şi soţia de mână, dar nu asta e problema. 
Riscurile sunt mult prea mari. 

— Aveţi dreptate, desigur, a spus secretarul de cabinet, 
şi dacă ne cereţi să-l luăm în custodie imediat cum coboară 
de pe vas, voi da pe loc ordinul. Dar, a spus el înainte ca 
Emma să apuce să zică da, avem un plan. Însă acesta nu 
poate reuşi fără cooperarea dumneavoastră. 

A aşteptat şi alte proteste, dar cei trei au rămas tăcuţi. 

— SS South America nu soseşte în Buenos Aires decât 
peste vreo cinci zile, a continuat sir Alan. Pentru ca planul 
nostru să poată reuşi, avem nevoie să trimitem un mesaj 
ambasadorului nostru înainte ca nava să amareze. 

— De ce nu-i daţi telefon? a întrebat Giles. 

— Aş fi vrut să fie atât de uşor. Panoul de convorbiri 
telefonice internaţionale din Buenos Aires este activat de 
douăsprezece femei, toate în solda lui Martinez. Acelaşi 
lucru se aplică şi telegrafelor. Slujba lor este să culeagă 
orice informaţie care l-ar putea interesa, informaţii despre 
politicieni, bancheri, oameni de afaceri, chiar şi operaţii ale 
poliţiei, pe care le poate utiliza în interes personal, 
câştigând şi mai mulţi bani. Doar menţionarea numelui său 
pe o linie telefonică declanşează alarma şi fiul său, Diego 
este informat în câteva minute. De fapt, au fost momente 
când am profitat de situaţie şi i-am oferit lui Martinez 
informaţii false, dar acum este prea riscant. 

— Sir Alan, a spus secretarul de la Trezorerie, spuneţi-le 
domnului şi doamnei Clifton ce intenţionaţi şi lăsaţi-i pe ei 
să decidă. 

35 


S-a dus pe jos la aeroportul din Londra şi s-a îndreptat 
direct spre semnul Doar pentru echipaj. 

— Bună dimineaţa, căpitan May, a spus ofiţerul de 
serviciu după ce i-a verificat paşaportul. Unde zburaţi azi, 
domnule? 

— La Buenos Aires. 

— Un zbor plăcut! 

De îndată ce i-au fost verificate bagajele, a trecut de 
vamă şi s-a îndreptat spre poarta numărul 11. Nu te opri, 
nu privi în jur, nu atrage atenţia asupra ta, fuseseră 
instrucţiunile date de anonimul care era mai obişnuit cu 
spionii decât cu scriitorii. 

Ultimele patruzeci şi opt de ore fuseseră non-stop, după 
ce Emma admisese cu greu că el i-ar putea ajuta la 
Operaţiunea Urmărirea. Din acel moment, picioarele sale, 
ca să-şi citeze fostul sergent-instructor nu atinseseră 
pământul. 

Aranjarea uniformei unui căpitan BOAC durase o oră; 
fotografia pentru paşaportul fals, altă oră; instruirea 
referitoare la noua sa viaţă, inclusiv o nevastă de care 
divorțase şi doi copii, trei ore; o lecţie despre îndatoririle 
unui căpitan BOAC, trei ore; îndrumarul turistic prin Buenos 
Aires, o oră; şi la prânz, la clubul unde mânca sir Alan, tot 
mai avea o mulţime de întrebări la care trebuia să i se 
răspundă. 

Chiar înainte de a pleca de la Athenaeum ca să petreacă 
o noapte lipsită de somn în casa lui Giles din Smith Square, 
sir Alan îi dăduse un dosar gros, o mapă şi o cheie. 

— Citiţi tot acest dosar în timpul drumului spre Buenos 
Aires, apoi daţi-l ambasadorului, care-l va distruge. Aveţi 
rezervare la Milonga Hotel. Ambasadorul nostru, domnul 
Philip Matthews, vă aşteaptă la ambasadă, sâmbătă, la 
zece dimineaţa. Îi veţi mai da şi această scrisoare de la 

domnul Selwyn Lloyd, secretarul de la externe, care-i va 
explica de ce aţi venit în Argentina. 

Când a ajuns la uşă, s-a îndreptat direct spre asistenta 
de la birou. 

— Bună dimineaţa, căpitane, a zis ea, chiar înainte ca el 
să-şi deschidă paşaportul. Sper să aveţi un zbor plăcut. 

Au mers pe pistă, au urcat scările navei şi au intrat în 
cabina de clasa întâi. 

— Bună dimineaţa, căpitane May, a spus o tânără 
atrăgătoare. Mă numesc Annabel Carrick. Sunt stewardesa- 
şefă. 

Uniforma şi disciplina îi aduceau aminte de armată, cu 
toate că, de data aceasta, se înfrunta cu alt inamic sau era 
oare, după cum sugerase sir Alan, acelaşi? 

— Pot să vă conduc la locul dumneavoastră? 

— Mulţumesc, domnişoară Carrick, a zis el în timp ce era 
condus în spatele cabinei de clasa întâi. Două scaune 
libere, dar ştia că unul nu se va ocupa. Sir Alan nu lăsa 
astfel de lucruri la voia întâmplării. 

— Prima parte a zborului va dura cam şapte ore, a spus 
stewardesa. Pot să vă aduc ceva de băut înainte de a 
decola, căpitane? 

— Doar un pahar cu apă, mulţumesc. Şi-a scos capela şi 
a pus-o pe scaun lângă el, apoi a pus servieta sub scaun. 

| se spusese să n-o deschidă până ce nu decola avionul şi 
să se asigure că nimeni nu vedea ce citeşte. Nu că dosarul 
s-ar fi referit explicit la „Martinez”, căruia i se spunea doar 
„Subiectul”. 

După câteva momente, primii pasageri au început să 
intre în avion şi în următoarele douăzeci de minute şi-au 
găsit locurile, şi-au pus bagajele de mână în dulapurile de 
deasupra capetelor, şi-au dat jos paltoanele sau chiar şi 
jachetele, au băut şampanie, şi-au închis centurile de 
siguranţă, şi-au ales un ziar sau o revistă şi au aşteptat 
cuvintele: „Vă vorbeşte căpitanul dumneavoastră.” 

Harry a zâmbit gândindu-se ce ar fi dacă s-ar îmbolnăvi 
căpitanul în timpul zborului, iar domnişoara Carrick ar da 

fuga la el să-i ceară ajutorul. Cum ar reacţiona când îi va 
spune că lucrase doar în Marina Comercială Britanică şi în 
armata SUA, dar niciodată în forţele aeriene? 

Avionul a început să ruleze pe pistă, dar Harry nu şi-a 
descuiat mapa până ce nu au ajuns în aer şi căpitanul nu a 
stins semnul pentru centura de siguranţă. A scos un dosar 
gros, l-a deschis şi a început să-i studieze conţinutul, de 
parcă se pregătea pentru un examen. 

Se citea ca un roman de lan Fleming; singura diferenţă 
era că rolul lui era comandorul Bond. In timp ce Harry 
întorcea paginile, viaţa lui Martinez i se dezvăluia în faţă. 
Când a făcut o pauză pentru micul dejun, n-a putut să nu 
realizeze că Emma avusese dreptate, n-ar fi trebuit să-i 
permită lui Sebastian să se încurce cu acest om. Era prea 
riscant. 

Totuşi, fusese de acord cu ea că, dacă în orice moment i 
s-ar fi părut că viaţa fiului lor era în pericol, se va întoarce 
la Londra cu următorul avion, cu Sebastian stând pe locul 
de lângă el. S-a uitat pe geam. El şi William Warwick ar fi 
trebuit să zboare spre nord, într-un turneu de autor, însă el 
zbura spre sud. De abia aşteptase s-o întâlnească pe 
Agatha Christie la dejunul literar de la Yorkshire Post. În loc 
de asta, se îndrepta spre America de Sud, sperând să-l 
evite pe don Pedro Martinez. 

A închis dosarul, l-a pus în mapă, a strecurat-o sub scaun 
şi a aţipit uşor, dar „subiectul” nu l-a părăsit nici atunci. La 
vârsta de paisprezece ani, Martinez plecase de la şcoală şi 
îşi începuse viaţa ca ucenic la un măcelar. Fusese 
concediat după câteva luni (din motive necunoscute) şi 
singurul lucru pe care-l învățase acolo fusese cum să 
desfacă o carcasă de animal. Rămas şomer, subiectul se 
apucase de infracţiuni mărunte, inclusiv hoţie, jaf, furtul din 
maşinile de jocuri, după care fusese arestat şi trimis şase 
luni la închisoare. 

Martinez a fost coleg de celulă cu Juan Delgado, un 
infractor mărunt care-şi petrecuse mai mulţi ani în 
închisoare decât afară. După ce şi-a executat pedeapsa, s-a 

alăturat benzii lui Juan şi a devenit repede unul dintre 
locotenenţii săi de încredere. Când Juan a fost arestat iar şi 
s-a întors în puşcărie, Martinez a rămas la conducerea 
imperiului său în expansiune. Pe vremea aceea avea 
şaptesprezece ani, aceeaşi vârstă ca Sebastian şi părea să 
devină infractor pe viaţă. Dar destinul a luat-o pe un drum 
neaşteptat când s-a îndrăgostit de Consuela Torres, o 
operatoare de telefonie care lucra la comunicațiile 
internaţionale. Totuşi, tatăl Consuelei, un politician local 
care candida la Primăria din Buenos Aires, i-a explicat clar 
fiicei sale că nu-şi dorea ca ginere un infractor mărunt. 

Consuela a ignorat părerea tatălui ei, s-a măritat cu 
Pedro Martinez şi a născut patru copii, în ordinea sud- 
americană corectă: trei băieţi, urmaţi de o fată. In cele din 
urmă, Martinez a câştigat respectul socrului său când a 
adunat fonduri suficiente pentru campania sa electorală, pe 
care a şi câştigat-o. 

De îndată ce primarul s-a mutat la primărie, n-au existat 
contracte municipale care să nu treacă prin mâinile lui 
Martinez, la care se adăugau întotdeauna 25 la sută „taxe 
pentru servicii”. Totuşi, nu a durat mult până ce subiectul s- 
a plictisit şi de Consuela şi de politica locală şi a început să 
îşi extindă activitatea, dându-şi seama că un război 
european însemna oportunităţi nesfârşite pentru cei care 
se puteau declara neutri. 

Deşi Martinez era din firea lui înclinat să susţină Marea 
Britanie, germanii i-au oferit ocazia să-şi transforme mica 
avere într-una imensă. 

Regimul nazist avea nevoie de prieteni care puteau să-i 
furnizeze diverse şi, cu toate că subiectul avea doar 
douăzeci şi doi de ani când a apărut prima oară la Berlin cu 
o agendă de comenzi goală, a plecat două luni mai târziu 
cu tot felul de comenzi, de la conducte pentru Italia până la 
un petrolier grecesc. Ori de câte ori încerca să încheie o 
afacere, subiectul anunţa că este un prieten apropiat al 
Reichsfiihrerului Heinrich Himmler, şeful SS şi-l întâlnise de 
mai multe ori pe Herr Hitler personal. 

În următorii zece ani, subiectul a dormit în avioane şi 
vapoare, trenuri, autobuze şi, o dată, într-o căruţă trasă de 
un cal, călătorind în jurul lumii, strângând materialele de pe 
lista lungă a germanilor. 

Întâlnirile sale cu Himmler au devenit din ce în ce mai 
dese. Spre sfârşitul războiului, când victoria Aliaților părea 
inevitabilă şi reichsmark-ul a căzut, şeful SS a început să-i 
plătească subiectului în bani gheaţă; bancnote englezeşti 
de cinci lire nou-nouţe, calde încă de la presa din 
Sachsenhausen. Subiectul trecea atunci graniţa şi depunea 
banii într-o bancă din Geneva, unde erau transformați în 
franci elveţieni. 

Mult înainte de sfârşitul războiului, don Pedro strânsese o 
avere. Dar abia când Aliaţii au ajuns foarte aproape de 
capitala Germaniei, Himmler i-a oferit şansa vieţii lui. Cei 
doi au dat mâna şi au încheiat afacerea, iar subiectul a 
plecat din Germania cu douăzeci de milioane de lire 
sterline, în bancnote falsificate, submarinul său personal şi 
un tânăr locotenent din personalul lui Himmler. Nu a mai 
pus piciorul în Vaterland. 

Când a sosit la Buenos Aires, subiectul a cumpărat o 
bancă cu probleme cu cincizeci de milioane de peso, a 
ascuns cele douăzeci de milioane de lire în seifuri şi a 
aşteptat ca membrii supraviețuitori ai ierarhiei naziste să 
apară la Buenos Aires şi să-şi încaseze poliţele de asigurare 
pe viaţă. 


KKK 


Ambasadorul s-a uitat la telegraful cu bandă care 
clănţănea în colțul îndepărtat al biroului său. 

Venea un mesaj direct de la Londra. Dar, ca în cazul 
directivelor Foreign Office, va fi nevoit să citească printre 
rânduri, pentru că toţi ştiau că serviciul secret argentinian 
primea mesajul în acelaşi timp, într-un birou aflat cam la o 
sută de metri în susul drumului. 

Peter May, căpitanul echipei de crichet a Angliei, va fi la 
bătaie în prima zi a meciului din campionat, în sâmbăta 
aceasta, la ora zece. Am două bilete pentru meci şi sper ca 
şi căpitanul May să vi se poată alătura. 


Ambasadorul a zâmbit. Ştia, ca orice elev englez, că 
meciurile de campionat încep întotdeauna la 11:30 a.m., 
joi, şi că nu era niciun Peter May la bătaie. Dar nici Marea 
Britanie nu fusese niciodată la război cu vreo naţiune care 
juca crichet. 


KKK 


— Nu ne-am mai întâlnit vreodată, bătrâne? 

Harry a închis liniştit dosarul şi s-a uitat la omul de vârstă 
mijlocie de tipul „linge-blide”. Se agăţase de spătarul 
scaunului de lângă el cu o mână, în timp ce ţinea un pahar 
cu vin roşu în cealaltă. 

— Nu cred, a zis Harry. 

— Aş fi putut jura că da, a zis bărbatul, uitându-se în jos 
la el. Poate te-am confundat cu altcineva. 

Harry a oftat uşurat când omul a dat din umeri şi s-a 
întors mergând nesigur, la locul său din faţa cabinei. Era 
gata să deschidă iar dosarul şi să continue studiul vieţii lui 
Martinez când omul s-a întors şi s-a îndreptat încet spre el. 

— Eşti faimos cumva? 

Harry a râs. 

— Nu prea cred. După cum vedeţi sunt pilot BOAC şi tot 
asta am fost în ultimii doisprezece ani. 

— Nu cumva eşti din Bristol? 

— Nu, a spus Harry, agăţându-se de personajul lui. M-am 
născut în Epsom şi acum locuiesc în Ewell. 

— Imi mai ia mie un moment ca să-mi amintesc. Omul s- 
a întors iar la locul lui. 

Harry a deschis din nou dosarul, dar, la fel ca Dick 
Whittington, bărbatul s-a întors a treia oară. De data 

aceasta, a luat şapca de căpitan a lui Harry şi s-a prăbuşit 
în scaunul de lângă el. 

— Nu cumva scrii cărţi? 

— Nu, a spus Harry, şi mai serios, chiar când domnişoara 
Carrick a apărut lângă el cu o tavă cu cocktailuri. Şi-a 
ridicat sprâncenele şi i-a făcut un semn din care spera ca 
ea să înţeleagă „ajută-mă, te rog”. 

— Imi aminteşti de un scriitor din Bristol, dar al naibii 
dacă ţin minte cum îl cheamă. Eşti sigur că nu vii din 
Bristol? Omul s-a uitat mai de-aproape, după care i-a suflat 
nişte fum de ţigară în nas. 

Harry a văzut-o pe domnişoara Carrick deschizând uşa 
cockpitului. 

— Trebuie să fie o viaţă interesantă, să fii pilot... 

— Vă vorbeşte căpitanul. Urmează să intrăm în nişte 
turbulenţe aşa că rog toţi pasagerii să se întoarcă la 
locurile lor şi să-şi strângă centurile. 

Domnişoara Carrick a reapărut în cabină şi s-a îndreptat 
spre spatele cabinei de clasa întâi. 

— Vă rog să mă scuzaţi că vă deranjez, domnule, dar 
căpitanul a cerut ca toţi pasagerii... 

— Da, l-am auzit, a zis omul, ridicându-se, dar nu înainte 
de a mai sufla nişte fum în direcţia lui Harry. Mă mai 
gândesc eu de cine-mi aminteşti, a mai zis el, înainte de a 
se întoarce la locul lui. 

36 


În timpul celei de-a doua etape a drumului către Buenos 
Aires, Harry a terminat dosarul despre don Pedro Martinez. 

După război, subiectul pierduse timpul prin Argentina, 
tolănit pe un munte de bani. Himmler se sinucisese înainte 
de a fi adus la procesul de la Nuremberg, iar şase dintre 
ajutoarele sale fuseseră condamnate la moarte. Alţi 
optsprezece fuseseră trimişi la închisoare, inclusiv maiorul 
Bernhard Kruger. Nimeni nu bătuse la uşa lui don Pedro ca 
să ceară banii. 

Harry a întors pagina şi a văzut că următoarea parte a 
dosarului se ocupa cu familia subiectului. S-a odihnit puţin, 
după care a continuat. 

Martinez avea patru copii. Primul născut, Diego, fusese 
exmatriculat de la Harrow deoarece legase un băiat nou- 
venit de un radiator încins. Se întorsese în ţara natală, fără 
nicio licenţă şi se alăturase afacerilor tatălui său şi, trei ani 
mai târziu, îşi luase licenţa cu onoruri în infracţiuni. Deşi 
Diego purta costume la două rânduri, cu dunguliţe, croite 
pe Savile Row, şi-ar fi petrecut mai mult timp îmbrăcat ca 
puşcăriaş dacă tatăl lui n-ar fi avut nenumărați judecători, 
ofiţeri de poliţie şi politicieni pe statul lui de plată. 

Al doilea fiu, Luis, trecuse de la adolescent la playboy 
într-o singură vacanţă de vară petrecută pe Riviera. Acum 
stătea mai mult în jurul meselor de ruletă din Monte Carlo, 
jucând cu bancnotele de cinci lire ale tatălui său şi 
încercând să le transforme în alte valute. 

Ori de câte ori Luis câştiga mai mult, o grămadă de franci 
monegaşti intrau în contul lui don Pedro din Geneva. Dar pe 
Martinez îl supăra faptul că acele cazinouri obțineau 
profituri mai bune decât el. 

Al treilea copil, Bruno, nu era deloc o aşchie din bătrânul 
trunchi, ci avea mai multe calităţi ale mamei sale decât 
defecte ale tatălui său, cu toate că Martinez le amintea 

fericit prietenilor săi londonezi că avea un fiu care va 
merge la Cambridge în septembrie. 

Se ştiau prea puţine despre cel de-al patrulea copil, 
Maria-Theresa, care era încă la Roedean, şi care-şi petrecea 
întotdeauna vacanţele de vară împreună cu mama ei. 

Harry a întrerupt lectura când domnişoara Carrick a 
coborât masa în faţa lui, dar, chiar şi în timp ce mânca, 
omul acela afurisit îi bântuia prin minte. 

În anii de după război, Martinez se apucase să-şi 
consolideze resursele bancare. Banca Fermierilor deschidea 
conturi pentru clienţii care aveau terenuri, dar nu aveau şi 
bani. Metodele lui Martinez erau rudimentare, dar eficiente. 
Le împrumuta fermierilor orice sumă doreau, cu dobândă 
uriaşă, atâta timp cât împrumutul era acoperit de valoarea 
terenurilor fermierilor. 

În cazul în care clienţii nu erau în stare să-şi plătească 
rata trimestrială, primeau un anunţ de lichidare, prin care li 
se solicita să plătească întreaga datorie în nouăzeci de zile. 
Dacă nu reuşeau, şi majoritatea nu reuşeau, titlurile 
pământurilor erau confiscate de bancă şi adăugate 
terenului uriaş deja strâns de Martinez. Dacă se plângea 
cineva, primea o vizită de la Diego, care le remodela figura; 
mult mai ieftin şi mai eficient decât avocaţii. 

Singurul lucru care ar fi putut submina imaginea 
părintească a  baronului-fermier pe care Martinez o 
cultivase atât de greu în Londra fusese faptul că soţia sa, 
Consuela, îşi dăduse seama în sfârşit că tatăl ei avusese 
dreptate şi ceruse divorţul. În timp ce procedurile de divorţ 
se desfăşurau în Buenos Aires, Martinez le spunea tuturor 
celor din Londra că, din păcate, soţia sa Consuela murise 
de cancer, transformând astfel orice eventual stigmat 
social în simpatie. 

După ce tatăl Consuelei nu a mai fost ales primar - 
Martinez îl sprijinise pe candidatul opoziţiei - a sfârşit prin a 
locui într-un sat aflat la câţiva kilometri de Buenos Aires. 
Primea o alocaţie lunară care nu-i permitea să facă prea 
multe excursii de cumpărături în capitală şi nu putea 

călători deloc în străinătate. Şi, din păcate pentru Consuela, 
doar unul dintre fiii ei era interesat să păstreze contactul cu 
ea, iar acesta se afla acum în Anglia. 

Doar o persoană care nu făcea parte din familia lui 
Martinez apărea în dosarul lui Harry: Karl Ramirez, pe care 
Martinez îl folosea ca valet/om bun la toate. Deşi Ramirez 
avea paşaport argentinian, semăna leit cu un anumit Karl 
Otto Lunsdorf, membru al echipei de wrestling olimpice a 
Germaniei în 1936 şi care devenise apoi locotenent în SS, 
specializat în interogatorii. Documentele personale ale lui 
Ramirez erau la fel de impresionante ca bancnotele de cinci 
lire ale lui Martinez şi proveneau, mai mult ca sigur, din 
aceeaşi sursă. 

Domnişoara Carrick a curăţat tava de mâncare şi i-a 
oferit căpitanului May coniac şi un trabuc, pe care acesta 
le-a refuzat politicos, după ce i-a mulţumit pentru 
turbulenţă. Ea a zâmbit. 

— S-a dovedit că nu era chiar aşa de rău cum credea 
căpitanul la început, a zis, ascunzându-şi un surâs. M-a 
rugat să vă spun că, dacă staţi la Milonga, sunteţi binevenit 
să mergeţi cu noi în autobuzul BOAC, ceea ce vă va 
permite să-l evitaţi pe domnul Bolton - Harry a ridicat o 
sprânceană - omul din Bristol, care e absolut convins că v-a 
mai întâlnit undeva. 

Harry nu s-a putut abţine să nu observe că domnişoara 
Carrick s-a uitat la mâna lui stângă de mai multe ori, 
văzând probabil dunga decolorată de piele care indica o 
verighetă scoasă de curând. Căpitanul Peter May divorțase 
de soţia sa Angela cam de doi ani. Aveau doi copii: Jim, în 
vârstă de zece ani, care spera să meargă la colegiul Epsom 
şi Sally, de opt ani, care avea un poney al ei. Avea chiar şi 
o fotografie care s-o dovedească. Harry îi dăduse verigheta 
Emmei ca s-o păstreze chiar înainte de a pleca. Incă un 
lucru cu care ea nu fusese de acord. 


KKK 

— Londra mi-a cerut o întrevedere pentru căpitanul Peter 
May la ora zece, mâine-dimineaţă, a spus ambasadorul. 

Secretara a notat în agendă. 

— Aveţi nevoie de o informare referitoare la căpitanul 
May? 

— Nu, pentru că habar n-am cine e sau de ce Foreign 
Office vrea să-l văd. Ai grijă doar să mi-l aduci în birou de 
îndată ce soseşte. 


KKK 


Harry a aşteptat până ce ultimul pasager a coborât 
înainte de a se alătura echipajului. După ce a fost verificat 
la vamă, a ieşit din aeroport şi a găsit un autobuz care 
aştepta la refugiu. 

Şoferul i-a pus servieta la bagaje în timp ce Harry a urcat 
în maşină şi a fost salutat de domnişoara Carrick. 

— Pot să vin şi eu? a întrebat Harry. 

— Da, desigur, a răspuns ea, dându-se la o parte ca să-i 
facă loc. 

— Mă cheamă Peter, a spus el când dădeau mâna. 

— Annabel. Ce te aduce în Argentina? l-a întrebat ea 
când autobuzul intra în oraş. 

— Fratele meu, Dick, lucrează aici. Nu ne-am mai văzut 
de prea mulţi ani, aşa că m-am gândit să fac un efort, 
având în vedere că este la cea de-a patruzecea aniversare. 

— Fratele mai mare? a întrebat Annabel, zâmbind. Cu ce 
se ocupă? 

— Este inginer mecanic. De cinci ani lucrează la proiectul 
de baraj Paraná Dam. 

— N-am auzit de el. 

— N-aveai de ce. Este în mijlocul pustiului. 

— Ei, va suferi un şoc cultural când va veni în Buenos 
Aires, pentru că este unul dintre cele mai cosmopolite 
oraşe din lume şi, evident, oprirea mea preferată. 

— Cât stai aici de data aceasta? a întrebat-o Harry, 
dorind să schimbe subiectul înainte de a rămâne fără 
detalii referitoare la noua lui familie. 

— Patruzeci şi opt de ore. Cunoşti Buenos Aires-ul, Peter? 
Dacă nu, vei avea parte de o mare surpriză. 

— Nu, sunt prima oară aici, a zis Harry, cuvânt cu cuvânt 
până aici. Nu vă pierdeţi concentraţia, îl avertizase sir Alan, 
pentru că altfel greşiţi. 

— Deci pe ce rută zbori de obicei? 

— Sunt pe zborurile transatlantice - New York, Boston şi 
Washington. Bărbatul anonim de la Foreign Office stabilise 
acest traseu, deoarece cuprindea trei oraşe în care Harry 
fusese în turneele lui editoriale. 

— Sună bine, dar asigură-te că vezi cum e viaţa de 
noapte aici. Argentinienii îi fac pe yanchei să pară 
conservatori. 

— Vreun loc special în care să merg cu fratele meu? 

— Şopârla are cei mai buni dansatori de tangou, însă 
Majestic are cea mai bună bucătărie, dar n-am încercat-o. 
Echipajul merge de obicei la Matador Club sau 
Independence Avenue. Deci, dacă tu şi fratele tău aveţi 
timp, sunteţi bine-veniţi să vă alăturaţi. 

— Mulţumesc, a spus Harry, când maşina oprea lângă 
hotel. S-ar putea să vin. 

Adus valiza lui Annabel în hotel. 

— Locul ăsta e ieftin şi vesel, a zis ea după ce s-au 
înregistrat, deci dacă vrei o baie şi nu vrei să aştepţi să se 
încălzească apa, cel mai bine e s-o faci la ultima oră seara 
sau prima oră dimineaţa, a mai comentat ea când intrau în 
lift. 

Când au ajuns la al patrulea etaj, Harry a părăsit-o pe 
Annabel şi a înaintat pe coridorul slab luminat spre camera 
469. După ce a intrat, a descoperit că nu era mare 
diferenţă faţă de coridor. Şi-a amintit nota lui sir Alan: V-am 
făcut rezervare la un hotel la care Martinez şi oamenii lui n- 
ar merge niciodată. lşi dăduse seama deja din care motiv. 

Acest loc avea nevoie ca mama lui să fie numită manager, 
preferabil de ieri. 

Şi-a scos şapca şi s-a aşezat pe marginea patului. Ar fi 
vrut s-o sune pe Emma şi să-i spună cât îi lipseşte, dar sir 
Alan îi explicase clar: fără telefoane, fără cluburi de noapte, 
fără plimbări, fără cumpărături; nici nu avea voie să plece 
din hotel până la întâlnirea cu ambasadorul. Şi-a ridicat 
picioarele pe pat şi şi-a lăsat capul pe pernă. S-a gândit la 
Sebastian, Emma, sir Alan, Martinez, Matador Club... 
Căpitanul May a adormit. 

Când Harry s-a trezit, primul lucru pe care l-a făcut a fost 
să aprindă lumina de lângă pat şi să se uite la ceas: 2:26 
a.m.. A înjurat când şi-a dat seama că nu se dezbrăcase. 

Aproape a căzut din pat, s-a dus la geam şi s-a uitat la un 
oraş care, după zgomotul traficului şi luminile strălucitoare 
era treaz. A tras jaluzelele, s-a dezbrăcat şi s-a urcat înapoi 
în pat, sperând să adoarmă repede la loc. Dar somnul i-a 
fugit gândindu-se la Martinez, Seb, sir Alan, Emma, Giles şi 
chiar Jessica şi, cu cât încerca mai tare să se relaxeze şi să 
şi-i alunge din minte, cu atât mai mult îi atrăgeau atenţia. 

La 4:30 a.m., a renunţat şi s-a decis să facă o baie. 
Atunci a adormit. Când s-a trezit, a sărit din pat şi a văzut 
primele raze de soare scăldând oraşul. S-a uitat la ceas. Era 
7:10 a.m. Se simţea murdar aşa că a zâmbit şi a făcut o 
baie lungă şi fierbinte. 

A plecat să caute un halat, dar hotelul oferea doar un 
prosop subţire de baie şi săpun. A ieşit pe coridor şi s-a 
îndreptat spre baie. Pe mâner era un semn pe care scria 
Occupado şi putea auzi pe cineva pleoscăind înăuntru. 
Harry s-a decis să aştepte pentru ca nimeni să nu-i ia locul 
la baie. Când, după douăzeci de minute, s-a deschis în 
sfârşit uşa, Harry a dat nas în nas cu singurul om pe care 
spera să nu-l mai vadă vreodată. 

— Bună dimineaţa, căpitane, a zis acesta, blocându-i 
drumul. 

— Bună dimineaţa, domnule Bolton, a răspuns Harry, 
încercând să treacă pe lângă el. 

— Nu te grăbi, bătrâne, a spus el. Mai durează un sfert 
de oră până ce se goleşte cada şi încă cincisprezece minute 
ca să se umple la loc. Harry spera că, dacă n-ar fi spus 
nimic, Bolton ar fi înţeles aluzia şi ar fi plecat. Dar n-a 
plecat. Dublura ta, a zis intrusul pisălog, scrie romane 
polițiste. Partea ciudată e că îmi pot aminti numele 

detectivului, William Warwick, dar al naibii să fiu dacă-mi 
amintesc numele autorului. Îmi stă pe vârful limbii. 

Când Harry a auzit ultimele picături de apă scurgându- 
se, Bolton s-a dat totuşi deoparte şi i-a permis să intre în 
baie. 

— Îmi stă pe vârful limbii, a repetat Bolton, mergând pe 
coridor. 

Harry a închis uşa şi a încuiat-o, dar de îndată ce a dat 
drumul la robinete, a auzit o bătaie în uşă. 

— Cât ai de gând să stai înăuntru? 

— Până s-a strâns suficientă apă ca să intre în cadă, 
putea deja auzi două persoane stând de vorbă de cealaltă 
parte a uşii. Sau erau trei? 

Bucăţica de săpun i-a ajuns exact până la picioare şi, 
până ce şi-a uscat degetele de la picioare, prosopul era 
deja ud leoarcă. A deschis uşa băii şi a găsit o coadă de 
oaspeţi nemulţumiţi şi a încercat să nu se gândească cât va 
fi ceasul când ultimul va cobori la micul dejun. Domnişoara 
Carrick avusese dreptate, ar fi trebuit să facă baia când se 
trezise în mijlocul nopţii. 

Intors în cameră, Harry s-a ras şi s-a îmbrăcat repede, 
dându-şi seama că nu mâncase nimic de când coborâse din 
avion. Şi-a încuiat camera, a luat liftul, a coborât la parter 
şi s-a îndreptat prin foaier către sala de mese. Când a 
intrat, prima persoană pe care a văzut-o a fost domnul 
Bolton, stând singur şi ungându-şi marmeladă pe o bucată 
de pâine. Harry s-a întors şi a fugit. S-a gândit la room- 
service, dar nu mult. 

Intâlnirea sa cu ambasadorul nu era programată până la 
ora zece şi ştia din notițe că are de mers doar zece- 
cincisprezece minute până la ambasadă. Ar fi mers la o 
plimbare în care ar fi căutat o cafenea dacă n-ar fi existat 
instrucţiunea repetată a lui sir Alan: fără expuneri inutile. 
Cu toate acestea, s-a decis să plece puţin mai devreme şi 
să meargă încet. A fost uşurat că domnul Bolton nu bântuia 
pe coridor, în lift sau în foaier şi a reuşit să iasă din hotel 
fără să se întâlnească cu cineva. 

Trei cvartale la dreapta, două la stânga şi va ajunge în 
Piaza de Mayo, conform ghidului turistic. După zece minute 
s-a dovedit că era corect. Pe stâlpii din jurul pieţei era 
arborat steagul britanic, spre nedumerirea lui Harry. 

A traversat strada, lucru dificil într-un oraş care se 
mândrea cu lipsa de semafoare şi a continuat pe 
Constitutional Avenue, oprindu-se o clipă să admire statuia 
cuiva pe nume Estrada. Instrucţiunile îl informau că, dacă 
ar fi mers drept înainte, după două sute de metri ar fi ajuns 
la nişte porţi din fier forjat cu stema britanică pe ele. 

Harry a ajuns la 9:33 în faţa ambasadei. A dat turul 
cvartalului: 9:43. Încă o dată, mai încet: 9:56. În cele din 
urmă a trecut de porţi, printr-o curte pietruită şi a urcat o 
duzină de trepte unde un gardian ale cărui medalii arătau 
că luptaseră pe aceeaşi scenă în război, i-a deschis uşa 
dublă. Locotenentului Harry Clifton din Texas Rangers i-ar fi 
plăcut să se oprească la o vorbă cu el, dar nu astăzi. Când 
se îndrepta spre biroul de recepţie, o tânără a venit în faţa 
lui şi l-a întrebat: 

— Sunteţi căpitanul May? 

— Da, doamnă. 

— Mă numesc Becky Shaw. Sunt secretara particulară a 
ambasadorului care m-a rugat să vă conduc direct în biroul 
lui. 

— Mulţumesc, a spus Harry. 

Ea l-a condus pe un coridor cu un covor roşu pe jos la 
capătul căruia s-a oprit şi a intrat fără să aştepte răspuns. 
Orice temeri ar fi avut Harry că ambasadorul nu-l aştepta 
se dovedeau lipsite de temei. 

A intrat într-o cameră elegantă şi mare în care l-a găsit 
pe ambasador aşezat în spatele unui birou aflat în faţa unei 
ferestre semicirculare. Excelenţa Sa, un bărbat mic de 
statură, cu bărbia pătrată, plin de energie, s-a ridicat şi s-a 
dus la Harry. 

— Mă bucur să vă întâlnesc, căpitane May, a zis el, 
scuturându-i zdravăn mâna. Aţi dori o cafea, eventual nişte 
biscuiţi cu ghimbir? 

— Biscuiţi cu ghimbir, a repetat Harry. Da, vă rog. 
Ambasadorul a încuviinţat şi secretara a ieşit repede din 
cameră închizând uşa în urma ei. 

— Acum, aş dori să fiu sincer, bătrâne, a spus 
ambasadorul, conducându-l pe Harry către două fotolii 
confortabile din care se vedea pajiştea elegantă a 
ambasadei, plină de trandafiri. Ar fi putut să fie acasă. 
Habar n-am despre ce e vorba în această întâlnire, dar 
secretarul de cabinet a vrut să vă văd de urgenţă, aşa că 
trebuie să fie ceva important. Nu este el genul de om care 
să-i facă pe alţii să-şi piardă timpul. 

Harry a scos plicul din buzunarul hainei şi i l-a dat 
ambasadorului, împreună cu dosarul gros care-i fusese 
încredinţat. 

— Eu nu prea primesc multe din astea, a zis Excelenţa 
Sa, uitându-se la blazonul de pe spatele plicului. 

Uşa s-a deschis şi Becky a revenit cu o tavă cu biscuiţi şi 
cafea pe care a pus-o pe masa dintre ei. Ambasadorul a 
deschis plicul secretarului de externe şi l-a citit încet, dar n- 
a zis nimic până ce Becky nu a ieşit din cameră. 

— Credeam că nu mai am ce noutăţi să aflu despre don 
Pedro Martinez, dar se pare că m-am înşelat. De ce nu-mi 
povestiţi totul de la început, căpitane May? 

— Numele meu este Harry Clifton, a început el şi, după 
două căni de cafea şi şase biscuiţi îi explicase de ce stătea 
la hotelul Milonga şi de ce nu putuse să-şi sune fiul şi să-l 
anunţe că trebuie să se întoarcă imediat în Anglia. 

Răspunsul ambasadorului l-a surprins pe Harry. 

— Ştiţi, domnule Clifton, dacă secretarul de externe mi- 
ar fi cerut să-l asasinez pe Martinez aş fi îndeplinit ordinul 
cu cea mai mare plăcere. Nu-mi pot imagina câte vieţi a 
distrus omul acesta. 

— Şi mie mi-e teamă că urmează fiul meu. 

— Nu şi dacă am putea interveni. Acum, după cum ştiţi, 
prioritatea noastră este siguranţa fiului dumneavoastră. A 
doua prioritate şi bănuiesc că sir Alan crede că este la fel 
de importantă, este să descoperim cum vrea să treacă 

Martinez prin contrabandă o asemenea sumă mare de bani 
prin vamă. Este clar că sir Alan crede - s-a uitat la scrisoare 
- că fiul dumneavoastră poate fi singura persoană care 
poate afla cum plănuieşte să procedeze. Este o 
presupunere corectă? 

— Da, domnule, dar nu va reuşi decât dacă pot să 
vorbesc cu el fără să afle Martinez. 

— Am înţeles. Ambasadorul s-a lăsat pe spate, a închis 
ochii şi şi-a alăturat degetele de parcă se ruga. Trucul este, 
a zis el, cu ochii tot închişi, să-i oferim lui Martinez ceva ce 
nu poate cumpăra cu bani. 

A sărit în sus, s-a dus la fereastră şi s-a uitat la pajişte, 
unde mai mulţi membri ai personalului ambasadei 
pregăteau o petrecere în grădină. 

— Aţi spus că Martinez şi fiul dumneavoastră vor sosi în 
Buenos Aires abia mâine? 

— Vaporul SS South America ancorează mâine pe la şase 
dimineaţa, domnule. 

— Şi cred că aţi aflat de sosirea iminentă a prinţesei 
Margaret într-o vizită oficială? 

— Deci de aceea erau atâtea Union Jack în Piaza de 
Mayo. 

Ambasadorul a zâmbit. 

— Alteța Sa Regală va fi cu noi doar patruzeci şi opt de 
ore. Punctul culminant al vizitei sale va fi petrecerea dată 
la ambasadă în onoarea ei luni după-amiază, la care au fost 
deja invitate personalităţi din Buenos Aires. Martinez nu a 
fost inclus, din motive clare, cu toate că mi-a explicat pe 
larg de nenumărate ori cât de mult i-ar plăcea să participe. 
Dar dacă planul meu urmează să aibă vreo şansă de 
succes, trebuie să ne mişcăm repede. 

Ambasadorul s-a învârtit şi a apăsat un buton de sub 
birou. După câteva momente a apărut domnişoara Shaw, 
cu o agendă şi un creion în mână. 

— Vreau să-i trimiţi o invitaţie lui don Pedro Martinez 
pentru petrecerea de luni. Chiar dacă secretara a fost 

surprinsă, n-a lăsat să se vadă. Şi mai vreau să-i trimit în 
acelaşi timp şi o scrisoare. 

A închis ochii, evident compunând scrisoarea în minte. 

— Dragă don Pedro, am marea plăcere, nu, deosebita 
plăcere, de a vă trimite o invitaţie la petrecerea de la 
ambasadă la care suntem deosebiți de... nu, nu, am folosit 
deja cuvântul deosebit, onoraţi de prezenţa Alteţei Sale 
Regale, prinţesa Margaret. Paragraf nou. După cum ştiţi, 
invitaţia este pentru dumneavoastră şi pentru un oaspete 
al dumneavoastră. Nu aş dori să vă sfătuiesc, dar dacă 
aveţi în personal englezi care ar dori să participe, cred că 
Alteța Sa Regală ar considera acest lucru foarte potrivit. De 
abia aştept să vă văd, al dumneavoastră etc. Sună suficient 
de pompos? 

— Da, a încuviinţat domnişoara Shaw. 

Harry a tăcut. 

— Şi, domnişoară Shaw, o voi semna imediat ce o veţi 
bate la maşină, apoi doresc să o trimiteţi împreună cu 
invitaţia la biroul lui, astfel încât s-o găsească mâine- 
dimineaţă când ajunge. 

— Şi ce dată să pun pe scrisoare, domnule? 

— Da, bine gândit, a spus ambasadorul, uitându-se la 
calendarul de pe biroul lui. Când aţi plecat din Anglia, 
căpitane May? 

— Luni, zece iunie, domnule. 

Ambasadorul s-a uitat iar la calendar. 

— Pune data de şapte. Putem da vina oricând pe 
serviciile poştale pentru sosirea ei întârziată. Aşa fac toţi. 
Nu a mai zis nimic până când secretara nu a ieşit din 
cameră. 

— Şi acum, domnule Clifton, a spus el, întorcându-se pe 
scaun. Să vă spun la ce mă gândesc. 

Harry nu l-a văzut pe Sebastian, însoţit de Martinez, 
coborând de pe SS South America în dimineața următoare, 

dar secretara ambasadei l-a văzut. l-a lăsat o notă lui Harry 
la hotel, confirmând sosirea celor doi şi cerându-i să fie la 
intrarea ambasadei de pe Dr. Luis Agote la ora două în 
după-amiaza următoare, cu o oră înainte ca primii invitaţi 
să sosească la petrecerea din grădină. 

Harry s-a aşezat la capul patului, întrebându-se dacă 
ambasadorul avusese dreptate şi Martinez va muşca 
momeala mai repede ca un somon de pe Tweed. Singura 
dată când pescuise şi el, somonul îl ignorase. 

— Când a sosit invitaţia? a țipat Martinez, ţinând cartonul 
cu margini aurite în sus. 

— A fost adusă de un membru al personalului Ambasadei 
Britanice ieri-dimineaţa, i-a zis secretarul. 

— Nu prea procedează britanicii aşa, să trimită o invitaţie 
atât de târziu, a zis Martinez, bănuitor. 

— Secretara personală a ambasadorului a sunat ca să se 
scuze. Mi-a spus că n-au primit răspunsuri la multe invitaţii 
trimise prin poştă şi a presupus că s-au pierdut. De fapt, 
mi-a zis că dacă veţi mai primi vreuna prin poştă, s-o 
ignoraţi. 

— Ale naibii de servicii poştale, a spus Martinez. 

l-a dat invitaţia fiului său şi a început să citească 
scrisoarea ambasadorului. 

— După cum vezi din invitaţie, a spus Martinez, mai pot 
lua pe cineva. Ai vrea să vii cu mine? 

— Cred că glumeşti, a spus Diego. Mai bine îngenunchez 
în timpul Messei la catedrală decât să fac reverenţe şi să 
culeg resturile la o petrecere de-a englezilor. 

— Atunci aş putea să-l iau pe tânărul Sebastian cu mine. 
La urma-urmei, este nepotul unui lord, aşa că nu va fi rău 
să dau impresia că am legături cu aristocrația britanică. 

— Unde e băiatul acum? 

— L-am dus la Royal Hotel pentru vreo două zile. 

— Şi de ce i-ai spus, de fapt, că l-ai adus aici? 

— l-am zis că ar putea să îşi petreacă o vacanţă de 
câteva zile în Buenos Aires înainte de a se întoarce în 
Anglia cu o încărcătură pentru Sotheby's, pentru care va fi 
bine plătit. 

— Ai de gând să-i spui ce e în ladă? 

— Desigur că nu. Cu cât ştie mai puţine, cu atât mai 
bine. 

— Poate ar fi bine să merg cu el, doar ca să mă asigur că 
nu apar probleme. 

— Nu, asta ar încurca totul. Băiatul se va întoarce în 
Anglia pe vasul Queen Mary, iar noi vom veni cu avionul 
după câteva zile. Asta-i va permite să se strecoare prin 
reţea în timp ce vama britanică îşi va concentra atenţia 
asupra noastră. Şi, oricum, vom ajunge în Londra la timp 
pentru licitaţie. 

— Vrei să licitez pentru tine? 

— Da. Nu pot risca să implic pe cineva din afara familiei. 

— Dar nu este posibil să mă recunoască cineva? 

— Nu şi dacă licitezi prin telefon. 

38 


— Dacă aveţi amabilitatea să staţi aici, domnule 
preşedinte, a spus ambasadorul, Alteţa Sa Regală va veni 
mai întâi la dumneavoastră. Sunt sigur că aveţi multe de 
discutat. 

— Engleza mea nu e aşa de bună, a spus preşedintele. 

— Nu vă îngrijoraţi, domnule preşedinte, HRH? se va 
descurca. 

Ambasadorul s-a aşezat la dreapta. 

— Bună ziua, domnule prim-ministru. Veţi fi a doua 
persoană prezentată prinţesei, după ce Alteța Sa va 
termina conversaţia cu preşedintele. 

— Aţi putea să-mi amintiţi modul corect de a mă adresa 
Alteţei Sale? 

— Desigur, domnule, a spus ambasadorul, fără să-l 
corecteze. Alteța Sa Regală va spune: „Bună ziua, domnule 
prim-ministru, şi, înainte de a da mâna cu ea, va trebui să 
faceţi o plecăciune.” Ambasadorul i-a arătat cum. Mai mulţi 
oameni care stăteau în apropiere au început să exerseze 
mişcarea, în caz că va fi nevoie. După ce vă înclinați, îi veţi 
spune: „Bună ziua, Alteța Voastră Regală.” Ea va deschide 
conversaţia cu un subiect la alegerea ei, la care îi puteţi 
răspunde după cum e cazul. Nu este considerat politicos s- 
o întrebaţi ceva şi trebuie să vă adresaţi ei cu „doamnă”, 
care rimează cu „toamnă”, nu cu „coarnă”. Când va pleca 
spre primar, vă veţi înclina iar şi îi veţi spune: „La revedere, 
Alteța Voastră Regală.” 

Prim-ministrul s-a uitat nedumerit. 

— HRH va fi cu noi în câteva momente, a spus 
ambasadorul, înainte de a se duce la primarul din Buenos 
Aires. 

l-a dat şi acestuia aceleaşi instrucţiuni, după care a 
adăugat: 

— Dumneavoastră veţi fi ultima oficialitate prezentată. 


” Her Royal Highness - Alteța sa Regală. 

Ambasadorul l-a observat pe Martinez, care stătea la doi 
paşi în spatele primarului. A văzut că tânărul care stătea 
alături de el era fiul lui Harry Clifton. Martinez s-a îndreptat 
direct spre ambasador, lăsându-l pe Sebastian în urmă. 

— O voi întâlni pe Maiestatea Sa? a întrebat el. 

— Eu speram să vă prezint Alteţei Sale Regale. Deci, 
dacă veţi fi amabil să rămâneţi exact unde sunteţi, o voi 
aduce de îndată ce va termina de discutat cu primarul. Dar 
mi-e teamă că asta nu-l va include şi pe invitatul 
dumneavoastră. Prinţesa nu este obişnuită să discute cu 
două persoane odată, aşa că poate tânărul domn va fi 
suficient de amabil să stea un pic mai în spate. 

— Desigur că va sta, a spus Martinez, fără să se consulte 
cu Sebastian. 

— Acum mai bine plec, sau prezentarea asta nu se va 
mai termina. 

Ambasadorul şi-a făcut drum pe pajiştea aglomerată, 
evitând să calce pe covorul roşu, în timp ce se îndrepta 
înapoi în biroul său. 

Oaspetele de onoare stătea într-un colţ al camerei, 
fumând o ţigară şi discutând cu soţia ambasadorului. Un 
portţigaret din fildeş lung şi elegant îi atârna de mâna 
înmănuşată în alb. 

Ambasadorul a făcut o reverență. 

— Suntem gata, doamnă, atunci când doriţi. 

— Atunci să începem, nu? a spus prinţesa trăgând un 
ultim fum din ţigară înainte de a o stinge în cea mai 
apropiată scrumieră. 

Ambasadorul a însoţit-o afară, pe balcon, unde s-au oprit 
un moment. Maestrul Gărzii Scoţiene şi-a ridicat bastonul şi 
orchestra a început să cânte imnul naţional al invitatei. 
Toată lumea a tăcut, iar majoritatea oamenilor l-au imitat 
pe ambasador şi s-au ridicat în picioare. 

După ce ultimul acord a fost cântat, Alteţa Sa Regală, a 
mers încet pe covorul roşu şi a ajuns pe pajişte, unde 
ambasadorul a prezentat-o mai întâi preşedintelui Pedro 
Aramburu. 

— Domnule preşedinte, mă bucur să vă întâlnesc din 
nou, a spus prinţesa. Vă mulţumesc pentru această 
dimineaţă fascinantă. Mi-a plăcut foarte mult să văd 
Parlamentul în sesiune şi să iau prânzul cu dumneavoastră 
şi cabinetul dumneavoastră. 

— Am fost onoraţi că ne-aţi fost oaspete, doamnă, a zis 
el, spunând propoziţia pe care o repetase. 

— Şi sunt de acord cu dumneavoastră, domnule 
preşedinte, când afirmaţi că toată carnea de vită de aici 
egalează tot ce putem produce noi în Highlands, în Scoţia. 

Amândoi au râs, deşi preşedintele nu prea ştia bine de ce 
Ambasadorul s-a uitat peste umărul preşedintelui, 
verificând că prim-ministrul, primarul şi domnul Martinez se 
aflau la locurile lor. A observat că Martinez nu-şi putea lua 
ochii de la prinţesă. l-a făcut un semn lui Becky şi aceasta a 
înaintat imediat, s-a aşezat în spatele lui Sebastian şi a 
şoptit: 

— Domnule Clifton? 

El s-a întors. 

— Da? a spus el, surprins că cineva îi ştia numele. 

— Sunt secretara particulară a ambasadorului. El v-a 
rugat să fiţi amabil şi să veniţi cu mine. 

— Trebuie să-i spun lui don Pedro? 

— Nu, a zis Becky, hotărâtă. Nu va dura decât câteva 
minute. 

Sebastian a privit nesigur, dar a urmat-o în timp ce ea îşi 
făcea loc prin mulţimea în costume de dimineaţă şi rochii 
de cocktail şi a intrat în ambasadă printr-o uşă laterală care 
fusese ţinută deschisă pentru ea. Ambasadorul a zâmbit, 
mulţumit că prima parte a operaţiei se desfăşurase atât de 
bine. 

— Îi voi transmite urările dumneavoastră Maiestăţii Sale, 
a spus prinţesa, înainte ca ambasadorul s-o conducă spre 
prim-ministru. 

Cu toate că încerca să se concentreze asupra vorbelor 
prinţesei, în caz că ar fi trebuit să răspundă, el se uita din 
când în când spre fereastra biroului său, sperând s-o vadă 

pe Becky întorcându-se pe terasă, ceea ce ar fi semnul că 
întâlnirea dintre tată şi fiu avusese loc. 

Când a simţit că prinţesa se săturase de prim-ministru, a 
dus-o la primar. 

— Mă bucur mult să vă întâlnesc, a spus prinţesa. Chiar 
săptămâna trecută, lordul primar al Londrei mi-a spus cât i- 
a plăcut vizita în oraşul dumneavoastră. 

— Mulţumesc, doamnă, a răspuns primarul. De abia 
aştept să-i întorc complimentul la anul. 

Ambasadorul s-a uitat iar spre biroul său, dar nu era nici 
semn de Becky. 

Prinţesa nu a stat mult cu primarul şi a făcut un semn 
discret că doreşte să vadă pe altcineva. Ambasadorul n-a 
avut încotro şi i-a împlinit dorinţa. 

— Şi aş dori să vi-l prezint acum, doamnă, pe unul dintre 
bancherii de frunte ai oraşului, don Pedro Martinez, care, 
poate vă interesează să ştiţi că vine la Londra în fiecare an. 

— Aceasta este într-adevăr o onoare, Maiestatea 
Voastră, a spus Martinez, făcând o reverență adâncă, 
înainte ca prinţesa să apuce să spună ceva. 

— Unde locuiţi în Londra? s-a interesat prinţesa. 

— In Eaton Square, Maiestatea Voastră. 

— Ce interesant. Am mulţi prieteni în acea parte a 
oraşului. 

— In cazul acesta, Maiestatea Voastră, poate aţi accepta 
să vă alăturaţi nouă la o cină, într-o seară. Puteţi aduce pe 
oricine doriţi. 

Ambasadorul de abia aştepta să audă răspunsul 
prinţesei. 

— Ce idee interesantă, a zis ea, în cele din urmă înainte 
de a pleca repede de acolo. 

Martinez a făcut iar o reverență. Ambasadorul s-a grăbit 
să-şi prindă din urmă oaspetele de spiţă regală. A fost 
uşurat când aceasta s-a oprit să discute cu soţia lui, dar 
singura propoziţie pe care a prins-o a fost: 

— Ce omuleţ groaznic, cum de a fost invitat? 

Ambasadorul s-a uitat iar spre biroul său şi a oftat uşurat 
când a văzut-o pe Becky ieşind pe terasă şi făcându-i un 
semn de încuviinţare. A încercat să se concentreze asupra 
discuţiei prinţesei cu soţia lui. 

— Marjorie, mor după o ţigară. Crezi că pot scăpa câteva 
minute? 

— Desigur, doamnă. Să ne întoarcem în ambasadă? 

Pe când se îndepărtau, ambasadorul s-a întors să-l 
verifice pe Martinez. Omul cel îngâmfat nu se mişcase un 
centimetru. Ochii lui erau îndreptaţi tot asupra prinţesei şi 
n-a părut să-l observe pe Sebastian întorcându-se la locul 
lui, în linişte, la câţiva paşi în urma lui. 

De îndată ce prinţesa a dispărut, Martinez s-a întors i-a 
făcut semn lui Sebastian să vină lângă el. 

— Am fost a patra persoană care s-a întâlnit cu prinţesa, 
a zis el, pentru început. Doar preşedintele, prim-ministrul şi 
primarul au fost prezentaţi înaintea mea. 

— A fost o mare onoare, domnule, a spus Sebastian de 
parcă ar fi fost martor la întâlnire. Cred că sunteţi foarte 
mândru. 

— Mă simt umil, a zis Martinez. A fost una dintre cele mai 
mari zile din viaţa mea. Ştii, a mai zis el, cred că Maiestatea 
Sa a fost de acord să cineze cu mine data viitoare când voi 
veni la Londra. 

— Mă simt vinovat, a spus Sebastian. 

— Vinovat? 

— Da, domnule. Ar fi trebuit ca Bruno să fie aici să vă 
împărtăşească triumful, nu eu. 

— Poţi să-i povesteşti totul când te vei întoarce în 
Londra. 

Sebastian s-a uitat la ambasador şi la secretara lui care 
se îndreptau spre ambasadă şi s-a întrebat dacă tatăl lui 
mai era acolo. 

— Am timp doar cât prinţesa fumează o ţigară, a spus 
ambasadorul, intrând repede în biroul lui, dar de abia 
aştept să ştiu cum a mers întâlnirea cu fiul dumneavoastră. 

— Păi la început a fost şocat, normal, a zis Harry, 
îmbrăcându-şi iar haina uniformei BOAC. Dar când i-am 
spus că nu a fost exmatriculat şi că este aşteptat la 
Cambridge în septembrie, s-a mai relaxat puţin. l-am 
sugerat să zboare înapoi la Londra cu mine, dar mi-a spus 
că a promis că aduce un pachet la Southampton pe Queen 
Mary Şi, cum Martinez a fost aşa de amabil cu el, măcar cu 
atât îl putea ajuta. 

— Southampton, a repetat ambasadorul. V-a spus ce era 
în pachet? 

— Nu, iar eu n-am insistat, ca să nu dea peste motivul 
adevărat pentru care am făcut tot acest drum. 

— Da, înţeleaptă hotărâre. 

— M-am gândit să merg şi eu pe Queen Mary cu el, dar 
mi-am dat seama că, dacă o făceam, Martinez şi-ar fi dat 
seama imediat pentru ce venisem. 

— Corect, a zis ambasadorul. Şi cum a rămas? 

— l-am promis că mă voi întâlni cu el pe docurile din 
Southampton. 

— Cum credeţi că va reacţiona Martinez dacă Sebastian îi 
va spune că sunteţi în Buenos Aires? 

— l-am sugerat că ar fi mai bine să nu-i spună pentru că 
acesta şi-ar putea închipui că Seb va dori să plece cu 
avionul înapoi cu mine la Londra, aşa că a fost de acord să 
nu zică nimic. 

— Deci acum, tot ce mai am de făcut este să aflu ce este 
în pachetul acela, iar dumneavoastră să vă întoarceţi la 
Londra înainte să vă recunoască cineva. 

— Nu ştiu cum să vă mulţumesc pentru tot ce aţi făcut, 
domnule, a spus Harry. Imi dau seama că am fost o 
încurcătură de care v-aţi fi putut lipsi acum. 

— Las-o baltă, Harry. Nu m-am mai distrat aşa de bine de 
foarte mulţi ani. Totuşi, ar fi bine să o ştergi înainte... 

Uşa s-a deschis şi prinţesa a intrat şi ea. Ambasadorul a 
făcut o reverență, în timp ce Alteța Sa Regală se uita la 
omul îmbrăcat în uniforma BOAC. 

— Pot să vi-l prezint pe căpitanul Peter May, doamnă, a 
spus ambasadorul imediat. 

Harry a făcut şi el o reverență. Prinţesa şi-a scos 
portţigaretul din gură. 

— Căpitane May, mă bucur foarte mult să vă întâlnesc. 
Uitându-se mai îndeaproape la Harry, a mai întrebat: Nu 
ne-am mai întâlnit până acum? 

— Nu, doamnă, a răspuns Harry. Am impresia că mi-aş fi 
amintit dacă am fi făcut-o. 

— Foarte nostim, căpitane May. l-a zâmbit călduros 
înainte de a-şi stinge ţigara în scrumieră. Ei bine, domnule 
ambasador, puteţi suna clopoţelul. Am impresia că este 
timpul pentru runda a doua. 

În timp ce domnul Matthews o însoțea pe prinţesă în 
grădină, Becky l-a dus pe Harry în direcţia opusă. El a 
urmat-o pe scările din spate, prin bucătărie şi afară din 
clădire pe intrarea pentru vânzători de pe partea laterală a 
ambasadei. 

— Vă urez un zbor plăcut acasă, căpitane May. 

Harry s-a îndreptat încet către hotel, gândindu-se la mai 
multe lucruri. Ar fi vrut s-o sune pe Emma şi s-o anunţe că-l 
văzuse pe Sebastian, că acesta era teafăr, şi se va întoarce 
în Anglia peste câteva zile. 

Când s-a întors la hotel, şi-a strâns cele câteva lucruri, şi- 
a dus geanta la recepţie şi a întrebat dacă erau zboruri 
pentru Anglia în acea seară. 

— Mi-e teamă că e prea târziu să mai găsiţi un loc în 
zborul BOAC din această seară, i-a zis recepţionerul. Dar aş 
putea să vă rezerv un loc la zborul Pan Am spre New York 
care pleacă la miezul nopţii şi de acolo aţi putea... 

— Harry! 

Harry s-a întors. 

— Harry Clifton! Ştiam că tu erai. Nu-ţi aminteşti? Ne-am 
întâlnit la Clubul Rotary din Bristol anul trecut? 

— Vă înşelaţi, domnule Bolton, a spus Harry. Eu sunt 
Peter May, a mai zis pe când Annabel trecea pe lângă ei cu 
o valiză. 

S-a dus să i se alăture, de parcă aranjaseră să se 
întâlnească. 

— Lasă-mă să te ajut, a zis el, luându-i valiza şi ieşind din 
hotel cu ea. 

— Mulţumesc, a spus Annabel, părând puţin mirată. 

— Cu plăcere. 

Harry a dat valizele lor şoferului şi a urmat-o în autobuz. 

— Nu ştiam că pleci cu noi, Peter. 

Nici eu, ar fi vrut să-i spună Harry. 

— Fratele meu a trebuit să se întoarcă. Nişte probleme la 
baraj. Dar, mulţumită ţie, ne-am distrat grozav noaptea 
trecută. 

— Unde aţi fost? 

— L-am dus la Majestic Hotel. Aveai dreptate. Mâncarea 
e grozavă. 

— Spune-mi mai multe. Întotdeauna aş fi vrut să mănânc 
acolo. 

În timpul drumului spre aeroport, Harry a trebuit să 
inventeze un cadou pentru aniversarea fratelui său (un 
ceas Ingersoll) şi un meniu cu trei feluri - somon afumat, 
friptură, desigur şi o tartă cu lămâie. Nu a fost impresionat 
de fanteziile sale culinare şi a fost mulţumit că Annabel nu 
l-a întrebat şi despre vinuri. Nu se culcase, i-a spus ei, până 
la trei dimineaţa. 

— AŞ fi vrut să-ţi ascult sfatul şi să fi făcut şi o baie, a 
spus Harry, dar am făcut una înainte să mă culc. 

— Eu am fost la baie pe la 4 a.m. Ai fi fost bine-venit să 
mi te alături, a comentat ea când autobuzul s-a oprit în faţa 
aeroportului. 

Harry a rămas lipit lângă membrii echipajului în timp ce 
aceştia treceau prin vamă şi s-au urcat în avion. S-a întors 
la colţul din spate, întrebându-se dacă procedase corect 
sau ar fi fost mai bine să stea liniştit. Apoi şi-a amintit 
cuvintele lui sir Alan, atât de des repetate. Dacă ţi-e dată în 
vileag acoperirea, pleacă şi anume, pleacă repede. Era 
sigur că procedase corect - că gură-spartă a alergat prin 

tot oraşul spunându-le tuturor: „L-am văzut pe Harry Clifton 
dându-se drept pilot BOAC.” 

De îndată ce pasagerii s-au aşezat, avionul a pornit pe 
pistă. Harry a închis ochii. Valiza era goală, foile din ea fiind 
distruse. Şi-a strâns centura şi de abia aştepta să doarmă 
mult şi bine. 

— Vă vorbeşte căpitanul. Am oprit semnul pentru centuri, 
deci sunteţi liberi să circulaţi prin avion. 

Harry a închis iar ochii. Tocmai aţipise când a auzit pe 
cineva trântindu-se pe scaunul de lângă el. 

— Mi-am dat seama, a zis el, în timp ce Harry deschidea 
un ochi. Te-ai dus la Buenos Aires ca să faci cercetări 
pentru noua ta carte. Am dreptate sau nu am dreptate? 

SEBASTIAN CLIFTON 


1957 

Don Pedro a fost printre ultimii care au plecat de la 
petrecerea din grădină abia când s-a convins că prinţesa nu 
se va mai întoarce. 

Sebastian s-a aşezat alături pe bancheta din spate a 
Rolls-ului. 

— Aceasta a fost una dintre cele mai frumoase zile din 
viaţa mea, repeta don Pedro. 

Sebastian tăcea, pentru că nu ştia ce să spună pe acest 
subiect. Don Pedro era clar beat, dar nu cu vin, ci cu gândul 
că fusese în mijlocul regalității. Sebastian era surprins că 
un astfel de om plin de succes putea fi flatat atât de uşor. 
Brusc, Martinez a schimbat subiectul. 

— AŞ vrea să ştii, băiatul meu, că, dacă vei avea 
vreodată nevoie de o slujbă, întotdeauna se va găsi ceva 
pentru tine ia Buenos Aires. Alegerea îţi aparţine. Ai putea 
fi cowboy sau bancher. Şi, dacă ne gândim bine, nici nu eo 
diferenţă prea mare, a zis el râzând de propria lui glumă. 

— Sunteţi amabil, domnule, a spus Sebastian. 

Cu toate că dorea să-i spună că, la urma-urmei, i se va 
alătura lui Bruno la Cambridge, s-a răzgândit, pentru că ar 
fi trebuit să-i explice cum aflase. Dar începuse deja să se 
întrebe de ce tatăl lui străbătuse jumătate din pământ doar 
ca să-l anunţe... Don Pedro i-a întrerupt gândurile, scoțând 
un teanc de bancnote de cinci lire din buzunar, extrăgând 
din ele nouăzeci de lire şi dându-i-le lui Sebastian. 

— Eu cred în plata în avans. 

— Dar n-am făcut nimic încă, domnule. 

— Sunt sigur că vei respecta înţelegerea. 

Aceste cuvinte l-au făcut doar pe Sebastian să se simtă şi 
mai vinovat în legătură cu micul lui secret şi, dacă maşina 
nu s-ar fi oprit în faţa biroului lui Martinez, poate ar fi 
ignorat sfatul tatălui său. 

— Du-l pe domnul Clifton la hotelul lui, i-a spus don Pedro 
şoferului. Întorcându-se spre Sebastian, i-a zis: Miercuri 

după-masă te va lua o maşină şi te va duce la docuri. Ar fi 
bine să profiţi de ultimele două zile petrecute în Buenos 
Aires, pentru că oraşul ăsta are multe de oferit unui tânăr. 


KKK 


Harry nu era genul de om care să utilizeze cuvinte urâte, 
nici măcar în cărțile sale. Mama lui cea pioasă pur şi simplu 
nu ar fi fost de acord. Totuşi, după o oră în care ascultase 
monologul nesfârşit referitor la viaţa lui Ted Bolton, de la 
responsabilităţile fiicei sale ca absolventă senioară a clasei 
a şasea în Ghidul fetelor, până la rolul soţiei sale ca 
secretară a Uniunii Mamelor din Bristol, până la invitaţii săi 
la Rotary Club din această toamnă, fără a mai pomeni de 
părerile lui despre Marilyn Monroe, Nikita Hruşciov, Hugh 
Gaitskell şi Tony Hancock, n-a mai rezistat. 

A deschis ochii şi s-a îndreptat în fotoliu. 

— Domnule Bolton, de ce nu te duci naibii? 

Spre surpriza şi uşurarea lui Harry, Bolton s-a ridicat şi s- 
a întors la scaunul lui fără să mai zică nimic. Harry a 
adormit în câteva momente. 

Sebastian s-a decis să asculte sfatul lui don Pedro şi să 
profite de ultimele două zile în oraş, înainte de a se 
îmbarca pe Queen Mary şi a se întoarce acasă. 

După ce a luat micul dejun în dimineaţa următoare, a 
schimbat patru din bancnotele sale de cinci lire pe trei sute 
de peso şi a plecat de la hotel în căutarea arcadei 
spanioleşti, unde spera să găsească nişte cadouri pentru 
mama şi sora lui. A ales o broşa cu rhodocrozite pentru 
mama lui, cu o nuanţă de roz-pal, despre care vânzătorul i- 
a spus că nu se putea găsi nicăieri altundeva în lume. 
Preţul a fost cam şocant, dar Sebastian şi-a amintit prin ce 
trecuse mama lui în ultimele două săptămâni din cauza lui. 

Pe când se plimba pe promenadă, întorcându-se spre 
hotel, o pictură expusă în vitrina unei galerii i-a atras 
atenţia şi l-a făcut să se gândească la Jessica. A intrat să se 
uite mai bine. Vânzătorul l-a asigurat că tânărul pictor avea 
un viitor mare în faţă, aşa că pictura nu era doar o natură 
moartă, ci şi o investiţie pe termen lung. Şi da, accepta 
bani englezeşti. Sebastian a sperat că Jessica va avea 
aceeaşi părere ca şi el despre Vasu/ cu portocale al lui 
Fernando Botero. 

Pentru el şi-a luat doar o curea minunată din piele, care 
avea o cataramă de fermier. Nu era ieftină, dar n-a putut 
rezista. 

S-a oprit să prânzească la o cafenea de pe stradă şi a 
mâncat prea multă friptură argentiniană de vacă în timp ce 
citea un exemplar vechi din The Times. Nu a putut crede că 
unchiul lui, Giles, votase aşa ceva. 

După ce a mâncat, cu ajutorul ghidului turistic, a găsit 
singurul cinema în care se dădeau filme englezeşti în 
Buenos aires. A stat singur în ultimul rând, urmărind Un /oc 
sub soare, s-a îndrăgostit de Elisabeth Taylor şi s-a întrebat 
cum poţi întâlni o astfel de femeie. 

Pe drumul spre hotel, a intrat într-o librărie de mâna a 
doua care avea un raft cu cărţi englezeşti. A zâmbit când a 
văzut cartea tatălui său, cu preţul redus la trei peso şi a 
plecat după ce şi-a cumpărat un exemplar foarte terfelogit 
din Ofițer şi gentleman. 

Seara, Sebastian a cinat în restaurantul hotelului şi, cu 
ajutorul ghidului său turistic, a ales mai multe locuri 
interesante pe care spera să le viziteze dacă va mai avea 
timp: Catedrala Metropolitană, Museo Nacional de Bellas 
Artes, La Casa Rosada şi Jardin Botânico Carlos Thays din 
vechiul Palermo. Don Pedro avusese dreptate - oraşul avea 
multe de oferit. 

A semnat nota de plată şi s-a hotărât să se întoarcă în 
camera lui şi să continue să citească Evelyn Vaugh. Şi asta 
ar fi făcut dacă n-ar fi observat-o stând pe un taburet la 
bar. Ea i-a zâmbit cochet, ceea ce l-a făcut să rămână 

339 


- UN SECRET BINE PĂSTRAT - 


blocat pe loc. Al doilea zâmbet a acţionat ca un magnet şi, 
după câteva momente stătea lângă ea. Părea de aceeaşi 
vârstă cu Ruby, dar era mult mai atrăgătoare. 

— Ai vrea să-mi iei ceva de băut? l-a întrebat ea. 
Sebastian a încuviinţat pe când se urca pe un taburet de 
lângă ea. Fata s-a întors spre barman şi a comandat două 
pahare de şampanie. 

— Mă cheamă Gabriela. 

— Sebastian, a zis el, dându-i mâna. Ea i-a strâns-o. 

El habar nu avusese că atingerea unei femei poate avea 
un astfel de efect asupra lui. 

— De unde vii? 

— Din Anglia, a răspuns el. 

— Voi vizita şi eu Anglia într-o bună zi. Turnul Londrei şi 
Buckingham Palace, a spus ea când barmanul le turna 
şampania. Noroc. Nu aşa spun englezii? 

Sebastian a ridicat paharul şi a spus şi el: 

— Noroc. 

I se părea greu să nu se uite la picioarele ei subţiri şi 
graţioase. Ar fi vrut să le atingă. 

— Stai la hotel? a întrebat ea, punându-i o mână pe 
coapsă. 

Sebastian era bucuros că luminile din bar erau slabe aşa 
că ea nu putea vedea culoarea obrajilor lui. 

— Da, stau. 

— Şi eşti singur? l-a mai întrebat, fără să-şi ia mâna. 

— Da, a mormăit el. 

— Ai vrea să vin în camera ta, Sebastian? 

Lui nu-i putea veni să creadă ce noroc avea. O găsise pe 
Ruby în Buenos Aires şi directorul era la 7.000 de mile 
depărtare. Nu a avut nevoie să răspundă, pentru că ea deja 
alunecase jos de pe taburet, îl luase de mână şi-l conducea 
afară din bar. 

S-au îndreptat spre lifturile aflate în partea îndepărtată a 
foaierului. 

— La ce cameră stai, Sebastian? 

— Unu unu şapte zero, a spus el, când au intrat în lift. 

Când au ajuns la camera lui de la etajul al unsprezecelea, 
Sebastian s-a moşmondit cu cheia încercând să deschidă 
uşa. Ea a început să-l sărute chiar înainte de a intra în 
cameră şi a continuat cu sărutatul în timp ce-i scotea cu 
îndemânare haina şi-i desfăcea catarama, oprindu-se abia 
când pantalonii i-au căzut pe jos. 

Când el a deschis ochii, a văzut că bluza şi fusta ei erau 
tot pe jos. Ar fi vrut să rămână acolo şi să-i admire trupul, 
dar ea l-a luat iar de mână, de data aceasta ducându-l spre 
pat. El şi-a scos cămaşa şi cravata, încercând disperat să 
atingă fiecare parte a ei deodată. Fata a căzut pe pat şi l-a 
tras peste ea. După câteva momente, el a oftat adânc. 

A rămas liniştit câteva secunde înainte ca ea să se 
strecoare de sub el, să-şi strângă hainele şi să dispară în 
baie. Şi-a tras pătura peste trupul lui gol şi a aşteptat cu 
nerăbdare întoarcerea ei. De abia aştepta să-şi petreacă 
noaptea cu această zeiţă şi se întreba de câte ori putea 
face dragoste până dimineaţă. Dar când uşa băii s-a 
deschis, Gabriela a ieşit complet îmbrăcată şi părea că era 
gata să plece. 

— Asta a fost prima oară pentru tine? l-a întrebat. 

— Sigur că nu. 

— Aşa mă gândeam şi eu, a spus ea. Dar tot costă trei 
sute de peso. 

Sebastian a sărit în sus, neînţelegând ce voia să-i spună. 

— Doar nu credeai că farmecul tău englezesc m-a 
convins să urc în camera ta? 

— Nu, sigur că nu, a zis Sebastian. 

S-a dat jos din pat, şi-a luat haina de pe jos şi a scos 
portofelul. S-a uitat la bancnotele de cinci lire rămase. 

— Douăzeci de lire, a spus ea, evident familiară cu 
această problemă. 

A luat patru bancnote de cinci lire şi i le-a dat. Fata a luat 
banii şi a dispărut chiar mai repede decât venise el. 


KKK 

Când avionul a aterizat în sfârşit pe aeroportul din 
Londra, Harry a profitat de uniformă şi s-a alăturat 
membrilor echipajului în timp ce aceştia treceau 
nestingheriţi prin vamă. A refuzat oferta Annabelei de a-l 
însoţi la autobuzul spre Londra şi s-a aşezat la o coadă 
lungă, aşteptând un taxi. 

După patruzeci de minute, taxiul s-a oprit în faţa casei lui 
Giles din Smith Square. De abia aşteptând să facă o baie 
bună, să mănânce o mâncare englezească şi să doarmă 
bine, Harry a bătut ciocănelul din alamă, sperând că Giles 
era acasă. 

După câteva momente, uşa s-a deschis şi, când Giles l-a 
văzut, a început să râdă, a luat poziţie de drepţi şi l-a 
salutat. 

— Bine ai venit acasă, căpitane. 

Când Sebastian s-a trezit în dimineața următoare, primul 
lucru pe care l-a făcut a fost să-şi verifice portofelul. Mai 
avea doar zece lire şi sperase să-şi înceapă viaţa la 
Cambridge cu optzeci. Când s-a uitat la hainele împrăştiate 
pe jos, nici măcar cureaua lui cea nouă nu mai avea acelaşi 
farmec. În această dimineaţă va vizita doar locuri în care se 
intra pe gratis. 

Unchiul Giles avusese dreptate când îi spusese că există 
momente hotărâtoare în viaţă în care înveţi multe despre 
tine însuţi şi în care depozitezi aceste cunoştinţe în contul 
de experienţe, astfel încât să le poţi folosi ulterior. 

Sebastian şi-a strâns lucrurile şi-a adunat cadourile, iar 
gândurile lui s-au întors spre Anglia şi spre viaţa pe care o 
va duce ca student. De abia aştepta. Când a ieşit din lift în 
foaier, a fost surprins să-l vadă pe şoferul lui don Pedro, cu 
şapca sub braţ, stând în hol. Când l-a văzut pe Sebastian, 
şi-a pus şapca pe cap şi i-a zis: 

— Şeful vrea să te vadă. 

Sebastian s-a urcat pe bancheta din spate a Rolls-Royce- 
ului, fericit că avea ocazia să-i mulţumească lui don Pedro 
pentru tot ce făcuse pentru el, cu toate că nu avea de gând 
să recunoască faptul că-i mai rămăseseră doar zece lire. La 
sosirea la casa Martinez, a fost condus direct în biroul lui 
don Pedro. 

— Sebastian, îmi pare rău că te amestec în asta, dar a 
apărut o mică problemă. 

Inima lui Sebastian s-a agitat de frică. Dacă nu i se va 
permite să scape. 

— O problemă? 

— M-a sunat prietenul meu, domnul Matthews, de la 
Ambasada Britanică în dimineaţa asta. Mi-a spus că ai 
intrat în ţară fără paşaport. l-am spus că ai venit pe vasul 
meu şi că în Buenos Aires ai fost oaspetele meu, dar, după 
cum mi-a explicat el, asta nu te ajută să te întorci în Marea 
Britanie. 

— Asta înseamnă că voi pierde vasul? 

Sebastian nu-şi putea ascunde supărarea. 

— Desigur că nu, a spus Martinez. Şoferul meu te va 
duce la ambasadă în drum spre port, iar ambasadorul mi-a 
promis că te va aştepta un paşaport la recepţie. 

— Mulţumesc, i-a zis Sebastian. 

— Desigur, e util faptul că ambasadorul este un prieten 
apropiat al meu, a spus Martinez, zâmbind. l-a dat apoi un 
plic gros şi i-a mai zis: Ai grijă să treci asta prin vamă când 
ajungi în Southampton. 

— Acesta este pachetul pe care trebuia să-l duc înapoi în 
Anglia? a întrebat Sebastian. 

— Nu, nu, a zis Martinez, râzând. Acestea sunt doar 
documentele de control pentru ceea ce se află în ladă. Tot 
ceea ce trebuie să faci este să le dai la vamă, apoi vor 
prelua cei de la Sotheby's. 

Sebastian nu mai auzise de Sotheby's şi a avut grijă să-şi 
amintească numele. 

— lar Bruno a sunat azi-noapte ca să-mi spună că de abia 
te aşteaptă la Londra şi speră să stai cu el în Eaton Square. 

La urma-urmei, e o alternativă mai bună decât o casă de 
oaspeţi din Paddington. 

Sebastian s-a gândit la Tibby şi ar fi vrut să-i spună lui 
don Pedro că Safe Haven era egală cu Majestic Hotel din 
Buenos Aires, dar tot ce a spus a fost: 

— Mulţumesc, domnule. 

— Drum bun şi ai grijă ca Sotheby's să-mi ia pachetul. De 
îndată ce ajungi la Londra, anunţă-l pe Karl că l-ai dat şi 
aminteşte-i că mă voi întoarce luni. 

S-a oprit în spatele biroului, l-a îmbrăţişat pe Sebastian şi 
l-a sărutat pe ambii obraji. 

— Te consider al patrulea fiu al meu. 

Primul fiu al lui don Pedro stătea lângă fereastra biroului 
său de la primul etaj când Sebastian a ieşit din clădire 
cărând un plic gros în valoare de opt milioane de lire. L-a 
urmărit pe Sebastian urcându-se în spatele Rolls-ului, dar 
nu s-a mişcat până ce nu l-a zărit pe şofer ieşind de pe 
trotuar şi alăturându-se traficului matinal. 

Diego a fugit pe scări în sus şi s-a apropiat de tatăl său. 

— Statuia e în siguranţă la bord? a întrebat don Pedro 
după ce s-a închis uşa. 

— M-am uitat cum a fost coborâtă în cală azi-dimineaţă. 
Dar tot nu sunt convins. 

— De ce? 

— Opt milioane din banii tăi sunt ascunşi în statuia aia şi 
nimeni din echipa noastră aflată la bord nu stă cu ochii pe 
ea. Ai lăsat un băiat, abia ieşit din şcoală, responsabil 
pentru întreaga operaţie. 

— Şi tocmai de aceea nimeni nu se va interesa nici de 
statuie, nici de el, a zis don Pedro. Hâărtiile sunt pe numele 
lui Sebastian Clifton şi tot ce are de făcut este să le 
prezinte la vamă, să semneze foaia de intrare şi apoi totul 
va fi preluat de Sotheby's, fără să ştie nimeni că noi avem 
vreo legătură cu asta. 

— Să sperăm că ai dreptate. 

— Când ajungem luni la aeroportul din Londra, a spus 
don Pedro, pariez că cel puţin o duzină de vameşi se vor 

târi peste bagajele noastre. Şi tot ce vor descoperi va fi ce 
marcă de aftershave prefer, iar până atunci statuia se va 
afla în siguranţă la Sotheby's, aşteptând începerea 
licitaţiei. 

Când Sebastian a intrat în ambasadă să-şi ia paşaportul a 
fost mirat când a zărit-o pe Becky la biroul de recepție. 

— Bună dimineața, i-a spus ea. Ambasadorul de abia 
aşteaptă să te întâlnească, şi, fără să mai adauge nimic, s-a 
întors şi a pornit spre coridor către biroul domnului 
Matthews. 

Sebastian a urmat-o pentru a doua oară, întrebându-se 
dacă tatăl lui era de partea cealaltă a uşii şi dacă se va 
întoarce în Anglia cu el. Aşa spera. Becky a bătut uşor, a 
deschis uşa şi s-a dat deoparte. 

Ambasadorul se uita pe geam când Sebastian a intrat în 
cameră. În momentul în care a auzit uşa deschizându-se, s- 
a întors, a traversat camera şi i-a strâns călduros mâna lui 
Sebastian. 

— Mă bucur că ne întâlnim în sfârşit, a spus el. Voiam să- 
ţi dau personal ăsta, a continuat el luând un paşaport de pe 
birou. 

— Mulţumesc, domnule, a zis Sebastian. 

— AŞ putea verifica faptul că nu vei duce mai mult de o 
mie de lire în Marea Britanie? N-aş vrea să încalci legea. 

— Nu mai am decât zece lire, a recunoscut Sebastian. 

— Dacă asta e tot ce ai de declarat, poţi trece liniştit de 
vamă. 

— Mai e şi sculptura lui don Pedro Martinez care trebuie 
preluată de Sotheby's. Nu ştiu nimic despre ea, doar că, 
după documente, este denumită Gânaitorul şi cântăreşte 
două tone. 

— Nu vreau să te rețin, a spus ambasadorul, însoţindu-l 
la uşă. Apropo, Sebastian, care e al doilea tău nume? 


345 


- UN SECRET BINE PĂSTRAT - 


— Arthur, domnule, a spus el, ieşind pe coridor. După 
bunicul meu. 

— Să ai o călătorie plăcută, băiete, au fost ultimele 
cuvinte ale domnului Matthews înainte de a închide uşa. S- 
a întors apoi la biroul lui şi a scris trei nume în agendă. 

— Am primit ieri comunicatul acesta de la Philip 
Matthews, ambasadorul nostru din Argentina, a spus 
secretarul de cabinet, dând copii tuturor celor aşezaţi în 
jurul mesei. Vă rog să-l citiţi cu atenţie. 

După ce sir Alan primise comunicatul de şaisprezece 
pagini de la Buenos Aires pe telegraful său, îşi petrecuse 
tot restul dimineţii verificând atent fiecare paragraf. Ştia că 
ceea ce căuta era ascuns printre banalităţile referitoare la 
vizita oficială a prinţesei Margaret prin oraş. 

A fost uimit de faptul că ambasadorul îl invitase pe 
Martinez la petrecerea regală din grădină şi încă şi mai 
uimit când a aflat că acesta fusese prezentat Alteţei Sale 
Regale, prinţesa. A presupus că Matthews avusese un 
motiv temeinic pentru a încălca astfel protocolul şi a sperat 
că nu va apărea vreo fotografie în arhiva vreunui ziar care 
să le reamintească tuturor acest eveniment în viitor. 

Abia pe la amiază, sir Alan a nimerit peste paragraful pe 
care-l căuta. l-a cerut secretarului să-i anuleze întâlnirea de 
la prânz. 

Alteța Sa Regală a fost deosebit de amabilă şi m-a adus 
la zi în ceea ce priveşte rezultatele primului turneu de 
crichet, scria ambasadorul. Ce efort splendid a depus 
căpitanul Peter May şi ce păcat că a fost depăşit inutil în 
ultimul minut. 

Sir Alan s-a uitat în sus şi i-a zâmbit lui Harry Clifton, care 
citea şi el comunicatul. 

Am fost încântat să aflu că Arthur Barrington se va 
întoarce pentru un al doilea turneu în Southampton 
duminică, 23 iunie, pentru că obţinând o medie de peste 
opt, va insemna o mare diferență pentru Anglia. 

Sir Alan a subliniat cuvintele Arthur, duminică, 
Southampton şi numărul 8 înainte de a continua să 
citească. 

Totuşi, am fost nedumerit când HRH mi-a spus că Tate va 
fi bine primit la ediția cu numărul 5, dar ea m-a asigurat că 
însuşi John Rothenstein, directorul jocului de crichet i-a 
spus asta, ceea ce m-a făcut să mă gândesc. 

Secretarul de cabinet a subliniat Tate, numărul 5, ediţie 
şi Rothenstein, înainte de a continua să citească. 

Mă voi întoarce în Anglia în auguste, chiar la timp să văd 
ultimul joc la Millbank, aşa că să sperăm că până atunci 
vom fi câştigat seria de nouă. Şi, apropo, aruncarea aceea 
va avea nevoie de un rulaj de două tone. 

De data aceasta, sir Alan a subliniat auguste, Millbank, 
nouă şi două tone. incepea să-şi fi dorit să fi fost mai atent 
la jocul de crichet când era la Shrewsbury, dar pe atunci 
fusese mai curând intelectual decât sportiv. Totuşi, cum sir 
Giles, care stătea în capul mesei primise un premiu la 
Oxford pentru crichet, era sigur că subtilităţile acestui joc îi 
vor fi explicate. 

Sir Alan era încântat că toţi păreau să fi terminat de citit 
comunicatul, cu toate că doamna Clifton încă îşi lua notițe. 

— Cred că am înţeles cam ce vrea să ne spună omul 
nostru din Buenos Aires, dar sunt câteva subtilităţi care 
încă îmi scapă. De exemplu, aş avea nevoie de ceva ajutor 
cu Arthur Barrington, pentru că până şi eu ştiu că cel mai 
mare jucător din turneul de crichet se numeşte Ken. 

— Al doilea nume al lui Sebastian este Arthur, i-a zis 
Harry. Deci zic că putem presupune că el va sosi în 
Southampton duminică, douăzeci şi trei iunie pentru că 
turneele de crichet nu se ţin niciodată duminica şi nu există 
niciun turneu la Southampton. 

Secretarul de cabinet a încuviinţat. 

— Şi opt trebuie să fie numărul milioanelor despre care 
crede ambasada că este vorba, a sugerat Giles din capătul 
îndepărtat al mesei, pentru că media obţinută la crichet de 
Ken Barrington este mai mare de cincizeci. 

— Foarte bine, a spus sir Alan, notându-şi în agendă. Dar 
nu-mi explic de ce Matthews a ortografiat greşit adiţie ca 
ediţie şi august ca auguste. 

— Şi Tate, a spus Giles. Pentru că Maurice Tate era la 
bătaie pentru Anglia la numărul nouă, nu cinci. 

— Asta m-a ameţit şi pe mine, a zis sir Alan, amuzat de 
micul lui joc de cuvinte. Dar cine poate să explice cele două 
ortografieri greşite? 

— Cred că eu pot, a spus Emma. Fata mea, Jessica, este 
artistă şi-mi amintesc că mi-a spus odată că mulţi sculptori 
toarnă nouă exemplare ale operelor lor, care sunt apoi 
stanţate şi numerotate. lar ortografierea auguste face 
aluzie la identitatea artistului. 

— Tot nu înţeleg nimic, a zis sir Alan şi, din expresiile 
celor care stăteau la masă, nu era singurul. 

— Trebuie să fie vorba de Renoir sau Rodin, a spus 
Emma. Şi cum nu este posibil să ascunzi opt milioane de 
lire într-o pictură în ulei, bănuiesc că le veţi găsi ascunse 
într-o sculptură de două tone a lui Auguste Rodin. 

— Şi spune că sir John Rothenstein, directorul galeriei 
Tate din Millbank va fi în stare să îmi spună care sculptură? 

— Ne-a spus deja, a comentat Emma, triumfătoare. Este 
unul dintre cuvintele pe care nu le-aţi subliniat, sir Alan. 
Emma nu s-a putut abţine să nu rânjească. Răposata mea 
mamă l-ar fi observat cu mult înaintea mea, chiar şi pe 
patul de moarte. 

Atât Harry, cât şi Giles au zâmbit. 

— Şi ce cuvânt nu am subliniat, doamnă Clifton? 

De îndată ce Emma i-a răspuns la întrebare, secretarul 
de cabinet a luat telefonul lângă el şi a spus: 

— Sunaţi-l pe John Rothenstein la Tate şi stabiliţi-mi o 
întâlnire cu el în seara aceasta, după închiderea galeriei. 

Sir Alan a lăsat receptorul jos şi i-a zâmbit Emmei. 

— Întotdeauna am fost de părere că ar fi mai bine dacă 
am angaja mai multe femei în serviciul public. 

— Sper, sir Alan, că veţi sublinia ma; multe şi femei, a zis 
Emma. 

Sebastian stătea pe puntea superioară a lui Queen Mary 
şi se apleca peste balustradă în timp ce Buenos Aires se 
pierdea în depărtare până ce din oraş nu s-a mai zărit 
decât o linie schiţată pe planşeta unui arhitect. 

Atât de multe se întâmplaseră de când fusese suspendat 
de la Beechcroft, cu toate că era încă mirat de ce tatăl lui 
făcuse aşa un drum doar ca să-i spună că nu-şi pierduse 
locul la Cambridge. Nu ar fi fost mai simplu să-i telefoneze 
ambasadorului care, evident, îl cunoştea pe don Pedro? Şi 
de ce ambasadorul îi dăduse personal paşaportul când ar fi 
putut să i-l dea Becky la biroul de recepţie? Şi chiar şi mai 
ciudat, de ce voise ambasadorul să-i ştie numele mijlociu? 
Tot nu ştia răspunsul la aceste întrebări când Buenos Aires- 
ul dispăruse din vedere. Poate îi va spune tatăl lui. 

Şi-a întors gândurile spre viitor. Prima lui 
responsabilitate, pentru care fusese deja frumos 
recompensat, era să se asigure că sculptura lui don Pedro 
trecea cu bine prin vamă, iar el nu avea de gând să 
părăsească docul până ce Sotheby's nu o lua de acolo. 

Dar, până atunci, s-a decis să se relaxeze şi să profite de 
călătorie. Avea intenţia să termine Ofițer şi gentleman şi 
spera să găsească primul volum în biblioteca vaporului. 

Acum, că se îndrepta spre casă, se gândea că ar fi bine 
să analizeze ce dorea să obţină în primul an la Cambridge, 
astfel încât să-şi impresioneze mama. Măcar atâta putea 
face după toate necazurile pe care i le pricinuise. 

— Gânditorul, a spus sir John Rothenstein, directorul 
galeriei Tate, este considerat de mulți critici ca fiind una 
dintre cele mai hieratice lucrări ale lui Rodin. Inițial trebuia 
să facă parte din Porțile iadului şi a fost intitulată la început 
Poetul, deoarece artistul dorea să-şi omagieze eroul, pe 
Dante. Şi asocierea artistului cu această lucrare a devenit 
atât de mare încât maestrul este îngropat sub un mulaj în 
bronz al lucrării, la Meudon. 

Sir Alan a continuat să se învârtă în jurul statuii. 

— Corectaţi-mă dacă greşesc, sir John, dar aceasta nu 
este a cincea din cele nouă exemplare turnate iniţial? 

— Aşa este, sir Alan. Cele mai căutate lucrări ale lui 
Rodin sunt cele turnate în timpul vieţii sale de către Alexis 
Rudier la turnătoria sa din Paris. După moartea lui Rodin, 
guvernul francez, din nefericire după părerea mea, a 
permis ca un număr limitat de exemplare să fie turnate de 
altă turnătorie, dar acestea nu sunt considerate de 
colecționari la fel de autentice ca cele executate în timpul 
vieţii lui. 

— Se ştie unde sunt acum cele nouă exemplare? 

— Ah, da, a zis directorul. Cu excepţia acestuia, mai 
există trei în Paris - la Luvru, la Musee Rodin şi unul la 
Meudon. Mai există unul şi la Muzeul Metropolitan din New 
York şi altul la Ermitaj, în Leningrad, ceea ce înseamnă că 
în mâinile colecționarilor particulari mai sunt trei. 

— Se ştie cine le are pe cele trei? 

— Unul se află în colecţia baronului Rotschild şi altul la 
Paul Meudon. Locul în care se află al treilea este, de multă 
vreme, învăluit în mister. Tot ceea ce ştim sigur este că un 
exemplar turnat în timpul vieţii a fost vândut unui 
colecţionar particular de către Marlborough Gallery acum 
vreo zece ani. Totuşi misterul s-ar putea dezvălui 
săptămâna viitoare. 

— Nu sunt sigur că vă înţeleg, sir John. 

— Un exemplar din 1902 al Gânditorului va apărea la 
licitaţie la Sotheby's luni-seara. 

— Şi cine este proprietarul acestuia? a întrebat sir Alan, 
nevinovat. 

— Nu ştiu, a recunoscut Rothenstein. În catalogul de la 
Sotheby's este prezentat doar ca proprietatea unui domn. 

Secretarul de cabinet a zâmbit gândindu-se la asta şi s-a 
mulţumit să spună: 

— Adică? 

— Adică vânzătorul doreşte să rămână anonim. Se 
întâmplă adesea să fie un aristocrat care nu vrea să 

recunoască că este într-o situaţie grea şi trebuie să se 
despartă de una dintre moştenirile de familie. 

— Şi cât credeţi că va costa statuia? 

— Este greu de spus, pentru că un Rodin de asemenea 
valoare n-a mai apărut de mult pe piaţă Dar n-aş fi surprins 
dacă ar costa cam o sută de mii de lire. 

— Un necunoscător ar putea să-şi dea seama de 
diferenţa dintre acesta, a spus sir Alan, arătând spre 
bronzul din faţa lui, şi cel care va fi adus la vânzare la 
Sotheby's? 

— Nu există nicio diferenţă, numai numărul mulajului, a 
spus directorul. În rest sunt complet identice. 

Secretarul de cabinet a înconjurat Gânditorul de mai 
multe ori înainte de a lovi movila masivă pe care stătea 
bărbatul. Acum ştia unde ascunsese Martinez cele opt 
milioane de lire. S-a dat un pas înapoi şi s-a uitat mai atent 
la postamentul din lemn al statuii. 

— Toate cele nouă mulaje au fost fixate pe acelaşi tip de 
bază? 

— Nu chiar aceleaşi, dar similare, bănuiesc. Fiecare 
galerie sau colecţionar are părerea proprie despre modul în 
care trebuie expusă statuia. Noi am ales o bază simplă din 
stejar care ni s-a părut că se armonizează cu restul. 

— Şi cum se ataşează postamentul la statuie? 

— Pentru un bronz de aceste dimensiuni, se toarnă de 
obicei patru ştifturi din oţel pe baza statuii. Fiecare are o 
gaură în el prin care se poate cobori un bolţ şi o vergea 
filetată. Apoi tot ce mai ai de făcut este să dai patru găuri 
prin postament şi să-l ataşezi la partea de jos a statuii cu 
nişte şuruburi-fluture. Orice tâmplar priceput e în stare să o 
facă. 

— Deci, dacă vrei să scoţi postamentul, trebuie doar să 
deşurubezi şuruburile-fluture, iar acesta se desface de 
statuie? 

— Da, cred că da, a zis sir John. Dar de ce ar vrea cineva 
să facă asta? 

— De ce, într-adevăr, a spus secretarul de cabinet, 
zâmbind uşor. 

Acum ştia nu numai unde ascunsese Martinez banii, ci şi 
cum intenţiona să-i treacă prin contrabandă în Marea 
Britanie. Şi, mai important, cum intenţiona să îşi recapete 
cele opt milioane de lire în bancnote de cinci lire falsificate 
fără ca nimeni să-şi dea seama ce punea la cale. 

— Deştept om, a spus el, lovind încă o dată statuia goală 
de bronz. 

— Un geniu, a zis directorul. 

— Ei, eu nu aş merge chiar aşa de departe, a spus sir 
Alan. Dar, ca să fim oneşti, vorbeam de doi oameni diferiţi. 

41 


Şoferul Bedford-ului alb a tras în fața stației de metrou 
Green Park din Piccadilly. A lăsat motorul pornit şi a aprins 
de două ori farurile. 

Trei bărbaţi, care nu întârziau niciodată, au apărut din 
metrou cărând uneltele meseriei lor şi s-au îndreptat 
repede spre spatele camionetei care, după câte ştiau ei 
sigur, era descuiat. Între ei cărau un grătar mic, un 
recipient cu benzină, o trusă de scule, o scară, o frânghie 
groasă şi o cutie de chibrituri Swan Vesta în spatele lor, 
după care s-au alăturat ofițerului comandant. 

Dacă cineva s-ar mai fi uitat o dată la ei, ceea ce nimeni 
n-a făcut duminică-dimineaţa la ora şase, ar fi presupus că 
erau meşteşugari şi chiar asta fuseseră înainte de a intra în 
SAS. Caporalul Crann fusese tâmplar, sergentul Roberts, 
muncitor la turnătorie, iar căpitanul Hartley, mecanic 
constructor. 

— Bună dimineața, domnilor, le-a spus celor trei 
colonelul Scott-Hopkins când s-au urcat în camionetă. 

— Bună dimineaţa, domnule colonel, au răspuns ei 
deodată când ofiţerul lor comandant a trecut schimbătorul 
de viteze în viteza întâi, iar camioneta Bedford a pornit 
spre Southampton. 

Sebastian era deja pe punte de vreo două ore înainte ca 
vasul Queen Mary să coboare rampa pentru pasageri. A 
fost printre primii care au coborât şi s-a îndreptat repede 
spre vamă. A prezentat documentele de transport ale 
mărfii unui ofiţer tânăr care le-a inspectat pe scurt înainte 
de a se uita mai atent la Sebastian. 

— Aşteptaţi, vă rog, aici, a zis el şi a dispărut într-un 
birou din spate. 

După câteva momente a apărut un bărbat mai în vârstă, 
cu trei petliţe argintii pe epoleţii uniformei. l-a cerut 
paşaportul lui Sebastian şi, după ce s-a uitat la fotografie, a 
semnat imediat ordinul de trecere. 

— Colegul meu vă va însoţi, domnule Clifton, în locul în 
care se va descărca cutia. 

Sebastian şi tânărul ofiţer au ieşit din depozitele vămii şi 
au văzut o macara descărcând conţinutul calei vasului 
Queen Mary. După douăzeci de minute, prima piesă care a 
apărut a fost o cutie masivă din lemn pe care Sebastian n-o 
mai văzuse până atunci. A fost coborâtă încet pe doc în 
golful de încărcare şase. 

Un grup de docheri au desfăcut lacătele şi lanţurile din 
jurul cutiei, astfel încât macaraua să poată fi adusă înapoi 
să ia următoarea încărcătură, în timp ce cutia a fost mutată 
pe un cărucior în depozitul numărul 40. Întregul proces a 
durat patruzeci şi trei de minute. Tânărul ofiţer i-a cerut lui 
Sebastian să se întoarcă în birou pentru că mai trebuiau 
completate nişte documente. 

Maşina poliției a pornit sirena, a depăşit camionul de la 
Sotheby's pe drumul de la Londra la Southampton şi i-a 
indicat şoferului că trebuia să oprească pe următorul 
refugiu. 

De îndată ce camionul s-a oprit, doi ofiţeri au ieşit din 
maşina poliției. Primul s-a apropiat de fața camionului, în 
timp ce colegul lui s-a dus în spate. Al doilea ofiţer a scos 
un cuţit elveţian din buzunar, l-a desfăcut şi a înfipt 
zdravăn lama în cauciucul din spate-stânga. De îndată ce a 
auzit fâsâitul aerului, s-a întors în maşina de poliţie. 

Şoferul camionului a coborât geamul şi s-a uitat 
nedumerit la poliţist. 

— Nu cred că am depăşit limita de viteză, domnule ofiţer. 

— Nu, domnule. Dar credeam că ştiaţi că aveţi o fisură în 
cauciucul din spate-stânga. 

Şoferul a coborât, s-a dus în spatele camionului şi s-a 
uitat nedumerit la cauciucul dezumflat. 

— Să ştiţi, domnule ofiţer, chiar n-am simţit nimic. 

— Aşa e cu înţepăturile lente, a spus ofiţerul, în timp ce 
un Bedford alb trecea pe lângă ei. 

După care a salutat, şi a spus: 

— Mă bucur că v-am putut ajuta, domnule şi s-a dus 
lângă colegul lui în timp ce maşina de patrulare îşi continua 
drumul. 

Dacă şoferul de la Sotheby's ar fi cerut să vadă insigna 
ofițerului, ar fi descoperit că acesta ţinea de Poliţia 
Metropolitană din Rochester Row şi, prin urmare, îşi 
depăşea cu câteva mile jurisdicţia. Dar, după cum aflase sir 
Alan, nu prea mulţi ofiţeri aflaţi sub conducerea lui în SAS 
lucrau pentru poliţia din Hampshire, aşa că nu putea 
dispune repede de ei duminică-dimineaţa. 

Don Pedro şi Diego au fost conduşi la Aeroportul 
Internaţional Ministro Pistarini. Cele şase valize mari ale lor 
au trecut prin vamă fără să fie controlate şi, mai târziu, s- 
au urcat în avionul BOAC cu destinaţia Londra. 

— Intotdeauna prefer să merg cu un avion britanic, i-a 
spus don Pedro stewardului în timp ce erau conduşi la 
locurile lor de la clasa întâi. 

Stratocruiserul Boeing a decolat la 5:43 p.m., cu câteva 
minute mai târziu decât era programat. 

Şoferul camionetei Bedford albe a fost condus direct 
către depozitul numărul 40, chiar la capătul docului. Nimeni 
din camionetă nu a fost surprins că Scott-Hopkins, 
colonelul, ştia exact unde mergeau. La urma-urmei, 
desfăşurase o misiune de recunoaştere cu patruzeci şi opt 

de ore înainte. Colonelul era omul detaliilor; nu lăsa 
niciodată nimic la voia întâmplării. 

Când camioneta s-a oprit, i-a dat cheile căpitanului 
Hartley. Secundul lui a coborât şi a descuiat uşile duble ale 
magaziei. Colonelul a condus camioneta în clădirea uriaşă. 
In faţa lor, în mijlocul podelei, se afla o ladă masivă din 
lemn. 

In timp ce mecanicul încuia uşa, ceilalţi trei s-au dus în 
spatele camionetei şi şi-au scos echipamentele. 

Tâmplarul şi-a pus scara lângă ladă, s-a urcat pe ea şi a 
început să scoată cuiele care ţineau fixat capacul cu un 
ciocan. In timp ce-şi vedea de treabă, colonelul s-a dus în 
celălalt capăt al magaziei şi s-a urcat în cabina unei 
macarale mici care fusese lăsată acolo peste noapte şi a 
condus-o lângă ladă. 

Mecanicul a scos rotocolul greu de frânghie din spatele 
camionetei şi a făcut un nod la un capăt înainte de a-l 
arunca peste umăr. S-a dat înapoi şi a aşteptat să-şi 
îndeplinească sarcina. Tâmplarului i-a luat opt minute ca să 
scoată toate cuiele din capacul gros din capătul lăzii de 
ambalare şi, după ce a terminat, a coborât şi a pus capacul 
pe jos. Mecanicul i-a luat locul pe scară, cu funia încă 
agăţată pe umărul său stâng. Când a ajuns pe treapta de 
sus, s-a aplecat, a coborât în ladă şi a trecut bine frânghia 
groasă sub fiecare braţ al Gânditorului. Ar fi preferat să 
folosească un lanţ, dar colonelul îi demonstrase că acesta 
ar fi putut deteriora sculptura. 

De îndată ce mecanicul s-a asigurat că funia era în 
siguranţă, a legat-o cu un nod dublu şi a ridicat laţul în sus 
pentru a arăta că este gata. Colonelul a coborât lanţul de 
oţel al macaralei până ce cârligul acesteia era la câţiva 
centimetri de lada deschisă. Mecanicul a prins cârligul, a 
trecut laţul în jurul lui şi a făcut semn că este gata. 

Colonelul a slăbit laţul înainte de a începe să ridice 
statuia centimetru cu centimetru în afara lăzii. Mai întâi, a 
apărut capul înclinat, cu bărbia rezemată pe palmă, apoi 
corpul şi picioarele musculoase şi, în cele din urmă, 

postamentul solid din bronz pe care era fixată statuia. 
După ce a depăşit vârful lăzii, colonelul a coborât-o încet 
până ce a rămas suspendată la câţiva centimetri deasupra 
solului. 

Muncitorul de la turnătorie stătea pe spate, strecurat sub 
cutie şi studia cele patru şuruburi. A scos apoi nişte cleşti 
din trusa de scule. 

— Ţineţi drăcia asta, a zis el. 

Mecanicul a prins genunchii Gânditorului, iar tâmplarul s- 
a prins de spatele ei, încercând să ţină statuia nemişcată. 
Muncitorul de la turnătorie s-a încordat cât a putut înainte 
de a prinde primul şurub care ţinea postamentul din lemn 
la locul lui şi l-a răsucit jumătate de ţol, apoi încă jumătate 
până ce, în sfârşit, l-a eliberat. A repetat mişcarea de încă 
trei ori, după care, brusc, fără niciun avertisment, 
postamentul din lemn a căzut peste el. 

Dar nu asta a atras atenţia celor trei colegi ai lui pentru 
că, o fracțiune de secundă mai târziu, milioane de bancnote 
noi, de cinci lire, au început să curgă din statuie şi l-au 
îngropat. 

— Asta înseamnă că-mi voi primi în sfârşit pensia din 
război? a întrebat tâmplarul, holbându-se neîncrezător la 
muntele de bani. 

Colonelul şi-a permis să zâmbească uşor când muncitorul 
de la turnătorie a apărut, bombănind, de sub purcoiul de 
bani. 

— Mi-e teamă că nu, Crann. Ordinele mele au fost foarte 
clare, a zis el, urcându-se pe macara. Toate aceste 
bancnote trebuie distruse. 

Dacă un ofiţer SAS ar fi fost vreodată dornic să nu 
asculte un ordin, atunci ar fi fost momentul. 

Mecanicul a desfăcut capacul recipientului cu benzină şi 
a stropit cu neplăcere cărbunii din arzător. A aprins un 
chibrit şi s-a dat înapoi în timp ce flăcările dansau în aer. 
Colonelul a preluat comanda şi a aruncat primele 50.000 de 
lire pe arzător. După câteva clipe, ceilalţi i s-au alăturat, 
azvârlind mii după mii în flăcările nesătule. 

După ce ultima bancnotă a ars până ce s-a făcut scrum, 
cei patru au rămas tăcuţi o vreme, privind mormanul de 
cenuşă şi încercând să nu se gândească la ce făcuseră. 

Tâmplarul a întrerupt tăcerea. 

— Asta dă o nouă semnificaţie expresiei „bani de făcut 
praf.” 

Toţi au râs, cu excepţia colonelului care a spus sever: 

— Hai să terminăm. 

Muncitorul de la turnătorie s-a aşezat iar pe jos şi s-a 
strecurat sub statuie. Ca un halterofil, a ridicat postamentul 
din lemn şi l-a ţinut în aer, în timp ce mecanicul şi 
tâmplarul au dirijat cele patru vergele mici din oţel prin 
cele patru găuri din baza statuii. 

— Ţineţi-o bine! a strigat turnătorul, în timp ce mecanicul 
şi tâmplarul se agăţau de cele patru laturi ale 
postamentului, iar el a pus la loc cele patru şuruburi, mai 
întâi împingându-le cu degetele, apoi cu cleştele, până ce 
au ajuns exact la locul lor. După ce s-a convins că nu 
puteau fi strânse mai tare a ieşit de sub statuie şi a ridicat 
degetul în sus spre colonel. 

Colonelul a împins în sus levierul din cabină şi a ridicat 
uşor Gânditorul în aer, până ce acesta a ajuns la câţiva 
centimetri deasupra lăzii deschise. Mecanicul a urcat scara 
în timp ce colonelul cobora uşor statuia, iar căpitanul 
Hartley o dirija către ladă. De îndată ce funia a fost scoasă 
de sub braţele Gânditorului, tâmplarul l-a înlocuit pe 
mecanic pe ultima treaptă şi a fixat capacul greu pe 
poziţie. 

— Bine, domnilor, hai să curăţăm în timp ce caporalul îşi 
continuă activitatea, ca să nu pierdem timp mai târziu. 

Cei trei au stins focul, au măturat podeaua şi au dus 
toate uneltele înapoi în spatele camionetei. Colonelul a 
aşezat macaraua în poziţia în care o găsise, iar tâmplarul şi 
muncitorul de la turnătorie s-au urcat în camionetă. 
Mecanicul a descuiat uşa magaziei şi s-a dat deoparte 
pentru a-l lăsa să iasă pe colonel cu duba. Acesta a ţinut 

motorul pornit în timp ce subofiţerul a încuiat uşa şi apoi s- 
a urcat în faţă. 

Colonelul a condus încet de-a lungul docului până ce a 
ajuns la magazia vămii. A coborât din camionetă, s-a dus în 
birou şi i-a dat cheia magaziei ofițerului cu trei dungi 
argintii pe braţ. 

— Mulţumesc, Gareth, a spus colonel. Ştiu că sir Alan vă 
va fi foarte recunoscător şi, în mod sigur, vă va mulţumi 
personal la dineul anual din octombrie. 

Ofiţerul de la vamă a salutat în timp ce colonelul Scott- 
Hopkins a ieşit din birou, s-a urcat la volanul Bedford-ului 
alb, a pornit motorul şi a început drumul înapoi spre 
Londra. 


KKK 


Camionul Sotheby's cu noile sale cauciucuri a ajuns la 
docuri cam cu patruzeci de minute mai târziu decât era 
programată. 

Când şoferul a adus camionul în faţa magaziei numărul 
40, a fost surprins văzând o duzină de oficiali ai vămii 
înconjurând pachetul pe care venise să-l ia. 

S-a întors spre colegul lui şi i-a zis: 

— S-a întâmplat ceva, Bert. 

Când au ieşit din camion, un cărucior cu elevator a luat 
lada cea masivă şi, cu ajutorul mai multor funcţionari ai 
vămii, prea mulţi, după opinia lui Bert, au pus-o înapoi în 
camion. O manevră care ar fi durat în mod normal două 
ore, n-a durat decât douăzeci de minute, inclusiv 
întocmirea documentelor. 

— Ce o fi în lada asta? a spus Bert în timp ce se 
îndepărtau. 

— Habar n-am, a zis şoferul. Dar nu te plânge, pentru că 
aşa vom ajunge la timp să auzim Henry Hall's Guest Nicht 
pe Home Service. 

Sebastian a fost şi el surprins de viteza şi eficienţa cu 
care s-a desfăşurat întreaga operaţie. A presupus că statuia 

era extrem de valoroasă, sau că don Pedro avea la fel de 
multă influenţă în Southampton ca în Buenos Aires. 

După ce Sebastian i-a mulţumit ofițerului cu cele trei 
dungi argintii, s-a întors la terminal, unde s-a alăturat celor 
câţiva pasageri rămaşi, care aşteptau la controlul 
paşapoartelor. Prima ştampilă pe paşaportul său l-a făcut 
să zâmbească, dar zâmbetul i s-a transformat în lacrimi 
când a intrat în holul de primiri şi a fost întâmpinat de 
părinţii lui. Le-a spus cât de rău îi părea şi, după câteva 
momente, parcă nici n-ar fi fost plecat. Părinţii nu l-au 
certat, nici nu i-au ţinut discursuri, ceea ce l-a făcut să se 
simtă şi mai vinovat. 

Pe drumul spre Bristol, a avut multe să le spună: Tibby, 
Janice, Bruno, domnul Martinez, prinţesa Margaret, 
ambasadorul şi funcţionarii de la vamă şi-au făcut toţi 
intrarea şi ieşirea din povestirile lui, dar s-a decis să n-o 
pomenească pe Gabriela - o va păstra pentru Bruno. 

Când treceau prin porţile de la Manor House, primul lucru 
pe care l-a zărit Sebastian a fost Jessica fugind spre ei. 

— Nu credeam că-mi vei lipsi, a zis el când a ieşit din 
maşină şi a îmbrăţişat-o. 


KKK 


Camionul de la Sotheby's a cotit pe Bond Street chiar 
după ora şapte. Şoferul nu s-a mirat când a zărit jumătate 
de duzină de hamali învârtindu-se pe trotuar. Cu toate că 
erau toți la ore suplimentare, tot se vor bucura să meargă 
acasă. 

Domnul Dickens, şeful Departamentului Impresionişti, a 
supervizat mutarea lăzii de pe drum în camera de 
depozitare din casa de licitație. A aşteptat cu răbdare ca 
plăcile din lemn să fie îndepărtate şi rumeguşul să fie 
măturat, astfel încât să poată verifica dacă numărul din 
catalog corespunde cu numărul de pe sculptură. S-a 
aplecat şi a văzut „6” stanţat în bronz sub semnătura lui 
Auguste Rodin. A zâmbit şi a bifat documentul de transport. 

— Mulţumesc, băieţi, a zis el. Puteţi pleca acum acasă. 
Termin eu restul documentelor dimineaţă. 

Cum domnul Dickens a părăsit ultimul clădirea în acea 
noapte, a încuiat totul înainte de a se îndrepta spre staţia 
Green Park. Nu a observat un bărbat care stătea la intrarea 
unui anticariat de partea cealaltă a străzii. 

De îndată ce domnul Dickens s-a îndepărtat, omul a ieşit 
din umbră şi s-a dus la cea mai apropiată cabină telefonică 
de pe Curzon Street. Avea patru penny pregătiţi, dar nu era 
genul care să lase ceva la voia întâmplării. A format 
numărul pe care-l ştia pe dinafară. Când a auzit vocea de la 
celălalt capăt al liniei, a apăsat butonul „A” şi a spus: 

— Un gânditor liber îşi petrece noaptea în Curzon Street, 
domnule. 

— Mulţumesc, domnule colonel, a spus sir Alan şi aş mai 
dori să vă ocupati de ceva. Păstrăm legătura. A închis 
telefonul. 


KKK 


Zborul BOAC cu numărul 714 din Buenos Aires a aterizat 
la Londra în dimineaţa următoare. Don Pedro nu a fost 
surprins că toate bagajele lui şi ale lui Diego au fost 
deschise, verificate şi răsverificate de mai mulţi funcţionari 
excesiv de zeloşi ai vămii. Când au pus o cruce de cretă pe 
ultima valiză, Martinez a simţit puţină dezamăgire printre 
vameşi când el şi fiul lui ieşeau din aeroport. 

S-au aşezat pe bancheta din spate a Rolls-Royce-ului şi 
au plecat spre Eaton Square iar don Pedro s-a întors spre 
Diego şi i-a spus: 

— Trebuie să ţii minte că britanicii sunt lipsiţi de 
imaginaţie. 

Cu toate că primul lot n-a intrat la licitaţie până la şapte 
seara, casa de licitaţie era plină-ochi cu mult înainte de 
această oră, ca întotdeauna când era vorba de o vânzare a 
impresioniştilor. 

Cele trei sute de locuri erau pline de domni îmbrăcaţi în 
sacouri, iar multe doamne purtau rochii lungi. Era ca şi cum 
ar fi fost la deschiderea stagiunii la operă şi, într-adevăr, 
spectacolul care urma promitea să fie la fel de dramatic ca 
orice avea de oferit Covent Garden. Cu toate că exista un 
scenariu, audiența era întotdeauna cea care avea cele mai 
bune replici. 

Invitaţii erau de mai multe categorii. Licitanţii serioşi, 
care apăreau de obicei târziu pentru că aveau locuri 
rezervate şi nu erau prea interesaţi de primele obiecte 
aduse la licitaţie care, ca nişte personaje minore dintr-o 
piesă de Shakespeare, erau prezente doar pentru a încălzi 
audiența. Dealerii şi proprietarii de galerii, care preferau să 
stea în spate, împreună cu tovarăşii lor şi să împartă între 
ei toate firimiturile care cădeau de la masa celor bogaţi, 
atunci când un lot nu-şi atingea preţul cerut şi trebuia 
retras. Mai erau şi cei care tratau licitaţia ca o ocazie 
specială. Nu erau interesaţi să liciteze, dar erau amuzaţi de 
spectacolul celor foarte bogaţi care se luptau între ei. 

Şi, în cele din urmă, specia cea mai letală, cu 
subcategoriile proprii. Soţiile, care veneau să vadă cât 
cheltuiau soţii lor pe obiecte care nu le interesau, ele 
preferând să-şi dea banii în alte magazine din centru. Apoi 
erau amantele, care tăceau, pentru că sperau să devină 
soţii. Şi, în cele din urmă, frumoasele, al căror singur scop 
în viaţă era să înlăture nevestele şi amantele de pe câmpul 
de luptă. 

Dar, ca totul în viaţă, mai existau şi excepţii la regulă. 
Una era sir Alan Redmayne, care era acolo pentru a-şi 

reprezenta ţara. Urma să liciteze pentru lotul 29, dar nu se 
hotărâse cât de mult dorea să urce. 

Sir Alan era obişnuit cu casele de licitaţii din West End şi 
tradiţiile lor stranii. În decursul anilor îşi făcuse o colecţie 
mică de acuarele din Anglia secolului al XVIII-lea şi, uneori, 
licitase din partea guvernului, pentru o pictură sau o 
sculptură despre care şefii lui considerau că nu ar fi trebuit 
să i se permită să părăsească ţara. Totuşi, acesta era 
primul caz din cariera lui când licita pentru o operă de artă 
majoră, sperând că va fi depăşit de cineva din străinătate. 

The Times prezisese în acea dimineaţă că Gânditorul lui 
Rodin se va vinde cu 100.000 de lire - un record pentru 
maestrul francez. Totuşi, The Times nu avea de unde să 
ştie că sir Alan intenţiona să liciteze peste 100.000 de lire, 
ca să se asigure că singurul rival rămas va fi don Pedro 
Martinez, care credea că adevărata valoare a statuii era 
mai mare de opt milioane de lire. 

Giles îi pusese secretarului de cabinet singura întrebare 
la care acesta ar fi dorit să evite să răspundă: 

— Dacă-l veţi depăşi la licitaţie pe Martinez, ce veţi face 
cu sculptura? 

— Va fi dusă la National Gallery of Scotland, răspunsese 
acesta, ca parte a politicii de achiziţie de artă a guvernului. 
Veţi putea să scrieți despre ea în memoriile 
dumneavoastră, dar nu înainte de moartea mea. 

— Şi dacă se va dovedi că aţi avut dreptate? 

— Atunci va ocupa un capitol întreg în memoriile mele. 

Când sir Alan a intrat în sala de licitaţie, s-a strecurat 
într-un scaun din colţul din stânga-spate. Îl sunase pe 
domnul Wilson mai devreme pentru a-l anunţa că va licita 
pentru lotul 29 şi că va sta la locul lui obişnuit. 

Când domnul Wilson a urcat cele cinci trepte până la 
estradă, majoritatea jucătorilor importanţi erau la locul lor. 
De ambele părţi ale licitatorului era un şir de angajaţi de la 
Sotheby's. Majoritatea urmau să liciteze pentru clienţi care 
nu puteau participa personal sau nu aveau încredere în ei 
înşişi că nu vor fi luaţi de val şi vor licita mai mult decât 

trebuia. În partea stângă a sălii era o masă lungă pe o 
platformă înălţată. În spatele ei se aflau unii dintre cei mai 
experimentați funcţionari seniori ai casei de licitaţie. Pe 
masa din faţa lor se afla un şir de telefoane albe în care se 
şoptea doar atunci când lotul de care era interesat clientul 
lor ajungea la vânzare. 

Din poziţia lui, din spatele sălii, sir Alan a văzut că 
aproape toate locurile erau ocupate. Totuşi, mai erau trei 
locuri libere în rândul al treilea care fuseseră rezervate 
probabil pentru un client important. S-a întrebat cine va sta 
de o parte şi de cealaltă a lui don Pedro Martinez. S-a uitat 
în fugă prin catalogul primit până ce a ajuns la Gânditoru/ 
lui Rodin, lotul 29. Martinez va avea timp suficient să-şi 
facă apariţia. 

La 7 p.m. fix, domnul Wilson şi-a privit clienţii şi, ca Papa, 
a zâmbit binevoitor. A bătut în microfon şi a spus: 

— Bună seara, doamnelor şi domnilor şi bine aţi venit la 
vânzarea artiştilor impresionişti de la Sotheby's. Lotul 
numărul 1, a anunţat el, uitându-se spre stânga ca să se 
asigure că se pusese pictura care trebuia pe şevalet, este 
un pastel minunat al lui Degas, prezentând două balerine la 
o repetiţie la Trocadero. Deschid licitaţia cu cinci mii de lire. 
Şase mii. Şapte mii. Opt mii... 

Sir Alan a urmărit cu interes cum aproape toate loturile 
de la început şi-au depăşit estimările dovedind, după cum 
se sugerase în The Times din acea dimineaţă, că apăruse o 
nouă rasă de colecționari îmbogăţiţi după război, care 
doreau să arate unde au ajuns investind în artă. 

Abia la al doisprezecelea lot, don Pedro Martinez a intrat 
în sală, însoţit de doi tineri. Sir Alan l-a recunoscut pe cel 
mai tânăr fiu al lui Martinez, Bruno, şi a presupus că celălalt 
era Sebastian Clifton. Prezenţa lui Sebastian l-a convins că 
Martinez era sigur că banii sunt încă în statuie. 

Dealerii şi proprietarii de galerii au început să discute 
între ei dacă Martinez era mai interesat de lotul 28, Un colt 
al grădinii spitalului St Paul din St Rémi de Van Gogh sau de 
lotul 29, Gânditorul lui Rodin. 

Sir Alan se considerase întotdeauna a fi un om calm şi 
sigur pe el sub presiune, dar, în acel moment, a simţit cum 
inima îi bătea din ce în ce mai tare cu fiecare lot care era 
plasat pe şevalet. Când licitaţia s-a deschis la 80.000 de lire 
pentru Un colț al grădinii spitalului St Paul din St Rémi, iar 
ciocănelul a bătut închiderea licitaţiei la 140.000 de lire, un 
record pentru un Van Gogh, şi-a scos batista şi şi-a şters 
fruntea. 

A întors pagina catalogului şi s-a uitat la capodopera pe 
care o admira el, dar la care, ironic, spera să fie depăşit. 

— Lotul numărul douăzeci şi nouă, Auguste Rodin, 
Gânditorul, a spus domnul Wilson. Dacă vă veţi uita în 
catalog, veţi vedea că este un bronz turnat de Alexis 
Rudier. Opera este expusă la intrarea în sala de licitaţie, a 
mai zis domnul Wilson. Mai multe capete s-au întors să 
admire masiva sculptură din bronz. S-a arătat mult interes 
pentru această piesă, deci voi începe licitaţia la patruzeci 
de mii de lire. Mulţumesc, domnule, a spus el, arătând spre 
un domn care stătea chiar în faţa lui, pe culoarul central. S- 
au întors mai multe capete înspre acel domn, de data 
aceasta sperându-se că se va identifica licitantul. 

Sir Alan a răspuns dând din cap uşor, aproape 
imperceptibil. 

— Cincizeci de mii, a spus licitatatorul, întorcându-şi 
atenţia spre omul din centru, care ridicase iar mâna. Avem 
şaizeci de mii. Fără să se mai uite în direcţia lui sir Alan, cu 
atenţia îndreptată înspre omul de pe culoarul central, care 
ridicase iar mâna, a continuat: Avem şaizeci de mii. Cu o 
singură privire în direcţia lui sir Alan, domnul Wilson a 
primit aceeaşi încuviinţare uşoară, s-a întors spre bărbatul 
din centru şi a sugerat 80.000 de lire, dar a fost întâmpinat 
cu o încruntare dezamăgită, urmată de o înclinare hotărâtă 
a capului. 

— Avem şaptezeci de mii de lire, a zis el, uitându-se iar 
spre sir Alan, care a simţit o îndoială strecurându-i-se în 
minte. Insă domnul Wilson s-a uitat spre stânga şi a spus: 
Optzeci de mii. Avem o licitaţie prin telefon de optzeci de 

366 


- JEFFREY ARCHER - 


mii. Şi-a întors imediat atenţia înapoi, spre sir Alan. 
Nouăzeci de mii? a susurat el. 

Sir Alan a încuviinţat. 

Wilson s-a uitat spre telefon, unde s-a ridicat imediat o 
mână. 

— O sută de mii. O sută zece mii? a întrebat el, uitându- 
se iar spre sir Alan şi zâmbindu-i ca pisica din Cheshire. 

Oare putea risca? Pentru prima oară în viaţă, secretarul 
de cabinet a riscat. A încuviinţat. 

— Avem o sută zece mii de lire, a zis Wilson uitându-se 
direct la angajatul de la Sotheby's care ţinea receptorul la 
ureche şi aştepta instrucţiuni. 

Martinez s-a întors să vadă dacă-şi putea da seama cine 
licita contra lui. 

Conversaţia şoptită la telefon a continuat o vreme. Sir 
Alan devenea din ce în ce mai nervos cu fiecare secundă. A 
încercat să nu se gândească la posibilitatea ca Martinez să- 
| fi înşelat şi să fi reuşit cumva să treacă prin contrabandă 
cele opt milioane în ţară în timp ce SAS arsese nişte falsuri 
ale unor falsuri. Ceea ce lui i s-a părut a fi o oră n-a durat 
decât mai puţin de douăzeci de secunde. Apoi, fără niciun 
avertisment, omul de la telefon a ridicat mâna. 

— Am o ofertă de o sută douăzeci de mii la telefon, a 
spus Wilson, încercând să nu pară triumfător. S-a uitat iar 
la sir Alan, care însă nu s-a mişcat deloc. Am o ofertă deo 
sută douăzeci de mii la telefon, a repetat el. Dau drumul 
sculpturii la o sută douăzeci de mii, aceasta este ultima 
dumneavoastră şansă, a zis el, uitându-se direct la sir Alan, 
însă secretarul de cabinet îşi revenise la rolul lui natural de 
mandarin, lipsit de orice expresie. 

— Vândută pentru o sută douăzeci de mii de lire, a spus 
Wilson lovind cu ciocănelul şi transferându-şi zâmbetul 
către licitantul de la telefon. 

Sir Alan a oftat uşurat şi a fost deosebit de încântat să 
vadă zâmbetul de satisfacţie de pe figura lui Martinez, care 
l-a convins că argentinianul era sigur că-şi răscumpărase 
propria statuie, conţinând opt milioane de lire, cu doar 

120.000 de lire. Şi mâine, desigur, avea de gând să facă o 
iluminare cu torţe. 

După câteva alte loturi, Martinez s-a ridicat de la locul lui 
şi şi-a croit drum printre oameni, fără să se gândească că 
aceştia ar putea încă să urmărească licitaţia. Ajuns la 
coridorul de trecere, a pornit-o spre ieşire, cu o privire 
satisfăcută şi a dispărut afară din sală. Cei doi tineri care-l 
urmau au avut bunul-simţ să pară stânjeniţi. 

Sir Alan a aşteptat ca încă vreo jumătate de duzină de 
loturi să-şi găsească noii proprietari înainte de a se strecura 
şi el afară. Când a ieşit pe Bond Street, era o seară atât de 
plăcută încât s-a decis să meargă la clubul său din Pall Mall 
şi să mănânce o jumătate de duzină de stridii şi să bea un 
pahar de şampanie. Ar fi dat salariul pe o lună ca să vadă 
figura lui Martinez când a descoperit că victoria lui fusese 
lipsită de conţinut. 

În dimineaţa următoare, licitantul anonim prin telefon a 
mai sunat de trei ori înainte de a pleca din Eaton Square, 
numărul 44, cu câteva minute înainte de ora zece. A 
chemat un taxi şi i-a cerut şoferului să-l ducă pe St James's 
Street, numărul 19. Când au ajuns lângă Midland Bank, i-a 
cerut şoferului să aştepte. La urma-urmei, la ora aceea nu 
putea avea prea mulţi clienţi. Directorul l-a invitat în birou 
şi, de îndată ce clientul s-a aşezat, l-a întrebat: 

— Pe ce nume vreţi să întocmiţi cecul? 

— Sotheby's. 

Managerul a scris cecul, l-a semnat, l-a pus într-un plic şi 
apoi l-a înmânat tânărului domn Martinez, aşa cum îl 
numea bancherul. Diego a pus plicul în buzunar şi a plecat 
fără să mai zică o vorbă. 

— Sotheby's, a spus el iar, după ce a închis portiera 
taxiului şi s-a aşezat pe bancheta din spate. 

Când taxiul s-a oprit la intrarea de pe Bond Street a casei 
de licitaţie, Diego i-a cerut iar şoferului să aştepte. A 
coborât din taxi, a trecut prin uşa din faţă şi s-a îndreptat 
direct spre biroul principal. 

— Cum vă pot ajuta, domnule? l-a întrebat tânărul care 
stătea în spatele biroului de recepţie. 

— Am achiziţionat lotul numărul 29 la licitaţia de ieri- 
seara, a spus Diego, şi am venit să plătesc factura. 

Tânărul a răsfoit catalogul. 

— Ah, da, Gânditorul lui Rodin. Diego s-a întrebat în sinea 
lui cât de multe articole primeau tratamentul „ah, da”. 
Costă o sută şi douăzeci de mii de lire, domnule. 

— Desigur, a spus Diego. A scos plicul din buzunar a luat 
din el cecul bancherului - un instrument care asigura 
anonimitatea cumpărătorului - şi l-a pus pe birou. 

— Preferaţi să vă livrăm obiectul, domnule, sau doriţi să-l 
luaţi dumneavoastră? 

— Îl voi lua eu peste o oră. 

— Nu sunt sigur că este posibil, domnule, a spus tânărul. 
Ştiţi, domnule, la o zi după o vânzare majoră suntem 
întotdeauna foarte ocupați. 

Diego şi-a scos portofelul şi a pus o bancnotă de cinci lire 
pe birou, probabil ceva mai mult decât câştiga tânărul într- 
o săptămână. 

— Atunci aveţi grijă ca picioruşele dumneavoastră să 
alerge mai întâi în direcţia mea, a zis el. Şi dacă pachetul 
mă aşteaptă când mă voi întoarce peste o oră, veţi mai 
primi două ca astea. 

Tânărul a strecurat bancnota în buzunarul din spate, 
ceea ce însemna că târgul fusese încheiat. 

Diego s-a întors la taxiul care-l aştepta şi, de data 
aceasta, i-a dat o adresă în Victoria. Când maşina a ajuns în 
faţa clădirii, Diego a coborât şi s-a despărţit de altă 
bancnotă de cinci lire a tatălui său. A aşteptat restul, şi-a 
pus două bancnote adevărate de o liră în portofel şi i-a dat 
şoferului un bacşiş de şase penny. A intrat în clădire şi s-a 
dus la singura vânzătoare disponibilă. 

— Pot să vă ajut? a întrebat tânăra îmbrăcată cu o 
uniformă maro cu galben. 

— Mă numesc Martinez, a spus el. Am sunat mai de 
dimineaţă şi am rezervat un camion de tonaj mare. 

Martinez a completat formularul obligatoriu, a mai dat o 
bancnotă de cinci lire şi şi-a pus trei bancnote adevărate în 
portofel. 

— Mulţumesc, domnule. Aveţi camionul în curtea din 
spate. Este parcat în rezerva şaptezeci şi unu. 

l-a dat o cheie. 

Diego s-a dus în curte şi, după ce a identificat camionul, 
a descuiat uşa şi a verificat interiorul. Era perfect pentru ce 
avea de făcut. S-a urcat la volan, a pornit motorul şi a 
întors spre Sotheby's. După douăzeci de minute, a parcat la 
intrarea din spate, pe George Street. 

Când cobora din camion, uşa din spatele casei de licitaţie 
s-a deschis larg şi o cutie mare cu mai multe etichete pe 
care scria VANDUT a fost scoasă pe trotuar, însoţită de şase 

370 


- JEFFREY ARCHER - 


bărbaţi cu haine lungi şi verzi care, după aspectul lor solid, 
păreau să fi fost boxeri înainte de a veni să muncească la 
Sotheby's. 

Diego a deschis uşa din spate a camionului şi 
douăsprezece mâini au ridicat lada de pe sanie, de parcă ar 
fi conţinut fulgi, şi au împins-o în spatele vehiculului. Diego 
a încuiat uşa şi i-a dat tânărului de la recepţie încă două 
bancnote de cinci lire. 

După ce s-a aşezat la volan, şi-a verificat ceasul: 11:41. 
N-avea niciun motiv să nu ajungă în două ore la 
Shillingford, cu toate că ştia că tatăl lui va tropăi încolo şi 
încoace până atunci. 


KKK 


Când Sebastian a zărit blazonul albastru-deschis al 
Universităţii Cambridge în poşta de dimineaţă, a înşfăcat 
plicul şi l-a deschis imediat. Primul lucru pe care-l făcea 
întotdeauna cu orice scrisoare era să verifice semnătura 
din josul paginii. Dr. Brian Padgett, un nume pe care nu-l 
cunoştea. 


Dragă domnule Clifton, 
l-a luat puţin timp să se obişnuiască. 


Felicitări pentru primirea bursei Colegiului de limbi 
moderne. După cum sunt sigur că ştiţi, semestrul 
Michaelmas începe pe 16 septembrie, dar sper că ne putem 
întâlni înainte de această dată pentru a discuta câteva 
probleme, inclusiv lista cu lecturi care vă sunt necesare 
înainte de începerea semestrului. 

Aş dori, de asemenea, să vă îndrum printre cursurile din 
primul an. 

Poate îmi puteți scrie o scrisoare sau, şi mai bine, să-mi 
dați un telefon. 

Al dumneavoastră sincer, 

Dr. Brian Padgett 
Tutore senior 


După ce a citit-o a doua oară, s-a hotărât să-l sune pe 
Bruno şi să afle dacă primise o scrisoare similară, în care 
caz ar putea merge la Cambridge împreună. 


KKK 


Diego nu a fost deloc surprins să-şi vadă tatăl ieşind în 
fugă pe uşa din faţă în momentul în care a intrat pe poartă. 
Dar ce l-a surprins mai mult a fost să-şi vadă fratele, pe 
Luis, şi tot personalul de la Shillingford Hall la câţiva paşi în 
spatele lui. Karl venea în ariergardă, strângând în mână o 
pungă din piele. 

— Ai statuia? l-a întrebat tatăl lui, chiar înainte ca Diego 
să coboare din camion. 

— Da, a răspuns Diego, dând mâna cu fratele lui înainte 
de a se duce în spatele camionului. 

„A descuiat uşa şi a arătat lada masivă cu etichetele roşii 
VANDUT lipite pe ea. Don Pedro a zâmbit şi a mângâiat 
lada de parcă ar fi fost unul dintre câinii săi, apoi s-a dat 
înapoi ca să-i lase pe ceilalţi să execute munca grea. 

Diego supraveghea echipa, care începuse să împingă şi 
să tragă lada cea mare afară din camion, centimetru cu 
centimetru, până ce era aproape gata să cadă afară. Karl şi 
Luis au prins repede două dintre colţuri în timp ce Diego şi 
maistrul s-au agăţat de celălalt capăt iar şoferul şi 
grădinarul se apucaseră bine de mijlocul lăzii. 

Cei şase incredibili hamali s-au opintit până în spatele 
casei şi au pus lada pe pajişte. Grădinarul nu a părut prea 
încântat. 

— Vrei s-o punem în picioare? a întrebat Diego, după ce 
şi-au tras respiraţia. 

— Nu, a zis don Pedro, lăsaţi-o pe o parte, va fi mai uşor 
să scoatem postamentul. 

Karl a luat un ciocan de cuie din trusă şi a început să 
slăbească cuiele bine-fixate care ţineau laturile de lemn ale 
cutiei la locul lor. In acelaşi timp, maistrul, grădinarul şi 
şoferul au început să desfacă manual panourile laterale din 
lemn. 

Când ultima bucată din lemn a fost înlăturată, toţi s-au 
dat înapoi şi au privit Gânaditorul care zăcea neceremonios 
pe spate. Ochii lui don Pedro nu părăseau deloc 
postamentul din lemn. S-a aplecat şi a privit mai atent, dar 
nu a văzut niciun semn că se umblase la el. S-a uitat la Karl 
şi a încuviinţat. 

Bodyguardul lui de încredere s-a aplecat şi a analizat 
cele patru şuruburi-fluture. A scos apoi un cleşte din trusa 
de scule şi a desfăcut unul dintre ele. Acesta s-a mişcat 
greu la început, dar, în cele din urmă a alunecat de pe 
vergeaua sa filetată şi a căzut în iarbă. A mai repetat 
exerciţiul de trei ori până ce toate şuruburile au fost 
scoase. A făcut o pauză scurtă înainte de a prinde ambele 
capete ale postamentului şi, cu toată puterea pe care o 
avea, l-a tras de pe statuie şi l-a aruncat în iarbă. Cu un 
zâmbet satisfăcut, s-a dat la o parte pentru a-i lăsa şefului 
său plăcerea de a fi primul care priveşte înăuntru. 

Martinez a căzut în genunchi şi s-a uitat în gaura căscată, 
în timp ce Diego şi restul echipei aşteptau următoarea sa 
comandă. A urmat o tăcere lungă, înainte ca don Pedro să 
scoată brusc un țipăt puternic care i-ar fi trezit şi pe cei 
care se odihneau în cimitirul parohial alăturat. Cei şase 
bărbaţi, arătând diverse grade de teamă, s-au uitat la el, 
neştiind ce cauzase această manifestare, până ce el a urlat 
cât îl ţineau plămânii: 

— Unde sunt banii mei? 

Diego nu-l mai văzuse niciodată pe tatăl său atât de 
mânios. A îngenuncheat repede lângă el, şi-a băgat mâinile 
în statuie şi a început să cotrobăie în căutarea milioanelor 
lipsă, dar tot ce a găsit a fost o bancnotă de cinci lire care 
se lipise de statuia din bronz. 

— Unde naiba sunt banii? a întrebat Diego. 

— Cineva i-o fi furat, a spus Luis. 

— Asta e limpede ca bună ziua! a zbierat don Pedro. 

Nimeni altcineva n-a mai spus nimic în timp ce el 
continua să privească baza goală a statuii, încă incapabil să 
accepte faptul că tot ce avea după un an de pregătire a 
acestui moment era o singură bancnotă falsă de cinci lire. 
Au trecut mai multe minute până ce s-a ridicat nesigur în 
picioare şi, când în cele din urmă a spus ceva, părea 
remarcabil de calm. 

— Nu ştiu cine este responsabil pentru asta, a zis el, 
arătând spre statuie, dar, chiar dacă e ultimul lucru pe 
care-l fac, îi voi urmări şi le voi arăta eu ce înseamnă să se 
pună cu mine. 

Fără să mai spună altceva, don Pedro s-a întors cu 
spatele la statuie şi s-a îndreptat spre casă. Doar Diego, 
Luis şi Karl au îndrăznit să-l urmeze. El a intrat pe uşa din 
faţă, a traversat holul, a intrat în salon şi s-a oprit în faţa 
unui portret în mărime naturală al amantei lui Tissot. A 
ridicat-o pe doamna Kathleen Newton de pe perete şi a 
proptit-o de pervaz. A început apoi să răsucească un 
cadran de mai multe ori până ce a deschis uşa grea a 
seifului. Martinez s-a uitat o clipă la teancurile de bancnote 
de cinci lire aşezate ordonat, pe care membrii familiei sale 
şi personalul de încredere le aduseseră prin contrabandă în 
Anglia în ultimii zece ani, înainte de a lua trei pachete mari 
de bancnote şi de a da una lui Diego, alta lui Luis şi a treia 
lui Karl. l-a privit fix pe cei trei. 

— Nimeni nu se odihneşte până ce nu găsim pe cel 
vinovat de furtul banilor mei. Fiecare dintre voi trebuie să-şi 
joace rolul şi veţi fi răsplătiți doar în funcţie de rezultate. 

S-a întors înspre Karl. 

— Vreau să afli cine l-a informat pe Giles Barrington că 
nepotul lui se îndrepta către Southampton şi nu spre 
aeroportul din Londra. 

Karl a încuviinţat, iar Martinez s-a întors înspre Luis. 

— Tu vei merge la Bristol în seara aceasta şi vei afla cine 
sunt duşmanii lui Barrington. Membrii Parlamentului au 

întotdeauna inamici şi nu uita că mulţi dintre ei sunt chiar 
de partea lui. Şi, cât timp eşti acolo, încearcă să culegi 
toate informaţiile referitoare la compania maritimă a 
familiei lui. Au probleme financiare? Au probleme cu 
sindicatele? Există dezacorduri între membrii Consiliului? 
Acţionarii au menţionat înşelăciuni? Sapă adânc, Luis. 
Aminteşte-ţi, nu dai de apă până ce nu sapi mai mulţi metri 
sub suprafaţa solului. 

— Diego, a zis el, îndreptându-şi atenţia spre fiul lui cel 
mai mare, întoarce-te la Sotheby's şi află cine a mai licitat 
pentru lotul 29, pentru că acesta ştia sigur că banii mei nu 
mai sunt în statuie, altfel n-ar fi riscat să ridice ştacheta aşa 
de sus. 

Don Pedro s-a oprit o clipă înainte de a-l împunge cu 
degetul pe Diego în piept. 

— Sarcina ta cea mai importantă va fi să formezi o 
echipă care-mi va permite să-i distrug pe cei vinovaţi de 
acest furt. Incepe cu cel mai bun avocat disponibil, pentru 
că ei ştiu cine sunt poliţiştii corupți, la fel ca toţi infractorii 
care nu sunt prinşi niciodată şi nu va pune nici multe 
întrebări dacă primeşte suficienţi bani. După ce vom primi 
răspunsuri la toate întrebările şi totul va fi aranjat, voi fi 
gata să le fac ce ne-au făcut şi ei nouă. 

— O sută douăzeci de mii de lire, a spus Harry. Un licitant 
prin telefon, dar The Times pare să nu ştie cine a fost 
cumpărătorul. 

— O singură persoană ar fi plătit atât de mult pentru 
sculptură, a zis Emma. Şi, până acum, domnul Martinez 
probabil şi-a dat seama că nu a cumpărat ce a dorit. Harry 
s-a uitat în sus de pe ziar şi şi-a văzut nevasta tremurând. 
Şi dacă este un lucru pe care-l ştim despre omul acesta 
este că va dori să ştie cine este responsabil pentru furtul 
banilor săi. 

— Dar nu are niciun motiv să creadă că a fost implicat şi 
Seb. Eu am stat în Buenos Aires doar câteva ore şi doar 
ambasadorul îmi ştia numele. 

— Cu excepţia domnului... cum îl chema? 

— Bolton. Dar el s-a întors în acelaşi avion cu mine. 

— Dacă aş fi Martinez, a zis Emma, cu vocea spărgându- 
i-se, prima persoană pe care aş bănui-o ar fi Seb. 

— Dar de ce, mai ales că nu are nicio vină? 

— Pentru că a fost ultima persoană care a văzut statuia 
înainte de a fi trimisă la Sotheby's. 

— Asta nu e o dovadă. 

— Crede-mă, pentru Martinez va fi. Cred că nu avem de 
ales decât să-l avertizăm pe Seb că... 

Uşa s-a deschis şi Jessica a năvălit în cameră. 

— Mamă, nu o să ghiceşti unde merge Seb mâine. 


KKK 


— Luis, povesteşte-mi pe scurt ce ai aflat când ai fost în 
Bristol. 

— Am sucit toate pietrele să văd dacă se târăşte ceva de 
după ele. 

— Şi s-a târât? 

— Da. Am aflat că, deşi Barrington este un membru 
respectat şi popular în circumscripţia lui, a reuşit să-şi facă 
în timp câţiva inamici, inclusiv fosta lui soţie şi... 

— Care-i problema ei? 

— Are impresia că Barrington a înşelat-o rău la 
testamentul mamei lui şi nu doreşte să fie înlocuită cu fiica 
unui miner galez. 

— Atunci poate ar trebui să încerci să iei legătura cu ea? 

— Am încercat, dar nu e chiar atât de simplu. Clasele de 
sus englezeşti se aşteaptă întotdeauna ca cineva să le fie 
prezentat. Dar când eram în Bristol, m-am întâlnit cu cineva 
care pretinde că o cunoaşte bine. 

— Cum îl cheamă? 

— Maiorul Alex Fisher. 

— Şi care e legătura lui cu Barrington? 

— El a fost candidatul conservator la ultimele alegeri 
când Barrington l-a învins cu patru voturi. Fisher pretinde 
că Barrington l-a înşelat la numărătoare şi am impresia că 
ar face orice ca să se răzbune. 

— Atunci trebuie să-l ajutăm, a spus don Pedro. 

— Am mai descoperit că, de când a pierdut alegerile, 
Fisher are datorii în tot Bristolul şi caută cu disperare 
ajutor. 

— Atunci îl vom ajuta, nu? a comentat don Pedro. Ce poţi 
să-mi spui despre prietena lui Barrington? 

— Dr. Gwyneth Hughes. Predă matematica la şcoala de 
fete St Paul din Londra. Sucursala locală a Partidului 
Laburist aşteaptă anunţarea logodnei lor încă de când s-a 
terminat divorţul lui, dar, ca să citez un membru al 
comitetului care s-a întâlnit cu ea, fata n-ar putea fi 
descrisă ca „o păpuşică”. 

— Las-o atunci, a zis don Pedro. Nu ne va ajuta decât 
dacă el o va părăsi. Concentrează-te pe fosta lui soţie şi, 
dacă maiorul poate aranja o întâlnire, află dacă doreşte 
bani sau răzbunare. Aproape orice fostă soţie vrea una sau 
alta şi, în majoritatea cazurilor, amândouă, l-a zâmbit lui 
Luis înainte de a adăuga: Foarte bine lucrat, băiete. 

Întorcându-se înspre Diego, l-a întrebat: Tu ce ai pentru 
mine? 

— N-am terminat încă, a spus Luis, părând puţin supărat. 
M-am întâlnit cu cineva care ştie mai multe despre familia 
Barrington decât ei înşişi. 

— Şi cine e acesta? 

— Un detectiv particular numit Derek Mitchell. A lucrat 
pentru amândoi Barringtonii şi pentru Cliftoni în trecut, dar 
am impresia că, dacă primeşte suficienţi bani, l-aş putea 
convinge să... 

— Nu te apropia de el, a spus don Pedro, hotărât. Dacă e 
în stare să-şi trădeze foştii angajatori, ce te face să crezi că 
nu va face la fel şi cu noi atunci când îi convine? Dar asta 
nu înseamnă că nu trebuie să stai cu ochii pe el. 

Luis a încuviinţat, deşi părea dezamăgit. 

— Diego? 

— Un pilot BOAC numit Peter May a stat la hotelul 
Milonga două nopţi, în exact acelaşi timp în care Sebastian 
a fost în Buenos Aires. 

— Şi ce-i cu asta? 

— Acelaşi om a fost văzut ieşind pe uşa din spate a 
Ambasadei Britanice în ziua petrecerii în grădină. 

— Poate să fie doar o coincidenţă. 

— lar portarul de la Milonga a auzit o conversaţie dintre 
cineva care părea să-l cunoască şi care l-a numit Harry 
Clifton şi care este exact numele tatălui lui Sebastian. 

— Asta nu mai pare aşa o coincidenţă. 

— Mai mult, domnul Clifton a plecat fără să-şi plătească 
nota la hotel, care a fost luată mai târziu de Ambasada 
Britanică, dovedind nu numai că tatăl şi fiul au fost în 
Buenos Aires în acelaşi timp, ci şi că lucrau împreună. 

— Atunci de ce nu au stat la acelaşi hotel? a întrebat 
Luis. 

— Pentru că nu au vrut să fie văzuţi împreună, aş zice 
eu, a comentat don Pedro. A făcut o pauză şi a adăugat: 
Bravo, Diego. Şi acest Harry Clifton a licitat, de asemenea, 
pentru statuie? 

— Nu cred. Când l-am întrebat pe preşedintele de la 
Sotheby's cine era, a pretins că habar n-are. Şi, cu toate că 
i-am dat de înţeles că ar putea primi ceva, domnul Wilson 
nu este clar un om care poate fi tentat de mită şi bănuiesc 
că, dacă ar fi ameninţat în vreun fel, va suna la Scotland 
Yard. Don Pedro s-a încruntat. Dar cred că am identificat 
singura slăbiciune a domnului Wilson, a continuat Diego. 
Când i-am dat de înţeles că ai putea pune din nou 
Gânditorul la licitaţie, mi-a sugerat că guvernul britanic ar 
putea dori să-l cumpere. 

Don Pedro a explodat şi a scos o serie de înjurături care 
ar fi şocat şi un paznic de închisoare. A durat o vreme până 
ce s-a calmat din nou şi, când a reuşit, a spus aproape în 
şoaptă: 

— Deci acum ştim cine mi-a furat banii. lar până acum au 
distrus bancnotele sau le-au dat Băncii Angliei. Oricum, a 
scuipat el, nu vom mai vedea un penny din banii aceia 
vreodată. 

— Dar chiar Guvernul Britanic nu ar fi putut desfăşura o 
asemenea operaţie fără cooperarea familiilor Clifton şi 
Barrington, a sugerat Diego, deci ţinta noastră e aceeaşi. 

— De acord. Cum se mai formează echipa noastră? a 
întrebat el, schimbând repede subiectul. 

— Am strâns laolaltă un grup mic care nu îndrăgeşte 
ideea plătirii taxelor. Ceilalţi trei au râs pentru prima oară 
în acea dimineaţă. Deocamdată îi ţin deoparte, gata 
pregătiţi să se mişte când le dai ordinul. 

— Au vreo idee pentru cine lucrează? 

— Nu. Cred că sunt un străin care are prea mulţi bani şi, 
sincer vorbind, nu pun prea multe întrebări atâta vreme cât 
sunt plătiţi la vreme în bani gheaţă. 

— Merge şi aşa. Don Pedro s-a întors înspre Karl. Ai 
identificat cine i-a spus lui Barrington că nepotul lui era în 
drum spre Southampton şi nu spre Londra? 

— Nu pot să dovedesc, a zis Karl, dar mi-e teamă că 
singurul nume care se încadrează este Bruno. 

— Băiatul ăsta a fost întotdeauna prea cinstit pentru 
binele lui. Cred că mama lui e de vină. Trebuie să avem 
grijă să nu discutăm la ce mă gândesc când este prin 
preajmă. 

— Dar nimeni dintre noi nu prea ştie sigur la ce te 
gândeşti, a spus Diego. 

Don Pedro a zâmbit. 

— Nu uitaţi niciodată că, dacă doriţi să îngenuncheaţi un 
imperiu, atunci trebuie să-l îngenuncheaţi mai întâi pe 
primul moştenitor la tron. 


380 


- JEFFREY ARCHER - 


45 


Clopoţelul de la uşa din faţă a sunat la zece fără un 
minut şi Karl a răspuns. 

— Bună dimineaţa, domnule, a zis el. Cu ce pot să vă 
ajut? 

— Am o întâlnire cu domnul Martinez la ora zece. 

Karl s-a înclinat uşor şi s-a dat la o parte ca să-i permită 
vizitatorului să intre. L-a condus apoi prin hol, a bătut la 
uşa camerei şi a spus: 

— Oaspetele dumneavoastră a sosit, domnule. 

Martinez s-a ridicat din spatele biroului şi a întins mâna. 

— Bună dimineaţa. De abia aşteptam să vă întâlnesc. 

Când Karl a închis uşa biroului şi s-a îndreptat spre 
bucătărie, a trecut pe lângă Bruno, care vorbea la telefon. 

— ...Tata mi-a dat două bilete pentru semifinala 
masculină de la Wimbledon de mâine şi a zis să te invit şi 
pe tine. 

— Foarte frumos din partea lui, a zis Seb, dar am o 
întâlnire cu tutorele meu de la Cambridge vineri, aşa că nu 
cred că voi putea veni. 

— Nu fi aşa un fraier, a spus Bruno. N-ai niciun motiv să 
nu vii la Londra mâine-dimineaţa. Meciul începe abia la 
două, aşa că, dacă ajungi aici până la unsprezece, o să ai 
timp destul. 

— Dar tot trebuie să ajung la Cambridge la amiază în 
ziua următoare. 

— Atunci vei sta aici peste noapte, iar Karl te va duce pe 
Liverpool Street la prima oră vineri-dimineaţă. 

— Cine joacă? 

— Fraser contra Cooper, o să fie grozav. Şi dacă eşti 
cuminte, te duc la Wimbledon în maşina mea arătoasă. 

— Ai o maşină? l-a întrebat Sebastian, neîncrezător. 

— Un cupeu decapotabil MGA, portocaliu. Tata mi-a dat-o 
când am împlinit optsprezece ani. 

— Ticălos plin de noroc, a spus Sebastian. Tatăl meu mi-a 
dat operele complete ale lui Proust la aniversarea mea. 

Bruno a râs. 

— Şi, dacă te porţi frumos, o să-ţi povestesc pe drum 
totul despre ultima mea prietenă. 

— Ultima? s-a distrat Sebastian. Trebuia să mai fi avut 
una înainte de a avea o „ultimă”. 

— Sesizez o urmă de invidie? 

— Îţi voi spune după ce-mi faci cunoştinţă cu ea. 

— N-o să ai ocazia, pentru că n-o voi vedea până vineri şi 
atunci tu vei fi în trenul spre Cambridge. Ne vedem mâine, 
pe la unsprezece. 

Bruno a lăsat receptorul jos şi tocmai se îndrepta spre 
camera lui când uşa biroului s-a deschis şi a apărut tatăl 
lui, cu braţul petrecut în jurul unui domn cu aspect 
milităros. Bruno nu s-ar fi gândit să tragă cu urechea la 
conversaţia tatălui său, dacă n-ar fi auzit numele 
Barrington. 

— Veţi reveni în Consiliu foarte repede, a spus tatăl lui, în 
timp ce-şi însoțea invitatul la uşa din faţă. 

— Voi savura acest moment. 

— Totuşi, vreau să ştiţi, domnule maior, că nu mă 
interesează câte un raid ocazional asupra companiei 
Barrington's doar pentru a stânjeni familia. Planul meu pe 
termen lung este să preiau compania şi să vă instalez 
preşedinte. Cum sună asta? 

— Dacă-l va distruge şi pe Giles Barrington în acelaşi 
timp, nimic nu mi-ar face mai multă plăcere. 

— Nu numai pe Barrington, a zis Martinez. Intenţia mea 
este să-i distrug pe toţi membrii familiei, unul câte unul. 

— Chiar şi mai bine, a spus maiorul. 

— Aşa că primul lucru pe care trebuie să-l faceţi este să 
începeţi să cumpăraţi acţiuni Barrington de îndată ce apar 
pe piaţă. Când veţi avea şapte şi jumătate la sută, vă voi 
pune înapoi în Consiliu ca reprezentant al meu. 

— Mulţumesc, domnule. 


382 


- JEFFREY ARCHER - 


— Nu-mi mai spune domnule. Prietenii mei îmi spun 
Pedro. 

— lar eu sunt Alex. 

— Aminteşte-ţi însă, Alex. De acum încolo suntem 
parteneri şi avem un singur scop. 

— Cum nu se poate mai bine, Pedro, a zis maiorul în timp 
ce îşi strângeau mâinile. 

Când a plecat, don Pedro ar fi putut jura că l-a auzit 
fluierând. 

Don Pedro a intrat în casă şi l-a găsit pe Karl aşteptându-l 
în hol. 

— Avem ceva de vorbit, domnule. 

— Hai în camera mea. 

Niciunul dintre ei n-a scos o vorbă până ce uşa nu s-a 
închis. Karl a repetat apoi conversaţia pe care o auzise 
între Bruno şi prietenul lui. 

— Eram sigur că biletele la Wimbledon i se vor părea 
irezistibile. 

A luat telefonul de pe biroul lui. 

— Cu Diego, a lătrat el. Şi acum să vedem dacă putem 
tenta băiatul cu ceva şi mai irezistibil, a continuat în timp 
ce-şi aştepta fiul la telefon. 

— Cu ce pot ajuta, tată? 

— Tânărul Clifton a muşcat momeala şi vine mâine la 
Londra şi va merge la Wimbledon. Dacă Bruno îl poate 
convinge să-mi accepte cealaltă ofertă, poţi aranja totul 
până vineri? 

Sebastian a trebuit să împrumute ceasul cu alarmă al 
mamei sale pentru a fi sigur că prinde trenul de 7:23 la 
Paddington. Emma îl aştepta în hol şi s-a oferit să-l conducă 
la Temple Meads. 

— Te aştepţi să-l vezi pe domnul Martinez la Londra? 

— Sunt aproape sigur că-l voi vedea, a spus Sebastian, 
pentru că la sugestia lui, Bruno m-a invitat la Wimbledon. 
De ce mă întrebi? 

— Aşa, fără motiv. 

Sebastian ar fi vrut să-şi întrebe mama de ce părea atât 
de interesată de domnul Martinez, dar a bănuit că, dacă o 
va întreba, va primi acelaşi răspuns. „Aşa, fără motiv.” 

— Vei avea timp s-o vezi pe mătuşa Grace la Cambridge? 
l-a întrebat mama lui, schimbând clar subiectul. 

— M-a invitat la ceai la Newnham sâmbătă după-masă. 

— Nu uita să-i transmiţi toată dragostea mea, a spus 
Emma, când au ajuns în gară. 

În tren, Sebastian a stat într-un colţ al vagonului, 
încercând să-şi dea seama de ce părinţii lui păreau atât de 
interesaţi de un om pe care nu-l cunoşteau. S-a decis să-l 
întrebe pe Bruno dacă ştia ceva. La urma-urmei, Bruno nu 
prea dorise ca el să meargă la Buenos Aires. 

Până când trenul a ajuns în Paddington, Sebastian tot nu 
rezolvase misterul. l-a dat biletul taxatorului de la barieră, 
a ieşit din gară, a traversat drumul şi nu s-a oprit până ce 
nu a ajuns la numărul 37. A bătut la uşă. 

— Oh, Dumnezeule, a spus doamna Tibbet când a văzut 
cine stătea în prag. L-a îmbrăţişat. Nu credeam că te voi 
mai vedea, Seb. 

— Stabilimentul acesta pregăteşte micul dejun pentru 
boboci universitari lipsiţi de bani? 

— Dacă asta înseamnă că mergi până la urmă la 
Cambridge, atunci voi vedea ce pot prepara. Sebastian a 
urmat-o înăuntru. Şi închide uşa după tine, a mai zis ea. 
Parcă ai fi crescut într-un hambar. 

Sebastian s-a întors şi a închis uşa, după care a coborât 
scările şi i s-a alăturat lui Tibby în bucătărie. Când Janice l-a 
văzut, a spus: 

— la uite ce a adus pisica, şi i-a dat o a doua îmbrăţişare, 
urmată de cel mai bun mic dejun pe care-l mâncase de 
când stătuse în bucătăria aceea. 

— Deci ce-ai mai făcut de când nu ne-am mai văzut? a 
întrebat doamna Tibbet. 

— Am fost în Argentina şi am întâlnit-o pe prinţesa 
Margaret. 

— Unde-i Argentina? a întrebat Janice. 

— E foarte departe, a spus doamna Tibbet. 

— Şi în septembrie mă duc la Cambridge, a mai zis el, în 
timp ce mânca. Mulțumită ţie, Tibby. 

— Sper că nu te-ai supărat că am luat legătura cu unchiul 
tău. Şi, ce a fost mai rău, a trebuit să vină la mine, în 
Paddington. 

— Slavă Domnului că a venit, a spus Sebastian. Altfel aş 
fi încă în Argentina. 

— Şi ce te-a adus la Londra de data asta? a întrebat 
Janice. 

— Mi s-a făcut aşa de dor de voi încât a trebuit să mă 
întorc, a spus Seb. Şi unde altundeva aş fi putut mânca un 
mic dejun ca lumea? 

— Las-o baltă, că nu ne păcăleşti, a spus doamna Tibbet 
punându-i un al treilea cârnat în farfurie. 

— Ei, am mai avut un motiv, a recunoscut Sebastian. 
Bruno m-a invitat la Wimbledon în după-masa asta pentru 
semifinala masculină. Fraser contra Cooper. 

— Îl iubesc pe Ashley Cooper, a spus Janice, dând drumul 
cârpei de vase. 

— Tu ai iubi pe oricine ajunge în semifinale, a necăjit-o 
doamna Tibbet. 

— Nu e corect! Nu m-am îndrăgostit de Neale Fraser. 

Sebastian a râs şi nu s-a mai oprit din râs în următoarea 
oră, motiv pentru care nu a apărut în Eaton Square decât la 
unsprezece şi jumătate. Când Bruno i-a deschis uşa, Seb a 
zis: 

— Mea culpa, dar, în apărarea mea pot să-ţi spun că am 
fost reţinut de două dintre prietenele mele. 

— Mai explică-mi o dată, a zis Martinez, şi spune-mi totul 
în detaliu. 

— O echipă formată din trei şoferi profesionişti au făcut 
mai multe curse de practică săptămâna trecută, a spus 
Diego. Azi după-masă vom face verificarea finală. 

— Ce poate merge rău? 

— Dacă Clifton nu-ţi acceptă oferta, va trebui să 
renunţăm la tot exerciţiul. 

— După cum îl ştiu eu pe băiatul ăsta, nu va putea 
rezista. Asigură-te că nu dau peste el înainte de a pleca 
dimineaţa spre Cambridge. Pentru că nu pot garanta că nu- 
| voi strânge de gât. 

— M-am asigurat cât am putut că drumurile voastre nu 
se vor încrucişa. Tu vei cina la Savoy în seara asta cu 
maiorul Fisher, iar mâine ai o întâlnire dimineaţă la prima 
oră când avocatul companiei te va informa ce drepturi vei 
avea de îndată ce vei obţine şapte şi jumătate din acţiunile 
Barrington's. 

— Şi după-masă? 

— Vom merge amândoi la Wimbledon. Nu pentru finala 
feminină, ci ca să ai zece mii de alibiuri. 

— Şi unde va fi Bruno? 

— Îşi va duce prietena la cinema. Filmul începe la două şi 
un sfert şi se termină pe la cinci, aşa că nu va auzi veştile 
triste despre prietenul lui până ce nu se va întoarce seara 
acasă. 


KKK 


Când Sebastian s-a urcat în pat în acea seară, n-a reuşit 
să adoarmă. Ca într-un fim mut, a retrăit tot ce se 
întâmplase în cursul acelei zile, secvență cu secvenţă: 
micul dejun cu Tibby şi Janice; drumul la Wimbledon în MG, 
semifinala în care al patrulea set i-a revenit lui Cooper cu 8- 
6. Ziua s-a terminat cu o vizită la madame Jojo's pe Brewer 
Street, unde a fost înconjurat de o duzină de Gabriele. Ceva 
ce nu avea de gând să-i spună mamei sale. 

Şi apoi, culmea, pe drumul spre casă, Bruno l-a întrebat 
dacă i-ar plăcea să conducă MG-ul la Cambridge a doua zi 
şi nu să meargă cu trenul. 

— Dar tatăl tău nu o să obiecteze? 

— A fost ideea lui. 

Când Sebastian a coborât la micul dejun în dimineaţa 
următoare, a fost dezamăgit că don Pedro plecase deja la o 
întrunire în oraş, pentru că dorea să-i mulţumească pentru 
amabilitate. Dar îi va scrie de îndată ce va ajunge la Bristol. 

— Ce bine ne-am distrat ieri, a spus Sebastian, 
umplându-şi o farfurie cu cereale şi aşezându-se lângă 
Bruno. 

— La naiba cu ieri, a zis Bruno, sunt mai îngrijorat pentru 
astăzi. 

— Care e problema? 

— l-am spus lui Sally ce simţeam pentru ea sau am 
presupus că ştia deja? a izbucnit Bruno. 

— E chiar atât de rău? 

— Ce-ţi pasă ţie. Ai mai multă experienţă în chestiile 
astea decât mine. 

— Aşa este, a zis Sebastian. 

— Nu mai rânji că altfel nu-ţi mai împrumut MG-ul. 

Sebastian a încercat să pară serios. Bruno s-a aplecat 
peste masă şi l-a întrebat: 

— Cu ce crezi că ar trebui să mă îmbrac? 

— Trebuie să te îmbraci normal, dar inteligent. Cu un 
batic şi nu cu o cravată, i-a sugerat Sebastian în timp ce 
telefonul din hol a început să sune. Şi nu uita că Sally se va 
gândi şi ea cu ce artrebui să se îmbrace, a mai zis el când 
Karl intra în cameră. 

— O doamnă Thornton vă caută la telefon, domnule 
Bruno. 

Sebastian a izbucnit în râs când Bruno s-a strecurat timid 
afară din cameră. Şi-a mai pus nişte marmeladă pe oa 

doua felie de pâine când prietenul lui a intrat după câteva 
clipe şi a comentat: 

— La naiba, la naiba, la naiba. 

— Ce s-a întâmplat? 

— Sally nu poate veni. Spune că a răcit şi are 
temperatură. 

— In mijlocul verii? a râs Sebastian. Mi se pare că eo 
scuză ca să renunţe. 

— Nu e aşa. A zis că mâine va fi bine şi de abia aşteaptă 
să mă vadă. 

— Atunci de ce nu vii la Cambridge cu mine, că mie numi 
pasă ce porţi? 

Bruno a rânjit. 

— Nu eşti un înlocuitor prea grozav pentru Sally, dar 
adevărul e că n-am altceva mai bun de făcut. 

— La naiba, la naiba, la naiba, l-a făcut pe Karl să vină 
din bucătărie şi să afle ce se întâmplase. A ajuns chiar la 
timp ca să-i vadă pe cei doi băieţi dispărând pe uşa din 
faţă. A alergat pe hol şi a ieşit pe trotuar, dar nu a zărit 
decât MG-ul portocaliu dând colţul, cu Sebastian la volan. 

— Domnule Bruno! a strigat Karl cât putea de tare, dar 
nu s-a întors niciunul dintre ei, pentru că Sebastian pornise 
radioul ca să audă noutăţile de la Wimbledon. Karl a fugit în 
mijlocul drumului şi a dat disperat din mâini, dar MG-ul nu a 
încetinit. A alergat după maşină când aceasta se apropia de 
semaforul de la capătul drumului, care era pe verde. 

— Treci pe roşu! a ţipat el, şi semaforul a făcut-o, dar nu 
înainte ca Sebastian să vireze la stânga şi să accelereze 
spre Hyde Park Corner. Karl a trebuit să admită că îi 
scăpaseră. Era oare vreo posibilitate ca Bruno să-i fi cerut 
lui Sebastian să-l lase undeva, înainte ca acesta să plece 
spre Cambridge? La urma-urmei, nu trebuia să-şi ducă 
prietena la cinema în acea după-amiază? Dar nu era un risc 
pe care Karl dorea să şi-l asume. 

S-a întors şi a fugit spre casă, încercând să-şi amintească 
unde era domnul Martinez în acea zi. Ştia că-şi va petrece 
după-masa urmărind finala feminină de la Wimbledon, dar, 
stai, Karl şi-a amintit că şeful lui mai avea o întâlnire în 
oraş, mai devreme, aşa că era posibil să mai fie încă la 
birou. Un om care nu credea în Dumnezeu s-a rugat ca 
domnul Martinez să nu fi plecat încă spre Wimbledon. 

A trecut prin uşa deschisă, a înşfăcat telefonul din hol şi 
a sunat la birou. După câteva momente i-a răspuns 
secretara lui don Pedro. 

— Trebuie să vorbesc urgent cu şeful, foarte urgent, a 
repetat el. 

— Dar domnul Martinez şi Diego au plecat la Wimbledon 
acum câteva minute. 

— Seb, trebuie să discutăm un lucru care mă îngrijorează 
de ceva vreme. 

— De ce cred eu că nu este probabil ca Sally să apară 
mâine? 

— Nu, ceva mai serios, a spus Bruno. 

Cu toate că Sebastian a sesizat o schimbare a tonului 
vocii prietenului său, nu s-a putut întoarce să-l privească 
mai atent, pentru că încerca să vireze prima oară pe Hyde 
Park Corner. 

— Nu e ceva prea clar, dar, de când ai venit la Londra, 
am impresia că tata te evită. 

— Dar nu are niciun sens. La urma-urmei, el a sugerat să 
vin cu tine la Wimbledon, i-a amintit Sebastian, 
îndreptându-se spre Park Lane. 

— Ştiu, dar tot ideea lui tata a fost să-ţi dau astăzi MG-ul. 
Mă întreb dacă s-a întâmplat ceva în Buenos Aires care ar fi 
putut să-l supere. 

— Nimic de care să-mi dau seama, a spus Sebastian, 
care zărise indicatorul pentru Al şi trecea pe banda 
exterioară. 

— Şi tot nu-mi dau seama de ce tatăl tău a traversat 
jumătate din lume ca să te vadă, când putea foarte bine să 
te sune la telefon. 

— Am vrut să-l întreb acelaşi lucru, dar era ocupat cu 
pregătirile pentru turneul de lansare a ultimei lui cărţi în 
America. Când am întrebat-o pe mama, ea s-a purtat 
prosteşte. Şi pot să-ţi spun ceva despre mama: nu este 
proastă. 

— Şi alt lucru pe care nu-l înţeleg este de ce ai mai 
rămas în Buenos Aires când ai fi putut să te întorci cu tatăl 
tău cu avionul. 

— Pentru că i-am promis tatălui tău că voi aduce o ladă 
mare la Southampton şi nu voiam să-l las de izbelişte după 
tot ce făcuse pentru mine. 

— Trebuie să fi fost statuia pe care am văzut-o zăcând pe 
pajişte la Shillingford. Dar asta doar adaugă la mister. De 
ce te-ar fi rugat tata să-i aduci o statuie din Argentina pe 
care a scos-o la licitaţie şi a cumpărat-o chiar el? 

— Habar n-am. Am semnat formularele de vamă aşa cum 
m-a rugat el şi, când Sotheby's a luat lada, m-am întors la 
Bristol cu părinţii mei. De ce mă întrebi? Am făcut exact ce 
m-a rugat tatăl tău să fac. 

— leri a venit un om acasă la tata în vizită şi l-am auzit 
pomenind numele de Barrington. 

Sebastian s-a oprit la următorul semafor. 

— Ai idee cine era bărbatul acela? 

— Nu, nu l-am mai văzut până acum, dar tata i-a spus 
„mMaior”. 

— Acesta este un anunţ public, s-a auzit o voce la 
difuzor. Mulțimea a tăcut, cu toate că domnişoara Gibson 
se pregătea să servească pentru primul set. Îl rugăm pe 
domnul Martinez să vină imediat în biroul secretarului. 

Don Pedro n-a reacţionat imediat, dar apoi s-a ridicat şi a 
spus: 

— Cred că ceva a mers prost. 

Fără să mai spună nimic, şi-a croit drum printre 
spectatorii de pe rândul lui până la cea mai apropiată 
ieşire, cu Diego în urma lui. Când don Pedro a ajuns la 
interval a întrebat un vânzător de programe unde era biroul 
secretarului. 

— Este clădirea aceea mare cu acoperiş verde, domnule, 
a spus tânărul caporal, arătând spre dreapta. Nu puteţi să 
n-o vedeţi. 

Don Pedro a coborât repede treptele şi a ieşit din Centre 
Court, dar Diego îl depăşise cu mult înainte de a ajunge la 
ieşire. Diego a mers din ce în ce mai repede, îndreptându- 
se către clădirea mare care acoperea orizontul. Se uita din 

când în când în spate ca să se asigure că tatăl lui nu 
rămânea prea mult în urmă. 

Când a zărit un oficial în uniformă stând lângă nişte uşi 
duble, a încetinit şi l-a întrebat: 

— Unde este biroul secretarului? 

— A treia uşă la stânga, domnule. 

Diego n-a mai încetinit până ce nu a văzut uşa pe care 
scria Secretariatul Clubului. 

Când a deschis-o a dat peste un bărbat cu un sacou 
elegant purpuriu cu verde. 

— Mă numesc Martinez. M-aţi chemat prin difuzoare. 

— Da, domnule. Un domn Karl Ramirez a sunat şi a 
întrebat dacă puteţi telefona imediat acasă. A zis că este 
vorba despre ceva foarte important. 

Diego a luat repede telefonul de pe biroul secretarei şi a 
format numărul de acasă, când tatăl lui a dat buzna pe uşă, 
roşu la faţă. 

— Ce s-a întâmplat? a întrebat el, între două respiraţii. 

— Nu ştiu încă. Trebuie doar să-l sun pe Karl acasă. 

Don Pedro a luat receptorul şi a auzit: 

— Dumneavoastră sunteţi, domnule Martinez? 

— Da, eu, a răspuns don Pedro şi l-a ascultat cu atenţie 
pe Karl. 

— Ce este? a zis Diego, încercând să rămână calm, cu 
toate că tatăl lui se făcuse cenuşiu la faţă şi se agăţase de 
marginea biroului secretarului. 

— Bruno este în maşină. 

— O să mă lămuresc cu tata când mă voi întoarce acasă 
în seara asta, a spus Bruno. La urma-urmei, ce ai fi putut 
face ca să-l superi, dacă i-ai respectat instrucţiunile? 

— N-am idee, a spus Sebastian, cotind pe prima ieşire 
către A1 şi intrând în traficul dublu al autostrăzii. A apăsat 
cu putere pe acceleraţie şi s-a bucurat de senzaţia vântului 
care-i sufla prin păr. 

— Poate am reacţionat exagerat, a zis Bruno, dar aş 
prefera ca acest mister să se lămurească. 

— Dacă maiorul e cineva numit Fisher, a spus Sebastian, 
atunci pot să-ţi spun că nici tu nu vei reuşi să lămureşti 
nimic. 

— Nu te înţeleg. Cine naiba e Fisher? 

— Candidatul conservator care a fost rivalul unchiului 
meu la ultimele alegeri. Nu-ţi aminteşti? Ti-am povestit 
totul despre el. 

— El a fost tipul care a încercat să-ţi înşele unchiul la 
alegeri încurcând voturile? 

— Chiar el şi a mai încercat şi să destabilizeze Barrington 
Shipping cumpărând şi vânzând acţiunile companiei ori de 
câte ori apărea vreo presiune. Şi s-ar fi putut să nu ajute 
nici faptul că atunci când preşedintele a scăpat în cele din 
urmă de el, mama i-a luat locul în Consiliu. 

— Dar ce legătură ar putea avea tata cu un astfel de 
specimen sinistru? 

— E posibil ca nici să nu fi fost Fisher şi atunci 
reacţionăm amândoi exagerat. 

— Să sperăm că ai dreptate. Dar tot mă gândesc că ar 
trebui să ne ţinem ochii şi urechile deschise în caz că 
prindem ceva care ar putea rezolva misterul. 

— Bună idee. Pentru că un lucru e sigur, nu vreau să mă 
ia tatăl tău la ochi. 

— Şi chiar dacă unul dintre noi găseşte vreun motiv 
pentru care a apărut vreun resentiment între familiile 
noastre, nu înseamnă că trebuie să ne implicăm şi noi. 

— Sunt complet de acord, a spus Sebastian, în timp ce 
vitezometrul urca la o sută zece pe oră, altă experienţă 
nouă pentru el. Câte cărţi vrea tutorele tău să fi citit până 
la începerea semestrului? a mai întrebat el, trecând pe 
banda exterioară ca să depăşească trei camioane cu 
cărbuni care mergeau în convoi. 

— Mi-a recomandat cam o duzină, dar am impresia că nu 
se aşteaptă să le fi citit pe toate până în prima zi a 
semestrului. 

— Nu cred că am citit o duzină de cărţi în toată viaţa 
mea, a spus Sebastian, depăşind primul camion. Insă a 
trebuit să frâneze brusc, când şoferul camionului din mijloc 
a cotit brusc şi a încercat să-l depăşească pe cel din faţă. 
Chiar atunci când părea că şoferul va depăşi camionul din 
faţa lui şi va reveni pe banda mijlocie, Sebastian s-a uitat în 
oglinda retrovizoare şi a văzut că şi al treilea camion 
trecuse pe banda exterioară. 

Camionul din faţa lui Sebastian a înaintat uşor, ajungând 
lângă cel aflat încă pe banda mijlocie. Sebastian a privit iar 
în oglinda retrovizoare şi a început să se simtă nervos 
văzând că maşina din spatele lui încearcă să-i blocheze 
drumul. 

Bruno s-a întors şi a făcut semne furioase cu mâna la 
şoferul camionului din spatele lor, ţipând cât îl ţinea gura: 

— Înapoi! 

Şoferul, fără să-i dea atenţie, s-a aplecat doar deasupra 
volanului pe când camionul lui se apropia din ce în ce mai 
mult de ei, în ciuda faptului că maşina din faţă încă nu o 
depăşise pe cea aflată pe banda din interior. 

— Pentru numele Domnului, mişcă-te! a ţipat Sebastian, 
claxonând puternic, pentru că îşi dădea seama că şoferul 
din faţă nu-l putea auzi. Când s-a uitat din nou în oglinda 
retrovizoare, s-a îngrozit văzând că maşina din spate era 
doar la câţiva centimetri de bara lui de protecţie. Camionul 
din faţă încă tot nu avansase suficient ca să treacă pe 
banda interioară, ceea ce i-ar fi permis lui Sebastian să 
accelereze şi să se îndepărteze de convoi. Bruno îi făcea 
semne disperate şoferului din stânga, dar acesta menținea 
viteza constantă. Ar fi putut cu uşurinţă să-şi ia piciorul de 
pe acceleraţie şi să le permită să se strecoare în siguranţa 
benzii interioare, dar nu s-a uitat o dată spre ei. 

Sebastian s-a agăţat mai tare de volan când camionul din 
spatele lui i-a atins bara de protecţie şi a împins micul MG 
înainte, aruncându-i în sus placa de înmatriculare. 
Sebastian a încercat să mai avanseze un metru, dar nu 

putea merge mai repede fără să dea peste camionul din 
faţă şi să fie strivit între cele două maşini ca un acordeon. 

După câteva secunde au fost aruncaţi a doua oară 
înainte când camionul din spatele lor a lovit spatele MG-ului 
cu o forţă mult mai mare, împingându-l la jumătate de 
metru de camionul din faţă. Abia când camionul din spate i- 
a lovit a treia oară, cuvintele lui Bruno: Eşti sigur că iei 
decizia corectă? i-au trecut lui Sebastian prin minte. S-a 
uitat la Bruno care se agăţase acum de bordul maşinii cu 
ambele mâini. 

— Încearcă să ne omoare! a tipat el. Pentru numele 
Domnului, Seb, fă ceva! 

Sebastian s-a uitat neajutorat la benzile din sud şi a 
văzut un şir continuu de vehicule îndreptându-se în direcţie 
opusă. 

Când camionul din faţă a început să încetinească, şi-a 
dat seama că, dacă voiau să aibă vreo şansă de 
supravieţuire, trebuia să ia o decizie, şi s-o ia repede. 


KKK 


Tutorele de la Cambridge a avut neplăcuta sarcină de a 
telefona tatălui băiatului pentru a-l anunța că fiul său 
fusese ucis într-un tragic accident de maşină. 

